
Láska, čo káže opätovať plameň,

k nemu zas vo mne takou silou vzplála,

že, ako vidíš, doposiaľ v ňom taniem.

Dante Alighieri: Peklo V. spev 2. 103-105

Prológ 

Cesta osudu

Anglicko, rok 1804

Prastarý, tajne založený rytiersky Rád svätého archanjela Michala, ktorý pod prísahou bojoval proti zlu, nemohol prijať do svojich radov ľudí s bojazlivým srdcom.

Keď mal Jordan Lennox, gróf z Falconridgea, dvadsaťdva rokov, práve zavŕšil tvrdý výcvik v škole s vojenským režimom, patriacej Rádu a ukrytej v jednom z odľahlých kútov Škótska.

So svojimi bratmi bojovníkmi si tu osvojil všetky spôsoby nebezpečných zábaviek. Dokázal zdolať skalné útesy iba s pomocou lán a kladiek, preplával La Manche, vyrobil výbušninu z liadku a z bežných vecí z domácnosti, čo boli poruke. Plynulo hovoril šiestimi jazykmi, vedel sa plaviť podľa hviezd a svoju pušku ovládal tak dokonale, že dokázal zasiahnuť oko býka na päťdesiat metrov – so zaviazanými očami. Boli to základné požiadavky na každého mladého rytiera Rádu, ktorého mali poslať na prvú misiu.

Jordan, prezieravejší, bystrejší a opatrnejší ako jeho tvrdohlaví kamaráti v začiatkoch ich skvelej kariéry, sa hneď rozhodol, že nechce byť špiónom až do konca života.

Roky pozoroval nevrlé, kruté správanie ich vodcu Virgila, hlavy Rádu v Londýne, a uzavrel dohodu sám so sebou, že on takto neskončí.

Mnohí starší špióni mali rovnaký temný pohľad, boli cynickí až do špiku kostí, nekompromisní, s kamenným srdcom. Ľadovo chladní. Aký zmysel malo prisahať Rádu, že bude ochraňovať kráľovstvo a každého, koho miluje, vrátane svojich priateľov a rodiny, ak mal skončiť ako citovo vyprahnutý, podobný starému sčernetému kusu dreva?

A nech by ho jeho budúce misie zaviedli kamkoľvek, prisahal, že nepovýši prácu pre Rád na jedinú cennú vec vo svojom živote. Najlepšie to mohol dokázať tak, že nestratí kontakt s normálnymi ľuďmi, normálnym životom, akokoľvek hlúpym a triviálnym, ako sa niekedy zdalo pri porovnaní so smrteľnými hrôzami vojny, ktorú musel vybojovať on i jeho bratia bojovníci. Max a Rohan si uťahovali z celej spoločnosti, ale Jordan, ktorý mal úžasných rodičov, zbožňujúcich súrodencov a veľké množstvo bratancov, našiel isté zvláštne čaro v bežnom dianí. Účasť na všetkých spoločenských rituáloch mu pomáhala udržať si duševnú rovnováhu – a z toho dôvodu prijal pozvanie na večierok na vidieku.

Pravdepodobne tu nebudem môcť zostať celý júl, pomyslel si, lebo každý deň očakával, že ho poveria prvou úlohou na jednom z európskych dvorov, ktorý sa práve ocitol v ohrození. V čase, keď sa Napoleon ako šialený valil cez Európu, bol potrebný každý špión, najmä urodzený, čo sa mohol dostať na také miesta a stretnúť sa s takými osobnosťami, ku ktorým obyčajní ľudia nemali prístup.

Ale na to všetko mal čas myslieť až zajtra.

V tejto chvíli sa mu núkali pikniky, hry, zber jahôd s jemnými mladými dámami, štvorylky s debutantkami, možno aj domáce divadlo na elegantných panstvách svojich hostiteľov.

Všetky tie činnosti, ktorým mohol holdovať každý urodzený mladý muž počas dlhých, záhaľčivých letných týždňov, boli tak nádherne normálne. Jordana tešilo predstierať, že sa neodlišuje od ostatných dobre zabezpečených mladých svetákov, navyše práve získal právo nosiť titul. Dokonca by ochotne prenechal ostatným chlapcom víťazstvo vo väčšine atletických súťaží.

Osud ho však vôbec nepripravil na stretnutie s Marou Bryceovou…

Prvá kapitola

Londýn, o dvanásť rokov neskôr

„Obzerá si ťa jeden nádherný muž,“ povedala potichu Delilah. Dve mladé, módne oblečené vdovy sa usadili uprostred záplavy ľudí v obrovských aukčných sieňach Christie’s na ulici Pall Mail.

„Fíha, to je ale fešák. Blondiak, a vyzerá veľmi distingvovane. Bezchybne oblečený. No tak, pozri naňho. Ak nemáš záujem, tak ho chcem ja.“

„Pst! Dávam pozor!“ Mara, lady Piersonová, ignorovala priateľkin pokušiteľský úmysel a ďalej upierala pozornosť na dražiteľa, ktorý z vyvýšeného pódia v popredí dlhej sály s vysokým stropom šikovne viedol dražbu starých majstrov.

„Sedemstopäťdesiat, dá niekto osemsto libier? Osemstopäťdesiat…“

„Nepotrebuješ ďalší obraz, miláčik,“ vyhlásila Delilah. „V skutočnosti si potrebuješ nájsť milenca, ako ti už dávno radím.“

„Ubezpečujem ťa, že to je to posledné, čo mi chýba.“

„Cnostná panna.“

Mara odfrkla, len ťažko sa sústreďujúc na novú ponuku dražiteľa. „Ďalšieho arogantného chlapa, ktorý by mi rozkazoval? Nie, ďakujem. Sotva som sa jedného zbavila.“

„Srdiečko, milenec nie je manžel.“

„Nuž, ty to musíš vedieť najlepšie.“

Za tú malú bezočivosť ju Delilah zľahka plesla po ruke. Mara na ňu žmurkla, potom sa pohľadom vrátila k aukčnému pódiu. „Nie, moja milá, uisťujem ťa, ja vyžijem aj bez muža. Mám takmer tridsať rokov, a až teraz som si zariadila život podľa seba. Prečo by som mala dovoliť nejakému chlípnému podliakovi, aby mi to pokazil?“

„To je trefná pripomienka. Ale aj chlípni muži sa dajú využiť, miláčik. Povedala by som, že je čas, aby si sa to naučila.“

„Pochybujem. Nemám talent na také veci, môj manžel by ti to potvrdil.“ Vrhla na svoju skúsenú priateľku trpký pohľad.

Delilah sa súcitne usmiala. „Máš o dôvod viac nájsť si muža, ktorý naozaj vie, ako uspokojiť ženu.“

„Taký existuje?“ zamumlala, pozorne sledujúc dražiteľa.

„Že sa pýtaš! Mohla by som ti požičať Colea – ale nie, potom by som ti musela vyškriabať oči.“

Mara sa ticho zasmiala. „Neboj sa. Tvojmu Coleovi odo mňa nič nehrozí. Jediný muž, ktorý ma teraz zaujíma, má dva roky.“

„Možno, mama kvočka, ale daj si pozor. Už si prestala nosiť smútok a mohla by si sa stať niečou ľahkou korisťou.“

Mara mykla plecom a nepokojným pohľadom preletela aukčnú sieň. „Ktokoľvek by to bol, len by strácal čas.“

„Ponúkne niekto deväťsto?“

Rýchlo zdvihla paličku s aukčným číslom.

Delilah znudene vzdychla. „Prečo míňaš majetok na pochmúrny starý portrét akejsi ženy holandského obchodníka? Veď je škaredá. Má nos ako cibuľu.“

„Umenie má vyššiu cenu ako krása, Delilah. Okrem toho ten obraz nie je pre mňa.“ Mara sa nepokojne mykla, keď dražiteľ vyhlásil: „Tisíc libier!“

„A pre koho teda je?“ spýtala sa Delilah prekvapene.

Netrpezlivo čakala, lebo jej priateľka váhala s odpoveďou.

„Teda?“

„Je pre princa,“ pripustila nakoniec Mara a znova zdvihla paličku s číslom. „Pre regenta?“

„Dá niekto tisícsto?“

„Čože?“ zašepkala Delilah dychtivo. Mara na ňu opatrne, významne pozrela, pokúšajúc sa o diskrétnosť.

Jej priateľka pohoršene vydýchla. „Och, máš pomer s princom! Ja som to vedela! Ale, miláčik, veď on je taký tučný! No… bude kráľom. Len sa ho drž! Je do teba zaľúbený? Božemôj, mohol by ťa zahrnúť diamantmi ako tvoja päsť…“

„Delilah!“

„Aký je v posteli?“ vyzvedala ďalej so škodoradostným úsmevom. „Och, stavím sa, že je hrozný! Ale – podľa mňa o nič horší ako iné hlavy štátov. Čo tak francúzsky kráľ Ľudovít? Aj on je tučný a veľmi starý. Ale aspoň to nie je Napoleon, ten skrčok.“ V dvojzmyselnom smiechu veselej vdovy zaznelo číre darebáctvo.

„Preboha, hovor tichšie!“ hrešila ju Mara šeptom, dusiac v sebe smiech. „Počúvaj ma, ty bláznivá stvora. Nemám pomer s regentom. Sme priatelia. Priatelia, rozumieš?“

„Mhm.“

„Jeho kráľovská výsosť je krstným otcom môjho syna, ako dobre vieš. To je všetko!“

„Povedz to ostatným, drahá moja.“ Delilah si prekrížila ruky na hrudi a vševediaco si ju prezerala. „Toľkokrát si navštívila Carlton House, až sa začali trúsiť klebety.“

Mara vzdychla. Ja viem, pomyslela si unavene. Čo je to za zvrátený svet? Prečo ľudia vždy predpokladajú to najhoršie?

„Tisícsto! Dá niekto tisícdvesto?“ Dražiteľ sa rozhliadol po rozľahlej sále.

„Tisícstopäťdesiat?“ Mara vysoko zdvihla paličku s číslom a rýchlo sa poobzerala. „Myslím, že som práve kúpila…“

„Predané! Tejto pôvabnej dáme.“ Dražiteľ sa Mare zdvorilo uklonil a udrel kladivkom.

„Bod pre mňa.“ Keď sa Mara s úsmevom obrátila k Delilah, priateľka na ňu spýtavo hľadela.

„Čo je?“

„Tisícstopäťdesiat libier? Drahá, za toľko som práve zariadila celý dom na pláži v Brightone. Prečo by si pre regenta utratila takú obrovskú sumu, keby nebol tvojím cher ami!“
„Lebo jeho zatiaľ poslednou vášňou je maliar Gerrit Dou,“ odvetila Mara. „A navyše…“ Nato sa zarazila, lebo nevedela, koľko toho môže povedať.

„A navyše čo?“ Delilah sa k nej naklonila.

„A navyše… Náhodou mám informácie, že čoskoro bude zverejnená istá radostná kráľovská udalosť. Vidíš, aká som šikovná?“ doberala si ju Mara. „Práve som vybrala darček, zatiaľ čo vy ostatní sa budete musieť o nejaký pobiť, keď príde tá významná správa.“

„Aká významná správa?“ chcela vedieť Delilah, poťahujúc ju za ruku. „Nakoniec mu predsa povolia rozvod? Lebo potom by si jednoducho mohla…“

„Nie! Je mi ľúto, mám zamknuté ústa.“ Mara sa zasmiala tomu, ako dychtivo ju Delilah zviera.

„Naozaj mi to nepovieš?“ zvolala bolestne.

„Nemôžem, drahá. Zavreli by ma do Toweru.“

„Správne.“

„Miláčik, netrúfam si. Vieš, to nie je moja záležitosť. Ale čoskoro sa to dozvieš. Mali by to oznámiť do konca týždňa.“

„Si krutá.“

„To hovorí tá pravá! Mimochodom, kde je ten nádherný muž, ktorého si spomínala? Ako si ho nazvala – bezchybný a distingvovaný? Tá predstava sa mi pozdáva.“

„Myslela som, že už nechceš muža.“

„Ale pozrieť sa môžem.“ Mara sledovala pohľad Delilah.

„Och, je preč. Už ho nevidím.“ Delilah na ňu pozrela s našpúlenými ústami. „Úprimne, ale prezradila by si mi, keby si bola v posteli s regentom, však?“

„Tebe? Takej klebetnici? Rozhodne nie,“ odpovedala pokojne Mara.

„Moja milá, veď to je dôvod, prečo ma máš rada!“

„Máš pravdu. Tak či tak, nemám ti čo prezradiť. Jeho kráľovská výsosť je krstným otcom môjho syna a mojím dobrým priateľom.“

„Tvojím priateľom.“

„Samozrejme! Od smrti môjho manžela je ku mne a k Thomasovi veľmi šľachetný.“

„Zaujímalo by ma prečo,“ vyhlásila sucho Delilah.

„Ako vieš, je ženatý,“ podotkla Mara a vyhýbavo pokrčila plecami.

Delilah sa uškrnula. „A to je argument?“

„Ale choď, veď všetci vedia, že princ dáva prednosť starším ženám. Je ku mne láskavý, to je všetko.“ A ja som mu zaviazaná spôsobom, ktorý by si nepochopila. „Čo chceš ešte počuť? Mám ho úprimne rada.“

„To je veľmi milé, srdiečko. Ale asi si jediná v Anglicku, kto to tak cíti.“

„Je mi jedno, čo o ňom hovoria. Zbožňujem nášho princa. Má dušu umelca.“

„Presne to Anglicko potrebuje. Môžeme už ísť?“ otravovala Delilah. „Je tu dusno a páchne tu ako na povale u mojej starej mamy.“

„Môžeme ísť, vybavila som, čo som chcela. Aj tak sa už nemôžem dočkať, až budem doma s Thomasom. Včera sa zobudil trochu prechladnutý. Vystrašilo ma to.“

„Hrôza, prechladnutý! A koľko lekárov si povolala za posledných dvadsaťštyri hodín k nášmu malému vikomtovi?“

„Delilah Stauntonová, o deťoch nevieš nič.“

„Viem dosť, aby som sa od nich držala čo najďalej,“ odsekla a v očiach jej zaiskrilo.

Mara na ňu iba prísne pozrela.

Delilah sa zasmiala. „Ale no tak. Kým ty zaplatíš za obraz a zariadiš jeho doručenie, pošlem po naše koče.“

Mara prikývla. Potom obe vstali zo svojich sedadiel a čo najnenápadnejšie sa usilovali pretisnúť okolo sediacich milovníkov umenia, opatrne manévrujúc s bohatými dlhými sukňami. Mara rozmýšľala o nepríjemnej klebete, že je regentovou najnovšou milenkou.

Pravdaže, nechcela uraziť budúceho kráľa tým, že by klebetu príliš vehementne poprela, lebo by to vyzeralo, že ju znechucuje už len táto myšlienka. Nič na svete by ju nedonútilo zraniť jeho extrémne citlivú kráľovskú výsosť. Hanbil sa za svoju nadváhu, bol zraniteľný a ľahko nadobudol presvedčenie, že ho odmietajú…

Vďaka metódam rodičov, ktorí pri Marinej výchove nešetrili ostrou kritikou a pohŕdaním, vedela z vlastnej skúsenosti, aké ťažké je žiť s toľkými pochybnosťami o sebe. Neustále narážky na úspech a cenu iných ľudí mohli človeka naplniť iba beznádejou, nech sa akokoľvek usiloval. To bol dôvod, prečo dokázala súcitiť s chudákom regentom. Preňho v skutočnosti neexistovala šanca žiť ani podľa očakávaní jeho otca kráľa, nieto ešte podľa očakávania svojich krajanov. Chceli Wellingtona v kombinácii s kráľovským Adonisom, a namiesto toho dostali neistého, telnatého slabocha, z ktorého sa rýchlo stal uzlíček nervov.

Vyvíjali na regenta obrovský tlak, a on nebol typom človeka, ktorý by zniesol také zaťaženie. Mara vedela, že okolo seba potrebuje priateľov, skutočných priateľov, nie dvojtvárnych pätolizačov, a po tom, čo urobil pre ňu a jej syna, bola rada, že pri ňom môže verne a oddane stáť, hoci to trocha škodilo jej povesti. Čo na tom záležalo? Veď už nebola sedemnásťročným dievčaťom posadnutým myšlienkou, čo si o nej pomyslia druhí, a usilujúcim sa všetkým zapáčiť.

Podľa nej bolo s ohľadom na princa najrozumnejšie vysmiať sa z klebiet a vyvracať ich iba vlažne, spôsobom, ktorý by neublížil kráľovmu egu. Koniec koncov, monarchova priazeň nebola neobmedzená. Ak ju po istom priveľmi štipľavom žarte stratil sám Beau Brummel, popredný londýnsky švihák, mohlo sa to stať komukoľvek. Princ regent bol síce v poslednom čase nepopulárny, ale ešte vždy mal moc odsúdiť človeka na spoločenskú smrť.

Mara presviedčala samu seba, že regent ju naozaj nechce dostať do postele. Iba čosi naznačil; neznamenalo to však nič viac, len ľahký, nezáväzný flirt. Predstava, že by to mohol myslieť vážne, bola priveľmi desivá. Nie, jeho kráľovská výsosť sa len tešila z jej spoločnosti, čo bolo viac, ako mohla povedať o svojom nebohom manželovi. Navyše klebety o jej tajných stretnutiach s regentom pôsobili ako zaklínadlo, ktoré udržalo všetkých ostatných chlipných šľachticov na uzde. Neodvážili sa siahať na majetok, ktorý považovali za kráľov.

Delilah mala pravdu. Mladé a krásne vdovy boli terčom záujmu celej smotánky a najmä mnohých urodzených zvodcov, čo bolo v očiach Londýna normálne. Voľakedy Mara vychutnávala toľkú mužskú pozornosť, ale to už bolo dávno. Jej krátka kariéra zvodnej ženy akoby patrila do iného života. Teraz mala celkom iné priority. Nebola už neistou mladou debutantkou zúfalo hľadajúcou manžela – hocijakého manžela –, len aby unikla z rodičovského domu plného nelásky. Bola to nezávislá žena, ktorá musela tvrdo bojovať sama o seba. Pred dvoma rokmi sa všetko zmenilo narodením jej syna. Vďaka Thomasovi Mara získala silu.

Keď sa dostali k uličke pri stene galérie, zamierili s Delilah do zadnej časti preplnenej aukčnej siene, kde sa ľudia mlčky pretískali sem a tam. Delilah sa cestou ukláňala a kývala mnohým známym; Mara šla za ňou a očami sledovala dážď klopkajúci na vysoké klenuté okná.

V mdlom svetle uzimeného marcového dňa sotva mohli vyniknúť majstrovské výtvarné diela určené na predaj. Na stenách galérie viseli tesne vedľa seba desiatky olejomalieb spolu s akvarelmi a skicami všetkých tvarov a veľkostí. Mara predpokladala, že väčšina týchto starých majstrov za uplynulé roky mnoho ráz zmenila majiteľa, ale ešte stále nedorazili do svojho skutočného domova. Bolo zvláštne dojímavé vidieť ich tam, akoby čakali na niekoho, kto konečne zbadá a ocení ich jemnú krásu, a kúpi ich nielen preto, aby iní závideli, alebo pre povýšenecky pocit vlastnej dôležitosti.

S ironickým úsmevom si pomyslela na svojho údajného milenca. Regent by ich pravdepodobne skúpil všetky, keby Anglicko nebolo už beztak dosť rozzúrené jeho výdavkami.

Smutným pohľadom zablúdila na dlhé stoly na galérii, kde boli vystavené sochy, vázy, šperky a iné umelecké predmety čakajúce vedľa vzácnych starých kníh a niekoľkých ilustrovaných rukopisov, až na ne v dražbe príde rad. Znovu pozrela pred seba, aby sa nepotkla, a nečakane sa pohľadom zrazila s očami muža opretého o zadnú stenu len pár metrov pred ňou.

Zastala.

Pohľad naňho jej takmer vyrazil dych. Hneď ho spoznala, hoci medzitým uplynuli celé roky. Nádherný, dokonalý a distingvovaný, presne ako povedala Delilah…

Jordan?

Jordan Lennox!

Pozeral na ňu, ale neusmial sa. Ale ako… Čo tu, preboha, robí? Opätovala jeho pohľad a zachvátila ju bolesť a náhly nával úzkosti, ktoré prišli bez varovania. Delilah kráčala pred ňou, nevšímajúc si, že zastala.

Mara bola otrasená. Jej myseľ, samozrejme, vedela, že skôr alebo neskôr sa nevyhnutne stretnú, ale vidieť ho po všetkých tých rokoch… Chladne prižmúril oči a zvedavo ju pozoroval.

Náhle jej vyschlo v ústach a srdce sa jej rozbúšilo. Keď si uvedomila, že bude musieť prejsť tesne okolo neho, prebudila sa v nej dlho potláčaná bolesť a hnev.

Aukčné siene Christie’s nemali iný východ, iba ak by prešla dokola na druhú stranu miestnosti. A ona nemala v úmysle poskytnúť tomu bezcitnému bastardovi také zadosťučinenie.

Možno so mnou ani nechce hovoriť. Veď som preňho vlastne nič neznamenala. Je to tak dávno, že sa pravdepodobne ani nepamätá, kto som.

Nemalo zmysel predstierať, že nezbadala svojho bývalého nápadníka, o ktorom si kedysi naivne myslela, že je láskou jej života. Potlačila rozbúrené emócie, vystrela sa a s odmerane zdvihnutou hlavou vykročila. Pod grófovým chladným, upretým pohľadom sa cítila ako nahá. Ich náhodným stretnutím však nevyzeral potešený o nič viac ako ona.

Blížila sa k nemu, stále hrdo vzdorujúc jeho pohľadu, akoby sa odmietala dať zastrašiť – na rozdiel od tej chvíle, keď sa pred rokmi stretli po prvý raz. Pomyslela si, že jeho ľadovo modré oči sú ešte bystrejšie a prenikavejšie, ako si ich pamätala. Ale nie láskavejšie.

Ešte vždy bol mimoriadne pekný, s ostro rezanou tvárou so stopami severskej krvi. Nevyzeral však ako šťastný človek. Výborne, pomyslela si zlostne. Ak ona trpela po celé tie roky po ich rozchode, je len spravodlivé, ak prežil to isté. Všetkému, čo musela prežiť za deväť prekliatych rokov svojho manželstva, sa dalo predísť, ak by ju Jordan nebol opustil. Ak by bol skutočne iný ako ostatní mladí muži, ktorí kedysi súperili o jej ruku. Och, isteže, on bol iný. Ostatní sa zdali povrchní. On však bol svojím spôsobom ešte horší a ukrutnejší ako jej surový manžel. Tom bol ako kyjak, ale Jordan ako skalpel.

„Mara.“ Uráčilo sa mu ukloniť sa jej, až keď stála priamo pred ním a dav ju k nemu tlačil bližšie, než jej bolo príjemné. Vyslovil jej meno a ona sa strhla. Ako sa opovažuje osloviť ma?

„Lord Falconridge,“ zatiahla mrazivo. Mala v úmysle bez zastavenia ísť ďalej, ale on znovu prehovoril, akoby sa nemohol premôcť – zdvorilo, ale mierne provokujúco. „Blahoželám ku Gerritovi Douovi.“

Mara sa zastavila a odmerane naňho pozrela. Skĺzol po jej postave neslušným hodnotiacim pohľadom. „Vyzeráte dobre.“

To odvážne ohodnotenie z úst pána Samoľúbeho ju úplne zmiatlo. Pred rokmi totiž býval vzorom rytierskosti, teda aspoň sa tak tváril. Možno sa zmenil. Možno sa prestal správať rytiersky. Výborne. Svet nepotrebuje ďalších pokrytcov.

„Ďakujem,“ dostala zo seba. Teraz už naozaj chcela odísť, no zastavili ju jeho ďalšie, akoby mimovoľne slová. „Nevedel som, že ste zberateľkou umenia.“

Nevieš toho o mne oveľa viac, ty sviniar. „Nie som, mylord. Zbohom.“

„Mara…“

„Lady Piersonová,“ opravila ho ostro, ale tiež si nemohla pomôcť, ostala stáť pri ňom. Prekrížila si ruky na prsiach a prezerala si ho rovnako nezdvorilo, ako to práve urobil on. Pokoju jej duše nepomohlo zistenie, že stále vyzerá dobre. Veľmi dobre. So zdesením si uvedomila, že ten vierolomný darebák vyzerá ešte lepšie ako pred dvanástimi rokmi. Musí mať… koľko asi? Tridsaťštyri? Rokmi sa z tohto člena zlatej mládeže stal muž. Bol hladko oholený, pieskové vlasy mal nakrátko pristrihnuté a kedysi strohý strih jeho šiat sa zmenil na nenásilnú eleganciu. Niet divu, pomyslela si opovržlivo, veď doteraz trávil čas záhaľkou v európskych palácoch.

Svetácky gróf v diplomatických službách sa ležérne opieral o dubový obklad steny a pohrával sa s hodinkami na retiazke. Mal na sebe fľaškovozelený jazdecký kabát, zdôrazňujúci oslnivú belosť kravaty, a tabakovohnedé bričesky, zastrčené vo vysokých čiernych čižmách z hovädzej kože s ohrnutými sárami. To býval tvoj Jordan, pomyslela si s bolesťou, ktorej sa nikdy úplne nezbavila. Nijaké extrémy. Chladný, ovládajúci sa, dokonalý džentlmen. Stelesnená distingvovanosť a precíznosť. Vzor prísneho, neľútostného perfekcionizmu.

Pred mnohými rokmi počula, ako ho jeden z jeho priateľov oslovil menom Falcon – Jastrab, skratkou jeho titulu Falconridge, a tá prezývka mu naozaj sedela. Divoký, krásny a osamelý tvor, vznášajúci sa nad ostatnými mimo dosahu a hľadiaci z výšky na zvyšok sveta. Jeho najtajnejšie myšlienky poznal iba vietor. Vždy ju fascinoval. Dokonca aj teraz ako na zlosť pocítila ženskú túžbu po spojení s ním, ktorú v sebe tak dlho potláčala.

On však na ňu iba hľadel, chladný ako jastrab; stáli tak blízko vedľa seba a predsa si boli neuveriteľne vzdialení. Pod jeho prenikavým pohľadom mala pocit, že jej číta v mysli ako v otvorenej knihe, ale on bol pre ňu stále záhadou, neznámy a nedostupný. Ako vdova teraz aspoň čiastočne chápala pocit slobody, z ktorej sa tešil tento bohatý muž. Mohol si robiť, čo sa mu zapáči, a nemusel sa nikomu zodpovedať. Možno to bol dôvod, prečo od nej po všetky tie roky bočil. Myslela si, že pochopila, na čom mu vtedy najviac záležalo – na jeho priateľoch a rodine, predstavujúcich život v pohodlí. No na jej prekvapenie si vybral údel pútnika bez domova. Na tom však už nezáležalo. Ich spoločný príbeh sa skončil a neostalo po ňom ani stopy – ako po Tomovi.

Mara si v duchu prikázala odísť. Hneď. Napriek tomu ostala stáť, prikovaná k zemi jeho pohľadom.

„Takže už ste sa vrátili z Európy?“ spýtala sa akoby nasilu. „Alebo ste len ráčili poctiť Anglicko krátkou návštevou, mylord?“

Jordan si vložil hodinky do vrecka, pobavený jej nepriateľstvom. „Vrátil som sa, dostal som taký príkaz.“

Tá odpoveď ju prekvapila. Och, to je perfektné. Takže teraz sa s ním budem v spoločnosti vídať pravidelne?

Delilah zastala, zvrtla sa, a keď si uvedomila, že Mara nejde za ňou, vrátila sa k nej. Usmiala sa na grófa s obdivom a záujmom, potom sa zvedavo obrátila k priateľke. „Mám na teba počkať?“

„Netreba, už idem,“ povedala, ale Jordan, čert aby ho vzal, vyslal k jej spoločníčke jeden zo svojich najpôsobivejších úsmevov. „Nechceli by ste ma predstaviť svojej priateľke, lady Piersonová?“ spýtal sa prefíkane.

Mara zaťala zuby. „Pani Stauntonová, gróf z Falconridgea.“

„Pani?“ hlesol s provokujúcim zábleskom ľútosti vo svetlomodrých očiach a uchopil ruku, ktorú mu Delilah podávala.

„Bohužiaľ, lord Falconridge, môj úbohý manžel je už v nebi,“ zapriadla Delilah.

„Aká škoda,“ zahundral s hriešnym výrazom v očiach. Potom sa sklonil a pobozkal jej hánky. „Veľmi ma teší.“

Mara silnejšie zaťala zuby.

Delilah ho hltala pohľadom. „Čudujem sa, že sme sa ešte nestretli, lord Falconridge.“

„Gróf trávi väčšinu času v zahraničí,“ zasiahla do rozhovoru Mara a nesúhlasne naňho zagánila. „Anglicko je pre jeho záujmy primalé. Provinčné, obávam sa.“

„No toto!“ zasmiala sa Delilah, postrehnúc priateľkin ostrý tón. „Kadiaľ ste putovali, mylord?“

„Áno, Jordan, kadiaľ, ak sa smiem spýtať? Azda cez deväť kruhov inferna?“

„Všetkých deväť som ešte neprešiel. Iba zopár,“ odvetil a usmial sa na Delilah. Na Maru sa však po jej narážke na škandálny klub Inferno, ktorého bol dlhoročným členom, zamračil.

Celý Londýn vedel, že do Danteho domu, ústredia tej neprístupnej, záhadnej spoločnosti darebákov a urodzených voľnomyšlienkarov, majú prístup len veľmi skazení muži so šľachtickým pôvodom a napchatými vreckami. Pred rokmi ju Jordan očarujúco presviedčal, že on je v klube výnimka, slušný mladík a jediný zodpovedný člen, ktorý sa stará len o to, aby sa jeho priatelia po nociach strávených pitím alkoholu a zábavou so ženskými alebo s čímkoľvek iným dostali bez úhony domov. V sedemnástich bola dosť naivná, aby mu verila. Teraz chápala, že to bol jeho úmysel. To ju, pravdaže, ešte viac rozčúlilo.

„Provinčné, neprovinčné,“ povedal Jordan zľahčujúco, sledujúc Maru, „som späť v Londýne.“

„Aké šťastie pre celé kráľovstvo,“ vyhlásila posmešne, otrasená jeho prítomnosťou i novými správami. „Poďme, Delilah. Musím ísť za Thomasom. Pekný deň, mylord.“

„Thomas, áno, samozrejme. Ako sa má váš ctený manžel, mylady?“ opýtal sa provokatívne.

Mara naňho s údivom pozrela. „Lord Pierson je už dva roky mŕtvy. Mala som na mysli svojho syna.“

„Ach.“ Jordan vôbec nevyzeral prekvapene. „To mi je ľúto,“ dodal so zdvorilým úklonom a bez najmenšej stopy úprimnosti. Vtedy si uvedomila, že o Piersonovej smrti vie. Neopýtal sa naňho bez príčiny; zdalo sa, že chcel vidieť jej reakciu. Mara naňho varovne pozrela, potom sa odvrátila, ale Delilah pokračovala: „Vravím si, lord Falconridge, keďže ste sa len teraz vrátili do mesta, nechceli by ste vy a lady Falconridgeová prísť ku mne zajtra na slávnostnú večeru?“

Mara sa po jej slovách zdesene zvrtla.

„Myslíte moju matku?“ opýtal sa.

Riasy Delilah sa za trepotali. „Ach, vy nie ste ženatý?“

„Veru nie.“ Nehľadel na Maru, a ani ona sa naňho nedokázala pozrieť.

V tej chvíli ju ochromila spomienka na ich posledný spoločný večer na vidieku, keď sa, riskujúc svoju povesť a matkino rozhorčenie, vytratila zo spoločnosti a bežala za ním do záhrady, ako ju požiadal.

Len čo sa k nemu blížila po chodníčkoch v záhrade plnej kvetov lesknúcich sa vo svetle hviezd, bola si úplne istá tým, čo jej chce navrhnúť, a už vopred vedela, že jej odpoveď bude áno, áno, áno.

Odkedy sa s ním zoznámila, každá hodina bola pre ňu magická.

Ale to nebol dôvod, prečo ju tam zavolal, ako sa vzápätí dozvedela, keď jej zľahka vzal ruky do svojich dlaní.

„Chcel som sa s vami stretnúť osamote, aby som vám mohol dať zbohom.“

Od obrovského sklamania takmer onemela. „Zbohom?“

„Musím odísť.“ Hľadel jej do očí pohľadom plným citu. „Dnes popoludní som dostal rozkaz z ministerstva zahraničných vecí.“

„A… a kedy máte odcestovať?“

„Obávam sa, že okamžite.“

Mara sa s tým pokúšala vyrovnať. „Bu… budete preč dlho?“

„Minimálne šesť mesiacov. Možno až osem.“

„Osem mesiacov! Och…“

„Mrzí ma to.“

Zakrútila sa jej hlava. Otriaslo ňou pomyslenie, že musí ostať v dome svojich rodičov, ale ak existuje nádej, že raz budú žiť spolu, pripúšťala, že to stojí za to utrpenie. „Mohla by som vám aspoň písať?“ navrhla.

„Nuž… ešte vôbec neviem, kde budem.“

Bola taká šokovaná, že ani nevnímala, čo hovorí. „Ak mi oznámite adresu, keď ju budete vedieť, napíšem vám každý deň. Odpíšete mi, keď budete môcť.“

„Nie som si istý, či to bude možné, Mara,“ povedal, presvedčivo jej hľadiac do očí. „Ale pokúsim sa.“ Potom sklopil zrak. „Slečna Bryceová, viem, že túžite po zmene svojej nepríjemnej situácie. Ale ak existuje spôsob, ako by ste ju mohli ešte nejaký čas strpieť, o pár mesiacov, keď sa vrátim, mohli by sme sa znovu stretnúť, a ak budeme stále cítiť to isté… lebo… som nikdy nestretol niekoho, ako ste vy…“

„Och, Jordan!“ Bez varovania ho oboma rukami objala okolo krku a pobozkala na pery. Jej náhly pokus ho prekvapil rovnako ako ju.

Len o okamih neskôr jej chytil tvár do dlaní a vrátil bozk s akousi zvláštnou zdržanlivosťou.

„Vezmite ma so sebou!“ zašepkala bez dychu, keď prestal ústami láskať jej pery. „Nemôžem,“ vydýchol a pokrútil hlavou.

„Prečo nie?“

„Je to príliš nebezpečné, Mara.“ Zavrel oči. „Celá Európa je teraz jedno bojové pole. Nemôžem vás vziať doprostred vojny. Tu budete v bezpečí.“

„Nechoďte! Zomriem, ak sa vám niečo stane!“

„Nič sa mi nestane. Som diplomat. Musím ísť, miláčik. Všetci sa na mňa spoliehajú. Nesmiem ich sklamať. A navyše je to moja povinnosť,“ dodal, ale napriek svojmu presvedčeniu mal v očiach úzkosť. Mara naňho obdivne hľadela. Aký je krásny! Aký ušľachtilý! pomyslela si s úžasom. Ako by mohol taký pochábeľ ako ona zaujať toho hrdinu so srdcom zo zlata?

Bol si istý, že ovládne svoje zmysly, len čo sa rozídu. Rozochvená Mara sa zahľadela do zeme. Jej vnútro kričalo: Nedovoľ mu odísť. Bolo zrejmé, ako veľmi a prečo ho potrebuje. Akýsi tichý hlas v hĺbke srdca jej našepkával, že Jordan ju potrebuje rovnako. V rastúcej panike a zúfalstve sa odvážila zašepkať najsmelšiu otázku svojho života: „Nemohli by sme sa vziať, prv než odídete?“ Mohla by žiť vo vlastnom dome a mala by záruku, že sa k nej vráti.

Pozrel na ňu s nehou a ľútosťou a zasunul jej za ucho uvoľnený prameň vlasov. „Mara, pokúste sa to pochopiť. Stojím o vás. Ale to všetko je také náhle. Mám… zodpovednosť. Nesmieme dopustiť, aby nás ovládali len emócie. Človek sa predsa nemôže zamilovať za tri krátke týždne. To robí len to mesačné svetlo.“

Zdvihla hlavu a zadívala sa naňho. Naozaj pochybuje o tom, čo obaja cítia a čím si je ona celkom istá? Takmer by bola vyhŕkla, čo cíti, ale zrazu si uvedomila, že sa mu viac-menej ponúkla… a on ju odmietol.

„Prosím. Nemám na výber,“ zašepkal, čeliac jej prosebnému pohľadu. „Musíme sa správať ako dospelí. Keď sa vrátim a budeme to stále cítiť rovnako, môžeme… Preboha, nepozerajte sa takto na mňa, Mara. Vrátim sa, skôr ako sa nazdáte! Nezabudnete na mňa, však?“

„Och, Jordan, nikdy by som na vás nemohla zabudnúť.“

„Takže musíte byť silná.“

„Dávajte si na seba pozor,“ povedala a z očí jej vyhŕkli slzy.

Strhol sa, pritiahol ju bližšie k sebe a bozkal na čelo. „Nebojte sa o mňa. Len buďte dobré dievča a čoskoro sa uvidíme.“ Pobozkal jej obe ruky, potom ich pustil a spätkoval preč, neprestávajúc jej hľadieť do očí. Keď sa dostal na okraj hájika, uklonil sa jej. Mara potlačila vzlyk a on zamieril do tmy. Odvtedy ho viac nevidela – až do dnešného dňa. Niet divu, že sa v tesnom korzete sotva mohla nadýchnuť.

Delilah však o ich bolestnej minulosti nič netušila a tárala ďalej. „Musíte prísť, aby sme vás predstavili v spoločnosti, mylord!“ Podišla k nemu bližšie, nadšená, že nie je ženatý. „Som známa vynikajúcou kuchyňou – a lady Piersonová tam bude tiež! Vidím, že vy dvaja sa poznáte. Nepochybne budete chcieť dohnať, čo ste zameškali. A keďže ste boli tak dlho preč, my dve vás rady so všetkými zoznámime. Na moje večierky prichádza len tá najlepšia spoločnosť,“ dodala nafúkane.

Mare prudko bilo srdce. Pozerala na svoju priateľku, usilujúc sa skryť zlosť, ale Delilah jej nevenovala pozornosť. Prekypovala šarmom.

„Je to od vás veľkorysé, pani Stauntonová,“ odvetil Jordan.

„Nie, nie, hovorte mi Delilah, prosím,“ opravila ho. „Takže prijmete moje pozvanie, mylord?“ spýtala sa významne.

Ten krásny darebák vyzeral potešený mnohosľubným náznakom v jej hlase, ale kým stihol odpovedať, Mara prehovorila cez zaťaté zuby: „Nemyslím si, že je to najlepší nápad.“ Bombardovala Delilah varovnými pohľadmi, ale veselá vdova nemohla spustiť oči zo svetáckeho grófa.

„Budem poctený,“ povedal mäkko.

„Vynikajúco! Bývam v Chesterfielde, vonkajšia Curzon Street číslo šestnásť.“

„Pekné miesto – a v blízkosti parku,“ zapriadol a pozrel na ňu, akoby ju chcel pohladkať. Vrúcnym pohľadom, ktorý na ňu vrhol, chcel zneistiť Maru – a jeho detský trik zapôsobil. Aký iný bol Jordan Lennox, ktorého si pamätala!

„Príďte o pol ôsmej, večerať budeme o ôsmej;“ požiadala ho Delilah.

Zdvorilo prikývol. „Veľmi sa teším. Ďakujem vám za milé pozvanie, madam. Dámy.“ Rafinovaným kradmým pohľadom blysol aj na Maru, potom naznačil poklonu. „Ráčte ma ospravedlniť, práve budú dražiť predmety, o ktoré mám záujem. Držte mi palce.“ Nato lenivo zamieril späť do rušnej aukčnej siene, takže obom dámam poskytol pohľad na svoje široké ramená a pekný zadok.

Keď zmizol v dave, Mara sa prísne obrátila k Delilah. „To si nemala robiť.“

„A prečo nie?“ Priateľka radostne spľasla rukami v rukavičkách. „Och, Mara, je pre teba ako stvorený! Ukážkový muž! Presne ten typ milenca, aký sa k tebe hodí…“

„Bože, je mi z toho zle!“ Mara sa zvrtla a zamierila k pokladnici, aby zaplatila za Gerrita Doua.

„Čo ti je?“ zvolala Delilah, ponáhľajúc sa za ňou. „Opovrhujem tým mužom!“

„Nevrav hlúposti.“

„Je to pravda! Nenávidím ho. On ma nenávidí. Je to vzájomné… nevšimla si si?“ spýtala sa zúfalo.

„Veru nie, nevšimla.“ Delilah si založila ruky na hrudi. „To by vysvetľovalo, prečo ste od seba nemohli odtrhnúť oči.“

„Nezmysel, to ty si ho hltala pohľadom!“ Delilah vytiahla obočie. „Drahá, hovorí z teba žiarlivosť, a napriek tomu tvrdíš, že ho nenávidíš? V tom voľačo bude!“

Mara sa zamračila na svoju nemožnú priateľku. Keď sa postavila do krátkeho radu pred pokladňou, aby zaplatila za vydražený obraz, srdce jej prudko bilo. „No,“ ozvala sa, sťahujúc si rukavičky, „zajtra v nijakom prípade nemôžem prísť na večeru.“

„Ale môžeš.“

„Nie. Pohľad naňho by mi úplne vzal chuť do jedla,“ vyhlásila a striasla sa.

„Mne nie.“ Delilah s obdivom pozrela smerom, ktorým odišiel gróf. „Je to veľmi výdatný hlavný choď, ak chápeš, čo mám na mysli. Poctivý anglický biftek. Len ho trochu marinovať, a dala by som si ho ako menu každú noc.“

Mara pri typicky neúctivých slovách Delilah obrátila oči k nebu. „Chystáš sa s ním takto flirtovať aj zajtra večer pred Coleom?“

„Možno. Čo ťa to trápi, ak ho nemôžeš vystáť? V každom prípade Cole a ja nepredstierame, že sme pre seba stvorení.“

„Ale čo, naozaj? A Cole o tom vie? Ak si si totiž nevšimla, ten chudák je do teba zaľúbený.“

Delilah s hranou ľahostajnosťou mykla plecom. „To je jeho problém, nie môj. Takže prečo tá averzia voči lordovi Falconridgeovi? Mne sa zdá úplne očarujúci.“

Mara pokrútila hlavou a odvrátila pohľad. Hoci zúrila, nakoniec pripustila: „Kedysi dávno sme mali nedorozumenie.“

„Kvôli čomu?“

„Na tom nezáleží!“

„No, keďže to bolo už dávno, nie je načase nechať minulosť minulosťou?“

„Nie, nie je. A už o tom nechcem hovoriť,“ dodala Mara, skôr než Delilah stihla položiť ďalšiu otázku.

Jej priateľka sa zamračila. „Povedz mi aspoň, čo robil v zahraničí!“

„Neviem, malo to čosi do činenia s vojnou,“ zahundrala Mara a pohla sa dopredu, keď pán pred ňou odišiel od pokladne. „Vojna sa skončila a zdá sa, že generál sa vrátil.“

„On je dôstojník? A veru mi pripadal nebezpečný.“ Delilah do nej štuchla lakťom. „Už ti niekedy ukázal svoj meč?“

„Nemôžeš sa správať slušne? Pracoval v niektorej zložke diplomatických služieb. Ministerstvo zahraničia alebo niečo také.“

„Aké zaujímavé! A kde pôsobil?“

„Neviem, a aj keby som vedela, je mi to jedno!“ vyhlásila až priveľmi dôrazne. Delilah sa na ňu zamračila. „Výborne. Idem povedať vrátnikovi, aby dal pristaviť naše koče.“

„Buď taká láskavá, prosím.“

„Netýkavka!“ zahundrala Delilah, nadvihla si sukňu a ponáhľala sa zabezpečiť ich odvoz.

Keď sa Mara dostala k pokladnici, rázne vypudila Jordana Lennoxa z mysle. Siahla do kabelky a vypísala šek na zaplatenie obrazu, no ruky sa jej po ich krátkom stretnutí stále chveli. Odovzdala šek a požiadala, aby jej obraz priviezli domov. Chcela ho svojmu kráľovskému priateľovi po jeho návrate z Brightonu odovzdať osobne. Napravila si kabelku na zápästí a šla ku vchodu, kde na ňu čakala Delilah.

Keďže si uvedomovala, že bola k svojej priateľke trochu britká, blížila sa k nej s kajúcnym výrazom. „Ospravedlňujem sa, že som k tebe bola nepríjemná, drahá. To preto, lebo ten… ten človek ma trochu rozrušil.“

Delilah na ňu pozrela. „Znamená pre teba tak veľa?“

„Kedysi znamenal. Kým som si neuvedomila, že je to len pretvárka. Pripekná na to, aby to bola pravda,“ dodala s povzdychom.

„Možno sa odvtedy zmenil.“

„Och, som si istá, že sme sa zmenili obaja. K horšiemu.“ Mara sa rozhliadla po Pall Mall, vyzerajúc svojho kočiša, a pokrútila hlavou. „Neviem. Vtedy sa mi zdalo, že spoločne prežívame niečo… krásne a sladké, a také nevinné… ale, samozrejme, to bola len dievčenská predstavivosť. Odišiel bez toho, aby sa obzrel, a ja som sa vydala za Piersona.“

Delilah na ňu vypleštila oči. „Pierson bol až druhý?“ zašepkala.

Mara prikývla. „Dozvedel sa to, a nikdy mi to neodpustil.“ Priateľka ju zadumane pozorovala. „Čo je?“ spýtala sa Mara.

„Miláčik, Pierson dávno umrel,“ pripomenula jej. „Môžeš si robiť, čo sa ti zachce. Možno vám dvom, tebe a lordovi Falconridgeovi, dáva osud ďalšiu…“

„Nie. Mal šancu a nevyužil ju,“ prerušila ju Mara. „Nedovolím, aby mi znovu ublížil, to ti garantujem.“

„V každom prípade je to najprudšia reakcia na muža, akú som u teba kedy zažila.“

„Lebo ním opovrhujem, ako som ti už povedala.“

„Moja drahá, veď vieš, čo sa hovorí. Nenávisť je len odvrátená strana lásky.“

„Nie v tomto prípade.“

„Výborne. Možno sa len šetríš… pre regenta.“ Mara sa na ňu zamračila.

Delilah sa zasmiala. „Tu je môj koč. Au revoir, miláčik.“ Bozkala priateľku na líce, potom kývla na lokaja stojaceho pred dverami Christie’s. Otvoril ich pred ňou do rušnej, vetristej ulice. „Nezabudni: zajtra večer o siedmej!“ zavolala Delilah. „Príď skôr, aby sme mohli všetkých ohovoriť ešte pred tým, ako prídu.“

„Povedala som ti, že neprídem.“

„Isteže prídeš!“

„Nie. Ak tam bude on, tak naozaj neprídem.“

„Výborne! Zjavne vôbec nemáš záujem o toho krásavca, takže si buď istá, že ja sa s ním veľmi dobre zabavím.“ Delilah na ňu cez plece vrhla prenikavý pohľad a prebehla ten kúsok cesty ku koču, kde jej lokaj v livreji pomohol nastúpiť. Skôr než sa koč pohol, so vševediacim úsmevom vyzrela z okienka a zamávala priateľke na rozlúčku.

Zmätená Mara zostala stáť na chodníku. Viem, o čo sa pokúša, ale to na mňa nezaberie. Delilah si toho darebáka môže pokojne nechať.

O chvíľu neskôr Marin spoľahlivý kočiš Jack pristavil koč pred vchod. Otvoril dvierka a spustil schodík. Mara nastúpila a v duchu sa zaprisahala, že jej je úplne jedno, či Delilah zvedie Jordana alebo naopak. Nezáležalo jej na tom ani za máčny mak. Jediné, čo ju teraz zaujímalo, bol jej domov a Thomas. Jej pýcha a radosť, stred jej sveta. Všetka láska, ktorú bola schopná precítiť, patrila len a len jej synovi. To dieťa si zaslúži všetko, čo mu je schopná dať. Také čisté a nevinné stvorenie, plné nehy, ju nikdy nezradí, nikdy jej neublíži ako mnohí iní. Hoci sa Jordan nejakou čudnou zhodou okolností o ňu znova zaujímal, pre ňu to nič neznamenalo. Už sa rozhodla. Bola Thomasovou matkou a ničím iným netúžila byť.

Druhá kapitola

Niekedy sa veci jednoducho nevyvinú tak, ako ste si naplánovali. Povinnosti vám zaberú priveľa času, a človek, na ktorého ste sa spoliehali, k vám stratí dôveru, zabudne na vás a začne si žiť svoj vlastný život. Ak sa také niečo stane, je správne a čestné nerobiť scény, ale odísť ako džentlmen bez ohľadu na to, ako to bolí… a jednoducho nechať toho človeka žiť, úprimne mu želajúc, aby bol šťastný.

Koľko ľúbostných listov skrkval a hodil do ohňa, lebo vedel, že nepriateľ by mohol sledovať ich stopu až k nej? Nič na svete by ho nedonútilo ohroziť ju. Ani keby to znamenalo prenechať ju niekomu inému.

Nuž, na tom sa už nič nedá zmeniť. Jordan kráčal späť do aukčnej siene a potláčal bolesť trpkým hnevom, ktorý sa stal rovnakou súčasťou jeho obrany ako obľúbená puška. Kútik úst sa mu nadvihol v chladnom, nenápadnom úsmeve, lebo jeho samoľúbosť potešil Marin zdesený pohľad, keď prijal pozvanie jej priateľky. Ako by mohol prepásť jedinečnú príležitosť, aby tú odmeranú lady trochu potrápil? Vychutná jej úzkosť a nervozitu, uvažoval, aj keby to malo byť jediné zadosťučinenie, ktoré mu Mara Bryceová mohla poskytnúť.

Ona však, samozrejme, už dávno nie je Mara Bryceová, pomyslel si trpko. Už roky sa tak nevolá. Teraz to je lady Piersonová, bohatá vdova po vikomtovi, ktorá práve prestala nosiť smútok. Áno, isteže, všetko o nej vedel. Dokonca viac, než mal. Oveľa viac, ako si vôbec pripúšťal. Svoju dávnu lásku si všimol v dave ľudí dávno pred tým, ako ho Mara zbadala – práve dnes, po takom dlhom čase. Isteže. Muselo to byť dnes, vo chvíli, keď mal plné ruky práce s úlohou pre Rád. Dnešnú operáciu plánovali týždne vopred, ale náhle sa zjavila ona. Žena, ktorú teraz naozaj najmenej potreboval. Mal šťastie, že ju zbadal prvý, lebo mu to poskytlo čas spamätať sa z otrasu z toho nečakaného stretnutia. Hoci predstieral ľahostajnosť, pri pohľade na ňu ho zaplavila vlna zmiešaných emócií – už len pohľad na ňu ho šokoval, pretože jeho city boli až doteraz také otupené, až ho to desilo. Smršť, ktorú teraz pocítil v hrudi, ho však donútila pozrieť pravde do tváre. Dvanásť rokov iba predstieral, že tá žena ho vôbec nezaujíma. Keby to bola pravda, jeho precízny mozog by si neuchovával toľko detailov o jej existencii. Napríklad dátum, keď sa vydala. Deň smrti jej hlúpeho manžela, adresu jej vidieckeho sídla v grófstve Hampshire, ale aj adresu jej domu v Londýne – Great Cumberland Street číslo 37. Nedonieslo sa mu iba to, že má malého syna, ktorý sa volá Thomas po svojom hlučnom, chvastúnskom otcovi. Ešte aj teraz sa mu priečilo pomyslenie, že porodila dieťa toho muža.

Jordan by rád predstieral, že všetko, čo vie o Marinom živote, sa dozvedel iba vďaka svojmu povolaniu. Napokon, informácie boli hlavnou obchodnou devízou člena Rádu. Očarenie tou ženou ešte stále úspešne tajil. Výborne, pripustil, keď si razil cestu davom do prednej časti miestnosti. Takže Mara Bryceová mu nie je ľahostajná. Ale to, čo k nej cítil, nemohol nazvať láskou. Naopak. Opovrhoval ňou. Len tak mohol zniesť pomyslenie, o čo všetko prišiel. Keby len bola dokázala ešte nejaký čas počkať. Keby len nebol taký rozumný, taký opatrný – typický Jordan.

Zahnal z mysle spomienku, ako ho v ten večer v záhrade zmiatla jej prekvapujúca ponuka na sobáš – jeho, odvážneho mladého diplomata, ktorý nemal z ničoho strach! Tá sedemnásťročná kráska so srdcom na dlani a s veľkými tmavými očami ho svojím bozkom úplne vyviedla z miery. Naozaj ho vydesila. Nuž, Virgil ich nikdy nenaučil, ako čeliť takej katastrofe – že sa zaľúbia! Jordana to natoľko rozrušilo, že odtiaľ upaľoval, akoby mu horelo za pätami. Aj tak neveril, že jeho šialená túžba po Mare je skutočná, kým ju nepreveril jeho dlhý pobyt v cudzine. Pokušenie bolo veľmi silné, on však nemienil porušiť sľub daný Rádu, ktorý doteraz dodržal každý gróf z Falconridgea.

Predovšetkým odmietol zradiť priateľov; neprezradil Mare svoje tajomstvo, lebo jediné jej slovo, nevinne vyslovené niekde v spoločnosti, by mohlo zapríčiniť smrť mnohých ľudí, jeho bratov bojovníkov, vodcu i jeho samého. Osud sa proti nim sprisahal a oddelil ich od seba, jeho poslal za povinnosťami a ju prisúdil Piersonovi. Už tak to bolo dosť ťažké, no Jordan sa zaryto držal svojho presvedčenia, že urobil správnu vec. A človeku, ako som ja, to stačí, povedal si. Dopekla so šťastím. V konečnom dôsledku je česť to jediné, na čom skutočne záleží.

V tej chvíli bol naozaj rád, že Mara a jej vyzývavá urodzená priateľka opustili aukčné siene Christie’s. Nežiadalo sa mu pridať k množstvu úloh súvisiacich s touto misiou ešte aj ochranu dvoch hlúpych dám zo spoločnosti. V sieni číhalo neviditeľné nebezpečenstvo, ktoré by nezasvätený pozorovateľ nepredpokladal, ale Jordanova lesť by mala čoskoro vylákať nepriateľov z úkrytu. Operácia sa mala už-už začať. V aukčnej sieni si prekliesnil cestu k miestu, odkiaľ mohol vidieť každého, kto by chcel vydražiť Alchymistove zvitky. Zaujal ležérnu pózu, oprel sa o stenu a s rukami založenými na prsiach si vymenil významný pohľad so svojimi mužmi, ktorých predtým strategicky rozmiestnil po celej sieni. Prikázal im strážiť východy a pozorne sledovať jednotlivé osoby, ktoré prejavia záujem o zvitky.

Všetci jeho muži mu nenápadne prikývli. Ide to podľa plánu. Nemali by dlho čakať.

Dražiteľ plynulo viedol súperenie dvoch skupín milovníkov umenia o pár starovekých rímskych váz. Podľa katalógu mala nasledovať dražba predmetu, na ktorom bola postavená dnešná operácia. Jeden zo sluhov pána Christieho práve opatrne kládol na výstavný pult starú drevenú skrinku obsahujúcu zvitky.

Jordan sledoval preplnené rady záujemcov s pripravenými paličkami s číslom. Aristokrati počúvali svojich prefíkaných poradcov v oblasti umenia, ktorí im šeptom radili, kedy nereagovať na ponuky a kedy sa ozvať, aby kúpili za výhodnú cenu. Jordan nenápadne jastril očami medzi publikom. Napomádovaní šviháci, rozmaznané manželky boháčov v zložito zdobených klobúkoch, niekoľkí milovníci kníh – archivári z Britského múzea či z Bodleyho knižnice. Odvrátil od nich pohľad a hľadal ďalej. Kde ste? Ukážte sa, vy hnusní bastardi… Priam cítil prítomnosť nepriateľa v dave – ale kto to je? Kto spomedzi bohatých a mocných v Londýne sa stal tajným prívržencom prometeovského tmárskeho kultu?

Len trpezlivosť. Dražba Alchymistových zvitkov ich čoskoro odhalí. V skutočnosti by nemalo byť priveľmi zložité nájsť ich v tejto sieni. Zo skúsenosti vedel, že prometeovci nespustia zvitky z očí, lebo ich láka všemocné zlo, ktoré skrývajú. Vyčkávajúc na svoju chvíľu, zablúdil pohľadom do radu, kde predtým sedela Mara. Jej miesto bolo teraz prázdne, rovnako ako miesto, ktoré mala zaujať v jeho živote, ak by ju uznal za hodnú prezradiť jej o sebe pravdu. Ale to sa neodvážil. Veľmi ju chcel, ale ona bola priveľmi impulzívna, ľahkomyseľná, krehká – a nezrelá. V nijakom prípade nemohol zveriť životy svojich bratov bojovníkov do rúk sedemnásťročnej dievčiny, ktorá musela ešte veľa prežiť, aby dozrela. Zadíval sa na jej prázdnu stoličku. V duchu ju ešte videl, veď predtým ju sledoval dobrú štvrťhodinu, zmietaný túžbou i nenávisťou. Žena, ktorú si kedysi takmer vzal za manželku, mala na sebe v dnešnom neskorom zimnom popoludní elegantný čokoládovohnedý kostým, ktorý pristal jej iskrivým hnedým očiam. Bohaté tmavé vlasy, ktoré si na šiji stiahla do prísneho uzla, dramaticky kontrastovali s hodvábnym leskom jej bledej, nádhernej pleti.

Musel pripustiť, že roky tejto dáme z krásy nič neubrali. Naopak, zdala sa mu ešte príťažlivejšia ako kedysi. Napriek tomu cítil bolesť, keď ju pozoroval. Boh vie, že mu chýbala.

Často premýšľal, aký iný by bol jeho život, keby mal svoju domácnosť a rodinu, normálne miesto, kam by sa mohol vracať v prestávkach medzi krvavými, krutými misiami. Láskavá, spoľahlivá manželka by ho vítala objatím a zopár detí, ktorým by zabezpečil budúcnosť, to boli hmatateľné dôvody, pre ktoré by dokázal prekonať všetky nástrahy. Bolo to všetko, čo kedy chcel od života, ale jeho jednoduchý sen stratil svoje čaro, keď prišiel o Maru.

S úškrnom potlačil náznak sebaľútosti, ale zároveň dumal, či sa tá koketa s očarujúcimi hnedými očami vôbec obťažovala dospieť. Možno využíva svoje vdovstvo, aby striedala mužov.

Všetky to tak robia, pomyslel si cynicky, všetky tie vymódené, nezávislé vdovy. On a jeho kamaráti sa milovali s mnohými z nich. Dopekla, veď si ich vlastne vymieňali. Ak aj Mara mieni takto využiť novonadobudnutú slobodu, môže mu to poskytnúť veľmi zaujímavú príležitosť, ako uspokojiť svoju roky potláčanú zvedavosť. Aké to bude milovať sa s ňou – s jedinou ženou, ktorej tvár ho prenasledovala všade, kam vkročil…

„Predané!“

Úder kladivka ho nepríjemne vytrhol z úvah. Rímske vázy získal akýsi mohutný chlapík, ktorý práve prijímal gratuláciu od svojho poradcu pre umenie. Jordan vzápätí cítil, ako sa medzi prítomnými stupňuje napätie. Navonok nezareagoval, ale o to viac zbystril pozornosť.

„Dámy a páni,“ oslovil dražiteľ početný dav. „Ďalej pre vás máme niekoľko veľmi vzácnych stredovekých dokumentov od anonymného predávajúceho. Našli sa len nedávno a hoci majú už päťsto rokov, doteraz boli nedostupné.“

Jediným zvukom vo veľkej sále bol náraz ostrého marcového vetra, ktorý rozstrekol dažďové kvapky na skle vysokých klenutých okien.

„Pred sebou máte šesť zvitkov asi z roku tisíctristopäťdesiat vo výbornom stave, prisudzovaných vzdelanému dvornému astrológovi, známemu ako Valerianus Alchymista. Milovníkom stredoveku pripomínam, že podľa legendy Valerianus osnoval sprisahanie s cieľom zavraždiť Eduarda, Čierneho princa, za čo ho prenasledovala a mala potrestať skupina kráľových verných rytierov. Tak to aspoň býva v legendách.“

Dav sa zasmial ironickej poznámke dražiteľa.

„Preto bol jeho koniec pomerne krutý.“

Nikdy sa neťahaj za prsty s Warringtonom, pomyslel si Jordan pri spomienke na priateľa Rohana. Po celé generácie boli vojvodovia z Warringtonu tými najdivokejšími zabijakmi Rádu. Naopak, grófi z Falconridgea patrili k mysliteľom. Boli to vynikajúci stratégovia, dešifrovatelia kódov, hovorili mnohými jazykmi, ale ani v narábaní so zbraňou sa ostatnými nedali zahanbiť.

„Text zvitkov je napísaný sépiovou hnedou a volskou krvou na pergamene po latinsky a po grécky, na okrajoch sú mnohé zvláštne obrazce, alchymistické symboly a iné neznáme zápisy. Predpokladáme, že skrinka z tvrdého dreva, v ktorej sú uschované, je pôvodná; vyrobená je z duba a palisandrovej dýhy a vykladaná perleťou. Skrinka je ešte vždy veľmi dobre zachovaná, vyložená zamatom, s pántmi z rýdzeho striebra.“

Rady elegantných zvedavcov naťahovali krky, aby lepšie videli úžasný nález.

„V každom prípade sa domnievame, že Alchymistove zvitky predstavujú naozaj vzácnu príležitosť vlastniť kus histórie Anglicka. Tento poklad môže byť vynikajúcim prírastkom do knižnice každého náročného učenca, zberateľa alebo súkromného antikvára so záujmom o mágiu či akéhokoľvek iného prívrženca súčasnej vášne pre gotiku. Dnešná ponuka sa začína na troch tisícoch libier.“

Dav zalapal po dychu pri tej závratnej sume, ale Jordan vedel, že pre prometeovcov je to za taký úlovok iba almužna, najmä ak utajení prívrženci kultu verili, že Valerianove bizarné čary a temné rituály sú skutočne účinné. Potom začali padať rýchle a stúpajúce ponuky. Jordan s maximálnym sústredením neustále jastril po dave, v duchu si ukladajúc do pamäti čísla na paličkách všetkých dražobných ponúk. Dlhé reťazce čísel. Neskôr chcel skontrolovať mená v registračnej knihe a určiť, či ich bude treba ďalej prešetrovať. Pravdaže, pánu Christiemu sa nebude páčiť narušenie súkromia jeho klientov, ale nemá na výber. Taký dosah a moc mal Rád, ktorému Jordan slúžil. Rád svätého archanjela Michala sa zodpovedal priamo kráľovi a slovko „nie“ by od nikoho nepovažoval za odpoveď, najmä ak šlo o ochranu kráľovstva.

Jordan stále ostro sledoval okolie a v mysli už vyčiarkol niekoľkých dražiacich. Všetkých zúčastnených predsa netreba považovať za darebákov. Zástupca práve založeného Britského múzea. Pár archivárov z Bodleyho knižnice v Oxforde. Niekoľko excentrických cudzincov dražiacich v mene svojich ďalekých panovníkov a jeden bledý autor krvavých stredovekých románov, ktorého Rád kedysi podozrieval, ale čoskoro ho vzal na milosť. Nikde však nevidel Jamesa Falkirka, prometeovského veľmoža, o ktorom vedel, že drží v zajatí člena Rádu Drakea Parryho, grófa z Westwoodu. Na tom nezáleží. Správa sa k Falkirkovi aj tak čoskoro dostane – a to bol vlastne zmysel celej akcie.

Netrvalo dlho a cena za zvitky na všeobecný úžas dosiahla závratnú výšku sedemtisíc libier. Jordan pochyboval, že ponuky budú ešte stúpať. Je načase ukončiť toto predstavenie. Hneď. Pozrel krížom cez sieň na seržanta Parkera a nenápadne si pošúchal obočie. Už nepozeral tým smerom, ale kútikom oka videl, že Parker si všimol jeho signál. Zvrtol sa a šiel za jedným z ľudí z Christie’s do zadnej časti siene. Seržant nenápadne podal mužovi papierik so správou, ktorú si Jordan pripravil už skôr. Zamestnanec si ho prečítal a zbledol.

Parker podľa príkazu rýchlo zmizol, aby ho neskôr nemohli identifikovať. Pracovník Christie’s sa poponáhľal uličkou k prednej časti siene, šokovaný týmto nepredvídaným zvratom udalostí. Domnelí prometeovci boli takí pohltení túžbou dostať sa k Alchymistovým zvitkom, že si vôbec nevšimli ustarosteného chlapíka blížiaceho sa k pódiu.

Zamestnanec podišiel k hlavnému asistentovi dražiteľa a zastal vedľa stola, kde boli usporiadané zvitky. Asistent naňho spýtavo pozrel, vzal správu a prečítal si ju. Jordan si všimol, že sa zachmúril. Mal pred sebou nezávideniahodnú úlohu doručiť správu dražiteľovi, ktorý práve zvýšil ponuku na ohromujúcich osemtisíc libier.

„Božemôj,“ zajachtal dražiteľ, keď sa správa ocitla v jeho ruke. Potom čosi zašepkal pomocníkovi, a ten prikývol. „To je… veľmi nezvyčajné.“ Obaja znovu pozreli na správu, potom sa dražiteľ nešťastne obrátil k davu. „Dámy a páni, musím… musím vám s poľutovaním oznámiť, že táto položka bola práve nečakane stiahnutá z aukcie.“

Z viacerých miest sa naraz ozval výbuch nesúhlasu.

„Majiteľ si to rozmyslel a už nechce predať!“ zvolal dražiteľ.

„Čo to má znamenať?“ ozval sa ktosi.

„Dámy a páni, toto je úplne nečakané. Ospravedlňujeme sa za túto nepríjemnosť. Prepáčte nám, ale obávam sa, že túto situáciu nemôžeme ovplyvniť. Oznámili mi, ehm,“ dodal náhlivo, „že každý, kto sa ďalej zaujíma o Alchymistove zvitky, sa môže obrátiť na predajcu prostredníctvom kancelárie pána Christieho. Možno sa uskutoční súkromný predaj.“

„Úplná hanebnosť!“ kričal jeden z archivárov Bodleyho knižnice.

„Moja reč! To je trestuhodné!“

Jordan pozoroval dav, osobitne si prezerajúc každú nazlostenú tvár v sieni. Aj jeho muži sledovali tých kupcov, čo sa najviac búrili. Najradšej by to robil sám, aby vystopoval všetkých tých bastardov, ale ako príslušník šľachty bol priveľmi na očiach a musel si dať pozor, aby zostal inkognito. Prenechal teda svojim mužom úlohu sledovať ľudí, ktorí sa rýchlo drali k východu. Jeho chlapci mu neskôr podajú hlásenie, kam jednotliví kupci šli a čo robili. Potom ich podrobia detailnejšiemu vyšetrovaniu.

Chudák dražiteľ bol v koncoch. „Opakujem, vážené dámy a páni, je mi to veľmi ľúto. Možno vás zaujme ďalší zo vzácnych a starobylých rukopisov, ktoré sú dnes v ponuke dražby. Ďalší exemplár je tiež zo stredoveku, ehm, je to bohato ilustrovaná Kniha o hodinách, asi z polovice dvanásteho storočia, pochádzajúca z kláštora v írsku…“

Jordan vybral z náprsného vrecka ceruzku a začal si na čistý list v katalógu značiť čísla dražiteľov, ktoré si uložil do pamäti. Ak by sa naňho niekto zahľadel, pomyslel by si, že si jednoducho robí poznámky o jednotlivých položkách dražby. On si však rýchlo zaznamenával všetky čísla, aby na ne neskôr nezabudol.

Musel vynaložiť veľkú námahu, aby sa ovládol, zostal pokojne na svojom mieste a so založenými rukami nevzrušene sledoval ponuky záujemcov o írsku Knihu o hodinách.
O niekoľko hodín neskôr, keď v budove ostali len sluhovia upratujúci po dražbe, Jordan zbalil zvitky a odišiel v neoznačenom koči, aby ich vrátil do trezoru v Danteho dome. Sprevádzali ho traja ozbrojenci pre prípad, že by sa prometeovci pokúsili získať vzácne dokumenty násilím.

Táto hrozba sa však našťastie nenaplnila. Len čo boli zvitky stiahnuté z dražby, potkany zaliezli späť do svojich temných dier. V tej chvíli si asi väčšina z nich uvedomila, že je to pasca. Poskrývali sa teda a roztrasené očakávali osudnú návštevu príslušníka Rádu.

Už sa zotmelo, hoci bolo len šesť hodín. Danteho dom, ku ktorému Jordan práve dorazil, vyzeral v mesačnom svetle skorého zimného večera veľmi zlovestne. Temná a tajomná tudorovská rezidencia na Temži bola pre verejnosť v prvom rade sídlom zhýralého klubu Inferno – ale išlo len o rafinovane vytvorené zdanie, aby sa ľudia držali od toho domu čo najďalej. Tristoročný Danteho dom v skutočnosti predstavoval dobre zamaskovanú nedobytnú pevnosť s prepracovanými úkrytmi pod zemou, kde mohol Rád plánovať svoje úlohy mimo dosahu zvedavých očí. Stará pevnosť bola plná tajných chodieb, falošných dverí a rafinovaných úkrytov. Postavili ju priamo na brehu Temže, čo umožňovalo nenápadné príchody a odchody členov Rádu, najmä vďaka malému, dobre ukrytému prístavisku pre člny v bezpečí za jedným z riečnych stavidiel.

Keď Jordan vošiel, privítala ho svorka mocných strážnych psov. Ihneď sa objavil Virgil, vodca a hlava Rádu v Londýne, ktorý ho počul prísť. Starý bojovník z Vysočiny ho len úsečne pozdravil a prevzal od neho stredoveký poklad. „Všetko išlo hladko, dúfam.“

„Áno, pane. Mám pozoruhodný zoznam mien. Bolo to pekné divadielko.“

„Poznám niekoho z nich?“ spýtal sa Virgil sucho.

Jordan pokrčil plecami. „Falkirk tam nebol, bohužiaľ.“

„Nemyslím, že by sa ukázal na takom otvorenom fóre. Ale správa o tom sa k nemu zakrátko dostane, a potom sa uvidí. A čo Dresden Bloodwell?“

Jordan pokrútil hlavou. „Po ňom ani stopy. Neprekvapuje ma to. Ten človek je vrah. Je príliš šikovný, aby vliezol do pasce.“

Virgil prikývol. „Akoby sa nad ním od tej noci, čo ste ho s Beauchampom takmer dostali, zľahla zem.“

„Je to len zopár týždňov,“ vyhlásil Jordan. „Stále neviem pochopiť, ako nám mohol vykĺznuť. A kde sa odvtedy skrýva.“

„To zistíme v pravý čas,“ uistil ho Virgil. „Daj ten zoznam mien Beauchampovi. Chlapec sa potrebuje niečím zaoberať.“

Jordan sa zamračil. „Stále nijaké správy o jeho skupine?“

Virgil pochmúrne zavrtel hlavou, potom povedal: „Vezmem to dolu do trezoru. Dobrá práca, chlapče. Podrobné hlásenie očakávam zajtra ráno.“

„Je tu Rotherstone, pane?“ opýtal sa Jordan, keď Virgil vykročil so zvitkami pod pazuchou.

„Čo, ten zaľúbenec?“ Škót odfrkol. „Isteže nie. Je doma a kľačí pred božskou Daphne.“

Jordan skrivil pery. Pravdupovediac, život sa akosi zmenil, odkedy sa jeho kolegovia oženili. Max, markíz z Rotherstonu, bol ešte stále posadnutý krásnou Daphne a vychutnával novoobjavené domáce šťastie. Rohana, vojvodu z Warringtonu, nedávno rada starších Rádu povolala do Škótska, kde mal vysvetliť, ako je možné, že sa ako jeden zo špičkových členov Rádu oženil s mladou dámou s prometeovskou krvou. Jordan svojmu drsnému kamarátovi ten výsluch vôbec nezávidel, ale Rohan by bezpochyby pre Kate ochotne podstúpil aj čosi oveľa horšie.

„Obávam sa, že sa budeš musieť uspokojiť s týmto tu,“ povedal Virgil, kývnuc smerom k chodbe, ktorou Beauchamp práve vošiel do miestnosti.

„Uspokojiť?“ ostro zopakoval mladší člen Rádu. „Povedal by som, že dostane to najlepšie!“

Sebastian, vikomt Beauchamp, dedičný gróf z Lockwoodu, bol veliteľom alebo tiež spojkou trojčlennej skupiny. On a jeho kamaráti mali iba okolo dvadsaťosem rokov, ale Jordan už videl aj mladších bojovníkov dokázať svoju odvahu. Beauovo roztopašné vystupovanie, suverénnosť a darebáctvo zmizli, keď sa ocitol zoči-voči nebezpečenstvu. Bol to pekelne dobrý bojovník, absolútne chladnokrvný a nebojácny. Jordanovi trochu pripomínal jeho, keď bol mladší. Ale ani vetroplach ako Beau by neurobil takú hlúposť, že by pustil Maru Bryceovú z rúk.

Beauchamp mykol hlavou, odhodiac z čela zlatistý prameň vlasov, a zastal si vedľa Jordana s rukami v bok. „Užil si si dražbu?“

„Bolo to osviežujúce,“ odpovedal Jordan so sileným úsmevom. „Čo máš v pláne dnes večer?“

„Nič mimoriadne. Čo povieš na návštevu Saténovej črievičky?“

„Nebol si tam náhodou aj včera?“

„No a? Ty nemáš rád blondínky? Je tam jedno nové dievča, ktoré naozaj stojí za to…“

„Páni,“ prerušil ich Virgil, zvraštiac strapaté ryšavé obočie. „Falconridge musí napísať správu a čo sa týka teba, chlapče, začneš pracovať na zozname podozrivých z dražby.“

„A to práve dnes večer?“ protestoval Beau.

„Máš niečo lepšie?“ spýtal sa Virgil.

„Teraz už nie, ako sa zdá,“ hlesol mladík. Nato vzal Jordanovi z ruky zoznam mien. „Spokojný?“

Virgil cynicky a pobavene pozrel na Jordana. „To na chvíľu odvedie jeho pozornosť od výstrelkov, čo povieš?“

Beau podráždene zdvihol oči od zoznamu. „S tým nerátajte.“

Jordan zavrtel hlavou. Popravde, starší členovia Rádu brali Beauchampa s istou blahosklonnosťou ako darebáckeho mladšieho brata – aspoň dovtedy, kým ten lotor poslúchal ich spoločný príkaz a držal sa bokom od slečny Carissy Portlandovej, Daphninej najlepšej priateľky. Max rozhodne nemienil dovoliť jednému zo svojich ľudí, aby sa zahrával s manželkinou mladou spoločnicou. Carissa Portlandová bola vskutku rozkošná: červenovlasá, bojovná a veľkorysá. Drobná rusovláska poznala celý Londýn – ako neúnavná dobročinná víla z rozprávky. Dokonca i Jordana uchvátila jej odvážna povaha a bystrý úsudok, ale čoskoro si uvedomil, že by to nemalo zmysel. Jeho ničivá posadnutosť istou brunetkou sa aj teraz, ako vždy, postarala o rozvrat v jeho beztak neutešenom ľúbostnom živote. Carissa Portlandová mu nemohla byť ničím viac ako sestrou; veď ani Beauovi nedávala nijakú nádej. Vražedné naňho gánila vždy, keď sa stretli.

Jordan sa pre Beaua vážne znepokojoval. Vlastne sa preňho trápili všetci. Hoci vikomtove zelené oči sa leskli rovnako čertovsky ako inokedy, Jordan z neho priam cítil potláčané napätie, keď sa čakanie na jeho chýbajúcich spolubojovníkov vlieklo a predlžovalo. Už mesiace o zvyšku Beauovej skupiny nikto nepočul. Poverili ich istou úlohou v údolí Loiry a už pred niekoľkými týždňami sa mali ohlásiť. Beau sa pokúšal nedať najavo, že ho zožierajú obavy. To bol dôvod jeho častých návštev Saténovej črievičky, toho nechutného, biedneho bordelu, v tom čase však medzi šľachtickými švihákmi z vyššej vrstvy veľmi vychyteného. Jordan tam šiel raz alebo dvakrát s ním, len aby poskytol svojmu mladšiemu druhoví akú-takú morálnu podporu. Chápal, že muž musí niekde vypustiť nadbytok pary. Prítomnosť Beaua na tom mieste, samozrejme, vyvolala hádky medzi dievčatami – chceli ho totiž všetky.

„Povedzte mi, aké podrobnosti chcete vedieť o tých bastardoch,“ mrmlal Beau, prebiehajúc očami zoznam.

„Ako obvykle: kto, čo, kde – to by malo stačiť, kým vytipujeme najpravdepodobnejších,“ povedal Jordan. „Som si istý, že niektoré z tých mien sú prezývky, ale aspoň ti to poskytne bod, od ktorého sa môžeš odraziť.“

„Mám ja teda šťastie.“ Beau si vopchal zoznam do vrecka vesty. „Takže je po dražbe, čo teraz?“

„Teraz budeme čakať,“ odvetil Virgil ponuro.

Jordan kývol Beauovi. „Očakávame, že James Falkirk sa na nás čoskoro obráti. Podľa toho, čo povedal dražiteľ, bude vedieť, že sa s nami môže skontaktovať prostredníctvom Christie’s. Dúfajme, že Virgil potom bude môcť uzavrieť obchod – Alchymistove zvitky výmenou za Drakea.“

„Alebo za to, čo z neho zostalo,“ dodal Beau temným hlasom.

„O Drakea sa ty neboj,“ zavrčal Virgil, no nie celkom sa mu darilo skryť bolesť pri pomyslení, že jedného z jeho chlapcov zajali a mesiace zversky mučili, až si sotva dokázal spomenúť, ako sa volá.

„Lord Westwood patrí medzi najbystrejších, najstatočnejších mužov, akých táto organizácia kedy mala. Ak sa mu podarilo zostať nažive a dokáže ešte pár dní držať jazyk za zubami, dostaneme ho späť.“

„Áno, pane,“ prikývol Jordan presvedčivo.

Situácia bola naozaj zúfalá. Posledné správy naznačovali, že prometeovskí väznitelia Drakea tak kruto mučili, až prišiel o rozum – najmä o pamäť –, a možno z toho, chudák, dokonca načisto zošalel. Pomäteného Drakea s jeho smrteľne nebezpečným výcvikom sa bolo treba obávať, no teraz vyvstal ďalší znepokojujúci dôvod – Falkirkovi sa skutočne podarilo obrátiť ho proti Rádu. Podľa ich zdrojov prometeovci Drakea najprv väznili v pevnosti v Alpách, ale premiestnili ho. Všetko, čo vedeli, bolo, že ho má na starosti starý džentlmen Falkirk, a to im poskytovalo nádej, že s Drakeom zaobchádza ľudskejšie. Ale aj láskavosť by v rukách prometeovského majstra mohla poslúžiť ako zbraň. Ak Falkirk vystupuje ako Drakeov záchranca, môže ním účinnejšie manipulovať a dosiahnuť, aby prezradil tajomstvá Rádu, hoci to jeho mučitelia prostredníctvom bolesti nedokázali.

Len pred mesiacom Rohan videl Drakea na vlastné oči a potvrdil, ako sa jeho brat bojovník zmenil – veď vlastným telom chránil Falkirka, keď mal Rohan jedinečnú možnosť starca zastreliť. No Drakeova strata pamäti mohla byť v skutočnosti požehnaním. Ak by mu prometeovskí mučitelia nepoškodili zmysly, pravdepodobne by v bolestiach všetko vyzradil.

Skrátka, museli ho dostať naspäť, a to čím skôr. Ak chcel Falkirk Alchymistove zvitky výmenou za Drakea, tú cenu bol Rád ochotný zaplatiť.

„Dobrú noc, chlapci,“ zahundral Virgil. „Ak nám majú zvitky pomôcť vykúpiť Drakeov život, tak bude najlepšie, ak ich zanesiem do trezoru, kde budú v bezpečí.“

„Áno, pane.“

„Dobrú noc, Virgil.“

Starý Škót rázne vkročil do chodby a Beau s Jordanom sa tiež rozišli. Pravdupovediac, Jordan bol nesmierne unavený, lebo túto úlohu nepretržite pripravoval celé dva dni a dal do nej všetko.

O chvíľu neskôr viedol svoj vysoký faeton temnými ulicami mesta a uvažoval o udalostiach toho dňa. Skúsenosti ho naučili, že v každej úlohe sa vyskytne divoká karta – okolnosť, ktorú nikto nemôže predvídať, bez ohľadu na to, ako starostlivo misiu naplánoval. To bol dôvod, prečo musel byť pripravený na všetko. A on si myslel, že je. Ale keď sa ocitol tvárou v tvár svojej dávnej láske, pocítil, ako sa mu pohla zem pod nohami. Pokúsil sa vypudiť ju z mysle, aby úspešne dokončil svoje poslanie, ale teraz…

Akosi sa mu podarilo minúť odbočku domov a ocitol sa na Great Cumberland Street, smerujúc k Marinmu domu. Spomalil kone a zastavil koč oproti radu elegantných domov na ulici v tvare polmesiaca, kde bývala, hoci si v duchu hovoril, že je to hlúpy nápad. Čo to robí, dočerta?

Rozmýšľal, že nechá koč na ulici, prejde k jej dverám, zaklope a vojde. Nadýchať sa jej vône, dotknúť sa jej…

Nebuď hlúpy.

Uvedomil si, že tam nemá čo hľadať. No vytrvalo hľadel do tmy a túžil ju uvidieť aspoň na okamih v žiare okien jej sídla.

Zrazu ju zbadal za oknami nad schodiskom, ako so smiechom beží nahor. Jordan sa zamračil a natiahol krk. Hudobný salón? Za oknom mohol rozoznať hranu klavíra. Keď zvedavo nazeral dnu, videl ju, ako schytila svojho synčeka a niesla ho v náručí ako bábiku. V tichu tmavej ulice dokonca cez zatvorené okno tlmene počul jej hlas, ako mu natešene vraví: „A mám ťa!“ Chlapček šťastne výskal, keď ho zdvihla vysoko do vzduchu so zbožňujúcim pohľadom, plným materskej hrdosti.

Jordanovi zovrelo hrdlo. Rýchlo sa odvrátil, skôr ako si synčeka oprela o bok. Znovu sa zahľadel do okna, ale Mara zmizla, a on pocítil, ako ho zviera temnota. Na okamih ho zaplavilo zúfalstvo, černejšie ako tá zimná noc. Zhlboka vtiahol vzduch a potom pomaly vydýchol oblak pary.

Zdalo sa, že objavila spôsob, ako byť šťastná. A len o to šlo. Aj ja som šťastný, pripomenul si Jordan. No, spokojný je možno vhodnejšie slovo. Aspoň sa už necítil taký nesvoj.

Koho chce oblafnúť, dočerta?

„Mal som ísť do nevestinca s Beauchampom,“ povedal si nahlas. Kone vztýčili uši na zvuk jeho hlasu, ale Jordan sa rozprával sám so sebou. Pokrčil plecami, zľahka plesol zvieratá opratami a pohnal ich do klusu.

Ale ozvena Marinho smiechu a výskotu jej dieťaťa ho sprevádzala až domov, k majestátnemu palácu so stĺporadím na Girosvenor Square – modernému, priestrannému, zo všetkých stránok dobre vybavenému… a mĺkvemu ako hrob. Jeho povzdych sa odrazil od mramorových stien vstupnej haly, keď vošiel. Podal klobúk a kabát svojmu komorníkovi a začal unavene stúpať točitým schodiskom k tmavému a obrovskému panskému salónu.

Kým sa vyzliekol a ľahol si do postele, dožičil si pohárik brandy. Ale sotva sa hlavou dotkol vankúša a vyčerpané zavrel oči, zasa sa ocitol v tom prekliatom vidieckom sídle…

Členovia Rádu cestúvali naľahko a obvykle sami, ale mladší grófi sa vždy vyberali na dovolenku s množstvom batožiny a v sprievode služobníctva, ktoré sa staralo o ich kufre.

Keď Jordan dorazil na rozľahlú vidiecku usadlosť, zveril batožinu komorníkovi a lokajom a ukázal im, do ktorého z krídel domu s prepychovými hosťovskými izbami ju majú odniesť. Nechal sluhov, aby mu vybalili veci, a vybral sa hľadať malú jedáleň, kde pozvaní hostia práve dostávali inštruktáž, ako si môžu objednať poludňajšie občerstvenie a informácie o podujatiach naplánovaných na najbližších pár dní. Pomaly prechádzal rozľahlou chodbou, ktorej steny boli ovešané umeleckými dielami, až k hlavnej časti sídla, a rozmýšľal, v ktorej krajine by sa mohol stať britským veľvyslancom, keď ho čoskoro pošlú do zahraničia. Zrazu začul z neďalekej miestnosti veľmi nepríjemný krik.

So zdvihnutým obočím sa zastavil a obrátil k dverám, odkiaľ sa ozýval hluk. Počul hlas veľmi nahnevanej ženy, sotva tlmený stenami, ako ostro nadáva akejsi úbohej, nešťastnej bytosti, ktorá s ňou bola v miestnosti. Vedel, že by nemal načúvať, ale, koniec koncov, veď bol špión!

Zvedavo naklonil hlavu a počúval.

„Hlupaňa jedna, ty si naozaj nemožná! Načo sú tie šaty, ak si k nim nepribalila rukavičky?“

Jordan sa zachmúril. Ľudia na úrovni by nemali takto urážať svojich sluhov.

„Božemôj, Mara, ty ma privedieš do hrobu! Prečo nemôžeš aspoň raz urobiť niečo správne? Vedela som, že to tu s tebou bude katastrofa. Bola by som ťa nechala doma, keby som nebola taká dobrosrdečná. A toto je vďaka?“

„Ale, mama, veď tie druhé rukavičky sa budú hodiť…“

„Neopovažuj sa mi odvrávať!“

Plesk!

Jordan v údive otvoril ústa.

„To je za tvoju bezočivosť, ty pľuha! Ešte raz mi odpapuľuješ, a ideme domov.“

Jordan užasnuto hľadel na dvere. Útok na nepriateľa by pochopil, ale útok na niekoho z vlastnej rodiny?

„Prepáč mi, prepáč mi, mama.“

Jordan sa teraz už mračil. Za čo sa ospravedlňuje – že doniesla nesprávne rukavičky?

„Prosím, zostaňme tu, mama. Sľubujem, že nebudem robiť problémy.“

„Och.“ Povýšené odfrknutie bolo odpoveďou na ponižujúcu prosbu dievčaťa. Zdalo sa, že sa to od nej očakáva.

„Tak sa usiluj, aby si ich nerobila. Prišla som sem navštíviť svojich priateľov. Skús byť ku mne ešte raz drzá a pošlem ťa domov, aby si to sama vysvetlila svojmu otcovi.“

„Nie, madam, prosím. Je mi to ľúto, mama.“

Jordan civel na dvere. To nie je možné. To nemôže byť pravda. Vzplanul v ňom oprávnený hnev. Jeho prvou myšlienkou bolo zareagovať ako Rohan. Vyvaliť dvere a chytiť tú pomstychtivú ježibabu pod krk. Ale od neho sa očakávalo, že sa bude správať civilizovanejšie.

Potlačil svoj hnev nad nespravodlivosťou odohrávajúcou sa na druhej strane dverí a nasadil si bezstarostný výraz. Keď siahol po kľučke, počul staršiu ženu zamumlať vyhrážku. „Namojdušu, urobím čokoľvek, aby som ti našla manžela, kým sme tu. Boh vie, že sa už nemôžem dočkať, kedy sa ťa zbavím.“ Vtedy so širokým úsmevom rozrazil dvere a stuhol v predstieranom šoku. „Ó! Preboha, ja… hrozne ma to mrzí… myslel som, že toto je moja izba! Odpusťte mi, dámy! Bože, to je nepríjemné. Musel som si pomýliť dvere.“ Pred ním stála chudá, vyumelkovane pôsobiaca dáma s prižmúrenými očami. „Nie, pane, to je naša izba.“

„Ach, tak je to teda. Prijmite moje ospravedlnenie. A vy, dámy, ehm, by ste mi náhodou nevedeli poradiť, ako sa dostanem do malej jedálne?“

Lady si s podráždeným povzdychom založila ruky na hrudi. „Rovno chodbou, na konci doľava a dolu schodmi.“

„Doľava… ehm… ktorou chodbou?“

Nie si veľmi bystrý, však? hovoril ženin netrpezlivý pohľad, keď naklonila hlavu a odvetila: „Hneď za dverami.“

„Odpusťte moje správanie,“ povedal náhle Jordan, nevšímajúc si jej zrejmú zlosť. „Mal by som sa predstaviť, pretože všetci sme tu hostia.“ Vyčaril svoj najpôsobivejší úsmev. „Som gróf z Falconridgea.“

„Och! Nehovorte!“ Zrazu vyzerala celkom inak.

Jordan už vopred vedel, že to tak bude.

„Naozaj ste to vy? Viete, už som o vás počula, lord Falconridge.“

O vašom príjme dvadsaťtisíc ročne, pomyslel si a bol by sa stavil, že ju zaujímajú len jeho peniaze. Bolo povinnosťou intrigánskej matky vystopovať v spoločnosti ten najlepší úlovok.

„Som lady Bryceová. Môj manžel je sir Dunstan Bryce, baronet, a toto je naša dcéra Mara.“

„Slečna Bryceová.“ Jordan sa zdržanlivo, no zdvorilo uklonil štíhlej tmavovlasej dievčine, ktorá sedela na pohovke so sklonenou hlavou.

„Mara, buď ku grófovi aspoň trochu zdvorilá!“ vyprskla jej matka.

Dievča až teraz pomaly zdvihlo hlavu, aby mu pozrelo do tváre. Tmavé oči pod závojom čiernych rias boli plné nevinnosti a zúfalstva. Tie vnímavé oči mali takú tmavohnedú farbu, až vyzerali takmer čierne, rovnako ako lesklé vlasy, hoci jej pokožka bola bledá – a jedno líce mala ešte červené po matkinej facke.

Jordan na ňu pozrel a jeho vnútro utrpelo sladkú, smrteľnú ranu.

„Teší ma,“ zašepkala Mara sotva počuteľne.

Na chvíľu stratil reč, tak sa mu rozbúchalo srdce.

Musí ju odtiaľto dostať preč. Zrazu ho posadla túžba chrániť ju. „No…“ začal, „možno by slečna Bryceová bola taká láskavá a ukázala mi, kde je tá, ehm… bájna malá jedáleň. Vyrozumel som, že sa tam máme všetci stretnúť.“

„Ale iste!“ Marina matka sa naňho žiarivo usmiala, akoby ho zrazu považovala za najdôvtipnejšieho človeka na svete. „Drahá moja, zaviedla by si jeho lordstvo do malej jedálne?“

„Áno, mama.“ Dievčina vstala a so zvesenou hlavou zamierila ku dverám. „Tadiaľto, pane.“

Ustúpil a s galantným gestom ju vyzval, aby šla napred. Keď poslúchla, vykročil za ňou, oddeliac ju tak od tej vyškierajúcej sa čarodejnice. A zavrel za sebou dvere – jej matke rovno pred nosom.

Šli dlhou chodbou a slečna Bryceová sotva reagovala na jeho priateľské pokusy o konverzáciu. „Odkiaľ ste? Už ste mali možnosť stretnúť sa s ostatnými? Pekný dom, však? Aj záhrady sú krásne. Som si istý, že si tu užijeme veľmi príjemný pobyt.“

Zastavila sa nad schodiskom a zvrtla sa k nemu. Kým sa pustili nadol, zadívala sa mu priamo do očí. „Vy ste to všetko počuli, však?“

Jej otvorenosť ho zaskočila. „Ehm, pardon?“

Netrpezlivo zvraštila obočie.

Jordan zaváhal, pokúšajúc sa ušetriť jej hrdosť, ale zdalo sa, že dievča dáva prednosť pravde. Pokrčil plecami a zavrhol myšlienku, že by ju klamal. „Počul som dosť, aby som vedel, že si to nezaslúžite. Ste v poriadku?“

Stuhla a odvrátila pohľad. „Som na to zvyknutá. V skutočnosti ste nezablúdili, však?“

S kajúcnym úsmevom zavrtel hlavou.

Znovu naňho pozrela, pátravo a trochu smutne. „Ďakujem vám za to, čo ste urobili.“

„Kedykoľvek,“ odvetil, stále vyvedený z miery krutosťou jej matky. „Prečo sa k vám tak správa?“

Dievčina mykla plecami. „Vždy bola taká. Nepotrebuje na to dôvod.“

Díval sa na ňu. „Je mi to naozaj ľúto.“

„To je v poriadku. Nepredpokladám, že to budem musieť ešte dlho znášať,“ zamrmlaľa a obrátila sa ku schodom vedúcim k malej jedálni. Jordan šiel za ňou a uchvátene ju sledoval. Čím boli ďalej od lady Bryceovej, tým viac sa jej predchádzajúci porazenecký výraz menil na rozhodný.

„Čo tým myslíte?“

„Ale nič.“ Bokom sa naňho zľahka, ale pevne usmiala – úplne v rozpore so svojou mladosťou. Takýto úsmev už predtým niekoľkokrát videl. U Virgila. Bol to neveselý, vzdorovitý úsmev človeka, ktorý napriek všetkému prežil.

Kráčali chodbou a slečna Mara hľadela priamo pred seba. „Urobili by ste pre mňa niečo?“

„Čokoľvek.“ Jordan to vyslovil o niečo vrúcnejšie, ako mal v úmysle.

Zastavila sa a ešte raz sa k nemu otočila. „Nikomu o tom nehovorte.“

Pozrel jej do očí a uvedomil si, že táto mladá kráska má v sebe niečo, s čím sa doteraz nestretol u nijakého dievčaťa. „Pravdaže nie,“ zašepkal. „Nebojte sa, vaše tajomstvo je u mňa v bezpečí. Máte moje čestné slovo.“

Po tvári sa jej pomaly rozlial úsmev plný vďačnej úľavy, ktorý by dodal energiu každému mladému mužovi idúcemu do vojny. „Ďakujem.“ Potom sa tie svieže, zvodné riasy sklopili a ona sa pôvabne zvrtla k chodbe. „Tu je malá jedáleň, mylord.“

Keď ju Jordan sprevádzal do miestnosti, nemohol od nej odtrhnúť oči. Všetky známky bolesti a poníženia, ktoré musela znášať, úplne zmizli. Vošla do malej jedálne, kde ju okamžite uvítal, ba priam sa k nej natlačil zástup mladých mužov, s ktorými sa očividne poznala.

Z jej tváre sa ihneď stratili stopy krehkosti a zraniteľnosti, ktoré na nej Jordan videl hore na poschodí – presnejšie, Mara ich dobre skryla. Slečna Bryceová sa premenila na dokonalý obraz dievčenskej duchaplnosti a živosti; smiala sa a zľahka flirtovala. A zatiaľ čo ostatné dievčatá v miestnosti na ňu vrhali nenávistné pohľady, každý slobodný mládenec ňou vyzeral očarený rovnako ako on – vrátane toho vysokého hlučného idiota, vikomta Piersona.

Jordana to veľmi prekvapilo, ale nebol si úplne istý, či sa mu páči to, čo vidí. Pochopil, čo mala znamenať jej tajomná poznámka, že už nebude musieť dlho znášať správanie svojej matky. To dievča vedelo, za čím ide. Niežeby jej to mohol vyčítať. Akoby vycítila, že ju pozoruje; vyzrela spomedzi svojich obdivovateľov, hľadala Jordana očami a zachytila jeho pohľad. Zdvihol obočie, ona sa usmiala a zľahka pokrčila plecami. Opätoval jej úsmev, no potom sa prinútil odvrátiť od nej pohľad a čoskoro sa zoznámil s mnohými mladými dámami. A hoci sa usiloval venovať im svoju pozornosť, Mara Bryceová ustavične akýmsi záhadným spôsobom pôsobila na jeho podvedomie.

Ako plynuli dni, tajne ju po celý čas pozoroval, uši naladené na zvuk jej hlasu, lebo čo ak by znovu potrebovala, aby ju zachránil…

Tretia kapitola

V nasledujúci deň bolo po Thomasovom prechladnutí, najmä vďaka dlhému spánku a obľúbenému domácemu lieku jeho starej pestúnky: vývaru z jačmeňa, osladenému tureckými figami a hrozienkami. Mara si vydýchla, lebo malý vikomt hol už zase vo svojej koži, zvedavý a činorodý ako vždy; v salóne si staval vežu zo stavebnice a veselo búchal jednou kockou o druhú.

Mara sa otočila a pozrela na hodiny na kozube, nerozhodne si hryzúc pery. Život sa opäť vrátil do normálu, len čo sa presvedčila, že synček je mimo nebezpečenstva. Uvedomila si, že má práve dosť času, aby sa obliekla a vyrazila na večeru k Delilah, ak si na to trúfa. Bola tu možnosť, že sa stretne s Jordanom. Má to urobiť?

Želala si, aby ju to tak nelákalo, zároveň jej však čosi navrávalo, že ak nepôjde, stane sa zrejme hlavnou témou konverzácie. A ak o nej budú pri stole všetci klebetiť, mala by tam radšej byť a vyjadriť sa k tomu, nie?

Keď hodiny začali odbíjať, neochotne pripustila, že by si nesmierne rada vypočula, čo sa s Jordanom udialo za posledné roky. Keby šla na tú večeru a mala možnosť sledovať ho očami dospelej ženy, nie naivného dievčaťa, možno by si vytvorila úplne iný názor na bývalého muža svojich snov. Boh vie, že od prvého okamihu, keď jej vtrhol do života a zabránil jej matke, aby ju ďalej tyranizovala, vnímala ho ako nejakého žiarivého a krásneho princa – ako stelesnenie rytierstva. Ale skôr než pozrela do tých nebesky modrých očí a pocítila jeho ušľachtilé dvorenie, v hĺbke srdca si so smútkom uvedomila, že on pre ňu nie je stvorený, dokonca je nedosiahnuteľný. Nešlo len o jeho vyššie šľachtické postavenie, než mala jej rodina. Dôvod spočíval v niečom omnoho hlbšom. Bol to lepší človek ako ona – aspoň si to myslela. Pekný, milý, dobrý, inteligentný, zábavný, rozvážny a nebojácny v každej situácii, obratný vo všetkom. Skrátka muž snov, a ona bola, nuž… chodiaca katastrofa, ako zvykla s obľubou vravievať jej matka.
Niekto taký nedokonalý ako Mara Bryceová nemohol byť hodný človeka bez chýb, najlepšieho, akého kedy stretla. Bol to naozajstný rytier v lesklej zbroji.

Samozrejme, Jordan k nej bol láskavý. Človek ako on sa správal láskavo ku každému. Podľa nej bol prirodzene dobrosrdečný – naozajstný džentlmen v každom zmysle toho slova. Ona predstavovala úplný opak! Ak bol pravdivý čo len zlomok toho, čo o nej tvrdila jej matka, Jordan by si skutočne zaslúžil niekoho oveľa lepšieho ako ona.

Takýmito úvahami Mara strávila väčšinu pobytu vo vidieckom sídle, vychutnávajúc každý okamih v jeho spoločnosti. Pritom si však vôbec nepripúšťala nádej, že by Jordan mohol mať o ňu skutočný záujem. Ak jej aj niečo naznačil, nebrala to vážne alebo si jeho signály nevšímala, lebo sa jej zdal pridobrý, aby to mohla byť pravda. Keď s ňou hovoril, niekedy zbadala v jeho očiach zvodný pohľad, no bola si istá, že je to len jej predstavivosť. Nemohol ju chcieť, najmä keď sa dozvedel o jej ponižujúcom tajomstve. Sám predsa videl, že jej vlastná rodina ju nemá v úcte – a oni ju poznali najlepšie. Prečo by si mal slobodný mládenec vybrať dievčinu, ktorá má v sebe nepochybne toľko zla, že ju ani jej vlastná matka nedokáže mať rada? Jordan odhalil tajomstvo jej bolesti a ona sa cítila v jeho prítomnosti veľmi zvláštne, plná nepokoja a zároveň neznámeho pocitu bezpečia. Stále čakala, že Jordan jej tajomstvo nejako zneužije. Ale nikdy to neurobil. Dodržal slovo, a to bol dôvod, prečo si myslela, že mu môže dôverovať. Ustavične však mala pocit, že je nedosiahnuteľný, preto sa usilovala držať na uzde svoje rozochvené srdce a myslieť naňho len ako na kamaráta – až kým nedovŕši sedemnásť rokov a už nebude musieť tajiť svoje city.

Ukázalo sa, že bola oprávnene opatrná, pretože v ten večer sa v záhrade dozvedela, že jej city neopätuje. Nesúhlasil, aby mu písala, ani on nechcel písať jej. Ale aspoň neklamal, pomyslela si, keď prešla k dverám. S odstupom času bolo zrejmé, že vo svojej dievčenskej nevinnosti si ho nekriticky zidealizovala – a seba podcenila.

Teraz to už vedela. Jordan nie je dokonalý. Nie je poloboh ani nepremožiteľný hrdina, ale človek. Aj rytieri v lesklej zbrojí majú svoje slabiny. Táto noc by jej mohla poskytnúť šancu, aby získala jasnejší, dospelý obraz o tom, kto je jej krásny mladý princ a kým sa stal.

Dôležitejšie však je, že si sama nakoniec uvedomila, že nie je a nikdy nebola ani zďaleka taká zlá alebo hlúpa, ako jej vtĺkali do hlavy rodičia. Mala svoju hodnotu, nadanie, cnosti. Dokázala mnohé veci. Bola dobrou matkou Thomasovi. Oveľa lepšou matkou, než bola jej vlastná. A možno, len možno, si skutočne zaslúži lásku.

Srdce sa jej zachvelo rovnako ako za starých čias pri pomyslení naňho. Ale keď sa pohrávala s myšlienkou ísť na tú večeru, musela sa neustále čudovať, ako ten skúsený, svetácky Jordan a silnejšia, dospelá Mara môžu na seba tak pôsobiť – teraz, po dvanástich rokoch. Čas ich oboch poznačil. Budú sa ešte vzájomne priťahovať? Mohli by sa do seba zaľúbiť? To sú nebezpečné myšlienky, napomenula sa. Napokon sa opak môže stať pravdou. Ak tam dnes večer pôjde, možno sa vráti domov s obnoveným pokojom v duši, iba sa čudujúc, čo na ňom kedy videla. Potom by sa konečne od neho oslobodila.

Bože.

Z času na čas ju trápilo svedomie, keď si spomenula na noc, počas ktorej počala syna, ležiac pod opitým manželom. Zavrela vtedy oči a myslela na Jordana. Pochybovala však, že lord Falconridge by niekedy mohol byť k žene taký neokrôchaný, hrubý a bezohľadný…

Odohnala od seba znepokojujúcu spomienku a pozrela na syna. Thomas si bezstarostne štebotal nad svojimi kockami a viacerí sluhovia ho s úsmevom sledovali pri hre. Och, pomyslela si, keď videla, že služobníctvo je vo vytržení z jej Thomasa. Určite sa oňho dobre postarajú, keď pôjde aspoň na chvíľu k Delilah. Znova neisto pozrela na hodiny na rímse kozuba. Nemala dôvod nejsť k svojej priateľke, iba ak ten, že včera to tak tvrdohlavo odmietla. Nemohla dokonca ani tvrdiť, že nemá nič na seba. Krajčírka jej práve poslala nové, zvodné purpurové saténové šaty. Na ne si prehodí norkovú štólu a k tomu dlhé čierne rukavičky. Má jedny z nedávnych čias, keď nosila smútok. A perlový náhrdelník…

Musí vyzerať čo najlepšie. Ukáže bývalému mužovi svojich snov, že dokáže žiť celkom spokojne aj bez neho.

Thomas zrazu vykríkol od radosti, keď už ktovie po koľký raz zrútil vežu z kociek.

Mara sa usmiala. Pád kociek ho neznechutil. Pohľad na skazu toho, čo vybudoval, ho neodradil. Skúšaj, skúšaj to znova. Správne, pomyslela si, náhle rozhodnutá. Teraz, keď je Pierson mŕtvy, ona musí byť Thomasovi zároveň matkou i otcom. Nemala by teda svojmu synovi dávať zbabelý príklad tým, že sa bude ukrývať doma, prislabá, aby čelila niekomu, kto jej ublížil.

„Mary,“ oslovila slúžku, „povedz Jackovi, aby pripravil koč.“ Zdvihla hlavu vyššie a oznámila: „Idem na návštevu.“

Hostia Delilah sa v očakávaní slávnosti zhromaždili v prijímacom salóne. Každú chvíľu im mali oznámiť, že sa podáva večera, a Mara sa ešte neobjavila. No to je milé! pomyslel si Jordan zlostne, tajne sledujúc dvere. Dnes večer sem prišiel len kvôli nej, a tá potvora sa ani neobťažuje ukázať. Zdá sa, že nemá odvahu čeliť mu.

Všetci ostatní hostia však prišli, takže miestnosť bola plná cudzích ľudí a náhodných známych. Jeho nová priateľka Delilah s nimi stále trkotala, takže Jordan mohol iba prehĺtať sklamanie. Či sa nikdy nepoučí?

Vysoký, urastený Cole, milenec Delilah, stojaci pri kozube, ho medzitým podozrievavo pozoroval orlím zrakom. Neboj sa, kamarát. Nemám záujem o tvoju dámu. Jordan sotva vnímal plané reči a želal si, aby bol zostal doma a venoval sa lúšteniu nových kódov.

Zrazu zbadal, že do miestnosti vstúpil komorník. Zovrelo mu srdce, lebo očakával známe slová: „Podáva sa večera.“ A ona neprišla.

Komorník však oznámil: „Lady Piersonová.“

Keď Mara vošla do salóna, stuhol. Božemôj. Každý muž v miestnosti na ňu obdivne pozrel, ale len Jordanovi sa šialene rozbúchalo srdce, zasiahnuté čírou túžbou. Preč bola hravá sedemnásťročná koketa maskujúca svoju neistotu nesmelým flirtovaním. Do salóna vošla neuveriteľne krásna žena – sálala z nej sebadôvera a odvaha. Bravo, bella, ohodnotil ju v duchu fascinovaný Jordan. Mara Bryceová sa stala sama sebou. Svetlo sviečok zvodne kĺzalo po tmavopurpurovom saténe šiat, živôtik tmavšej farby objímal jej nádherné prsia a Marina svetlá pokožka vo výstrihu sa trblietala ako vzdialené hviezdy. Tmavé vlasy mala na temene zopnuté do pôvabného uzla, vpredu módne oddelené pramienky, skrútené popri lícach. Pohľadom sledoval jednu z tých očarujúcich špirál lemujúcich jej tvár, jemne sa pritom dotýkajúc pokožky ružovej od zimy. Napokon sa očami zastavil na perách pretretých tmavoružovým rúžom, v tejto sezóne obľúbeným u krásavíc udávajúcich tón v spoločnosti.

Mara všetkých uchvátila už tým, ako zľahka prešla cez salón. Ale nebolo vôbec jednoduché dostať sa k nej, lebo ju ihneď obklopili jej obdivovatelia.

„Miláčik! Som taká rada, že si prišla!“ Delilah sa k nej rozbehla a privítala priateľku opatrným objatím.

„Prepáč, idem neskoro. Chcela som sa len ubezpečiť, že Thomas sa už cíti lepšie.“

„Ach, samozrejme. Netráp sa. V každom prípade som ti dala rezervovať miesto.“

Jordan si všimol zvláštny pohľad, ktorý si dámy vymenili, a premýšľal, čo to malo znamenať.

Zrazu naňho obe pozreli.

Cítil sa previnilo, že ho prichytili, ako na ne zíza. Kajúcne sa usmial a zdvorilo sa uklonil, Mara mu úklon obozretne vrátila. V nasledujúcom okamihu ju znova obklopili jej známi a zastreli mu na ňu výhľad. Našťastie. Zrazu sa totiž cítil hrozne a srdce sa mu rozbúšilo. Napol brušné svaly, aby sa zbavil čudného pocitu, že ho v bruchu šteklia motýle. Preboha, čo sa s ním deje? Akoby mu uštedrila úder, pod ktorým sa celé jeho telo rozochvelo. Opatrne si siahol na kravatu a premýšľal, kedy v salóne tak náhle stúpla teplota. Odev ho škrtil, túžil zo seba všetko strhnúť a ocitnúť sa vo svojej posteli s ňou, obaja nahí, zaliati iba mesačným svetlom a sladkým potom milencov.

Zachytila jeho pohľad a zľahka sa začervenala, akoby mal svoje pocity napísané na čele. Sklopil oči a prehltol, preklínajúc sa za divoké, stúpajúce rozrušenie, čo mu prúdilo v žilách. Uvedomil si, že je to neprimeraná reakcia. Preto si radšej glgol z portského, pokúšajúc sa dostať otrasené zmysly opäť pod kontrolu.

Potom sa podávala večera. Hostia sa presunuli do elegantnej jedálne v odtieňoch ružovej a modrej farby, kde pozlátené sochy držali sviece, po strope sa vinuli kvetinové girlandy a okná od povaly až k podlahe zdobili bohaté drapérie so vzorom ruží. Zaujali miesta na stoličkách s ozdobnými operadlami v tvare lýry pri stole pokrytom snehobielym damaskom. Jordan sa ocitol takmer naproti Mare, dosť blízko, aby ju mohol pozorne sledovať. Zástup livrejovaných sluhov v napudrovaných parochniach začal čoskoro prinášať jedlo na lesklých strieborných podnosoch. Najprv veľké ozdobné misy s horúcou polievkou, potom sa pod striebornými poklopmi objavili ďalšie chody. Jordan si vybral baraní chrbát.

Prvú polhodinu iba počúval žartovanie ostatných a ako iní normálni ľudia, ktorí nenesú ťarchu sveta na svojich pleciach, vychutnával vzácnu nečinnosť. Keď bol mladší, vždy sa usiloval udržiavať kontakty s priateľmi a známymi, príslušníkmi Rádu. To mu pomáhalo zachovať si zdravý rozum. Aspoň vtedy bojoval o to, aby smrtiaci tieň vojny proti prometeovcov nepohltil celý jeho život. Bál sa totiž, že skončí ako Virgil. Tento rozumný prístup k veci sa však za tie roky kamsi vytratil. Teraz v ňom nezmyselné táranie týchto bezstarostných aristokratov vyvolávalo kdesi v temnom zákutí srdca hnev a opovrhnutie. Ich dobrosrdečné vtipkovanie by ho malo tešiť, vyhnať z mysle ťažké myšlienky, ale namiesto toho sa zlostil, ako ľahkovážne sa stavajú k životu. Dopekla s takou robotou, oni by nedokázali prežiť ani jeden deň z jeho života. Žili len pre potešenie, nikto na nich nevyvíjal nijaký tlak. Cítil sa od nich taký vzdialený, taký osamotený.

Jediný ďalší hosť pri stole, ktorý mlčal rovnako ako on, bol hrdina anglicko-francúzskej vojny, istý major v červenej uniforme, približne v jeho veku, ktorý si pri chôdzi pomáhal barlami, pretože prišiel o nohu pri Waterloo. Jordan mu ešte v prijímacom salóne s potešením potriasol ruku v bielej rukavici. Ušľachtilý človek. Ani náznak sebaľútosti. Muž, ktorý vám dával pocit hrdosti, že ste tiež Angličan.

Medzitým spoločnosť klebetila o očakávaných večierkoch tejto sezóny u ľudí, ktorých Jordan nepoznal. Keď prišiel na stôl ďalší chod, vybral si pečené holuby a krevety dusené na bielom víne, ale ešte vždy nepovedal ani slovo.

Usiloval sa nepozerať pričasto na Maru, ale keď sa odvážil vrhnúť na ňu pohľad, zistil, že si ho prezerá. Smutne na ňu hľadel; odvrátila sa. Ale videl jej tvár z profilu, ten krásny kvet na ušľachtilej krivke krku.

„Lord Falconridge,“ ozvala sa Delilah spoza vrchstola. Odtrhol pohľad od Mary. „Je to od vás milé, že ste dnes večer prišli. Lady Piersonová mi povedala, že ste boli v diplomatických službách.“

„Áno.“ Zdvorilo odložil vidličku.

„Kde ste pôsobili?“

„Na mnohých dvoroch severnej Európy, pani Stauntonová. V Prusku, Švédsku, Dánsku. Väčšinu času v zahraničí som však strávil na našom veľvyslanectve v Rusku.“

„Preboha, to muselo byť nebezpečné, ak vezmeme do úvahy, že cár sa dlho nevedel rozhodnúť, či je s nami alebo s Napoleonom!“

Prikývol so zdvorilým úsmevom. „Áno, obávam sa, že je to tak.“

Táto téma vzbudila záujem veterána anglicko-francúzskej vojny. „Boli ste v Rusku v roku tisícosemstodvanásť, pane?“

„Pravdaže, major.“

„Mali ste možnosť vidieť Napoleonov ústup pred ruskou zimou? Hovorí sa, že v tých mrazoch prišiel o stotisíc mužov.“

„Hrozné,“ zamumlala jedna z dám.

Jordan prikývol. „Áno, z diaľky som videl ustupovať ich rady, a skôr ako prišla francúzska armáda, bol som svedkom, ako Rusi radšej sami podpálili Moskvu, než by ju vydali Napoleonovi,“ dodal. „Dokonca aj Bonapartík si musel uvedomiť, že nemôže poraziť ľudí ochotných urobiť také niečo.“

„Som šťastná, že sa vojna skončila,“ vyhlásila Delilah, „a môžeme konečne ďalej žiť normálnym životom.“

Major na ňu vrhol rýchly, trpký pohľad. To sa ti ľahko povie. Jordan naňho súcitne pozrel, kým ostatní začali debatovať o túžbe cestovať na dovolenku do Európy, len čo sa znovu vybudujú zbombardované mestá. Jordan zdvihol pohár k mužovi bez nohy s mlčanlivým prípitkom, major sa naňho ponuro usmial a vďačne kývol.

„Chcem vidieť Taliansko! Sú to už veky, čo sa dalo voľne cestovať po celej Európe.“

„Dúfam, že všetky tie boje nepoškodili rímske vykopávky.“

„A čo Alpy? Videla som kresby jazera Como a túžim sa tam vybrať,“ vzdychla si jedna z dám.

„Veľa ľudí tam teraz cestuje, ako som počul. Kontinent je údajne ľudskejší k peňaženke.“

Jordan počúval ich plytké reči a keď zistil, aký malý je ich osobný svet, z minúty na minútu sa cítil čoraz osamelejší. Videlo sa mu, že ich reči o dovolenke v ďalekých krajinách len zdôrazňujú, že okrem pobytu na svojich vidieckych sídlach sa zriedka pustili za hranice Mayfairu.

„Čo tak Rusko, lord Falconridge? Máme zaradiť do nášho putovania aj Petrohrad?“ opýtala sa ďalšia dáma, klipkajúc naňho dlhými mihalnicami.

„Určite,“ odvetil. „To mesto je veľmi elegantné.“

„Rusko – a elegantné?“ zahučal červenolíci, zavalitý chlapík vedľa nej. „Nikdy by mi nenapadlo, že sa tie dve slová dajú vysloviť jedným dychom!“

Jordan sa usmial, spomenúc si na ruský názor na Angličanov, ale tentoraz nemyslel na politiku. „Petrohrad je mimoriadne kultivovaný, mylord,“ povedal pokojne. „Asi ste mysleli Moskvu. To je miesto, kam treba ísť, ak chcete zažiť dobrodružstvo.“

„Ó! Aké dobrodružstvo?“ spýtala sa dáma.

Jordanovi preletel mysľou obraz troch prometeovských vyzvedačov v Kremli, ktorých prenasledoval a zlikvidoval, skôr než mohli ovplyvniť mladého, nestáleho a precitliveného cára. Iba sa usmial. „Zažiť skutočné Rusko, povedal by som. Skutočný východ.“

„Hm, to znie veľmi zaujímavo,“ zapriadla Delilah.

„Nuž, ja si myslím, že to znie hrozne chladne,“ prehovorila zrazu Mara. „Ale vy sa musíte v tej mrazivej klíme cítiť ako doma, lord Falconridge. Bolo to pre vás dosť studené?“

Jordan sa k nej zvrtol, prekvapený nenápadnou, ale presne zasahujúcou zlomyseľnosťou. Vyčkávajúco pritisla spodnú peru o okraj pohára s vínom. Opatrne odvetil: „To je pravda, lady Piersonová, klíma je tam výrazne ovplyvnená chladom. Ale Rusi vymysleli niekoľko zaujímavých spôsobov, ako sa udržať v teple. Mám vám ich opísať?“

„Áno, áno!“ Niekoľkí muži sa smiali na jeho jasnej narážke.

„Alebo by som vám to mohol názorne ukázať, ak si želáte.“ Zohol sa, akoby chcel vstať zo stoličky.

„Do toho!“

Páni búchali rukami po stole, dámy sa chichúňali. Mara prižmúrila oči. „Nie, ďakujem,“ odvetila upäto, s vedomím, že tento malý súboj prehrala. Zamračila sa, on sa však na ňu anjelsky usmial. Nuž, po svojej bezočivosti si to zaslúžila. „Skôr som sa obával, že dnes večer zadrží doma chlad vás, mylady, keď sme vás tu nevideli,“ poznamenal.

„Nie, ako vidíte, iba som sa zdržala.“ Rozhliadla sa okolo stola. „Ešte raz sa vám všetkým ospravedlňujem, že som sa oneskorila…“

„Nezmysel,“ vyhlásila rozhodne Delilah. „Prišla si načas. Navyše, je to pochopiteľné. Tvoje dieťa bolo choré.“

„Tak to ma mrzí,“ povedal Jordan ľahkým tónom, čakajúc na najbližšiu príležitosť, keď si z nej bude môcť opäť utiahnuť. „Dúfam, že to nie je vážne.“

„Iba prechladnutie, ale už sa má lepšie, vďaka,“ odvetila Mara. „Thomas je odolný chlapec.“

„Koľko má rokov?“ Jordan vopred poznal odpoveď, ale uvítal, že sa rozhovor odklonil od témy jeho pobytu v zahraničí. Vedel skvelo luhať, nerád však využíval tento svoj výnimočný talent. Navyše včera v noci videl Maru cez okno jej domu, ako sa zabáva so svojím dieťaťom, a tak predpokladal, že to bude jediná téma, ktorá by ju mohla zaujať. A mal pravdu. Vďaka niekoľkým sugestívnym otázkam ju prinútil rozprávať celých päť minút, presnejšie, spievať ódy na svojho synčeka. Potom si uvedomila – s koľkým pôvabom, pomyslel si –, že zvyšok hostí sa nudí a zíva, keď ju počúva, ako vykresľuje, čo robí jej Thomas každý deň. Ani Jordana až tak veľmi nezaujímalo, čo má chlapček rád na raňajky. Zrazu sa začervenala. „Ach, prepáčte. Ako som sa len rozrečnila!“

„Vôbec nie,“ povedal láskavo. „Je to zrejme vaša najobľúbenejšia téma.“

„Delilah hovorí, že som najstarostlivejšia matka na svete.“

„Podľa toho, ako oddane milujete svoje dieťa, som prekvapený, že máte len jedno,“ pokračoval Jordan.

Vzápätí si uvedomil svoj omyl. Jej náhla bledosť mu prineskoro naznačila, že je to pre ňu veľmi citlivá téma. Sklopila zrak. „Keby to záviselo odo mňa, mala by som oveľa viac detí, ale môj manžel zomrel, skôr než sme mohli byť ešte raz požehnaní.“

„Prepáčte mi, lady Piersonová. Nechcel som sa vás dotknúť. Prosím o odpustenie. Veľmi ma mrzí vaša strata.“

Rýchlo sa vzchopila a pozrela naňho s trochu sileným úsmevom. „To je v poriadku. Nemohli ste to vedieť.“

Mrzuté bolo, že to vedel.

Delilah si odkašľala. „Takže, Cole, miláčik, je váš vzácny vraník pripravený na jarnú sezónu?“ spýtala sa nahlas, aby zahladila rozpačitý pocit, ktorý zavládol pri stole. „Ako sa vlastne volá?“

„Avalanche. Áno, je pripravený. Všetci s ním môžete rátať,“ nadšene odpovedal jej milenec. „Tento rok v Ascote stavajte na môjho koňa.“

Rozhovor sa vďačne presunul na bezpečnejšiu pôdu jazdeckých pretekov a Jordan si v duchu nadával za svoj prešľap. Čo sa to s ním deje, dočerta? Vari si roky necibril umenie viesť rozhovor tak, aby vytiahol z ľudí všetky ich tajomstvá? Vari nemá oči? Bohužiaľ, teraz videl, že dovolil svojmu dlho živenému hnevu, aby ho zaslepil. Pre zdravú ženu nebolo ničím nezvyčajným mať jedno dieťa za rok alebo aspoň každý druhý rok, takže Mara by už mala mať štyri či päť ratolestí. Lord a lady Piersonovci museli teda trpieť nejakými zdravotnými problémami. A on dal túto skutočnosť práve na vedomie všetkým ľuďom prítomným na večeri. Sklonil hlavu, nazlostený sám na seba, potom na ňu znovu ospravedlňujúco a súcitne pozrel ponad stôl, uvedomiac si, prečo sa tak upäla na jediné dieťa, ktoré má. Jedinou odpoveďou mu bol jej chladný, vyčítavý pohľad.

Sklopil zrak. Nemohol uveriť, že zo všetkých ľudí práve on dokázal bez rozmýšľania vyhŕknuť takú bezcitnú poznámku. To sa mu vôbec nepodobalo. Členovia Rádu, ktorí mali za sebou roky diplomatických skúseností, nezvykli byť prostorekí. Tak prečo to povedal? Vari sa z neho stal taký chladný, bezcitný bastard, že už nedokáže pochopiť, aká je to bolestivá téma pre každú ženu? Alebo práve to bol dôvod, prečo to povedal? Lebo jej chcel aspoň takto ublížiť, keď ho predtým ponížila tým, že sa vydala? Koľko detí by teraz mali oni dvaja po všetkých tých rokoch, keby sa s ňou oženil on, ako to správne malo byť? Neexistujúci synovia a dcéry, ktorých šance na jestvovanie prišli i zanikli… Ale to v konečnom dôsledku nebola Marina vina. Zavinil to on. Zavinil to Rád. A už sa to nedalo zmeniť.

Jordan okamžite stratil chuť do jedla. Večer sa mu začal vliecť. Podávali ďalší chod, ale on ho odmietol. Víno tieklo potokom a ostatní čoskoro zabudli na jeho necitlivú otázku – Mara však nie.

Potom jeho pozornosť pritiahol úryvok rozhovoru z konca stola, kde sedela Delilah. „Lady Piersonová mi povedala, že regent čoskoro ohlási radostnú správu,“ informovala hostiteľka so širokým úsmevom najbližšie sediacich hostí.

„Akú?“

„Neviem! Tá tvrdohlavá stvora mi to nechce prezradiť!“

„Tak ju musíme presvedčiť, aby to tajomstvo odhalila! Lady Piersonová, aké sú to novinky od vášho priateľa v Carlton House?“

„Áno, povedzte nám, čo sa chystá!“

Mara sa nevinne rozhliadla. „Nemám poňatia, o čom hovoríte.“

„Delilah vraví, že ste jej povedali, že princ regent chce oznámiť niečo dôležité!“

„Nuž, ako každý vie, moja priateľka si rada vymýšľa,“ odsekla s predstieraným pobavením.

Smiali sa, Delilah iba zdvihla obočie, ale Jordan prekvapene pozrel na Maru. „Veď vieš, že si to povedala,“ karhala hostiteľka svoju priateľku.

Mara pokrčila plecami. „Nespomínam si na taký rozhovor.“

„Ale no tak! Hovorte!“ prosíkali ostatní.

„Nie, nie, nemôžem!“ vyhlásila s úsmevom Mara. „Som si istá, že sa to dozviete, len čo sa jeho kráľovská výsosť vráti z Brightonu.“

„Kedy to bude? V Times písali, že sa tam zotavuje z ďalšieho reumatického záchvatu,“ povedal ktosi.

„Možno by ste mali ísť a postarať sa o jeho kráľovskú výsosť, lady Piersonová.“

„Ale prosím vás! Má predsa dcéru, tá sa oňho postará,“ povedala Mara.

„Aj princezná Charlotte odcestovala do Brightonu?“

„Áno, a v Times píšu, že ani ona sa necíti dobre, úbohé dievča!“ zamiešala sa do rozhovoru lady ovešaná šperkmi. „Je vraj veľmi prechladnutá.“

Jordan vedel, že tak znie oficiálna správa. Ale vďaka denným poradám Rádu bol dobre informovaný, že existuje iný dôvod, prečo sa regent a jeho vrtošivá dcéra vybrali do brightonských kúpeľov. Nešli sa zotaviť zo svojich neduhov, hoci tak to komentovali noviny. V skutočnosti tam regent s dcérou mali veľmi závažné rokovanie, na ktorom chceli dohodnúť zasnúbenie princeznej Charlotte s princom Leopoldom von Saxe-Coburg. Keďže pri predchádzajúcom plánovanom zasnúbení s princom Viliamom Alexandrom Oranžským princezná voči nápadníkovi náhle ochladla, regent asi nechcel riskovať ďalší verejný škandál. Tentoraz však mnoho správ tvrdilo, že to dopadne dobre. Kto videl mladý pár spolu, potvrdil, že vážny, rozumný nemecký princ je presne tým, koho potrebuje bujná, neskrotná princezná. Princ regent nemal syna, korunu preto jedného dňa zdedí jeho jediná dcéra, a Leopoldov jemný, upokojujúci vplyv by mohol pomôcť skrotiť vrtošivé dievča, budúcu anglickú kráľovnú.

Veľmi sa to neodlišuje od možnosti, ako by sa veci vyvinuli medzi ním a Marou, keby… Ach, čo už.

Jordanovu myseľ však zamestnala dôležitejšia otázka: Odkiaľ Mara vie, čo panovník s dcérou robia v Brightone naozaj? Zasnúbenie ešte nebolo zverejnené. Len ministri kabinetu a pár zasvätencov z dvora vedelo o tomto novom vývoji v kráľovskej rodine. Jordan pochyboval, že Mara si je osobne blízka s princeznou Charlotte – vzhľadom na ich vekový rozdiel. Dievčaťu práve minulo dvadsať, jej telnatý otec, princ regent zase prekročil päťdesiatku. Nuž, je to záhada. Len čo sa večera skončila, Jordan si zaumienil, že sa dozvie viac.

Páni sa s úctou postavili, lebo dámy sa práve zdvihli a graciózne sa odobrali do salóna. Muži zostali v jedálni, prešli k stolu s cigarami a portským a hneď začali hovoriť výrazne drsnejším jazykom. Po večeri sa podávali liehoviny, takže Jordan rýchlo zistil, že sa ani nemusí uchyľovať k svojim špionážnym schopnostiam, aby získal potrebné informácie. Dosť pripitý muž načal tému prvý. „Myslíte, že lady Piersonovej by prekážalo, keby som ju stiahol do nejakého tmavého kúta a tam by som s ňou… veď viete čo?“ spýtal sa roztúžene. Jordan dúfal, že to bola len rečnícka otázka.

„Jej možno nie, ale trúfam si tvrdiť, že jeho kráľovskej výsosti áno,“ odpovedal mu iný chlap so smiechom.

„Náš princ mal vždy zmysel pre krásu,“ hlesol tretí s úškľabkom.

„Dočerta, ale je zvodná, však? Ja byť ňou, tak by som toľko nesmútil za manželom.“

Bolo zrejmé, že títo ľudia nevedia nič o ich spoločnej minulosti.

„Povedzte aj mne o tých klebetách,“ ozval sa Jordan, lenivo odklepávajúc trochu popola z cigary. „Bol som dlho preč, chlapi. Musíte ma zasvätiť do veci. Je tá dáma počestná, alebo nie?“

„Krk na to, že je to regentova malá Venuša, Falconridge,“ informoval ho opitý muž smutne.

Hoci Jordan absolvoval tvrdý výcvik, len ťažko dokázal skryť šok. „Vy žartujete.“

„Nie, nie, je to pravda! Cole, nepovedala pani Stauntonová, že lady Piersonová včera v Christie’s kúpila obraz pre svojho kráľovského priateľa? Vyhodila zaň vyše tisíc libier.“

„Tisíc libier!“ zvolal ktosi.

Všetkých mužov to ohromilo. Ale len Jordan bol zdesený.

„Myslel som, že jeho výsosť nenápadne obdivuje lady Melbournovú,“ namietol istý švihák, leštiac si monokel.

„No, obdivovať ju môže, ale na to, aby bol nenápadný, je ho priveľa, ak ste si náhodou nevšimli.“

Ostatní sa rozosmiali nad narážkou na regentovu stále rastúcu hmotnosť, no Jordan sotva dokázal ovládnuť svoju zúrivosť. Mara je regentova milenka? Mohla by byť táto ohavnosť pravdivá? Spáva s mužom, ktorému on slúži, viazaný sľubom cti? Zrazu mal pocit, akoby ho niekto udrel do hlavy pažbou muškety. Novinka ním otriasla. Veď ju sám včera videl, ako kupovala ten obraz. To je fakt. A pri večeri poznala skutočný dôvod, prečo boli členovia kráľovskej rodiny v Brightone. Ako inak by sa to mohla dozvedieť, ak nebola blízka regentovi? Veľmi blízka, ak je tá klebeta pravdivá.

Keď ostatní muži začali vychádzať von, aby sa pripojili k dámam v salóne, Jordan zbadal v zrkadle na stene svoju ohromenú tvár. Vyzeral poblednutý. Sklonil hlavu, neprítomne drviac v prstoch cigaru, a nechal ostatných ísť napred. Nemohol tomu uveriť… Ale asi by mal. Najmä ak si spomenul, ako nehanebne s ním kedysi flirtovala. Božemôj. Kiež by to poprela. Chcel ju ihneď vidieť, podrobne si ju prezrieť, akoby bola jedným z nepriateľských cieľov. Chcel zistiť pravdu.

Rázne vyšiel z jedálne do chodby, ale potom zbadal jednonohého majora, ako stojí pod schodiskom. Vojnový veterán sa opieral o barly a mrzuto si prezeral nekonečné mramorové schody. Jordan ovládol svoju netrpezlivosť a podišiel k nemu. Pravdaže, dychtil po niečom inom ako po pomoci hrdému britskému dôstojníkovi. Ak však mal byť čestný, to najlepšie, čo mohol urobiť, bolo ponúknuť tomu mužovi spoločnosť na ceste nahor.

Major sa naňho kyslo usmial. „Nemusíte na mňa čakať, Falconridge.“

Jordan posmeľujúco prikývol a ukázal ku schodisku. „Môžeme?“

„Môžeme.“ Major vzdychol, vysunul barly pred seba a začal trhavo vystupovať nahor. Jordan ho nechal hovoriť o politike, aby odviedol jeho pozornosť od bolesti a určite i od hnevu. Ale keď spolu so stoickym vojnovým hrdinom prišli až k salónu, Jordan videl, že za svoje oneskorenie zaplatí privysokú cenu. Maru už obklopili väčšinou opití, roztatárení muži, čakajúci, kým na nich príde rad, aby jej zložili poklonu.

Jordanovi stačil jediný pohľad na ňu. Nemal dôkaz, že jej románik s regentom je pravda, ale tá klebeta sa hodila ku koketnej Mare, ktorú poznal kedysi. A aj teraz ju videl obklopenú krásavcami, ako keď mala sedemnásť, a to ho presvedčilo, že tento večer je preňho len stratou času.

Ona sa nikdy nezmení. Nikdy nebude ženou, po akej túži. Možno nemôže za to, čím sa stala – po tom, ako ju vychovávali. Samozrejme, vždy vedel, že ona všetko prežije. Tak ako on. Obaja boli nepoddajní vďaka akémusi oceľovému jadru, prejavujúcemu sa nevyhnutne ako sebectvo. Pred dvanástimi rokmi sa zachoval naozaj sebecky, neschopný zvládnuť krutú bolesť – nechcel sa zaľúbiť práve vtedy, keď ju musel vzápätí opustiť a ísť slúžiť svojej krajine do cudziny. Bolo jednoduchšie nechať ju s hmlistou nádejou, že sa k nej vráti. Stratil ju, ale zachoval si zdravý rozum, a čo je dôležitejšie, bol k dispozícii svojim bratom spolubojovníkom.

Predpokladal, že Mara čakala tak dlho, ako mohla, až už nedokázala znášať svoju bolestnú situáciu a prijala ponuku lorda Piersona. Teraz, keď ako vdova konečne nadobudla slobodu, považoval za veľmi nepravdepodobné, že by sa chcela znovu ocitnúť v takej pozícii. Od tohto momentu všetko riadili Marine osobné záujmy, azda len s výnimkou jej syna. Šlo jej iba o vlastný prospech, a čo by mohlo byť výhodnejšie pre dámu z vyššej spoločnosti ako miestečko na kolene budúceho kráľa?

To je naozaj Božie riadenie, pomyslel si sarkasticky, lebo panovník bol známym zberateľom krásnych vecí. Jordan sotva dokázal skryť znechutenie.

Mara mu po chvíli venovala letmý pohľad, no tmavé oči jej svietili ostražitosťou a čímsi nepriateľským. Nevymanila sa však z kruhu svojich obdivovateľov, aspoň nie dostatočne rýchlo na jeho vkus. Ach, to jej flirtovanie a hlúpe zábavky. Len aby ho potrestala, ako predpokladal. Pozrel na hodiny na rímse kozuba, potom jej v duchu poskytol ďalšie dve minúty, aby sa odtrhla od ostatných a cez miestnosť prešla k nemu. Čokoľvek by sa stalo, bol si stopercentne istý, že on k nej nepôjde. Muž musí mať svoju hrdosť.

Kým čakal, jeho myseľ zaletela späť k okamihom pred rokmi, keď musel rovnako zatínať zuby a sledovať, ako prijíma dvorenie mužov. Na tom neslávnom večierku vo vidieckom sídle, kde stratil hlavu i srdce, keď sa pokúšal varovať ju, aby bola opatrná a flirtovanie jej neprerástlo cez hlavu…

„Ale, ale, slečna Bryceová,“ zahundral pobavene mladý Jordan, keď sa najväčšia kráska toho večera nakoniec pripojila k nemu v kúte sály, odtrhnúc sa od hordy nápadníkov. „Zdá sa, že ste dobyli celú túto pevnosť.“

„Pch,“ odvetila s hranou skromnosťou a v jej temných očiach, rozžiarených šampanským, sa blýskala veselosť. Napila sa a oprela o stenu vedľa neho. So záujmom sledoval svoju krásnu mladú priateľku. „Dovolím si tvrdiť, že sa začínam cítiť trochu odstrčený.“

„Čo tým myslíte, pane?“ spýtala sa nevinne.

Jordan od nej nemohol odtrhnúť oči. „Musím čakať, kým očaríte každého druhého muža v tejto miestnosti, než sa konečne dostanete k flirtu so mnou?“

„K flirtu? Kto, ja?“

„Ach, len nezapierajte,“ karhal ju s tichým smiechom. „Viem veľmi dobre, čoho ste schopná.“

„Pochybujem,“ povedala, pohodiac tmavými kučerami.

„Mienite si tu nájsť manžela – ešte pred koncom mesiaca.“ Pokrčil plecami. „Niežeby som vám to mal za zlé.“

Zrazu pôsobila zľaknuto.

„Nebojte sa. Nikomu nepoviem o vašom pláne,“ zamrmlal a usmial sa. S uľahčením naňho pozrela a z tváre jej zmizli večne prítomné obavy. „Výborne, takže ste ma odhalili, mylord,“ pripustila sprisahanecky. „Ale úprimne, už to nemôžem vydržať. Musím zmeniť svoju… situáciu.“

Všimol si, že vôbec nehovorila o domove. „Verte mi, držím vám palce. Len buďte opatrná,“ radil jej. „Manželstvo je trvalý zväzok. Rozhodnete sa unáhlene, a možno zistíte, že ste sa dostali z dažďa pod odkvap.“

Potriasla hlavou. „Už to nemôže byť horšie.“

„Isteže môže. No tak, vy nepotrebujete k životu týchto hlupákov,“ usiloval sa ju povzbudiť. „Jediné, čo sa musíte naučiť, je čeliť tej… pani Belzebubovej,“ dodal, nenápadne pritom kývnuc hlavou smerom k jej matke. Mara sa smutne usmiala a pokrútila hlavou. „Je to strata času. Už dávno som zistila, že ak jej odporujem, len rozdúchavam jej hnev. Nikdy neustúpi a nikdy sa nemýli. Načo to mám znova skúšať? Zmieriť sa s tým je jednoduchšie.“

Pokrútil hlavou. „Vo svojej mysli ste pripustili, aby vás porazila. Nesmiete sa vzdávať, Mara. Ste silnejšia, než si myslíte. Nespoliehajte sa, že vás zachráni niektorý z týchto bláznov,“ vyhlásil s pohľadom upretým na jej ctiteľov. „Ste múdrejšia ako oni. Tí si ani neuvedomujú, že s nimi hráte hru.“

Mierne sa naježila. „To nie je hra, lord Falconridge. Je to otázka prežitia. Určite však netúžite poznať podrobnosti.“ Pokrčila plecami a vyhla sa jeho prekvapenému pohľadu. Podarilo sa mu utajiť pobavenie, lebo ho vycvičili na prežitie v akýchkoľvek nebezpečných podmienkach.

„V každom prípade,“ pokračovala nedbalo, „je mi ľúto, že so mnou nesúhlasíte.“

„Tu nejde o nesúhlas, slečna Bryceová. Ja vás len nechcem vidieť nešťastnú. A obávam sa, že sa to stane, ak budete dôverovať niekomu, kto je slabší ako vy, v očakávaní, že vás zachráni. Myslím to úprimne, veď sa na nich pozrite.“

Jej bezduchí krásavci vyberali z punčovej misy kúsky ovocia a hádzali ich po sebe za neviazaného smiechu.

Znovu si smutne vzdychla. „Nuž, možno máte pravdu. Ale ak ste taký silný a múdry, prečo ma teda nezachránite vy? Už ste raz dokázali, že ste v tom veľmi dobrý.“ Výzva, ktorú vyslovila, vrúcne naňho hľadiac, v ňom vyvolala vzrušenie, akoby mu v tele explodovala sopka.

Keďže sa obával, aby si celá tanečná sála nevšimla jeho vzrušenie, pokúsil sa tváriť vyrovnane. „Ale veď sme sa len zoznámili, slečna Bryceová,“ odpovedal nenútene. „A odkedy sme sem prišli, stále flirtujete so všetkými tými mladíkmi.“

„Možno sa len pokúšam upútať vašu pozornosť.“

Keď hľadel na jej rozosmiatu tvár, myslel na všetko iné, len nie na džentlmenské správanie. „Nezahrávajte sa so mnou, dievčatko.“

„Povedali ste, že chcete, aby som s vami flirtovala.“

„Myslím…“ opatrne jej vzal pohár z ruky, „že to šampanské by mali niekam schovať.“

„Aké rozumné rady rozdávate! Vy ste sa už narodili dospelý?“

„Áno.“

„Ale ja nie. Človek však musí robiť to, čo sa od neho vyžaduje.“ Odvrátila sa, zdvihla hlavu a začala sa rozhliadať po sále ako nejaký generál prezerajúci si vojnové pole. „Mimochodom, ak nebudete mať lepší nápad, privítam, ak sa aj vy zapojíte do zápasu o mňa.“

„Možno to urobím.“

Po tých slovách sa za ním obzrela so všetkou ženskou rafinovanosťou a on sa musel otriasť, aby ho celkom neopantalo jej kúzlo. Božemôj, čo si myslí? Neprišiel sem na lov žien, ale bol si istý, že táto by ho dostala. Každú chvíľu však mal prísť jeho povolávací rozkaz, takže sa vôbec nemohol púšťať do nijakých vzťahov. Akosi sa mu podarilo vrátiť k svojmu lenivému tónu. „Vďaka za ponuku,“ povedal zľahka. „V tejto chvíli ma viac baví sledovať vás v akcii. Ste v tom veľmi dobrá, viete? Väčšina z týchto bláznov ani nevie, na aký lep sa chytili. Vyberajte si opatrne,“ dodal, keď sa odlepila od steny a mienila odísť k svojim nápadníkom.

„Ale ak si vyberiem, nestratíte záujem?“

Nemohol od nej odtrhnúť oči. „Venujte mi jeden tanec, slečna Bryceová.“

„Vám, mylord, by som s nadšením venovala všetky.“

Ticho sa zasmial. „Koľkým mužom ste to už dnes večer povedali?“

„Mnohým,“ zašepkala, tmavé oči jej žiarili. „Ale len pri jednom som to myslela vážne.“ Zavrtel hlavou, napoly pohoršene, napoly potešene, a potom s pôžitkom sledoval jej vznešenú chôdzu, keď sa vrátila medzi ostatných. V ďalšom okamihu ju obklopili muži, jej obdivovatelia… rovnako ako práve teraz, v salóne Delilah.

Jordan jej dal ešte tridsať sekúnd, aby urobila prvý krok.

Stále sa rovnako napäto usmieval, ruky založené na prsiach, a predstieral, že počúva akéhosi opitého idiota, ktorý mu rozprával nudný príbeh o nedávnej poľovačke na líšku. Dal Mare ďalšie dve minúty, aby sa k nemu pripojila, no aj ten čas uplynul. Dohromady to už bolo desať minút od chvíle, keď vošiel do salóna. No, pomyslel si, tak je to teda. Prešiel k Delilah a rozlúčil sa. Túžil byť čo najskôr preč zo salóna, náhlivo opustiť spoločnosť. Len čo vyjadril vďaku hostiteľke, zdvorilo pozdravil ostatných hostí a na Maru vrhol len chladný pohľad cez plece.

Nemala potuchy, že to je z jeho strany mĺkve zbohom – tentoraz skutočné zbohom, ako si prisahal. Keď ho komorník vyprevádzal dolu schodmi, Jordan rozmýšľal, prečo vlastne prijal pozvanie na túto večeru. Cítil sa ako blázon – chytil sa do osídel vlastnej túžby. Jeho nepatrná nádej, že Mara dospela a zmenila sa, kým bol preč, zhasla ako uhlík vo vode. Bola ešte horšia – stala sa najnovšou regentovou milenkou! Dočerta, ako len mohol byť taký hlúpy a dovoliť tej žene toľké roky ovládať jeho myseľ!

Prešiel cez chodbu, strnulo hľadiac pred seba. Čo vlastne preňho znamená? Azda akúsi ťažobu, ktorú bol odsúdený znášať po celý zvyšok života, odkedy podľahol jej čaru? Nie, zaprisahal sa. Dnes večer sa definitívne vymanil spod vplyvu Mary Bryceovej. Vyšiel von, unikajúc pred vlastným hnevom, a ponoril sa do chladnej čiernej prázdnoty zimnej noci.

Štvrtá kapitola

Čo sa stalo s tým mužom? O niekoľko dní neskôr sa Mara pristihla, že ešte stále krúti hlavou nad tým, ako nevychovane Jordan odišiel z večere u Delilah. Nemohla uveriť, že zmizol bez najmenšieho úsilia porozprávať sa s ňou. Okrem tých pár krátkych a hlavne nepríjemných dialógov počas večere – nič. Prečo by však mala byť prekvapená? Jordan Lennox má vo zvyku odchádzať bez vysvetlenia, pomyslela si ironicky, keď jej koč zarachotil na Knightsbridge. Ona a Thomas sa práve vracali z povinnej návštevy jej rodičov v sídle v južnom Kensingtone, ktorú absolvovali dvakrát do mesiaca, a Mara bola z toho úplne vyčerpaná – ako vždy. Teplo zababušené dieťa na jej kolenách bolo pre ňu skutočnou útechou po nenávistnej atmosfére v rodičovskom dome. Thomas švitoril, triasol hrkálkou a chvíľami ju žul; keď si však chcel stiahnuť čiapku, jemne mu v tom zabránila. „Len si ju nechaj,“ napomenula ho. Dnes bolo teplejšie ako v predošlých dňoch, ale Mara ho vždy obozretne a starostlivo držala v teple. Práve sa zotavil z prechladnutia a nepotreboval znova ochorieť. Keď obrátil pozornosť k svojim topánkam, v Mare sa znovu ozvala zlosť na grófa. Arogantný, tvrdohlavý, odsudzujúci… Hádam ten mladý muž nezačal žiarliť, keď zaraz neodohnala svojich obdivovateľov a nevrhla sa mu k nohám? Nuž, to bolo celkom zábavné. S potešením vzala na vedomie, že je schopná vyvolať takúto reakciu v rezervovanom svetákovi. Čo však čakal, keď ju pri večeri tak hrubo uviedol do rozpakov otázkou, prečo má len jedno dieťa? Aká surová, netaktná otázka! A aká bolestivá téma – hoci si musela neochotne priznať, že tým pravdepodobne nemyslel nič zlé. Jeho otázka ju však zasiahla na citlivom mieste, o ktorom Jordan asi ani nevedel, že existuje.

Mara si znovu pripomenula, že zdravotné problémy svojho zosnulého manžela nezavinila ona. Dokonca aj lekár mu potvrdil, že za jeho neschopnosť v manželskej posteli môže pitie. Prečo sa Marin manžel nedal presvedčiť a nemiloval sa s ňou v noci triezvy, to bola otázka, na ktorú nikdy nedostala uspokojivú odpoveď. Vedela len, že ju vždy zdrvilo a ponížilo, keď ju v posteli odmietol muž, po ktorom vlastne nikdy naozaj netúžila. Spomenula si, ako ju Tom obviňoval, že za jeho problémy s mužnosťou môže ona. Musela by byť šialená, ak by to isté riskovala s milencom, ktorého jej radila Delilah. Nezniesla by, ak by ju rovnakým spôsobom zahanbil aj ďalší chlap.

Možno mala naozaj dbať na Jordanovo varovanie, že zlé manželstvo urobí jej život horším, ako bol ten pod rodičovskou strechou. Myslela si, že si vybrala dobre. Tom ju úporne prenasledoval, kým si ju nezískal, a očaril oboch jej rodičov. Len čo však bola jeho, rýchlo stratil záujem.

V ich novom domove sa jeho horlivé dvorenie čoskoro zmenilo na uštipačnosť a podráždenosť. A keď sa napil, niekedy bol priam nebezpečný.

Koč rachotil ďalej, Mara zaplašila nepríjemné spomienky a znovu začala rozmýšľať o Jordanovi. Stále nemohla uveriť, ako veľmi sa zmenil. Preč bol nežný mladý Galahad, ktorého úsmev ju hrial za letných nocí plných hviezd. Ten krásny muž pri stole bol chladný a vzdialený, uzavretý do seba pod tvrdým, prísnym zovňajškom. Na večeri u Delilah sa zdalo, že jediný človek, s ktorým mal Jordan niečo spoločné, bol ten úbohý jednonohý major, čo určite prešiel peklom na zemi. Božemôj, pomyslela si, naozaj môže byť život diplomata až taký zlý?

Z úvah ju vytrhlo Thomasovo džavotanie. Položil jej akúsi nezrozumiteľnú otázku, veselo pritom mlátiac hrkálkou o okno koča. Učil sa rozprávať nárazovo a hoci niekedy jasne vyslovoval slová i celé vety, jeho útržkovitá reč bola občas aj pre ňu záhadou. Najmä ak ju vyrušil, keď premýšľala o Jordanovi.

„Áno, pán Thomas, toto miesto poznáte, však? To je Hyde Park, áno, šikovný chlapec!“ zvolala pani Busbyová, s láskou sledujúc svojho zverenca. Oddaná pestúnka sedela naproti nim, zabalená do plášťa.

Chlapček dôraznejšie zopakoval svoju záhadnú požiadavku, ukazujúc opäť na okno, a obe ženy zrazu pochopili, čo chce. „Chce kŕmiť kačice!“ vykríkla Mara a rozosmiala sa. Pani Busbyová spľasla rukami. „Chcete kŕmiť kačičky, pán Thomas?“

Dieťa reagovalo celým telom, krútilo sa, čosi bľabotalo a dychtivo kopalo nohami. Obe ženy sa zasmiali.

„Prestaň sa krútiť, ty škriatok!“ napomenula ho Mara a stiahla si ho pevnejšie do lona. „Ale keďže si bol u starej mamy taký dobrý, zaslúžiš si trošku zábavy.“ Nato kývla pani Busbyovej, a tá pohotovo otvorila okno koča. „Zavezte nás do parku, Jack!“ zavolala na kočiša. „Jeho lordstvo chce kŕmiť kačice!“

Mara sa usmiala, keď počula tichý hrdelný smiech svojho oddaného kočiša. „Áno, madam.“

Pestúnka rýchlo zavrela okno, lebo vedela, že Mara sa obáva každého náznaku prievanu, ktorý by mohol ohroziť Thomasa. Ale dnes sa pre počasie nemuseli znepokojovať. Svietilo slnko. Vzduch bol svieži a čistý. Trocha pobytu vonku chlapcovi neuškodí, najmä ak ho pred marcovým chladom dobre chráni niekoľko vrstiev teplého oblečenia, rukavice a pestrá šašovská čiapka, ktorú mu Mara sama uplietla.

Keď Jack stočil koč do Hyde Parku, Mara zbadala neklamné znamenia prichádzajúcej jari. Každý týždeň priniesol nejaké zmeny. Koč zastavil vedľa trblietavých vôd jazierka Serpentíne, sčerených vetrom. Thomas zbadal kačice a od vzrušenia až nadskakoval na jej kolenách. Kočiš otvoril dvere a pomohol dámam a mladému pánovi vystúpiť. „Opatrne, mylady. Zem je trochu blatistá,“ upozorňoval.

„Ďakujem vám, Jack,“ kývla mu Mara a niesla svojho syna po cestičke vysypanej jemným štrkom k okrasnému jazierku, a tam ho postavila na zem, aby sa mohol hrať. Pani Busbyová ho strážila z jednej strany a ona z druhej. Thomas šťastne zajačal na vodné vtáky a podarilo sa mu vyplašiť ich, ale nie nadlho. Otužilý kŕdeľ londýnskych divých kačíc, labutí a najrozličnejších druhov husí dobre vedel, že sa nemá priveľmi vzďaľovať, keď sa na obzore črtá jedlo. Maru trochu znepokojovalo, že syn stojí tak blízko vody, ale povedala si, že to s opatrnosťou preháňa, veď je tam pani Busbyová i ona, takže malý je v bezpečí.

Kačice boli takmer také vysoké ako Thomas, a on medzi nimi cupkal sem a tam. Hlučne sa mu vyhýbali, kolíšuc sa po cestičke, no vzápätí sa hrnuli naspäť, lebo pani Busbyová vysypala z plechovky zrno a semiačka, ktoré vždy vozili v koči pre takúto príležitosť. Mara zabudla na napätie počas návštevy u rodičov, keď videla, ako si jej synček užíva detskú slobodu. Stále ho pozorne sledovala a v ušiach jej lahodne zneli vtáčie hlasy, ktoré napĺňali vzduch radosťou. Bolo to najistejšie znamenie blížiacej sa jari, oživujúce dušu každého človeka. Zadívala sa za jedným vtáčikom a zrazu zbadala Jordana.

Vystrela sa od syna a mlčky hľadela cez riedky trávnik na jazdca na bielom koní. Bol od nej vzdialený ešte najmenej sto metrov, ale Mara s určitosťou vedela, že je to on. Jeho kôň sa s dupotom blížil dolu miernym svahom a jej sa pri pohľade na nádherné zviera i jazdca na ňom rozbúšilo srdce. Kôň bol samé blato, rovnako ako Jordan – od čiernych čižiem až po elegantný sivý jazdecký žaket. Keď sa dravý trysk jeho zvieraťa náhle zmenil na hojdavý cval, Mara si uvedomila, že ju zahliadol. Ťažko by ju však nezbadal. Park ešte nebol preplnený, ako býval popoludní. A ani ona nemala nijakú možnosť predstierať, že si ho nevšimla. Ach, aké trápne. Srdce jej búšilo. Bude ju ignorovať a jednoducho pôjde ďalej? pýtala sa v duchu, ale potom si s trochou irónie uvedomila, že zdvorilý lord Falconridge je priveľmi civilizovaný džentlmen, aby urobil niečo také. Priam na ňom bolo vidieť, ako váha, kým oblúkom nasmeroval svojho klusajúceho koňa na cestičku, na ktorej stál kúsok od jazierka jej koč.

Nuž, nemusel to urobiť, ak sa chcel vyhnúť problémom, pomyslela si mrzuto, ale pripravila sa na stretnutie, lebo si uvedomila, že ju naozaj prichádza pozdraviť. Očakávala, že sa nanajvýš zdvorilo dotkne špičkou prsta cylindra z bobrej srsti a krátko jej zaželá dobrý deň. To by úplne stačilo na zachovanie zdania slušnosti. Nemohla však poprieť, že jeho príchod roznietil v jej tele zvláštny pocit – ako malý, vytrvalý plamienok.

Zviera poslúchlo príkaz jazdca a prešlo z rýchleho cvalu do ľahkého, pravidelného klusu. Kone z jej záprahu potriasali hlavami a zvedavo naťahovali krky, pokúšajúc sa dovidieť cez klapky na očiach na Jordanovho belka.

Mara stála vedľa Thomasa, pevne držiac syna za ruku v rukavičke, ale upäto sa usmiala na Jordana, keď prešiel na štrkom vysypanú cestičku a zmiernil klus koňa na krok. Zastavil fŕkajúce zviera pár metrov od nich. Potom si položil ruky v jazdeckých rukaviciach na kohútik sedla a dlhú chvíľu bez slova hľadel na ňu a jej synčeka. Chlapec tiež stíchol a neisto naňho pozeral.

„Lord Falconridge,“ pozdravila ho Mara s opatrným úklonom, nervózne prerušiac mlčanie.

„Lady Piersonová.“ Jordan vyzeral, akoby ho ťahalo bližšie k nim, ale jeho hlas bol rezervovaný ako vždy. „Takže toto je ten mladík, ktorému patrí vaše srdce,“ dodal a uklonil sa jej synovi.

Mara sa smutne usmiala. „To je on.“

„Výborne.“ Odkašlal si. „Nechcem vás obťažovať. Len som chcel vidieť tohto mladého muža, ktorého ste nedávno pri večeri tak chválili. Ako vidím, mali ste na to plné právo. Je to skvelý chlapec.“

„Ďakujem vám, pane.“ Mara zdvihla Thomasa na ruky a oprela si ho o bok, opatrne sledujúc Jordana. Všetka česť, je to naozaj diplomat, uvažovala.

Určite vedel, čo povedať, aby si získal jej priazeň. Napriek tomu ju potešila poklona jej synčekovi.

Zároveň jej napadlo, že by nebolo na škodu, keby Thomas videl, ako sa má správať dospelý šľachtic a džentlmen. Jeho otec bol mŕtvy a on sa nestretával s predstaviteľmi vlastnej spoločenskej triedy. Znepokojovalo ju, že syn nemá pred sebou vzor silného muža. V duchu si povedala, že práve to ju prinútilo hovoriť s Jordanom. „Dovolíte, aby som vás zoznámila, mylord?“ odvážila sa, keď začal obracať koňa naspäť k trávniku.

Jordan na ňu pozrel a chvíľu premýšľal. Potom pokrčil plecami a prikývol. „Bude mi cťou.“ Tváril sa obozretne, keď zoskočil z koňa a kráčal k nim. Mara vysoko zdvihla hlavu, ale chlapček naňho hľadel s netajeným úžasom, zaujatý najmä jeho čiernym cylindrom.

Nemohla odtrhnúť oči od Jordanovej peknej tváre. Jasné svetlobelasé oči mu žiarili a po prudkej jazde mu horeli líca. „Lord Falconridge,“ povedala rázne, strasúc zo seba omámenie, „dovoľte, aby som vám predstavila Thomasa, vikomta Piersona.“

„Rád vás spoznávam, pane. Teším sa na vašu prvú reč v Parlamente.“ Jordan vystruhol dieťaťu hlbokú poklonu a Mara bojovala s úsmevom. Thomas ukázal na jeho klobúk a povedal niečo svojím zvláštnym jazykom.

„Páči sa vám, však? Musím podotknúť, že máte dokonalý vkus, mladý muž.“ Nato si sňal cylinder a posadil mu ho na hlávku. Thomas sa zasmial, lebo priveľký klobúk mu hneď spadol až na oči. Jordan sa s úsmevom rozhliadol a pozdravil pani Busbyovú a kočiša Jacka zdvorilým úklonom.

„Práve kŕmime kačice,“ informovala ho Mara, pomaly zabúdajúc na tú nepríjemnosť pri večeri. „Pridajte sa k nám, ak chcete.“

Jordan sklopil zrak a na moment zaváhal. „Mal by som pomaly vodiť svojho koňa, aby vychladol, ale, ehm, myslím, že chvíľu môžem zostať.“

„Je to krásne zviera.“

„Ďakujem. Znervózňuje ho, ak nemá pohyb, rovnako ako mňa. Takýto krásny deň je vítanou predzvesťou jari, však?“

„Áno, súhlasím.“ Mykla sa, keď si uvedomila, akým škrobeným tónom hovoria o počasí, keď si už raz boli takí blízki, ale uvedomila si, že musia niečím začať. Postavila Thomasa na zem a zasmiala sa, keď si dvíhal Jordanov cylinder, aby spod neho videl. Chlapec natiahol krk, usilujúc sa dovidieť na vysokého grófa.

„Má vaše oči,“ povedal Jordan ticho a ďalej si prezeral jej syna.

„Áno.“ Mara sa usmiala.

„Je mi sotva po okraj čižiem,“ vyhlásil s úsmevom, no vzápätí sa k nemu sklonil a zľahka mu zachytil zápästie, keď sa Thomas pokúsil vložiť si do úst kamienok zdvihnutý zo zeme. „To nie je rozumné, chlapče.“

„Máte rád deti?“ spýtala sa Mara, keď videla, ako jemne mu vybral kamienok z ruky.

„Mám dva tucty neterí a synovcov, mylady. Naučiť sa zvládnuť ich bolo otázkou môjho vlastného prežitia.“ Teplo v jeho očiach popieralo cynický tón.

„Dva tucty,“ zopakovala ticho. „Vaši súrodenci boli požehnaní.“

„Zaiste. Ak by sa mi stalo niečo nečakané, aspoň nebude ohrozený náš titul.“

„Vaša rodina sa má dobre?“

„Áno, vďaka. A vaša?“

Mara naňho ironicky pozrela. „Veď poznáte mojich rodičov. Nie sú spokojní, keď nemajú na čo nadávať.“

Vrúcne a smutne sa na ňu usmial. „Pamätám sa.“

„Boli sme ich práve navštíviť,“ dodala a potom si vzdychla. „Takže výlet do parku nám teraz dobre padne.“

„Nepochybne,“ prikývol a potichu sa zasmial. Jeho vševediaci pohľad bol presne tým, čo potrebovala po návšteve, ktorá bola pre ňu vždy taká nepríjemná. Ale opatrný úsmev, ktorý si vymenili, ju náhle rozochvel. Pulz sa jej zrýchlil; radšej sa odvrátila. Sledovala Thomasa, ako naháňa kačice, no veľmi dobre si uvedomovala prítomnosť Jordana, toho svetáckeho, zoceleného muža, akým sa stal, a na okamih zatúžila po všetkých tých stratených rokoch, keď zmizol z jej života.

Zrazu ju pochytila úzkosť, že by o chvíľu mohol znova odísť, odcválať na svojom ušľachtilom plnokrvníkovi, a už nikdy by ho nevidela. Uvedomila si, že urobil prvý krok, prišiel sem len kvôli nej, čo znamenalo, že od nej očakáva odpoveď.

Naozaj to môže byť jej posledná šanca, ako sa s ním zblížiť. Srdce jej búšilo. Uprene hľadela na svojho šantiaceho syna a konečne, veľmi obozretne, prehovorila: „Z tej večere ste odišli priskoro.“

Cítila, ako zmeravel, ale jeho tón bol stále zdržanlivý. „Nevedel som, že ste si to všimli.“

„Isteže som si to všimla.“ Stále sa chladne usmievala, pozerajúc priamo pred seba. „Nemali sme vôbec možnosť porozprávať sa.“

„A o čom by sme sa mali rozprávať?“

Mara spýtavo zdvihla obočie.

„Buďme úprimní,“ povedal Jordan. „Najprv ste vôbec nechceli, aby som prišiel k pani Stauntonovej. Povedali ste, že to nie je dobrý nápad.“ Obzrel sa za svojím koňom. „Mal som vás poslúchnuť. Mali ste pravdu.“

„Takže ste sa tam necítili dobre?“

Obrátil sa a hodnú chvíľu na ňu hľadel. „Neprišiel som k pani Stauntonovej za zábavou, Mara. Prišiel som kvôli vám.“ Nebola si istá, ako na to reagovať.

Kačice za nimi kvákali a Thomas sa smial, stále pod ostražitým dohľadom pani Busbyovej.

„To vy ste takmer neprišli, lebo ste vedeli, že som tam,“ zdôraznil.

„Ale ja som prišla,“ protestovala mierne. „Len trochu neskôr.“

Vševediaco zdvihol obočie a ona sa v tej chvíli prestala usilovať o ľahostajný výzor. „Dobre, priznávam. Stretnutie s vami v Christie’s… po takom dlhom čase… ma trochu rozrušilo. Ale rozmyslela som si to a prišla som, ako ste videli.“ Hľadala očami jeho tvár. „Vy ste však sotva s niekým stratili slovo a pri prvej príležitosti ste sa vyparili.“

Pery sa mu zomkli do úzkej čiary, aj on pozorne hľadel na Thomasa. „Nuž, ospravedlňujem sa za svoju nechuť hovoriť. Ale ak ste sa so mnou naozaj chceli rozprávať, nemali ste mať okolo seba pol tucta ďalších mužov. Očakávali ste, že sa k vám prebijem cez ten dav, len aby som s vami mohol chvíľku hovoriť? Tak ako kedysi za starých čias?“

Ostrie v jeho hlase ju zaskočilo, ale ovládla sa. „Bože dobrý, keby som nevedela, o čo ide, povedala by som, že žiarlite.“

„Ale, moja drahá, to bol predsa váš zámer, či nie?“ odvetil. „Asi ste zabudli, že som nikdy neholdoval takýmto hrám, ani keď sme boli mladí. Ak si však dobre spomínam, vy ste nachádzali veľké potešenie v tom, že ste podnecovali všetkých tých úbohých, hlúpych mužov okolo vás k necivilizovanému správaniu.“

Uprene sa zadívala do jeho lesknúcich sa očí. „To bolo dávno,“ vyhlásila, ale on nemienil cúvnuť ani o milimeter.

„V skutočnosti to bolo len pred niekoľkými dňami,“ podotkol s chladným úsmevom.

Mara sa zamračila. „Ktoré dievča v sedemnástich trochu neflirtuje?“ vykríkla. „Možno som posmelila niekoľko svojich ctiteľov, ale bolo to pre dobro veci! S vami som predsa nemohla počítať.“

Zarazil sa, prehltol, potom však pokrútil hlavou a vyhol sa jej pohľadu. Mara sa naňho mračila. „V každom prípade obaja vieme, že prinútiť vás k žiarlivosti je nad moje sily, mylord. Už dlho dávate jasne najavo, že je vám úplne jedno, či som živá alebo mŕtva.“

Odfrkol, hľadiac na vodu. „Že to vravíte práve vy.“

Jeho chladný odstup ju ohromil. Pokúšala sa udržať hnev na uzde, ale keď potriasla hlavou, rozčúlenie z nej priam vystrelilo. „Ak by vám na mne záležalo, nezmizli by ste v ten večer bez rozlúčky – ale vy ste odišli, Jordan, nemám pravdu? Odsúdite niekoho, kto je vám vlastne ľahostajný, a potom odídete bez toho, aby ste sa čo len obzreli.“

„Vôbec neviete, o čom hovoríte,“ povedal tlmeným hlasom, hľadiac jej do očí.

„Tak mi to povedzte! Nech je to čokoľvek, chcem to vedieť! Čakala som dlhých dvanásť rokov na nejaké vysvetlenie!“

„Vy ste čakali?“ odsekol, stále tlmiac hlas kvôli Thomasovi. „Musel som odísť, Mara, splniť si povinnosť, ale dúfal som, že v mojej neprítomnosti prestanete hrať koketu a konečne dospejete! Napadlo mi, že keď sa vrátim, mohli by sme…“ Zmĺkol s pocitom márnosti. Sklopil zrak. „Ale to sa nestalo. Kým som bol preč, vydali ste sa za starého dobrého Toma.“

Pátrala v jeho tvári, netušiac, ako to myslí. „Takže… vám na mne záležalo?“

„Ak o tom pochybujete, potom neviem, kto z nás dvoch je väčší blázon.“

„Ale vy ste boli tak dlho preč!“

„Bože dobrotivý, celý jeden rok,“ posmieval sa jej.

„Nikdy ste mi ani len nenapísali!“

Unavene privrel oči. „Mal som veľa práce.“

Pobúrené otvorila ústa. „Veľa práce?“ Naozaj netušil, koľko sa po nociach naplakala, kým od vyčerpania nezaspala? „Tak veľa práce, že ste mi nemohli napísať ani jeden riadok, čo by mi napovedal, že pre nás dvoch ešte existuje nádej? Ako… ako ste mi to mohli urobiť?“

Jordan otvoril ústa, ale nevyšiel z nich nijaký zvuk. Stisol pery.

Mara pokrútila hlavou a zachvela sa. „Nie, ja vám neverím. Nikdy ste sa ku mne nechceli vrátiť. To nemôže byť pravda.“

„Obávam sa, že je.“

„Úplne ste na mňa zabudli. Preto ste mi nepísali! Nič som pre vás neznamenala.“

„Môžete tomu veriť, ak vám to robí dobre.“

„Ako by mi to mohlo robiť dobre?“ vykríkla.

„Pretože pravda je oveľa horšia,“ odpovedal hrozivo. „Stratili sme toľko času, a nebolo to na nič.“

Pozrela naňho s hrčou v hrdle. Potom sa zvrtla. Musela zažmurkať, aby potlačila slzy, skôr než prehovorila. „Výborne, takže to je dôvod, prečo ste sa nevrátili? Hnevali ste sa na mňa, lebo som si vzala Toma?“
„Ja som sa vrátil, naozaj, Mara, len som sa nevrátil k vám. Pretože na rozdiel od väčšiny mužov v tomto meste nemám vo zvyku zabávať sa s cudzími manželkami.“

Prižmúrila oči, opäť pobúrená jeho chladnou bezočivosťou. „Tvárite sa, akoby som ja po tom dychtila!“

Pokrčil plecami. „Bez urážky, Mara, nikdy som vás nepovažoval za vzor cností. Navyše,“ vyslal k nej spaľujúci pohľad, „dnes to už vôbec nie je dôležité.“

„Nie, samozrejme. Máte pravdu. Patrí to do minulosti,“ súhlasila. „A tam to aj zostane!“

Sklonil hlavu, široké plecia zdvorilo vystreté a meravé. „Môžem s vami iba súhlasiť. Pekný deň, lady Piersonová. Už vás nebudem obťažovať. Gratulujem vám k dieťaťu,“ dodal, keď už bol na odchode, ale nedokázal odolať poslednému jedovatému bodnutiu. „Pokúste sa nevychovať z neho márnomyseľného, sebeckého intrigána, ako ste vy!“

„Ako sa opovažujete?“ skríkla nazlostene a vykročila k nemu.

„A čo urobíte, pošlete na mňa vojsko vášho milenca, aby ma zatklo?“ odsekol.

Vojsko môjho milenca?

Jej oči sa rozšírili náhlym pochopením. Klebety o nej! Takže to je dôvod, prečo sa k nej správa tak hrozne! „Myslíte si, že princ a ja…“

„Prosím, ušetrite ma podrobností!“ prerušil ju prudko, zdvihnúc pritom ruku. „Počul som vtedy pri večeri dosť, verte mi. Úprimne povedané, je mi jedno, čo a s kým robíte. Ja len nechcem byť svedkom toho, ako vám niekto ubližuje.“

„Ach, naozaj?“ Založila si ruky na prsiach a pozerala naňho.

„Buďte opatrná, Mara,“ vyhlásil povýšene. „Strávil som dosť času na kráľovských dvoroch, aby som vedel, aké ľahké je podľahnúť vplyvu toho prostredia. Pozor, aby ste sa nevedomky nestali len figúrkou na šachovnici iných ľudí.“

Pokrútila hlavou. Naozaj ma musí mať za blázna. Ale ak tak veľmi túži uveriť, aká som skazená, ak si naozaj myslí, že som regentova milenka, načo by som sa unúvala a prezrádzala mu pravdu? Dopekla s ním. „Veľmi pekne vám ďakujem za múdru radu, lord Falconridge.“

Ironicky prižmúril oči. „Aj nabudúce,“ odvetil vľúdne. „Užite si svoje výsadné postavenie, kým trvá priazeň zhora, moja drahá. Ale nepriplazte sa ku mne, keď vás odhodí a vaše miesto zaujme iná kráľovská utešiteľka!“ zavrčal.

„Božemôj, Jordan, čo sa to s vami stalo?“ vykríkla, zmätená surovými slovami muža, ktorý bol kedysi výkvetom rytierskosti. „Čo je to vo vás za hrozný chlad?“

Stisol pery. „Nechcite to vedieť.“ Nato vystruhol trochu meravú poklonu, otočil sa k svojmu belkovi a vyskočil do sedla. Z pohľadu, ktorý na ňu vrhol na rozlúčku, sálal hnev a nesmierna bolesť. Potom zvrtol koňa a nepokojným cvalom vyrazil vpred.

Dokonca si zabudol vziať od chlapca svoj klobúk. Mara za ním pozerala, kým jej slzy nezastreli zrak. Prikryla si ústa rukou, aby potlačila vzlyk, keď videla, ako uháňa preč z jej života a odnáša so sebou jej nádeje ešte pred tým, ako stihli nadobudnúť konkrétny tvar. Vari nikdy nespozná lásku? Na tom mieste, v strede Hyde Parku, jej zdanlivá vyrovnanosť zrazu dostala tvrdú ranu. Akosi sa jej podarilo vydať zo seba hlas a privolať svojich služobníkov späť ku koču. „Jack! Pani Busbyová!“ Sťažka prehltla, aby sa upokojila. „Musíme ísť! Thomas by mal ísť spať.“

„Áno, madam.“ Kočiš otvoril dvere koča a vysunul kovový schodík. Thomas na výzvu pani Busbyovej zamával na rozlúčku kačiciam a mocná pestúnka ho odniesla do koča. Mara ich už čakala. Jack im pomohol nastúpiť, potom zdvihol Jordanov klobúk. Chcel sa Mary opýtať, či jej ho má dať do koča, ale keď videl jej tvár, prehltol svoju otázku a jednoducho ho vložil do priestoru na batožinu. Môžu ho vrátiť neskôr.

Mara zmĺkla; v skutočnosti bojovala s tým, aby sa nerozplakala pred dieťaťom. Ak by to urobila, o pár minút by Thomas nariekal s ňou, a keby jej vyhŕkli slzy, obávala sa, že by ich už nikdy nezastavila.

Len čo jej syn s pestúnkou bezpečne sedeli naproti nej, Jack sa vrátil na svoje miesto na kozlíku a koč sa dal do pohybu. Mara s hrčou v krku sotva počúvala Thomasovo veselé štebotanie. A hoci sa rozhodla tváriť, že sa nič nestalo, žihadlá Jordanových slov ju neprestávali páliť.

Pani Busbyová na ňu spýtavo a ustarostene hľadela. Ona len nenápadne pokrútila hlavou a dívala sa z okna, počítajúc minúty, kým Jack viedol koč domov obvyklou trasou. Šli po Ringu, upravenej ceste pre koče krížom cez Hyde Park, odkiaľ mali vyjsť bránou na severovýchodnom rohu, ako už stokrát predtým. Bolo tu niekoľko nádherných brán z tepaného železa, ktorými sa vchádzalo na stovky akrov zelene Hyde Parku. Najbližšia brána k ich domu viedla na rušnú Oxford Street, ale keď sa k nej blížili, Jack bol nútený spomaliť pre nečakanú prekážku na ceste.

„Och, to hádam nie,“ zašepkala Mara, mračiac sa z okna na dav, ktorý sa zhrčil pri severovýchodnom rohu parku. Ten sa stal obľúbeným miestom protestných zhromaždení radových občanov proti politike vlády. Tieto nepovolené demonštrácie boli od konca vojny oveľa častejšie. Anglicko ju vyhralo, ale keď sa nad bojiskom usadil zvírený prach, ľudia zistili, že dvadsať rokov vojny priviedlo ich krajinu na pokraj krachu. V celom Anglicku vreli nepokoje pre takzvané obilné zákony a uvalenie ďalších daní na potraviny vyvolávalo v chudobných ľuďoch strach z hroziaceho hladomoru. Potom tu boli tisícky rozhorčených námorníkov, ktorým vojenské námorníctvo dlhé mesiace nevyplatilo mzdy. Luddisti rozbíjali stroje v továrňach na severe krajiny. Vychádzali radikálne noviny s ostrými obvineniami vlády, čo viedlo k vzniku novej vlny obáv medzi občanmi, že v ich strede naozaj číhajú jakobíni, ktorí sem prenikli z Francúzska, a na anglickej pôde sa usilujú rozpútať domácu verziu krvavej revolúcie. Predseda vlády lord Liverpool hrozil hromadným zatýkaním bez obvinenia, ak sa situácia neupokojí.

Hoci od urodzených dám sa neočakávalo, že budú mať nejaký názor na tieto záležitosti, Mare sa nezdalo dosť anglické zatknúť človeka bez príčiny alebo vysvetlenia. Veď azda ešte nie sme ako Francúzi, pomyslela si nervózne, hľadiac z okna na nebezpečný dav. Známy rečník John Bull mohol byť neviem ako nahnevaný, ale mal prednášať svoje myšlienky tak, aby nepodnecoval ľudí k násiliu. Pevnejšie zovrela syna v náručí a usilovala sa nemyslieť na aristokratov a gilotíny.

V tom čase sa na rohu Hyde Parku zhromaždilo niekoľko stoviek občanov, aby privítali ďalšieho ohnivého rečníka, ktorý bude hlučne tlmočiť sťažnosti obyčajných ľudí. Zvyčajne sa účastníci týchto improvizovaných zhromaždení rýchlo a bez následkov rozišli po zásahu kavalérie z kasární na južnom okraji Hyde Parku. Elitní dragúni sa však tentoraz ešte neobjavili a Jack robil, čo mohol, aby sa s kočom opatrne predral cez dav.

„Čo si o sebe myslí, kto je, ten náš fajnový lord Liverpool? Vyhráža sa, že nám vezme naše práva? Ľudia nemajú dosť chleba, a čo nám dajú namiesto neho? Vyššie dane!“

Rečník horlil proti predsedovi vlády, proti Parlamentu, štátnej pokladnici, admiralite aj proti „tomu surovcovi“ lordovi Sidmouthovi z ministerstva vnútra. Ale meno, ktoré sa z davu ozývalo s najväčšou nenávisťou, bolo: princ regent. Mara zalapala po dychu.

„A čo jeho kráľovská výsosť? Tučnie, hoci naše úbohé deti hladujú!“

Zvraštila obočie, nazlostená tým zveličovaním.

Pravdaže, majú právo sťažovať sa, ale vedia vôbec, akú oklieštenú moc má regent?

Súčasného anglického panovníka obklopovali poradcovia s pochybnými návrhmi na vedenie krajiny. Keď sa pokúsil urobiť niečo viac, než iba poslušne napísať svoje meno na spodný riadok nového zákona alebo metódy, ako ho inštruovali jeho ministri, počastovali ho úlisnou prednáškou o tom, že celkom nepochopil jemnejšie nuansy štátnictva – akoby bol nejaké veľké decko. Trvali na tom, že jeho kráľovská výsosť je ešte priveľmi neskúsená, aby sama prijímala veľké rozhodnutia. A, samozrejme, radi mu pripomínali, že kým je nažive jeho šialený starnúci otec, nie je princ regent skutočným kráľom. To boli slová, ktoré ho vždy donútili ustúpiť svojim poradcom. Princ regent nebol od prírody bojovník, dosť o sebe pochyboval a to umožnilo jeho ministrom, aby ho presvedčili, že oni vedia najlepšie, čo treba robiť. Takže umelecky založený princ vyhovel ich požiadavkám – ale z nejakého dôvodu vina za chybné rozhodnutia zakaždým prischla jemu.

Bohužiaľ, vďaka kráľovskému pôvodu bol priveľmi hrdý na to, aby sa pokúsil verejne brániť alebo zvaliť vinu na niekoho iného. Znášal to stoicky, stále viac sa však vzďaľoval svojmu ľudu. Občania ho potom považovali za ľahostajného. V skutočnosti ho ničilo, že ho nikto nechápe, a nezamestnával sa tým, ako sa ľudu zapáčiť. Neustále škandály jeho manželky, ktoré zapĺňali stránky novín, tiež regentovej povesti nepomohli. Caroline z Brunswicku mala talent na to, aby ešte viac pokazila renomé svojho manžela. Niektorí satirici ho titulovali kráľovský paroháč. Ako môže viesť kráľovstvo, ak si nevie urobiť poriadok s vlastnou manželkou?

Mara s ním súcitila. Už v detstve bol princ obklopený falošnými priateľmi, pätolizačmi a ľuďmi, o ktorých tušil, že im nemôže veriť. A vášniví rečníci teraz vyliezajú z dier, aby proti nemu prednášali plamenné reči hraničiace s verejným poburovaním. Obávala sa, že tieto nebezpečné prejavy by raz mohli doviesť jej kráľovského priateľa na skrvavené schody ku gilotíne, rovnako ako pred vyše dvadsiatimi rokmi jeho kolegu na druhej strane Kanála.

„Ako besné psy,“ hundrala si popod nos pani Busbyová. „Kde sú vojaci? Toto už rozhodne zašlo priďaleko.“ Mara na ňu pochmúrne pozrela. Počula, ako Jack kričí na ľudí, aby uhli z cesty, nech koč môže prejsť. Bohužiaľ, dav nebol v takej nálade, aby si dal rozkazovať od livrejovaného kočiša na kozlíku elegantného mestského koča so šľachtickým erbom na dverách. Rečníkovo publikum sa chaoticky tlačilo v kúte parku, zaberalo celú cestu a len zopár ľudí ustúpilo pred Jackovým mrzutým pohľadom.

Koč postupoval iba pomaly, až sa niekoľko chlapov postavilo proti nemu. „Prečo by sme mali ustúpiť? Choďte okolo!“

„Uhnite!“ zahrmel Jack.

„Nebojte sa, sme už takmer pri bráne,“ zahundrala Mara pani Busbyovej, ale Thomas vyzeral vystrašený. Pritúlila si jeho hlavičku na prsia a ticho mu šepkala upokojujúce slovíčka. V skutočnosti jej srdce vydesene búšilo; aspoň však mala svojho syna v náručí a mohla ho chrániť.

Zrazu niekto v dave spoznal na koči erb Piersonovcov.

„Hej! Pozrite sa! To je regentova pobehlica!“

Mara zbledla. Spoza okna na ňu zízali zástupy chudobných Londýnčanov. Rečník zachytil jej meno a urobil hrubé gesto na jej adresu. Nedokázala rozoznať jeho slová, ale dav sa otriasal smiechom. Zrazu zistila, že na ňu ukazuje a vysmieva sa jej dvesto či tristo ľudí.

„Prepáčte, lady!“ chrapľavo vykríkol rozveselený rečník. „Nechceli by ste doručiť vášmu kráľovskému milencovi náš odkaz?“

Nepočula, čo mu má odkázať, ale bolo to jasné z výsmechu ľudí, ktorí sa tlačili okolo koča. Jack praskol bičom, aby ich rozohnal a mohol pohnúť koč, no dav sa ďalej vysmieval údajnej regentovej milenke.

V tej chvíli bola priveľmi vystrašená, aby cítila poníženie; vnímala iba ohavnosť tých ľudí a ich rozosmiate tváre. Potlačila výkrik hrôzy, keď niekoľko darebákov posmeľovaných hučaním svojich stúpencov vyskočilo na koč a začalo ho so smiechom divoko rozhojdávať. Ich odporné tváre na ňu žiadostivo hľadeli spoza okna. Thomas spustil nárek.

„To je regentov bastard, madam?“

„Preč od môjho koča! Ako sa opovažujete?“ vykríkla.

„Všetci šľachtici sú paraziti!“ zakričal akýsi muž.

Thomas sa rozplakal hlasnejšie a koč sa teraz celkom zastavil, hoci divoko poskakoval na pružinách. Mara si pritisla chlapca k prsiam. Ktosi z davu hodil do Jacka na kozlíku kameň a zrazil mu klobúk. Kočiš mu odpovedal zúrivým šľahom dlhého biča. Pani Busbyová s popolavou tvárou zatiahla záclonky na okne koča, potom v hrôze pozrela na svoju paniu.

Mara na ňu len bezmocne hľadela.

Piata kapitola

Čo sa to tam deje, dočerta? pomyslel si Jordan zlostne, keď jeho pozornosť pritiahol huriavk vo vzdialenom kúte parku.

Ešte bol rozčúlený po ich slovnom súboji, vrelo v ňom všetko, čo jej nemohol povedať. Hnal koňa východným smerom cez Hyde Park, lebo mal v úmysle vyjsť bránou na Park Lane. Odtiaľ to bolo len pár blokov jazdy k jeho domu na Grosvenor Square. Ale čosi ho donútilo, aby sa obzrel, a v diaľke zbadal zhromažďujúci sa dav.

Hoci bol od neho ďaleko, v severovýchodnom kúte parku, pripadalo mu to nanajvýš nezvyčajné. Inštinkt špióna v ňom začal biť na poplach. Plný zvedavosti spomalil klus koňa, a obrátil ho na sever a šiel pozrieť, čo sa deje. Niekoľko sto ľudí sa zhromaždilo pred ošumelým rečníkom, vykrikujúcim do davu plamenné výzvy z vrcholca starého stromu. Jordan rozoznal v hučaní davu len zopár slov, počul však prejavy ich hnevu a výsmechu, keď odzneli mená niektorých politikov. Lordi Liverpool a Sidmouth.

„Vyváľať ich oboch v dechte a perí, to vám hovorím!“

Prižmúril oči a pozorne sledoval dav. Kým ministerstvo vnútra sa zaoberalo len hrozbou poburovania, Rád sa viac zaujímal o vplyv prometeovcov v utajených kruhoch radikálneho hnutia. Prometeovci boli dlhé roky majstrami rozdúchavania nepokojov v spoločnosti, ponúkali buričom svoju plnú podporu a potom ich ľstivo podnecovali k násiliu. Všetko, čo spôsobovalo chaos a stavalo proti sebe nepriateľské skupiny, aby si šli po krku, vyhovovalo ich zámerom. Jordan hľadal v dave známe prometeovské tváre – na revanš naňho hľadeli nenávistné oči.

Tento dav určite nemal v úmysle správať sa priateľsky k očividne bohatému šľachticovi. Dokonca aj jeho kôň vycítil zlú náladu húfu ľudí. Belko zafŕkal a pansky opovržlivo pohodil hlavou nad otrhanou chamraďou. „Pomaly,“ upokojoval ho Jordan, priťahujúc mu uzdu, kým neprešiel do chôdze.

Práve dorazil k okraju davu, keď počul výbuch drsného rehotu na jeho vzdialenejšom konci. Viedol koňa pomedzi stromy, aby jasnejšie videl, čo sa odohráva na Ringu.

No nech odvisnem. Tí bezočiví surovci zahatali cestu nejakému koču. Potom mu oči skĺzli na známy erb Piersonovcov na dvierkach koča a okamžite pocítil, ako mu tuhne krv v žilách. Niekoľko mužov skočilo na Marin koč a násilím ho rozhojdávali, zlomyseľne sa rehotali a búchali po streche, akoby chceli celý povoz roztrieskať.

Mara!

Iní schmatli konské opraty, kmásali nimi a ťahali nervózne zvieratá sem a tam. Hádzali do kočiša odpadky a kamene. Bože dobrý, zabedákal v duchu Jordan a krvi by sa v ňom nedorezal. V tom koči bola Mara a jej dieťa. A aj tá stará pani. V nasledujúcej sekunde hnal koňa k obkľúčenému koču. Kopytá jeho belka zaduneli na trávniku. Keď uháňal popri okraji davu, pár jednotlivcov mu uskočilo z cesty a kričalo za ním nadávky a kliatby. V ďalšom okamihu sa vrútil medzi chamraď zhrčenú okolo koča, vrazil do ich stredu celou váhou a silou svojho koňa a donútil ľudí uskočiť. Niektorí s krikom cúvli, lebo sa zľakli, že obrovské zviera ich ušliape. Jordan zachytil Thomasov plač ozývajúci sa z koča.

Zaťal zuby a sústredil sa na svoj prvý cieľ. Strapatý mladý muž liezol na strechu Marinho koča, aby sa pripojil k svojim špinavým, dupotajúcim kamarátom. Jordan skĺzol zo sedla, schmatol ho za okraj kabáta a zhodil na zem. Mladík sa zo strachu pred belkovými kopytami odkotúľal nabok, prestrašene kričiac. Jordan nečakal, kým sa znova postaví na nohy; vyskočil do sedla a hneď hľadal ďalší cieľ. Viedol koňa naokolo a strhol ďalšieho darebáka z Marinho koča. Ten sa však zachytil na stupienku pre sluhu v zadnej časti povozu. Jordan ho zrazil na zem. Dav práve vtedy pochytil zmätok, ľudia jačali, z koča počul Maru volať jeho meno, jeho kôň sa vzopäl na zadné a takmer tresol kopytami po tvári jedného z ničomníkov. Jordan v tej chvíli obratne vyskočil zo sedla a pristál na streche koča. Zľahka zabalansoval medzi dvoma surovcami, drzo dupotajúcimi na streche. Privítali ho päsťami; vyhol sa rane a poslal toho, ktorý s tým začal, oblúkom cez bok koča k zemi.

Druhý, mohutnejší chlapík, sa mu vyškieral. Jordan sa usmial, no nie priveľmi vľúdne, potom ho tvrdo zasiahol mocným hákom do čeľuste. Veľký chlap sa chvíľu spamätával z rany, potom naňho zúrivo zazrel a úder mu oplatil. Jordan sa zapotácal, ale rýchlo sa rozkročil, aby udržal rovnováhu na klzkom čiernom povrchu. Kým sa zúrivo bili, Mara vystrčila hlavu z okna, aby sa pokúsila zistiť, čo sa to deje na streche koča.

„Jordan!“

Jej hlas ho vyrušil len na zlomok sekundy, ale stačilo to, aby mu ten veľký, páchnuci chlap svojimi paprčami zovrel krk do klieští.

„Pustite toho muža!“ skríkla Mara na chlapa. „Útočíte na šľachtica, vy zviera!“

„O dôvod viac, aby som ho zmlátil!“ chvastal sa obrovský chlap, povzbudzovaný jasaním okolostojacich. Jordan zazrel na Maru, usilujúc sa odtrhnúť mužovo hrubé rameno zo svojho krku. „Ostaňte… vnútri!“ nariadil jej, lapajúc po dychu. Doteraz sa usiloval neublížiť nikomu z ľudí, ktorých mal ako diplomat za úlohu ochraňovať, ale náhle stratil trpezlivosť.

Preniesol váhu dopredu, čupol si a celou silou prehodil bitkára cez plece. Obor zletel z koča a so žuchnutím pristál na štrku.

Jordan ešte dychčal, rýchlo sa však obrátil k Marinmu skrvavenému kočišovi. „Pohnite!“ dostal zo seba a skočil zo strechy koča do sedla svojho koňa. Nevedel, prečo dav huláka, ale bolo mu to jedno, nevšímal si nikoho, iba pohnal svojho belka k vraníkovi na čele vyplašeného záprahu. „Pomaly,“ zašepkal svojmu koňovi. Ale keď ktorýsi z chlapov posmešne zakričal veľmi neslušnú nadávku vzťahujúcu sa na vydesenú lady v koči, Jordan vytasil meč. „Dosť!“ zareval. „Ustúpte!“ Zašermoval zbraňou, aby tá chamraď vedela, že nestrpí nijaké ďalšie násilnosti. „Z cesty!“

Konečne sa reptajúci zástup okolo nich rozostúpil. Kým Jordan držal svojím mečom nahnevaný dav v šachu, Marin kočiš zapraskal bičom. Nepokojné kone vyrazili vpred, rozraziac bránu parku. Jordan stále mieril mečom do davu, no zrazu počul vzdialenú ranu. Ktosi vystrelil do vzduchu. Celý dav sa obzrel.

Ľudia zhíkli, keď v diaľke zazreli šík elitných dragúnov na koňoch, ktorý sa k nim tryskom blížil. Uháňali cez rozbahnený trávnik a slnko sa odrážalo od ich heliem ozdobených chocholmi.

Vypukla panika.

Stovky divákov, ktoré doteraz sledovali šarvátku a počúvali rečníka, sa v náhlom strachu rozbehli preč od brány, aby sa vyhli zatknutiu.

V tlačenici, ktorá už naozaj začala vyzerať ako občianske nepokoje, Jordan nebral ohľad na to, či pošliape svojich krajanov – musel sa dostať k Mare. Jeho kôň prenikavo zaerdžal nad hlavami hemžiaceho sa davu, ale on ho hnal, kým sa neocitol tesne vedľa koča. Valiaci sa dav zaplavil Oxford Street. Jordan kričal na Maru, aby zatiahla záclonky na koči a zostala vnútri. Potom rýchlo previedol koč cez vychytenú avenue a zamieril na Great Cumberland Street. Nespomalili tempo, kým sa nedostali k panským domom postaveným do polkruhu, kde bývala.

Keď kočiš zastavil pri krajnom dome a Jordan zoskočil zo svojho belka, brána mestského domu sa rozletela dokorán. Vybehol z nej komorník s vydeseným výrazom. Jordan trhnutím otvoril dvere koča a vzal od Mary plačúce dieťa.

Trasúcou sa rukou ukázala na vstupnú bránu. Náhlivo vyniesol chlapca po niekoľkých schodíkoch, kým kočiš s popolavou tvárou pomáhal dámam vystúpiť. Jordan podal Thomasa vydesenému komorníkovi, potom sa zvrtol, aby upokojil Maru a pestúnku. Len čo boli dámy vnútri v bezpečí, zabuchol bránu a zamkol ju.

„Milady, čo sa stalo?“ skríkol komorník, ale Mara sa nezmohla na odpoveď. Iba pokrútila hlavou, pomáhajúc pestúnke do kresla pri stene vo vstupnej hale. Potom vzala prekvapenému mužovi z náručia svojho plačúceho syna. Kým ho bozkávala a hojdala, pokúšajúc sa utíšiť jeho vzlyky, Jordan prešiel k arkieru s výhľadom na ulicu. Odhrnul záves a pozeral von, ale nevidel nikoho, kto by ich prenasledoval. Stále mal pred očami hučiaci dav, ktorý ju ohrozoval.

Regentova pobehlica. Zaťal zuby.

Zadnou uličkou od stajní sa k domu náhlilo niekoľko Mariných lokajov, aby pomohli kočišovi zatiahnuť koč pod strechu. Jednému z nich našťastie napadlo odviesť aj Jordanovho belka. Všetky kone voviedli do stajne. Keď bol koč a štvorzáprah ukrytý pred pohľadmi zvonku, nemuseli sa obávať, že by ich tí ničomníci mohli vystopovať až k domu.

Jordan hľadel na mužov dolu v uličke a mračil sa, lebo zbadal, že kočišovi Jackovi krváca čelo.

Ten kameň mu nezrazil len klobúk, zasiahol ho aj do hlavy. Aj Jordana pobolievala čeľusť po pästnom súboji. Inkasoval niekoľko poriadnych úderov, ale bol ešte priveľmi rozrušený, aby si ich uvedomil.

„Reese, pošlite po doktora,“ povedala Mara komorníkovi vo vstupnej hale.

„To nebude treba,“ ozval sa Jordan od okna a prešiel k nim. „Mám ošetrovateľský kurz. Je niekto zranený?“

Prekvapene sa k nemu obrátila. „Vyznáte sa v tom?“

Prikývol a podišiel k nim. Prvá pomoc na bojisku a narábanie s rôznymi druhmi zbraní boli súčasťou výcviku každého člena Rádu. Pri plnení poslania, ako bolo jeho, mohli tieto vedomosti človeku zachrániť život.

„Prezreli by ste Thomasa?“ požiadala ho a vykročila, aby mu podala dieťa.

„Samozrejme,“ prikývol. Ale keď sa im stretli pohľady, uvedomil si, že Mara mu preukazuje veľkú česť. Jej syn bol to najcennejšie, čo na svete mala. „Mohli by ste mu, prosím, rozviazať čiapku? Skontrolujeme, či si neudrel hlavu, dobre?“

Pokúsila sa poslúchnuť, ale ruky sa jej náhle tak roztriasli, že nebola schopná urobiť to. Jordan jej ich jemne odtisol a sám rozviazal farebné šnúrky tej smiešnej šašovskej čiapočky so zvončekmi na cípoch.

„Raz, keď bude starší, bude vás nenávidieť za takúto čiapku,“ povedal mierne, pokúšajúc sa humorom zabrániť panike, ktorá ju zachvátila.

Zamračila sa naňho. „Sama som mu ju uplietla!“

„Ach tak.“ Jordan sklopil zrak. Pokus o humor mu nevyšiel.

Thomas ešte stále nahlas plakal, na plné hrdlo prejavoval nespokojnosť s utrpením, ktoré musel prežiť v parku, a v ohlušujúcom náreku ukazoval biele končeky drobných zúbkov. „Bude to v poriadku, mladý muž,“ zamumlal Jordan a stiahol mu z hlavy čiapku. Dlaňou mu jemne prešiel po sklonenej hlávke a opatrne prehmatal všetky miesta, kde by mohol byť opuch. Miernym tlakom mu skontroloval aj krk.

„Našli ste niečo?“ spýtala sa Mara úzkostlivo.

„Nič. Neudrel sa vnútri v koči?“

„Nie, po celý čas som ho držala na kolenách.“

„Dobre.“ Jordan prišiel k záveru, že Thomas je úplne v poriadku, najmä keď prestal plakať, lebo ho nahnevali Jordanove dotyky, a začal mu odstrkovať prsty svojou drobnou rúčkou. Chlapček naňho hľadel s detským rozhorčením. Veľké hnedé oči sa mračili, akoby chcel povedať: „Nedotýkaj sa ma! Nie si moja mama!“

„Buďte bez obáv,“ upokojil Jordan jeho vystrašenú matku, ale Marin rozrušený pohľad mu napovedal, že nebude pokojne spať, kým on neskontroluje chlapca od hlavy až po päty.

Neprotestoval. Mara stále držala synčeka pred sebou a Jordan mu opatrne prehmatával ruky a nohy, až kým sa Thomas nezačal chichúňať v domnení, že ide o nejakú hru. Jordan ho pošteklil na bruchu, nevedomky očarený dieťaťom. „Tak, mylady. Tento chlapík je úplne zdravý.“

Keď počula, že jej dieťa sa smeje, zrejme si uvedomila, že koniec sveta našťastie ešte nenastal. Zhlboka si vzdychla. Potom pozrela na Jordana s takou úľavou a vďakou, až sa zľakol, že po toľkom vyčerpaní stratí vedomie. „Boh vám žehnaj,“ povedala.

Natiahol ruku a pridržal ju za lakeť. „Ste v poriadku?“

„Myslím, že áno.“ Keď sa sklonila a postavila Thomasa na zem, ten sa rozbehol za domácou mačkou a začal jej čosi veselo bľabotať.

Jordan sa zahľadel na Maru. „Možno by ste si mali sadnúť.“

Pokrútila hlavou. „Som v poriadku. Mohli by ste prezrieť aj pani Busbyovú?“

Prikývol a šiel sa spýtať starej ženy, ako sa cíti. Držala sa za hrudník. „Nikdy v živote mi tak nebúchalo srdce,“ priznala sa.

Jordan ju chytil za zápästie a skontroloval jej pulz, ale zistil, že je iba veľmi otrasená. „Mali by ste si trochu odpočinúť, madam.“

Mara, stojaca za ním, prikývla. „Prosím, vezmite si na zvyšok dňa voľno. O Thomasa sa postará Mary.“

Pani Busbyová chytila Jordana za obe ruky. „Ďakujem vám za našu záchranu, pane. Odpusťte, ale ani neviem, ako sa voláte!“

„To je lord Falconridge, pani Busbyová,“ predstavila ho Mara. „Jordan, to je Tommyho pestúnka. Vie o deťoch viac ako desať odborných kníh dohromady. Má tridsať vnúčat!“

„Naozaj?“ Jordan sa na ňu usmial. „Chlapec je určite veľmi šťastný, že vás má, madam, o tom som presvedčený. Dovoľte, aby som vás odprevadil hore.“

Pestúnka skromne prikývla, prijala jeho ruku a on ju odprevadil ku schodom. Kým sa pobrala do svojej izby, zastavila sa a pozrela na Maru s láskavým záujmom. „Ste si istá, že ste v poriadku, mylady?“

Mara prikývla so sileným úsmevom. „Ďakujem. Teraz si odpočiňte. Povedzte mojej komornej, ak by ste niečo potrebovali.“

Stará žena sa na ňu vďačne usmiala. Keď napokon vyšla po schodoch, Mara a Jordan sa na seba dlho dívali.

Svetlú, vzdušnú predizbu naplnilo rozpačité ticho.

„Nezranili vás v tej bitke?“ odvážila sa ozvať po chvíli.

„Nie.“

„Boli ste skvelý, Jordan.“

Zdanlivo ľahostajne mykol plecom. „Je to moja práca.“ Nebol si istý, prečo mu tak prudko bije srdce. Myslel si, že od nej už nikdy nedokáže odtrhnúť zrak. Mara sklopila oči a on zrazu cítil, že sa chystá predniesť nejaké srdečné slová, pravdepodobne sa mu chce poďakovať za nesmiernu odvahu a vychváliť ho do neba – a to si vôbec nezaslúži. Určite nie po tých chladných a krutých slovách, ktoré jej povedal pred chvíľou v parku. Keď ich vyslovoval, cítil, že má na ne právo, no teraz ho zaplavili pálčivé výčitky svedomia. Náhle si uvedomil, že sám nie je o nič lepší ako tá chamraď, čo ju napadla. Kto je vlastne on, aby ju mohol súdiť? Farizejský bastard.

„Jordan…“

Odkašlal si, prerušiac ju, skôr než ho mohla zahrnúť vďakou. „Idem sa ešte pozrieť na kočiša. Krváca mu čelo.“

„Čože?“ Oči sa jej rozšírili. „Jack je zranený?“

„Niekto z davu doňho hodil kameň.“

„Bože, nie!“ Vďaka zmene témy sa dostala z rozpakov. „Poďme do stajne zistiť, ako sa má!“ navrhla náhlivo.

„Nie. Vy zostanete tu. Budem radšej, ak sa nejaký čas nebudete nikde ukazovať. Ja sa oňho postarám.“

Znovu zbledla, jej oči boli temné ako noc. „Myslíte si, že tí ľudia ma budú ďalej prenasledovať?“

„Nie, to rozhodne nie. Ale radšej pošlem po pár mužov, aby váš dom pre každý prípad strážili. Sú to bývalí vojaci, spoľahlivo vás ochránia.“ Mal, pravdaže, na mysli seržanta Parkera a jeho partnerov, no Mara sa pri predstave, že by sa tí surovci z Oxford Street mohli dostať do jej domu, znovu vydesila. Musel ju okamžite upokojiť. „Som si istý, že sa niet čoho báť, ale ak súhlasíte, budem sa cítiť lepšie, ak tu budú, to je všetko. Umiestnim v dome dvoch alebo troch, aby tu pár dní dávali pozor – ak, pravda, proti tomu nemáte námietky.“

Omráčené pokrútila hlavou. Vyzerala však tak vystrašene, že si nemohol pomôcť. Podišiel k nej. „No tak, Mara. Všetko bude v poriadku.“ Srdce mu tĺklo a cítil sa veľmi zvláštne, keď ju obozretne vzal do náručia a pevne ju objal. Cítil jej telo na svojej hrudi a vôňa jej parfumu mu priam omráčila zmysly. Keď sa perami zľahka dotkol jej čela, pocítil hodvábnu, teplú, perleťovú pokožku.

Mara zavrela oči a stála úplne nehybne, rovnako omámená ako on, v náhlom prekvapení z ich chvíľkovej blízkosti. „Ďakujem vám,“ zašepkala a zachvela sa.

Myslel si, že je to oneskorená reakcia na tú hrôzu. „Rado sa stalo,“ odvetil rozvážne.

„Nečakala som, že sa vrátite.“

„Nuž, keď som videl, ako na vás zaútočili, nemohol som odísť a nechať vás, aby ste sa bránili sama.“ Hovoril tichým hlasom, ale chvela sa v ňom utajovaná zlosť voči každému, kto by sa odvážil ublížiť jej.

Mara sa mu však vymanila z náručia. „Po tom, čo ste mi povedali, nemôžem pochopiť, prečo ste sa unúvali pomôcť mi.“ Odstúpila od neho, opatrne mu hľadiac do tváre. „Máte pocit, že ste ešte vždy džentlmen, hoci ja nie som dáma, však?“ Smutne sa usmiala, ale jej jemná výčitka ho hlboko zasiahla.

„Idem pozrieť kočiša.“

„Bude vzadu“ hlesla, keď sa otočil a pomaly odchádzal ku dverám, znechutený tým, ako sa k nej správal v Hyde Parku. Uvedomoval si, že po nej stále nesmierne túži – ako po nijakej inej žene na svete.

„Jordan?“

Keď sa dostal až ku dverám, obozretne na ňu pozrel cez plece. „Áno?“

„Nevedela som, že sa dokážete tak biť,“ povedala. Rezervovane sa na ňu usmial. „Moja drahá, nemáte tušenia, čo ja všetko dokážem,“ zamrmlal sarkasticky. „Zamknite za mnou,“ dodal. Potom vykročil von a zabuchol za sebou dvere.

Zastavil sa na prahu jej domu, zhlboka sa nadýchol a pokúsil sa usporiadať si v hlave myšlienky. Potlačil vzrušenie, ktoré sa ho zmocnilo, skúmajúc elegantnú ulicu v oboch smeroch, či sa netreba niečoho obávať. Všetko však vyzeralo v poriadku. Veľký oblúk pred noblesnými domami mu poskytoval výborný výhľad do okolia. Po ulici sa prechádzali módne oblečení ľudia. Míňali ho parádne ekvipáže. V oknách domov na druhej strane ulice sa odrážala obloha pokrytá kde-tu mrakmi. Ulicu lemovali mladé stromy, ktoré nemohli poskytnúť nijaký úkryt číhajúcemu darebákovi. V ich holých konároch by sa neskryl ani vtáčik.

A tak sa spokojne pustil okolo budovy nadol po úzkej dláždenej uličke. Buchot podpätkov jeho čižiem sa ozýval na kameňoch, v nose ho šteklila silnejúca známa vôňa sena a koní. Keď vošiel do stajne, zbadal, že kočiš je viac zahanbený a roztrpčený ako zranený. Trojrohý klobúk ho v šarvátke ochránil pred kameňom, ktorý doňho ktosi hodil. Ranu na čele ani nebolo treba zašiť. Krvácanie sa zastavilo a keď ho Jordan prehliadol, nenašiel nijaké príznaky, že by kočiš utrpel otras mozgu.
Oznámil vystrašenému osadenstvu stajne, že Jack bude v poriadku. Lokaji mu odovzdali jeho klobúk a úprimne sa mu poďakovali za záchranu panej a jej dieťaťa. Jordan sa len usmial. Potom prezrel svojho koňa, aby sa ubezpečil, že zviera pri bitke nezranili. Belkovi nič nechýbalo. Nato sa opýtal, kto z lokajov by mohol odniesť jeho správu seržantovi Parkerovi. To tiež rýchlo zariadili. Napísal pár riadkov, aby Parker okamžite prišiel do Marinho domu – ozbrojený – s toľkými mužmi, koľkých má k dispozícii. Jeden zo sluhov, ktorý sa ponúkol, že poslúži ako posol, vyskočil na poníka a vyrazil, aby čo najrýchlejšie doručil správu. Jordan odhadoval, že muži môžu doraziť za dvadsať minút. Boli v pohotovosti a vycvičení ihneď reagovať na príkazy. Kým na nich čakal, sadol si k ranenému a utrápenému kočišovi, aby si vypočul jeho verziu, čo sa vlastne stalo v Hyde Parku. To, čo mu Jack vyrozprával, sa zhodovalo s jeho vlastným zážitkom.

„Je to moja chyba, pane,“ povedal ošľahaný chlapík skrúšene. „Keď som videl dav pred sebou, mal som sa mu vyhnúť a ísť inou cestou.“

„Nemohli ste tušiť, že začnú byť agresívni,“ namietol Jordan. „Navyše v tej časti Ringu vôbec nie je jednoduché obrátiť koč so štvorzáprahom.“

„Áno, pane,“ súhlasil muž vďačne. „Ale v koči bolo jeho malé lordstvo! Nikdy by som si neodpustil, keby mu skrivili čo len vlások na hlave.“

„Chlapec je v poriadku, rovnako ako lady Piersonová a pani Busbyová. Sú len trochu vystrašené, ale vy ste z toho vyšli najhoršie,“ povedal a ukázal na jeho čelo.

Jack mrzuto zovrel pery. „Prepáčte, pane, ale teraz musím ísť a ponúknuť lady svoju rezignáciu.“

„Som si istý, že to neprijme, ale robte, čo uznáte za vhodné,“ vyhlásil Jordan, a kočiš sa s ním rozlúčil ľahkým úklonom. Bolo zrejmé, že sa cíti veľmi nepríjemne, Jordan však pochyboval, že by ho Mara na jeho vlastnú žiadosť prepustila. Bola by hlúpa, keby poslala preč takého zjavne oddaného služobníka.

Ešte chvíľu zostal v stajni, aby sa Jack mohol porozprávať so svojou zamestnávateľkou medzi štyrmi očami. O chvíľu sa však kočiš vrátil s očividnou úľavou, z ktorej bolo jasné, že o svoje miesto neprišiel. Práve vtedy dorazil aj seržant Parker s troma mužmi. Sluha, ktorý im doručil správu, ich priviedol k stajniam. Jordan vyšiel von a stretol sa s nimi na nádvorí. Bol rád, že Parker vzal so sebou Findlaya, Merciera a Wilkinsa; boli to všetko spoľahliví chlapi.

„Majster Virgil sa už na vás dnes ráno pýtal,“ informoval ho seržant, len čo zoskočil z koňa. „Zdá sa, že na vašu návnadu, čo ste hodili minulý týždeň v Christie’s, sa už chytila akási veľká ryba.“

„Naozaj? Skvelá správa!“ zamrmlal. Virgil musel určite dostať nejaký odkaz od Falkirka.

„Majster vás očakáva, aby vás informoval osobne,“ dodal Parker.

„Tak by som sa asi mal bez meškania vybrať do Danteho domu.“

Predtým im však ešte rýchlo vysvetlil, čo sa stalo v parku. „Lady Piersonová je pochopiteľne otrasená týmto zážitkom. Poslal som po vás, chlapci, aby ste tu deň, dva strážili pre prípad, že by tí nespratní bastardi chceli znovu robiť problémy.“

„Jasné,“ odvetil Parker stručne. Ostatní muži len prikývli, rozhorčení barbarstvom lúzy, schopnej zaútočiť na ženu a dieťa.

Nato Jordan umiestnil dočasných strážcov pred dom a navrhol im, ako by si mali rozdeliť stráž. „Nezabudnite do hliadok zapojiť aj sluhov a paholkov,“ dodal. Každý pár očí a uší mohol byť užitočný. Parkerovi druhovia však boli skúsení muži, takže nestrácal čas udeľovaním zbytočných rád. Sám Rohan viedol ich výcvik; presne vedeli, čo majú robiť. Mohol sa spoľahnúť, že si splnia svoju povinnosť, takže prestal myslieť na Maru – aspoň teoreticky – a začal sa zaoberať úlohou pre Rád. Bol veľmi zvedavý, akú správu má preňho Virgil. S trochou šťastia by mohol byť Drake späť už zajtra ráno.

„Máte nejaké otázky?“ opýtal sa. Muži pokrútili hlavami. „Tak poďme dnu a ja vás predstavím vikomtese. Keď vás uvidí a bude sa môcť spoľahnúť na vašu ochranu, začne sa hádam cítiť trochu istejšie. A ja môžem ísť do Danteho domu a zistiť, čo má pre mňa Virgil.“

„Áno, pane.“

Marin komorník ich vpustil prednou bránou a Jordan ich zaviedol do salóna, kde Parkerových ľudí predstavil lady Piersonovej. Sedela v kresle potiahnutom žltým brokátom v salóniku, kde ju predtým nechal. Odložila pohárik brandy, z ktorého si práve usrkla – bezpochyby aby upokojila rozochvené nervy. Veľmi obozretne si prezrela prichádzajúcich, ešte stále sa totiž mala na pozore. Jordan sa ju znovu pokúsil upokojiť a informoval ju o verných službách týchto statočných mužov v minulosti. Hlboko sa jej uklonili a vyslovili poľutovanie nad nepríjemnými udalosťami, pre ktoré je potrebná ich prítomnosť v dome. „Urobíme, čo bude v našich silách, aby sme vám neprekážali, mylady. Nebudete ani vedieť, že sme tu.“

Parker sa obrátil na Jordana s otázkou v očiach.

„Áno?“ spýtal sa Jordan.

„Bude treba zabezpečiť celé prízemie a miesta vstupu, pane, a tiež sa uistiť, že je všetko pozamykané. Musím spočítať aj zamestnancov v dome a vopred vedieť, kto z nich sem kedy prichádza a odchádza.“

Zdalo sa, že Mara je spokojná. Keď počula, ako Parker drsným hlasom zasvätene a precízne plánuje ochranu domu, napätie v jej tvári sa trochu uvoľnilo. „Môj komorník vám so všetkým pomôže, seržant,“ ozvala sa, ukážuc na svojho služobníka, ktorý stál za ňou a pozorne počúval. „Reese, poukazujte týmto mužom dom a všetko, čo chcú vidieť. Páni, som vám vďačná za pomoc.“

Vojaci sa jej uklonili a pri pohľade na tmavookú krásavicu, ktorú mali ochraňovať, sa chopili svojej povinnosti s oveľa väčším nadšením – ako sucho skonštatoval Jordan. Keď sa muži pobrali za Reesom, aby zabezpečili jej domov, Mara sa k nemu nedôverčivo obrátila. „Ste si istý, že sú spoľahliví?“

„Absolútne. Najspoľahlivejší. Prečo?“

Pokrčila plecami. „Dať k dispozícii celú túto domácnosť štyrom ozbrojeným mužom je trošku… znepokojujúce:“

„Ak vás to upokojí, ich poslednou úlohou bolo bdieť nad bezpečnosťou istej vojvodkyne.“

„Naozaj? Poznám ju?“ spýtala sa prekvapene.

Usmial sa. Ak im Rohan dôveroval natoľko, že im zveril Kate, on im určite mohol zveriť Maru. „Nemám oprávnenie prezrádzať podrobnosti,“ odpovedal. „Ale rád potvrdzujem, že jej milosť sa vďaka ich ostražitosti teší perfektnému zdraviu.“

„Odkiaľ ich poznáte?“ V tmavých očiach sa jej zablysla zvedavosť. „Sú to kolegovia z ministerstva zahraničných vecí?“

„Viac-menej. Viete, vždy potrebujeme skvele vycvičených osobných strážcov, ak má do Anglicka prísť nejaká význačná návšteva alebo dôležitá osobnosť.“

Hľadela naňho, stále trochu vystrašená, no dokázala sa mierne usmiať. „Ale to ja nie som.“

„Pre mňa ste.“ Tie slová mu vykĺzli bez rozmýšľania a už ich nemohol vziať späť. Zdvihla obočie. Jordan sklopil zrak k zemi a odkašlal si. „No, mal by som ísť. Zdá sa, že nepokoje vonku utíchli. Máte tu seržanta Parkera a jeho mužov pre prípad, že by nastali problémy. Ale musím povedať, že je to naozaj nepravdepodobné. Pokúsim sa zistiť niečo o tom rečníkovi a ľuďoch okolo neho, ak súhlasíte. Ministerstvo vnútra bude mať určite informácie…“

„Nie, ďakujem,“ prerušila ho, pokrútiac hlavou. „Som rada, že to je už za nami. Jack je v poriadku a nikto iný nebol zranený, bola by som teda radšej, keby sa na celý ten nepríjemný incident zabudlo. Je to už aj tak dosť veľký škandál.“ Vzdychla si. „Som si istá, že zajtra to bude vo všetkých novinách.“

Jordán zbystril pozornosť. „Nie nevyhnutne.“

Spýtavo naklonila hlavu, ale on jej nemohol prezradiť nič o utajenom vplyve Rádu na hlavné londýnske noviny. „Nerobte si starosti, drahá,“ zahundral a v duchu si poznamenal, že má navštíviť redakcie. „Som si istý, že majú dôležitejšie veci, o ktorých treba písať.“ Rád by ju o tom uistil. Nespoliehal sa však na šéfredaktorov novín, keď išlo o ochranu povesti známej dámy – dokonca ani vtedy, ak by to surové obvinenie davu bolo pravdivé.

Prestal sa ďalej zaoberať jej vzťahom s regentom, lebo si uvedomil, že by bolo najlepšie vyraziť – vzhľadom na to, koľko práce má pred sebou. „Musím sa s vami rozlúčiť.“ Zdvorilo sa jej uklonil a zamieril k dverám. „Jordan… počkajte.“

Obrátil sa, keď vstala z kresla a urobila krok smerom k nemu. „Musím vám niečo povedať.“ Zadívala sa mu do tváre rozšírenými tmavými očami. „Nie som regentova milenka,“ dostala zo seba. „Sme len priatelia,“ dodala, upierajúc naňho pohľad.

Díval sa na ňu so zatajeným dychom. „Je to pravda?“

Pomaly prikývla.

„Ale prečo ste mi to nepovedali?“ Zamračil sa. „Keď som vás stretol v parku, nepopreli ste to.“

Jej krásne plecia sa zachveli. „Načo by to bolo dobré? Videla som, že ste si už o mne utvorili názor – a vy ste vždy presvedčený, že máte pravdu. A prosiť vás, aby ste mi uverili? Bolo by to… nechutné.“

Jordan na ňu hľadel, nevediac, čo si má myslieť.

„Pravdou je, že regent mi urobil istú láskavosť, ktorú mu nebudem môcť nikdy splatiť. To je dôvod, prečo som sa neusilovala za každú cenu vyvrátiť klebety. Nechcem uraziť niekoho, kto bol ku mne taký dobrý a láskavý. Viete, od smrti môjho manžela sa jeho kráľovská výsosť pasovala za môjho rytierskeho ochrancu – ale nie v tom druhom zmysle. Som si istá, že ako diplomat ste si všimli, aký to je citlivý človek,“ dodala. „Až do dnešného dňa sa zdalo, že tie klebety nemôžu nikomu vážne uškodiť.“

Jordan zvažoval jej slová. „Môžem sa spýtať, čo pre vás regent urobil, že ste mu zaviazaná takou vďakou?“

Prikývla a podišla bližšie. „Keď zomrel môj manžel, jeho príbuzní sa pokúsili vziať mi Thomasa.“

„Čože?“

„Piersonovci cítili povinnosť postarať sa o môjho syna, aby ho lepšie pripravili na budúcu úlohu nositeľa rodinného titulu. Na mne im nikdy veľmi nezáležalo,“ pripustila ticho a so smútkom. „Pierson… nuž… on bol vždy mestský švihák a v mladosti býval jedným z princových veselých spoločníkov. Zomrel niekoľko mesiacov pred narodením nášho syna.“ Mara sklopila oči k mramorovej podlahe a potom pokračovala: „Úbohý Thomas… prišiel na tento svet bez otca. Mala som pri sebe len svojich služobníkov a babicu, keď som porodila v našom vidieckom dome. Niežeby mi bol môj manžel, ako som ho poznala, veľkou pomocou v tom, čo ma čakalo…“

Jordan sa na ňu díval, šokovaný predstavou mladej ženy, ktorá v čase najväčšej tiesne musí sama podstúpiť utrpenie pôrodu. Bez manžela, ktorý by ju ochránil a utešil.

„V každom prípade, keď sa Thomas narodil, princ regent súhlasil, že sa stane jeho krstným otcom na počesť svojho starého priateľa. Preto sa jeho kráľovská výsosť od začiatku o môjho syna tak zaujímala. Keď na mňa Piersonovi príbuzní začali vyvíjať nátlak, aby sa pokúsili vziať mi dieťa, bojovala som s nimi tak dlho, ako som vládala, ale bola som sama a veľmi vystrašená. Napokon mi nenapadlo nič iné ako poprosiť o pomoc kráľovského krstného otca môjho dieťaťa.“

Jordan natiahol ruku a v nemom súcite sa jej dotkol lakťa. Opatrne naňho pozrela a oprela si ruky o pás. „Regent pre mňa nemohol byť väčším hrdinom. Zakročil, hneď ako sa dozvedel o mojej situácii.“

Jordan rozmýšľal, či je to stopa výčitky, čo si prečítal v jej očiach. A prečo, preboha, sa začal cítiť previnilo, keď mu to všetko rozprávala?

„Využil svoj vplyv, aby zabránil príbuzným robiť na mňa nátlak, a pomohol mi získať lepšie postavenie. Vďaka jeho kráľovskej výsosti piersonovská rodina nebude môcť ovplyvniť Thomasov život, kým nedosiahne školský vek. Tak vidíte, to je dôvod, prečo som mu zaviazaná. Po tom, čo vykonal pre mňa a môjho syna, by som dala ruku do ohňa za toho človeka – a je mi jedno, že ním mnohí pohŕdajú a iní o ňom tvrdia, že je to pajác. Má dobré srdce, a čo sa mňa týka, budem vždy jeho priateľkou. No môžem vás uistiť, že nie som jeho milenka.“

„Mara…“ začal zahanbene, ale prerušila ho.

„Je mi jedno, čo si o mne myslia tí tam vonku,“ pokračovala, kývnuc smerom ku dverám. „Dosť som sa trápila pre mienku ľudí, kým som bola dievčaťom. Nemôžem ovplyvniť ich názor – ale nie je mi jedno, čo si myslíte vy, najmä po tom, čo ste v parku riskovali krk pre môjho syna a pre mňa. Nie som regentova pobehlica. Pravda je taká, že nemám nijakého milenca. A ani nijakého nechcem,“ dodala pichľavo. Jordan zažmurkal.

„Thomas je to jediné, na čom mi teraz záleží,“ vyhlásila. „Vidím,“ zamrmlal.

Nevedel, čo povedať. Zaskočilo ho jej preventívne odmietnutie, sklopil zrak, ale stále cítil, že naňho pozerá. Výborne! Zrejme sa práve dozvedel – zdvorilo, samozrejme, ale úplne zreteľne a jasne –, že ak by náhodou uvažoval o takej možnosti, jej odpoveď by znela: nie.

Uvažoval o takej možnosti?

Ak áno, rázne zmietla jeho predstavu zo stola.

Pravdaže, keď si spomenul na tvrdé slová, ktoré jej povedal v parku, mohol jej len ťažko niečo vyčítať. Naopak, za svoj necivilizovaný výbuch citov pri jazierku Serpentíne by sa mal hanbiť. Použil síce jemnejšie výrazy, ale viac-menej ju nazval klamárskou sukou. Bože. A ľudia hovorili o regentovi, že je neokrôchaný?

„Ospravedlňujem sa, že som vás nespravodlivo obvinil, lady Piersonová,“ povedal priškrtene. „Nemal som právo súdiť vás. Nemal som tak rýchlo uveriť tomu, čo sa hovorí…“

„To je v poriadku,“ prerušila ho a nedbalo mávla rukou. „Verte mi, na celú tú vec som už zabudla. Nemôžem cítiť nenávisť k človeku, ktorý sa ponáhľal na pomoc mne a môjmu synovi.“

Marina veľkorysosť ho ešte viac zmiatla, lebo sa neprejavila ani ako sebecká, ani ako malicherná; jej úsmev mu napovedal, že hovorí úprimne. Keď sa na ňu zadíval, došlo mu, že jej ukrivdil viac, než si uvedomoval.

Gróf z Falconridgea nemal vôbec vo zvyku byť krutý a nespravodlivý. „Nuž teda, ehm… mal by som ísť,“ zamumlal v úsilí zmiznúť a usporiadať si myšlienky. „Vrátim sa, hneď ako budem môcť, aby som to tu skontroloval.“

„Nechcem vás oberať o čas.“

„To je v poriadku.“ Díval sa na ňu o niečo dlhšie, než bolo vhodné, rozmýšľajúc, či tú ženu naozaj pozná. Myslel si, že áno, ale teraz mu napadlo, či náhodou časom nezačal veriť vlastným výmyslom o nej – tomu, čo si navrával, aby zniesol bolesť, že ju stratil.

„Čo je?“ spýtala sa a pozorovala ho so zvedavosťou a pobavením v iskrivých hnedých očiach. „Vyzeráte zmätený.“

„Veď aj som,“ povedal.

„Prečo?“

„Nie som si istý, či si tak ľahko zaslúžim vaše odpustenie. Tam v parku som konal hanebne. Za to, čo som vám povedal… nuž, nebol by som prekvapený, keby ste mi dali facku.“

Uškrnula sa. „Nemôžem poprieť, že mi to napadlo.“

Jordan si nemohol pomôcť, musel sa na ňu tiež žalostne usmiať. Zdalo sa, že jeho Mara je stále rovnako nevyspytateľná. Možno to bol dôvod, prečo ho vždy tak nesmierne priťahovala. Na rozdiel od nepriateľských šifier, ktoré tak rád lúštil, ju nedokázal nikdy celkom pochopiť.

Zavrtel hlavou sám nad sebou a pobral sa ku dverám. „Určite sa vrátim,“ ubezpečil ju a potom sa na ňu cez plece usmial.

„Uvidíme,“ odvetila tiež s úsmevom, založiac si ruky na hrudi.

Zamračil sa na ňu, potom za sebou zavrel prednú bránu. Ale naspäť k stajniam kráčal s ľahkým srdcom. Takže predsa len nie je regentovou milenkou! Chvalabohu. Niežeby mala záujem oňho, pripomenul si pobavene. Táto dáma mu to dala naozaj veľmi jasne najavo. On však bol špión – a mal pozoruhodný talent prehovárať ľudí…

Ani o tom nerozmýšľaj, napomenul sa v duchu.

Kývol paholkom, vyskočil do sedla a vyrazil, ešte stále sa usmievajúc ako pochabý.

Je čas zistiť, čo za tajomnú prácu si Virgil preňho dnes večer nachystal.

Mara stála pri okne a hľadela za ním, ako uháňa preč na svojom ušľachtilom belkovi. Usmievala sa sama pre seba a rozmýšľala, že je to možno naozaj ten krásny princ, o ktorom snívala. Ale nerobila si plané nádeje. Čas ukáže. Možno sa vráti, možno nie.

Stále nevedela pochopiť, ako sa mu podarilo holými rukami odraziť dav zhrčený okolo jej koča. A potom dokázal, že má v malíčku všetky zdravotnícke vedomosti! Jej diplomat s jemnými spôsobmi!

Keď zmizol na konci ulice, odvrátila sa od okna a nechápavo pokrútila hlavou. Pre všetko na svete, kde sa len naučil takto bojovať?

Šiesta kapitola

Dve hodiny v noci.

Biely zimný mesiac na čiernom zamate neba osvetľoval inak temné ulice Londýna. Hviezdy pochodovali ponad jazdeckú sochu kráľa Karola I. na Charing Cross. Známy pamätník dominoval širokej križovatke troch ciest, kde sa stretal Strand s Whitehallskou a Cockspurskou ulicou. Obvykle rušná križovatka vyzerala v túto neskorú hodinu ako neznáme a pusté miesto, ale ako im na dnešnom stretnutí povedal Virgil, práve tu chcel James Falkirk uskutočniť výmenu. Alchymistove zvitky za Drakea.

Falkirka očakávali každú chvíľu. Jordan bol pripravený – pištoľ mal odistenú, meč tiež v pohotovosti, nohu položenú na skrinke z palisandrového dreva, obsahujúcej Alchymistove zvitky. Kalný svit pouličných lámp osvetľoval obláčiky jeho dychu, keď mlčky čakal, kým sa ukáže nepriateľ. Virgil stál pár metrov od neho, opretý o plot z tepaného železa, ktorý obkolesoval impozantný pamätník zavraždeného kráľa. Max a Beauchamp, skrytí v tme obklopujúcej rozľahlé námestie, čakali s namierenými puškami, aby im v prípade potreby kryli chrbát. Nemali nijakú istotu, že to nie je pasca. Jordan ustavične sledoval tmavé ulice prižmúrenými očami, ale jeho myšlienky sa krútili okolo správ, že medzi prometeovskou elitou vypukol boj o moc. Zdroje Rádu uvádzali, že Falkirk si potichu začal budovať pevné väzby s ďalšími prometeovskými šľachticmi, aby sa postavili proti ich súčasnému vodcovi Malcolmovi Banksovi.

A ten bol zhodou okolností Virgilovým bratom.

Malcolm Banks sa preslávil svojou surovosťou. Rád považoval Jamesa Falkirka za menšie zlo. Preto im Virgil na popoludňajšom stretnutí dal jasne najavo, že ich hlavným cieľom pre dnešný večer je dostať späť Drakea. Falkirka mali nechať na pokoji.

„Ak naozaj mieni zvrhnúť Malcolma, nebudeme mu stáť v ceste,“ informoval ich Virgil v Danteho dome. „Falkirk môže urobiť viac škody zvnútra než my zvonka. Aj keby sa mu nepodarilo prevziať moc v Rade prometeovcov, môže ju oslabiť vnútornými rozbrojmi. Budeme len vyčkávať a necháme tie dve skupiny, aby na seba útočili. Keď sa vyčerpajú a stratia moc, zaútočíme my a zničíme tých bastardov. Predovšetkým však musíme odtiaľ dostať Drakea.“

Jordan náhle stuhol, lebo začul vzdialené hrkotanie koča. Virgil i on sa otočili za hlukom. Keď zvuk zosilnel, muž z Vysočiny mu chmúrne kývol. Jordan si natiahol na hlavu kapucňu čierneho plášťa, ktorý mu padal z ramien. Potom si zakryl tvár čiernou maskou, akú nosia ľudia na karneval. Rád svätého archanjela Michala investoval priveľa času a úsilia do svojich vysokopostavených členov, než aby zbytočne prezrádzali svoju totožnosť. Virgil sa nemaskoval, veď jeho tvár nepriatelia dobre poznali.

Keď drožka prirachotila bližšie, Jordanovi začalo prudko biť srdce pri pomyslení, že sa o chvíľu stretne s druhým najdôležitejším členom prometeovského vedenia. James Falkirk bol niečo ako legenda. Dokonca aj niektorí členovia Rádu verili, že ten výstredný starec docieli, aby prometeovská čierna mágia fungovala – akoby to bol nejaký novodobý čarodejník. Malcolm sa zaujímal o stáročný prometeovský kult iba ako o prostriedok na získanie krutej moci nad svetom, ale Falkirk skutočne veril všetkým tým nezmyselným okultným rituálom. Jordan si nebol istý, čo je horšie.

V nasledujúcej chvíli drožka zastavila priamo pred nimi a mesačný svit sa dotkol jej ebenovočierneho povrchu. Kočiš ostal na svojom mieste na kozlíku, hľadiac priamo vpred, ale dvere koča sa rozleteli. Zvnútra zažiarilo svetielko.

Keď Virgil obozretne nastúpil do koča, Jordan si pripomenul svojich priateľov, ktorí ich kryli. Vytiahol z puzdra pištoľ, zdvihol starú drevenú skrinku so zvitkami a nastúpil do koča za mužom z Vysočiny. Sadol si vedľa neho a položil si skrinku na kolená. Naproti nim sedel v koči len jeden cestujúci: chudý a vznešene pôsobiaci starší muž s hrivou vlasov farby cínu. „Vitajte, džentlmeni,“ povedal Falkirk. „Nijaké prudké pohyby, prosím. Ako vidíte, som ozbrojený.“

Jordan si hneď všimol pištoľ, namierenú na nich zo záhybov Falkirkovho čierneho plášťa.

„To nebudete potrebovať,“ zavrčal Virgil.

Falkirk sa usmial. „Dúfam, že ste priniesli tovar na výmenu.“

„Je tu,“ ozval sa Jordan nevýrazným hlasom spoza masky.

„Výborne.“ Falkirk sa obrátil k jeho nadriadenému. „Vy musíte byť Virgil Banks. Áno, je tu tá rodinná podoba. Pri Luciferovi,“ zasmial sa mäkko, „vedeli ste, že Malcolmov dospelý syn Niall má rovnaké ohnivočervené vlasy ako vy? Predpokladám, že je to spoločný znak Banksovcov.“

„Kde je môj človek?“ reagoval Virgil chmúrne.

„Najprv mi ukážte zvitky.“

Jordan poslúchol a otvoril skrinku. Falkirk sa naklonil bližšie, siahol do nej a lovil medzi pergamenmi, skúmal ich, mrmlúc si pre seba čosi o značkách, čo potvrdzovalo, že je spokojný, pretože dokumenty boli zaručene pravé.

V jeho sivých očiach sa mihla nedôverčivosť, keď sa stretol s Virgilovým pohľadom. „Sú tu všetky zvitky, na vašu česť?“

„To je všetko, čo sme našli,“ odpovedal Jordan namiesto majstra Virgila.

„Urobili ste si kópiu pre seba, pochopiteľne.“

„Pochopiteľne,“ prikývol. „Prekladali ste ich len vy?“

„Len ja,“ odvetil.

Falkirk sa mdlo usmial a vrásky na jeho kostnatej tvári sa prehĺbili. „Ale v tom texte sú jemné nuansy, ktoré človek vášho typu nikdy nepochopí.“

Jordan pokrčil plecami, no mal sa na pozore. „Pokúsil som sa rozlúštiť ich za ten krátky čas, ktorý som mal k dispozícii.“

„Sopliak!“ odfrkol výstredný starec. „Mohli by ste tie zvitky študovať po celý život, no aj tak by ste nerozlúštili ich tajomstvá. Valerianus Alchymista bol brilantný mysliteľ…“

„A tak trochu blázon, čo?“

„Nezmysel, jeho duch by mohol súperiť aj s takým velikánom, ako bol Leonardo da Vinci!“

„Podľa môjho najlepšieho vedomia Leonardo nebol zástancom ľudských obetí,“ skonštatoval Jordan sucho, ale Falkirk sa len zasmial.

„Ach, vy neuznávate myšlienky nášho uctievaného Alchymistu? Čo by ste povedali na to, že obetovanie panny namiesto neho bola len metafora?“

„Neveril by som vám.“

Falkirk sa naširoko usmial. „Potom ste možno múdrejší, ako vyzeráte. Ale povedzte mi, vy môj jemný a vzdelaný rytier, vari vás vôbec nepokúšali starodávne poznatky, ktoré ste našli v tých dokumentoch?“

„Ani nie. Ale aspoň viem, ako privolať démona, ak ho vôbec niekedy budem potrebovať.“

„Posmievate sa mi!“ mierne ho pokarhal Falkirk. „Prečo odmietate to, čo neviete pochopiť?“ Pokrútil hlavou. „Je smutné, keď má mladý človek taký nedostatok fantázie.“

„Kde je Drake?“ zopakoval Jordan Virgilovu otázku.

„Bližšie, než si myslíte.“ Falkirk kývol smerom ku križovatke. „Hneď tu, v hostinci Zlatý kríž. Nájdete ho v izbe číslo dvadsaťdva.“

Virgil kývol na Jordana, ten zaraz vyskočil z drožky a zamieril k miestu, kde sa Max opieral o budovu s puškou v ruke a v striebristých očiach mu blčala netrpezlivosť. Jordan mu rýchlo odovzdal správu, ukazujúc na neďaleký hostinec. „Daj mi vedieť, či ste ho našli,“ prikázal mu stroho. Max prikývol, privolal Beaua a obaja muži uháňali do známeho hostinca na Charing Cross.

Jordan sa vrátil ku koču. Nemienil tam nechať Virgila samého, navyše by najradšej vyrazil Falkirkovi mozog z lebky, keby mal možnosť. A najmä tu bol istý problém, ktorý potreboval vyriešiť.

Po uliciach Londýna sa už dlho túlal Dresden Bloodwell, skrýval sa v jeho zákutiach ako vlk hľadajúci obete, ktoré by mohol zožrať.

„Čo mi môžete povedať o Bloodwellovi?“ spýtal sa Jordan Falkirka, keď sa pripojil k dvom starším mužom.

„Neprišiel som, aby som sa dal vypočúvať,“ vyštekol Falkirk.

„No tak,“ nástojil Jordan. „Je Bloodwell oddaný Malcolmovi, alebo ste ho presvedčili, aby sa pripojil k vašej malej vzbure? Ale áno, my vieme všetko o vašich plánoch,“ zablufoval, lebo Rád nemal presné informácie o Falkirkových úmysloch. Keď však starec zdvihol obočie, Jordan to chápal ako potvrdenie. „Rád vám nechce stáť v ceste,“ uistil ho, odhodlaný získať si čiastočnú Falkirkovu dôveru. „Preto sme vás dnes večer nezajali,“ dodal. „Hoci by sme mohli.“

Starec si ho podozrievavo premeral. „Chcete vedieť niečo o Bloodwellovi?“

„Vlastne ho chcem zabiť,“ vyhlásil Jordán.

„Naozaj? Aby som bol úprimný, to by najviac vyhovovalo aj mne. Ale ste toho schopný? Dresden Bloodwell je nemilosrdný, ako všetci vieme.“

„Nuž, Falkirk,“ povedal Jordan ticho, „aj ja viem byť nemilosrdný, ak si to vyžadujú okolnosti.“

„Ukážte mi svoju tvár, a ja vám poviem, čo viem“ vyzval ho Falkirk.

„Nie,“ povedal rýchlo Virgil, ale Jordan odhadol mieru rizika i možný zisk a pomaly odložil masku. Virgil nesúhlasne zasyčal, Falkirk si však nerušene a s očividným potešením prezrel Jordanovu tvár.

„Nuž, ste statočný,“ zašomral.

„Čo ten Bloodwell?“ súril ho Jordan.

„Bloodwell je Malcolmov človek. Ale nemyslím si, že jeho vernosť je neochvejná.“

„Znamená to, že ho chcete presvedčiť, aby sa pridal k vám?“

„Nie.“ Falkirk zavrtel hlavou a ľahko sa striasol. „Držím sa ďalej od toho zvieraťa. Malcolm si myslí, že má nad svojím vrahom na objednávku kontrolu, ak však chcete vedieť môj názor, Bloodwell hrá len sám za seba.“

„Kde býva?“ vypytoval sa ďalej Jordan.

„Nezostane na jednom mieste dlhšie ako niekoľko dní. Bloodwell vie, čo robí. Toho muža by som nebral na ľahkú váhu,“ dodal s varovným pohľadom.

Virgil štuchol Jordana. „Choď pozrieť, čo je s Drakeom.“

Jordan poslúchol a znovu vystúpil z koča. Nemohli nechať Falkirka odísť, kým sa nepresvedčia, že dodržal, čo sľúbil.

Prebehol cez námestie, smerujúc do hostinca Zlatý kríž, odkiaľ Max a Beau práve opatrne vychádzali s Drakeom, ktorý visel medzi nimi, napoly v bezvedomí, akoby bol opitý.

„Je zranený? Čo je s ním?“ zvolal Jordan a rýchlo otváral dvere čakajúceho koča patriaceho Rádu.

Priatelia vliekli Drakea k nemu.

„Myslím, že je nadrogovaný,“ povedal Max. „Ale naisto to nevieme.“ Zdvihli Drakea do koča. Beau zostal vonku a bedlivo si prehliadal okolie, kým Max v koči zmeral Drakeovi tep, popočúval jeho plytké dýchanie a nasilu mu zdvihol viečka. Drake čosi nesúvislé mrmlal a pokúšal sa zraziť ho naslepo mávajúcimi rukami.

„Má rozšírené zreničky. Určite mu niečo dali.“

„Jed?“ vytisol zo seba Jordan.

„Je to možné.“

„Idem to zistiť,“ ponúkol sa rozzúrený Jordan a uháňal naspäť k Falkirkovi.

Ten bastard! Nebolo by typicky prometeovské vrátiť im Drakea s jedom v krvi a s pár hodinami života pred sebou? Len čo dorazil k drožke stojacej v tieni na Charing Cross, rozrazil dvere. „Čo ste s ním urobili?“ vyletel na Falkirka, potom pozrel na Virgila. „Drake je napoly v bezvedomí.“

„Nemusíte mať obavy“ upokojoval ho Falkirk. „Iba som mu dal do nápoja trochu ópia – a trúfam si tvrdiť, že by ste sa mi mali poďakovať. Inak by ste ho nijako nedokázali zvládnuť.“

„Čo tým myslíte?“

„Myslím tým, že keď sa preberie, pravdepodobne sa bude s vami chcieť pobiť.“

„Prečo?“ opýtal sa Jordan.

„Vôbec vás nespozná! Bude sa čudovať, kam som zmizol. Nebuďte prekvapení, ak ten úbohý chlapec bude chcieť ísť za mnou.“

„Za vami? Po tom, ako ste ho mučili?“

„Ja jediný som zabránil jeho mučeniu,“ odporoval Falkirk. „Musíte pochopiť, že Drake zabudol na všetko zo svojho starého života. Mne však dôveruje, lebo som ho dostal z väzenskej cely a docielil, aby ho naši lekári postavili na nohy. Je mi oddaný, má ku mne takmer synovský vzťah, a varujem vás, nebude sa mu páčiť, že ste ho odo mňa odtrhli.“

„To je absurdné!“ vyštekol Jordan.

Falkirk však smutne pozrel na muža z Vysočiny. „Dali ste mu skvelý bojový výcvik, Virgil. Dozvedel som sa, že keď ho chytili, bolo treba pol tucta mužov na to, aby ho premohli. Hovorili ste o privolávaní démonov,“ dodal s pohľadom upretým na Jordana. „Nuž, Drake je ako jeden z nich – alebo ako divoké zviera, najnebezpečnejšie, keď ho zaženú do kúta.“

Jordan zaklial, zavrtel hlavou a nahnevane sa odvrátil, rozmýšľajúc, čo to, dopekla, prometeovci urobili s jeho bratom bojovníkom. Vrhol na Falkirka trpký pohľad. „Takže podľa vás prišiel o rozum.“

„Obávam sa, že čiastočne áno. Ale je naozaj veľmi milý, aspoň vtedy, keď je pokojný. Čo vám mám povedať? Obľúbil som si ho. Chcem mu len dobre.“

„Ale jediný dôvod, prečo nám ho prepúšťate, je ten, že vám ako zdroj informácií nie je na nič, keď stratil pamäť! Obetovali ste ho ako pešiaka, aby ste mohli dostať zvitky.“

„Nie je v tom nič osobné. Navyše…“ Falkirk sa odmlčal. „Som jeho dlžníkom. Zachránil mi život, ako ste možno počuli.“

„Neobávate sa, čo všetko nám prezradí, keď odídete?“ provokoval ho Jordan.

„Vy ma nepočúvate!“ povedal Falkirk netrpezlivo. „Ten Drake, ktorého ste poznali, už neexistuje! Neviem, aký bol predtým ako špión; ale ten človek, ktorým je dnes… nuž, čoskoro zistíte, že je… ako by som to povedal? Ako dieťa.“

„Ako démon, divoké zviera, dieťa… Falkirk, mali by ste sa už rozhodnúť,“ rozčúlil sa Jordan.

„Tak dobre. Veď to uvidíte na vlastné oči, keď ópium do rána vyprchá.“ Falkirk pozrel na vodcu Rádu. „Neposielajte ho už do boja, Virgil. Podstúpil viac ako dosť. Drake ako špión skončil. Chcel by som, aby sa vrátil k svojej rodine a mohol žiť aspoň sčasti tak pokojne ako predtým.“

„Och, to je od vás veľmi ušľachtilé,“ zašomral Jordan, krútiac hlavou.

Falkirk náhle stratil trpezlivosť. „Vystúpte, obaja! Von z môjho koča! A nepokúšajte sa ma sledovať,“ vyštekol. „Musím zmiznúť, skôr ako ma zbadá niektorý z Malcolmových špiónov. Najmä Bloodwell.“

Jordan sa uhol, aby Virgil mohol vystúpiť, ale ryšavý Škót sa zastavil. „Falkirk, ak sa môj brat dozvie o vašom pláne, viete, že vás bude chcieť zabiť. Môžeme vám ponúknuť ochranu, ak sa stanete naším informátorom…“

Falkirk nad tou ponukou len posmešne odfrkol a zaplesol Virgilovi dvierka koča pred nosom. Jordan a Virgil si vymenili trpký pohľad a vzápätí sa Falkirkova drožka pohla. Potom sa obaja rýchlo pobrali ku koču, v ktorom sedel Max s omámeným priateľom Drakeom.

„Ópium,“ potvrdil Jordan. „Ak sa dá Falkirkovi veriť.“

Virgil nastúpil do koča a začal prezerať Drakea. „Chudák chlapec,“ zašomral muž z Vysočiny. „Vezmeme ho do Danteho domu.“

„Pane, úloha je splnená, takže ak vám nebudem chýbať, musím ešte na niečo dozrieť.“

„Na čo?“

Jordan pokrútil hlavou. Bol však spoľahlivým členom Rádu, a výraz v jeho tvári stačil na to, aby Virgila presvedčil. „V poriadku. Splnil si svoju úlohu pri výmene. Aj tak zrejme nič nezistíme, kým sa tento tu nepreberie.“ Smutne pozrel na Drakea. „Stretneme sa zajtra ráno a všetci dostanete ďalšie rozkazy.“

„Áno, pane.“
Max zvedavo pozrel na Jordana, ale ten venoval veliteľovi svojej skupiny iba ironický pohľad. Nato si stiahol z pliec plášť a spolu s maskou ho hodil do koča. Pod plášťom mal čierne oblečenie a bol po zuby ozbrojený.

Zavrel dvierka koča a kývol na rozlúčku. Keď drožka zmizla za zákrutou, Jordan chladne, premyslene pozrel na východ k mestu. Bolo načase zájsť na malú nočnú návštevu do redakcie.

Na druhý deň ráno Mara čakala ako na ihlách, kým jej komorník Reese prebehne ranné vydanie londýnskych Times. Nebola schopná prelistovať si ich sama. Kým Thomas krúžil okolo stola s raňajkami, ťahajúc za sebou dreveného koníka, ona, nervózna a rozrušená, sledovala, ako komorník číta noviny.

Reese stál pri okne s okuliarmi posadenými na koreni špicatého nosa a v zlatom slnečnom svetle obracal stránky jednu za druhou. „Tu je jeden článok o nepokojoch, mylady,“ oznámil konečne, „ale vôbec sa v ňom nezmieňujú o vás alebo o lordovi Falconridgeovi.“

„Naozaj? Ste si istý? Pozrite ešte tieto.“ Podala mu Post, noviny neslávne známe svojou stránkou zo spoločnosti, vždy plnou klebiet. Nenávistní novinári tu mali šancu povedať celému svetu, že jej koč prepadli, lebo dav si myslel, že je regentova milenka. Ak by sa tá lož ujala, ktovie, či by na ňu ľudia nenávidiaci regenta nezaútočili znovu. Navyše, ktovie, ako by to poškodilo jej dobrú povesť.

Len ťažko si dokázala predstaviť, čo by na to povedala matka.

Keď Reese poskladal aj druhé noviny, pulz jej cválal ako splašený vraník. „To isté,“ potvrdil jej o chvíľu neskôr. „Spomína sa zhromaždenie ľudí, ale ani zmienka o útoku na koč. Ani slovo o jeho lordstve alebo o vás, madam. Správa pokračuje priamo slovami o príchode dragúnov.“

„Je to zázrak,“ vydýchla, zadúšajúc sa úľavou.

„Vyzerá to tak, madam.“ Reese starostlivo poskladal noviny a položil ich pred ňu. „Možno im niekto z vašich vysokopostavených priateľov zabránil, aby do toho zatiahli vaše meno,“ pokúsil sa o vysvetlenie.

Ale Mara zmätene krútila hlavou. Princ regent by určite neuspel, ak by žiadal redakcie, aby ho nezosmiešňovali. Prečo by sa teda novinári zdráhali pošpiniť jej meno? Najmä ak by im škandalózne klebety pomohli zvýšiť predaj výtlačkov. Buď im to nejako uniklo, alebo sa udialo niečo záhadnejšie. Jordan pôsobil veľmi sebaisto, keď vyhlásil, že sa to určite neobjaví v novinách. Mohol s tým mať niečo spoločné alebo len vopred vytušil pravdu ako obvykle?

Reese si zložil okuliare. „Ešte mi niečo napadlo, madam.“

„Áno?“ Znepokojene naňho pozrela.

„Možno to bude až vo večernom vydaní,“ povedal opatrne.

„Och.“ Mara sa mykla. „Možno máte pravdu.“

Asi to dnes bude dlhý deň.

Keď Jordán neskôr v to ráno vstúpil do Danteho domu, počul z poschodia krik a hlasný buchot, akoby niekto prevrátil veľký kus nábytku. Nasledoval zvuk rozbíjaného skla. „Pustite ma von!“

„Á,“ zamrmlal si pre seba, „Drake sa prebral.“ Vybehol nahor ozdobne vyrezávaným dreveným schodiskom, aby zistil, či priatelia nepotrebujú pomoc s údajne pomäteným druhom.

Keď vošiel do hornej chodby, uvidel Beaua, ako sa opiera so založenými rukami o stenu oproti jednej z izieb, ktorá mala spevnené dvere a železné mreže na oknách. „Zdá sa, že ópium už vyprchalo.“

„Dá sa to tak povedať.“

„Pustite ma odtiaľto!“ zareval Drake z izby. „Prisahám, že vás zabijem!“

„Upokoj sa,“ ozval sa Max. Bol v izbe s ním. „Nezabiješ ma, Drake. Sme priatelia od detstva. Nepamätáš sa na našu školu v Škótsku?“

„Ja vás nepoznám, človeče! Prečo ma klamete? Pustite ma odtiaľto, dočerta! Toto je blázinec, či nie? Prečo ma nepočúvate? Ja nie som blázon!“

„Dopekla,“ zahundral Jordan a vymenil si ponurý pohľad s Beauchampom. Vykročil k otvoreným dverám a naklonil sa popri komorníkovi, aby dovidel do izby. Chudák pán Gray neisto stál s podnosom v ruke na prahu Drakeovej izby a pokúšal sa ponúknuť zúriacemu grófovi aspoň trochu jedla.

Drake prestal pobiehať po miestnosti a obdivuhodne rýchlo hodil do Maxa ďalší predmet. Max si s úsmevom rýchlo čupol, aby sa vyhol cínovému svietniku, ktorý vzápätí narazil do steny za ním a zanechal v omietke dieru ako päsť. „Ha! Vidíš? Ešte stále si rovnako šikovný, chlapče! Aspoň toto z teba tí bastardi nevytĺkli, nemám pravdu? Celý tvoj výcvik. Možno si na nás zabudol, ale ja viem, že tam vnútri si to stále ty. Bude to v poriadku, Drake. Skús sa upokojiť. Nedáš si raňajky?“

„Nepribližujte sa,“ varoval Maxa a ustupoval pred ním. „Myslíte, že sa dám otráviť?“

Jordan pokrútil hlavou. Úbohý Drake vyzeral hrozne. Uhľovočierne oči mal červené a zapálené, plné utrpenia, hnevu a zmätku. Hrudník sa mu dvíhal v úsilí zaútočiť na kohokoľvek, kto by sa k nemu dostal priblízko. Bol celý červený a spotený, čierne vlasy mal rozstrapatené, akoby práve vyliezol z postele. Očividne nevedel, kde je – a zdalo sa, že nevie ani to, kto je.

„Nedávajte mu nijaký príbor,“ zašepkal Beau komorníkovi, ktorý sa ešte vždy neodvážil vkročiť do miestnosti.

„Ach,“ hlesol bledý Gray. „Dobrý nápad, mylord. Ani lyžicu?“

„Neskúšal by som to,“ odvetil Jordan s významným pohľadom. „A nijaké sklenené poháre.“ Komorník prehltol. „Áno, pane.“

Všetci členovia Rádu vrátane Drakea boli vycvičení, aby dokázali použiť čokoľvek ako zbraň. Rúčka lyžice mohla ľahko slúžiť ako nôž. Črep z obyčajného taniera z čínskeho porcelánu by mohol podrezať nepriateľovi hrdlo alebo mu vypichnúť oko. Stručne povedané, Falkirk prejavil značnú slušnosť, keď ich varoval, že Drake nebude šťastný zo svojho návratu.

„Ak mi nedovolíte odísť, ja…“

„Drake, veď ty sem patríš! Si jedným z nás! Prosím, pokús sa na všetko rozpamätať.“

„Patrím k Jamesovi. Kde je?“ spýtal sa Drake a čoraz viac vyzeral ako pomätený. „Prosím vás, je to starý človek! Hovoríte, že ste môj priateľ, tak ma pustite za ním. Je v nebezpečenstve!“

„James chce, aby si zostal s nami, Drake. To on ťa omámil a včera večer ťa nám odovzdal.“

„Neverím vám! To by mi neurobil!“

Znovu hodil do Maxa akýsi predmet, no tentoraz prevzal velenie Virgil.

„To by stačilo!“ zrúkol. „Ak sa nedokážeš ovládať, tak ti k tomu pomôžeme!“

Drake sa pri tej hrozbe prudko zastavil a zagánil naňho.

„Teraz si sadni a začni sa slušne správať, lebo nedostaneš nič jesť! Rozumieš?“

„Nie som hladný,“ zavrčal Drake vzdorne.

„V poriadku, lord Westwood. Skôr či neskôr budeš.“ Virgil pohybom ruky prepustil komorníka, potom kývol Maxovi, aby tiež vyšiel z izby.

Max poslúchol a o chvíľu vyšiel do chodby aj Virgil, zastal a zamkol dvere.

„Bude tam v bezpečí?“ opýtal sa Jordan.

Škót prikývol. Ale Max iba krútil hlavou. „Je to s ním horšie, než som si myslel.“

„Stačí, keď mu zabránime, aby si ublížil,“ poučil Virgil veliteľa skupiny. „Ktovie, aké tajomstvá o našich nepriateľoch sú zamknuté v jeho hlave.“

Beau prikývol. „Napríklad, čo sa stalo s jeho skupinou. A ako sa dostal do zajatia.“

„Beauchamp, zostaň tu a pošli po nás, ak by mal ďalší záchvat zúrivosti. Vy dvaja poďte dolu do Jamy, prejdeme si tam vaše úlohy.“

„Áno, pane.“

Potom spolu zišli do tajnej miestnosti Rádu, vysekanej do vápenca pod Danteho domom.

„Rotherstone,“ obrátil sa Virgil k Maxovi, keď zaujali svoje miesta pri stole, „ty sa pokúsiš nájsť spôsob, ako pomôcť Drakeovi, aby sa mu vrátila pamäť.“

Max prikývol. „Len čo sa trochu pozviecha, chcem ho vziať na jeho rodinné sídlo, kde sa narodil. Žije tam vdova po grófovi z Westwoodu. Ak si Drake vôbec na niekoho spomenie, tak to určite bude jeho vlastná matka.“

„Dobre. Falconridge,“ pokračoval Virgil, hľadiac na Jordana, „ty budeš musieť prevziať projekt, na ktorom pracoval Rotherstone, a súčasne sa budeš ďalej pokúšať nájsť Dresdena Bloodwella.“

„Áno, pane.“ Jordan vedel, že Max má za úlohu sledovať Alberta Carewa, známeho londýnskeho šviháka, ktorý za záhadných okolností práve zdedil vojvodstvo po svojom bratovi. Vzhľadom na to, kde a ako došlo k úmrtiu predchádzajúceho vojvodu, sa predpokladalo, že sú v tom zapletení prometeovci.

„Tu máš, budeš to potrebovať.“ Max posunul Jordanovi po stole svoje poznámky o Albertovi. „Doraz ho,“ dodal.

„Falconridge, nie som si istý, koľko o tom prípade vieš, ale naše podozrenie nevzbudila len smrť jeho brata,“ povedal Virgil. „Od chvíle, keď sa Albert stal novým vojvodom z Holyfieldu, usiloval sa votrieť do kruhov blízkych princovi regentovi.“

„Stal sa z neho úplný regentov pätolizač,“ súhlasil Max, „aj keď Boh vie, že ku všetkým ostatným je neznesiteľne arogantný.“

„Vie regent o našom podozrení voči Albertovi?“ spýtal sa Jordán.

„Bože, to nie! Obávam sa, že jeho kráľovská výsosť je ako otvorená kniha – len v nej čítať. Pozná členov Rádu a pravdepodobne si uvedomí, že ste tam asi preto, lebo sa má niečo stať, ale je dosť rozumný, aby sa na nič nepýtal. Je mu jasné, čo sa bude diať v takých prípadoch, lebo jeho bezpečnosť bola už mnohokrát ohrozená. Verí Rádu. Počká, kým mu neoznámime, že sme vec vyriešili. Keby však vedel o našom podozrení voči Albertovi, je veľmi dobre možné, že by sa svojím správaním prezradil a nepriamo by toho darebáka vystríhal, aby zmizol.“

„Áno, a ak sa Albert dovtípi, že sme mu na stope, pravdepodobne utečie z Anglicka,“ vstúpil do rozhovoru Virgil. „Potom už nikdy nezistíme, prečo ho tam prometeovci dosadili. To je dôvod, prečo chcem, aby si na tej veci pracoval ty, Falconridge. Albert už dal najavo, že Rotherstonom pohŕda, ale ty poznáš spôsob, ako vyjsť s takým človekom. Budeš musieť prekonať jeho ostražitosť a spriateliť sa s ním. Omotaj si toho bastarda okolo prsta. Získaj si jeho dôveru. To by bolo ideálne.“

„Urobím, čo bude v mojich silách. Potrebujem len príležitosť. Je Albert členom klubu Whlte’s?“

Max si odfrkol. „Nevidel si ho, ako sa naparuje v budove klubu pri tom veľkom klenutom okne, aby všetci okoloidúci mohli obdivovať jeho šaty? Samoľúby idiot.“

„Zabudnite na klub White’s.“ Virgil netrpezlivo mávol rukou. „Aby sme boli presní, nielenže je pravidelným návštevníkom Carlton House, navyše teraz každý týždeň hráva s regentom karty v klube U Watiera.“

„Takže si musím kúpiť podiel v tej kartovej hre. Koľko ma to bude stáť?“

„Desaťtisíc libier.“

Jordan sa zasmial. „To je šialenstvo.“

„Vitaj v úžasnom princovom svete.“

„Dúfam, že ma predstavíš,“ obrátil sa Jordan na Maxa.

„Nie,“ zasiahol Virgil. „Nechcem, aby Albert zistil, že vy dvaja ste veľmi dobrí priatelia. Ak Rotherstone zmizne v tej chvíli, keď sa objavíš ty, jeho podozrenie okamžite zosilnie. Albert si vyšliapal cestičku do Carlton House, aby z nejakého dôvodu pomohol prometeovcom, takže bude v strehu. Ty sa dostaneš do Carlton House celkom iným spôsobom. Tak budeš mať väčšiu šancu, aby si si získal jeho dôveru a vypátral, prečo tam je.“ Virgil naňho tvrdo pozrel. „Ako maskovací manéver využiješ svoje kontakty s lady Piersonovou.“

Jordan naňho šokovane pozrel. „Prosím?“

„S lady Piersonovou,“ zopakoval muž z Vysočiny cieľavedome. „Kedysi pred rokmi, ak sa dobre pamätám, si s ňou mal veľmi dobré vzťahy. Dnes je regentovou dôvernou priateľkou. Je v Carlton House každý týždeň, ako uvádza Max vo svojich pozorovaniach. Ona bude dôvodom, prečo tam si,“ dodal Virgil. „Tak získaš prístup do Carlton House.“

Jordan ihneď pokrútil hlavou. „Pane, to nie, pri všetkej úcte. Ju do toho nemôžem zatiahnuť. To odo mňa nežiadajte.“

„Máš pocit, že to od teba žiadam?“ Virgil zvraštil huňaté obočie. „To je príkaz, Falconridge. Lepší plán nejestvuje. Poznáš sa s ňou, a ju nebude nikto v paláci podozrievať.“

Jordan s búšiacim srdcom rýchlo rozmýšľal, ako z toho von. „Ale ju pokladajú za regentovu milenku! Prečo by som sa teda mal okolo nej krútiť ja?“

„Vieš,“ ozval sa Max potichu, „všetci zasvätení v Carlton House vedia, že medzi ňou a regentom nič nie je. Virgil má pravdu, Jord. Je to najlepší plán.“

„Ale ja to neurobím.“ Vstal od stola a vykročil ku dverám.

„Nemáš právo odmietať príkazy, Falconridge!“

„Už som niekedy nejaký odmietol?“ odsekol a zvrtol sa, aby im videl do tváre. Triasol sa chladnou zúrivosťou. „Vy si trúfate žiadať to odo mňa? Virgil, vy jediný ste mi po všetky tie roky radili, aby som sa od nej držal ďalej! A teraz mi otvorene vravíte, aby som jej dvoril?“

„Vravím ti, aby si sa len tváril, že jej dvoríš,“ odpovedal muž z Vysočiny s kamennou tvárou.

Jordan si kedysi prisahal, že presne toto sa nikdy nestane. Pokrútil hlavou. „Neviete, čo odo mňa žiadate.“

„Isteže vie,“ zahundral Max.

Jordan naňho vrhol podozrievavý pohľad. Veliteľ jeho skupiny nevzrušene hľadel na svojho priateľa, ale nepovedal nič. Rozčúlený Jordan sa pobral preč.

Vyšiel z veľkej miestnosti podobnej jaskyni, prešiel dolu temným tunelom vytesaným do vápenca a zastal pri malom prístavisku, ktoré umožňovalo prístup k rieke spod domu. Plný zlosti si prekrížil ruky na prsiach a hľadel nadol do kalnej vody. Zavrtel hlavou. To je už priveľa.

V krátkom tuneli vedúcom od domu k prístavu sa ozval zvuk pomalých, rozvážnych krokov, ohlasujúci Maxov príchod. Jordan ho počul, ale neobrátil sa. „To bol tvoj nápad, však? Jasný Rotherstonov rukopis.“

„Myslel som, že by to mohlo vyhovovať tvojmu zmyslu pre efektivitu,“ odvetil jeho brat bojovník. „Zabil by si dve muchy jednou ranou.“

Jordan sa obrátil k nemu. „Čo tým myslíš?“

„Veľmi dobre vieš, čo tým myslím. Prestaň klamať sám seba. Dočerta, človeče, dvanásť rokov som sledoval, ako trpíš pre tú ženu. Teraz máš možnosť získať ju späť a zároveň dokončiť svoju úlohu.“

Rozhnevaný i zahanbený Jordan sa odvrátil, ale jeho priateľ sa nedal odbiť. „Počúvaj ma. Rozprávam sa s tebou ako tvoj brat. Polovica mužov v Londýne si na ňu brúsi zuby. Je krásna a je voľná. Ak sa o ňu nebudeš usilovať teraz, keď máš šancu, a ona dá prednosť niekomu inému, ako budeš žiť s vedomím, že si ju zase stratil?“

Jordan ho vypočul, ale predstava, že by mal opäť dať do stávky svoje srdce, ním otriasla viac, než si Max dokázal predstaviť. „Dočerta, to nie je tvoja vec!“

„Nie, je to z veľkej časti aj moja vec, veď vieš. O Maru ťa pripravila len tvoja lojálnosť voči mne a Warringtonovi. Nikdy si sa nesťažoval, nikdy si to nepovedal nahlas. Ani si nemusel. Viem, že si chcel opustiť Rád, aby si mohol žiť s ňou. Ale zostal si s nami, a to bola cena, ktorú si musel zaplatiť. To nie je fér. Vieš si vôbec predstaviť, ako previnilo sa cítim najmä teraz, keď mám Daphne a konečne úplne chápem, čo si pre nás obetoval?“

Jordan hľadel do zeme a nič nehovoril.

„Bol som vtedy primladý, aby som pochopil, aký význam malo to, že si ju našiel. Že si našiel tú pravú.“ Max zamyslene zavrtel hlavou. „Bol si vždy oveľa ďalej než ja a Warrington. To je pravdepodobne dôvod, prečo si vedel, že nás nemôžeš opustiť, aby si si žil svoj vlastný život. My sme len chceli poraziť nepriateľa, ale ty si vedel, na čom v živote naozaj záleží. Ty si to pochopil.“

Jordan naňho pozrel.

„Ako vieš, som človek, ktorý vždy splatí svoje dlhy,“ pokračoval Max. „Preto ako veliteľ tvojej skupiny plne podporujem Virgila v jeho úmysle – a ak chceš vedieť, áno, bol to môj nápad. Vždy si miloval Maru Bryceovú. Ale za tie roky si sa vzdialil od všetkého, čo ti kedysi bolo drahé, a tak som si myslel, že možno potrebuješ trochu postrčiť.“

„Takže toto je vaše geniálne riešenie – ty a Virgil chcete, aby som ju zneužil?“

„Zneužil? Jordan, tá dáma sa pohybuje v rovnakých kruhoch ako človek, o ktorom predpokladáme, že je to prometeovský špión. Myslel som si, že ti bude záležať na tom, aby si ju mohol chrániť.“

Jordan neisto pozrel na Maxa. Ten potmehúdsky ničomník trafil do čierneho. „V tom prípade jej však chcem povedať pravdu.“

„Dobre vieš, že to nemôžeš urobiť.“

„Prečo nie? Ty si to povedal Daphne. Warrington to povedal Kate. Prečo som z vás jediný, kto vždy musí hrať podľa pravidiel?“

„Neprezradil som Daphne nič, kým som sa s ňou neoženil. Čo sa týka Kate, jej starý otec patril kedysi k prometeovcom. O určitých veciach už dávno vedela. Rohan jej prezradil ďalšie informácie, až keď už bola jeho. To je niečo celkom iné než ty a Mara – veď teraz spolu sotva hovoríte.“

„Ale hovoríme,“ zahundral Jordan a rukou si unavene prehrabol vlasy. „Včera sme uzavreli akési… predbežné prímerie.“

„Výborne, takže ste na najlepšej ceste!“ zvolal Max s povzbudivým úsmevom, ktorý bol Jordanovi krajne nepríjemný. „No hoci jej aj povieš pravdu, to jej rozhodne nezabráni ísť do Carlton House, ak som ju správne odhadol. Regentovi už preukázala svoju lojálnosť, hoci musela čeliť nepriazni osudu. Neviem, čo také úžasné na ňom vidí, ale… nuž, je to krstný otec jej dieťaťa.“

Jordan prikývol. „To je pravda.“

„Ak jej povieš, že v regentovom okolí sa pohybuje špión, sám vieš, že to len posilní jej odhodlanie stáť v prípade potreby pri jeho kráľovskej výsosti. Čím menej vie, tým je to pre ňu bezpečnejšie. Ak by si jej povedal pravdu, ohrozilo by to tvoju misiu, a ju by to uvrhlo do oveľa väčšieho nebezpečenstva.“

„No neviem…“ Jordan stále hľadel do vody vlniacej sa v plytkom prístavisku, s rukami založenými krížom cez hrudník. „Neublížil som jej už dosť pre Rád? Pred dvanástimi rokmi som ju kruto sklamal, a teraz obaja chcete, aby som ju zneužil ako akúsi zásterku? Nie je to ešte nečestnejšie?“

„Tak dobre! Odmietni tú úlohu a pusť svoju krásnu Maru, nech sa sama vrhne do nebezpečenstva zakaždým, keď vojde do Carlton House! Prečo by si sa mal obťažovať a chrániť ju? Spýtam sa Beaua, či by sa o ňu nepostaral namiesto teba. Som si istý, že len čo ju uvidí, bude sa z tej úlohy veľmi tešiť.“

„Ha, to šteňa?“ zahundral Jordan, nepostrehnúc Maxovu pascu. „Mara z neho urobí fašírku.“

„Možno hej, ale povedal by som, že on sa tomu poteší.“ Max ho hodnú chvíľu lišiacky pozoroval.

Jordan si vzdychol.

„Takže s tebou môžeme rátať?“

„Si bastard,“ vyhlásil Jordan.

„Pre brata urobím všetko na svete,“ odvetil mu Max so vševediacim úsmevom. „Stojíš o moju radu?“ spýtal sa cez plece, poberajúc sa preč.

„Ani v najmenšom.“

„Tentoraz si ju chráň ako oko v hlave. Nedovoľ jej odísť z tvojej blízkosti, lebo budeš ľutovať do konca svojho biedneho života.“

V tom sa pravdepodobne nemýlil.

Keď Max odišiel, Jordan stál dlhú chvíľu sám v matnom svetle fakieľ. Dočerta, možno má ten potmehúdsky diabol naozaj pravdu. Možno nikdy nenájde pokoj, kým Mara nebude skutočne jeho. Zhlboka nabral vzduch do pľúc a sústredene vydýchol. Správne. Dajme sa teda do toho.

Zdá sa, že tá práca je preňho ako stvorená.

Siedma kapitola

Po dlhom dni plnom napätia zavládla v piersonovskom sídle radostná nálada, lebo ani večerné vydanie londýnskych novín neprinieslo nijakú správu o útoku na Marin koč a o tom, ako ju zachránil lord Falconridge.

Jej česť bola ušetrená!

Mara mala pocit, akoby jej niekto sňal z pliec obrovské bremeno. Mohla pokojne vychutnávať večer, venujúc sa milovanému synovi.

Thomas otvoril ústa, čakajúc na ďalšiu lyžičku jablčného pretlaku. Sedel vo svojej vysokej stoličke a veselo kopal nohami. Mara sa s ním rozprávala, usilujúc sa medzi hltmi rozšíriť jeho slovnú zásobu. Sama sa sotva dotkla jedla, hoci čaj a ľahkú večeru mala pred sebou na stole. Celodenné napätie jej však úplne vzalo chuť do jedla.

„Mylady!“ vyhŕkla náhle pani Busbyová pri pohľade von oknom, akoby chcela nasadiť korunu tomuto triumfálnemu dňu. „Práve dorazil váš hosť,“ ukázala na ulicu.

Mara sa zhlboka nadýchla. „Lord Falconridge?“

„Áno, madam. Postarám sa o chlapca.“ Pestúnka začala náhlivo utierať jablčný pretlak z Thomasovej tváre, aby sa ho ich vítaný návštevník nezľakol.

Mara sa pozrela do zrkadla nad príborníkom, rýchlo si prihladila vlasy a jemne si poštípala líca, aby jej trochu sčerveneli. „Reese,“ neprítomne oslovila komorníka, „ihneď uveďte lorda Falconridgea.“

„Áno, madam.“ Komorník vyšiel do vstupnej haly privítať grófa a Mara zatiaľ vyzrela z okna. Jordan práve pricválal na svojom belkovi. Muža na koni zaplavila purpurová žiara zapadajúceho slnka. Len čo zastavil zviera na kraji oblúkovitej ulice, vyšiel z Marinho domu seržant Parker, aby ho pozdravil.

Mara s obdivom hľadela na hosťa, mierne sa červenajúc, a pulz sa jej zrýchľoval. Jordan v tmavomodrom kabáte, bričeskách a čiernych čižmách plavne zoskočil z koňa. Zo stajne hneď vybehol sluha a prevzal od neho koňa. Pravdupovediac, po včerajšej záchrane panej a mladého pána služobníctvo jednomyseľne považovalo Jordana za hrdinu.

Mara od neho nemohla odtrhnúť oči a srdce jej tĺklo ako splašené, keď ho sledovala pri rozhovore so svojimi dočasnými strážcami. Jordan kývol seržantovi, zamieril ku dverám a ona uskočila od okna, aby ju nezbadal. Bože, čo by si pomyslel, keby ju prichytil, ako ho roztúžene pozoruje – ako dáke sedemnásťročné dievčisko!

O chvíľu neskôr sa Reese vrátil do salóna. „Gróf z Falconridgea, mylady.“ Mara zdvihla bradu, vystrela plecia a zopla ruky nad driekom v pôvabnej póze, ktorá mala skryť jej triašku od vzrušenia.

Jordan vstúpil do miestnosti. Sňal si z hlavy cylinder a Marino srdce vynechalo jeden úder. „Mylord,“ privítala ho s miernym úklonom.

Aj on sa hlboko uklonil a usmial sa na ňu. „Mylady, vrátil som sa, ako som sľúbil, pozrieť, ako sa vám všetkým darí.“ Srdečne kývol pani Busbyovej. Vzápätí prekvapene zdvihol obočie, keď naňho Thomas ukázal malou lyžicou a priateľsky, ale nezrozumiteľne sa ho detskou rečou niečo spýtal.

Zdá sa, že môj syn ho spoznal! pomyslela si Mara prekvapene.

„Dobrý večer aj vám, lord Pierson,“ povedal Jordan dieťaťu. Mara sa zasmiala, pokúšajúc sa zamaskovať rozrušenie. Jordan na ňu vrhol iskrivý pohľad. „Myslím, že sa mu pozdávam.“

„Máte úplnú pravdu.“

„Ako sa všetci máte? Už ste sa spamätali z včerajšieho dobrodružstva?“

„Isteže,“ prikývla Mara. „A čo vy?“

„Nikdy som sa necítil lepšie,“ odvetil zľahka, odkladajúc klobúk a jazdecké rukavice na príborník. Jeho bystrému zraku nikdy nič neušlo; teraz sa zastavil na otvorených novinách, ktoré tam zabudla. Otočil sa k nej so sprisahaneckým výrazom. „Parker mi povedal, že v noci bol pokoj.“

„Presne tak,“ odvetila a ukázala na stôl. „Môžem vám ponúknuť občerstvenie, mylord?“

Jordan pozrel na tanier so studeným nárezom. „Vyzerá to lákavo. Ako sa dnes cítite, pani Busbyová? Včera som si o vás robil starosti. Nemáte už bolesti pri srdci?“

„Nie, vďaka, pane, som zdravá ako rybička.“ Stará žena vyzerala prekvapene, že sa šľachtic zaujíma o jej zdravie.

„A čo Thomas? Upokojil sa večer po tej panike v parku? Dúfam, že sa náš malý lord nebudil s plačom pre zlé sny.“

„Nie, pane, spal celú noc ako v oleji,“ odpovedala pani Busbyová.

„Statočný chlapec! Len počkaj, Thomas. Jedného dňa budeš dosť veľký, aby si dokázal sám ochrániť svoju krásnu mamu.“

Potom sa na Marino zdvorilé pozvanie usadil k stolu.

Nemohla od neho odtrhnúť oči, uchvátená jeho kúzlom. Otočil sa, akoby cítil jej pohľad, a venoval jej úsmev, ktorý ňou prenikol ako oheň až po prsty na nohách. „Tak čo mi ponúknete?“ spýtal sa so šibalskou iskrou v tých neskutočne modrých očiach.

„Mohla by som vám urobiť sendvič.“

„Naozaj?“ Zdalo sa, že jej jednoduchá ponuka ho prekvapila. Prečo? pomyslela si v duchu. Pretože som vikomtesa? Obaja sa už predsa v živote posunuli ďalej. Pobavene zdvihla obočie, čakajúc na jeho odpoveď.

„To by bolo skvelé,“ zamrmlal a potom z nej nespustil oka, akoby to, čo robila, bola tá najfascinujúcejšia vec na svete. Mara položila na tanier krajec čerstvého ražného chleba a začala naň ukladať tenké rezy pečenej hovädziny. „Horčicu?“ spýtala sa ticho, prerušiac prácu.

Priveľmi sa na ňu zapozeral. „Áno, prosím si.“

Sklonila hlavu, začervenala sa, hoci na to nebol nijaký dôvod, a ponorila nôž do pohára s horčicou.

Na sendviči predsa nie je nič vzrušujúce, hrešila sa v duchu, to však nevysvetľovalo, prečo má zrazu pocit, že jej v bruchu lietajú motýle. Keď však roztierala horčicu po krajci chleba, cítila, ako ju čoraz uprenejšie pozoruje. Opatrne naňho vrhla ďalší kradmý pohľad a spýtavo ukázala na švajčiarsky syr na doske na krájanie.

Prikývol, dychtivo na ňu hľadiac.

Siahla po plátku syra, aby ho pridala na chlieb, a pred očami sa jej zrazu zjavil obraz Jordana, ako jej oblizuje prsty, zatiaľ čo ona ho kŕmi, sediac mu obkročmo na kolenách. Náhle ju zaliala zradná horúčava a vystúpila jej až na líca.

Pani Busbyová si odkašľala a odvrátila sa. „Myslím, že jeho malé lordstvo už dojedlo, madam.“

„Ehm, áno.“ Mara, zružovená v tvári, sa nervózne zasmiala. „Má na sebe viac pretlaku, než stihol zjesť za celý večer.“

„Mám ho vziať hore a okúpať ho?“

„Áno, okúpte ho, vďaka. Ale dajte mi vedieť, keď bude nachystaný do postele. Prídem ho uložiť.“

„Áno, madam. Ráčte ma ospravedlniť, pane.“

„Dobrú noc, pani Busbyová,“ odvetil Jordan, keď stará žena zdvihla Thomasa do náručia a vzala ho nahor do detskej izby. Mara uvažovala, či Jordan pochopil rovnako rýchlo ako ona, že pestúnka odniesla Thomasa, aby oni dvaja mohli ostať osamote. Vymenili si hĺbavý úsmev.

Dokončila sendvič, rozkrojila ho na polovicu a predložila svojmu hosťovi. „Čoho by ste sa chceli napiť?“

„Čohokoľvek,“ zamumlal a skĺzol pohľadom do výstrihu jej šiat, keď sa k nemu naklonila a postavila pred neho tanier.

„Čaj alebo víno? Hodil by sa k tomu merlot. Máme aj sud čierneho piva, doviezli ho práve dnes. Myslela som si, že by vašim mužom mohlo chutiť. Vážim si, že na nás dávajú pozor.“

„Vy viete, ako na srdce vojaka, však?“ Usmial sa na ňu. „Pivo bude najvhodnejšie.“

Mara zavolala slúžku, aby mu načapovala a priniesla pivo, a potom prekvapene pozrela na Jordana, ktorý po prvom hlte sendviča zastonal od pôžitku. „Znamenité!“ Zasmiala sa jeho prehnanej poklone.

„Nie… Myslím to vážne,“ zaprisahal sa a prehltol. „To je, namojveru, ten najlepší sendvič, aký som kedy jedol.“

Pokrútila nad ním hlavou a zvláštne sa usmiala. Slúžka sa zakrátko vrátila a na podnose priniesla cínový korbeľ plný čierneho piva. Jordan si ho od nej vzal a slúžka odišla.

„Tuším som v nebi. Na zdravie,“ povedal. „A vy si vari nič nedáte?“

Mara pokrútila hlavou. Nemohla jesť, keď sa jej tak chvel žalúdok. Potom sa aj ona usadila pri stole, pozorovala ho a takmer nemohla uveriť, že tu sedí so svojím idolom, živým Jordanom Lennoxom z mäsa a kostí. S mužom svojich snov. Trochu sa zmenil, ale ona pod tým zdanlivo drsným, zoceleným zovňajškom videla galantného dvadsaťdvaročného mladíka, ktorého kedysi spoznala.

O chvíľu sa slúžka vrátila, aby odpratala zo stola. Objavil sa aj Reese a zapálil sviečky v trojramennom svietniku, lebo denné svetlo sa už pomaly vytrácalo. Keď sa služobníctvo pobralo preč a komorník zatiahol dvojkrídlové dvere, ostali sami a nejakú chvíľu na seba hľadeli s miernym úsmevom, vychutnávajúc prítomnosť toho druhého.

„Tak,“ povedala napokon potichu Mara, opierajúc si bradu o ruku. „Ste pripravený priznať sa?“

„Priznať sa?“

Ponad plece ukázala na noviny položené na príborníku. „Naše včerajšie dobrodružstvo, ako ste to nazvali, v denníkoch vôbec nespomínajú. Nezdá sa vám to zvláštne?“

„Naozaj ho nespomínajú? Áno, to je pozoruhodné.“

„To si myslím! Veľmi záhadné, však? Ani v rannom, ani vo večernom vydaní. Vy o tom ani náhodou nič neviete, však, Jordan?“

„Ja? Nebesia, nie.“

Prižmúrila oči, chvíľku si ho prezerala, potom sa šibalsky usmiala. „Niečo ste podnikli, nemám pravdu?“

„Možno.“ Oprel sa v kresle s ľahkým úsmevom, jeho rameno nehybne spočívalo na operadle jej stoličky. „Povedal som vám, aby ste sa neznepokojovali, pamätáte sa? Kedy sa konečne naučíte počúvať ma?“

„Čo ste podnikli?“

„Netrápte si tým svoju krásnu hlavičku.“ Nad tou lichôtkou iba mávla rukou.

Zasmial sa jej protestu. „Niekto mi dlhoval láskavosť. Vôbec to nie je dôležité. Hlavná vec, že ste spokojná.“

„Spokojná? Spadol mi kameň zo srdca! Zachránili ste mi povesť.“

„Nuž, nie som si celkom istý, či ste už z tej kaše vonku.“

„Čo tým myslíte?“ spýtala sa znepokojene. 
„Tie klebety o vás a regentovi.“ Zavrtel hlavou. „Treba to zastaviť.“

„Áno,“ prikývla s povzdychom. Útok na jej koč dokázal, že to už zašlo priďaleko. „Čo navrhujete? Som si istá, že máte nejaký nápad.“

Uškrnul sa tomu jemnému posmešku. „Riešenie máme vlastne na dlani. Ak chcete zabrániť, aby sa o vás klebetilo v súvislosti s regentom, musíte sa logicky postarať o to, aby vás videli v spoločnosti iného muža.“

„Rozumiem. Aby mohla začať kolovať nová klebeta.“

„Presne tak. Menej nebezpečná. Aby na vás ľudia na ulici nezazerali.“ Prehltol dúšok piva.

Hľadela naňho, bojujúc s úsmevom, ale mala pocit, že vie, kam Jordan smeruje. „Aký typ muža by som podľa vás mala hľadať, aby mi pomohol s týmto plánom?“

„No, ja neviem, niekoho… kto má dobrú povesť, koho ľudia rešpektujú a obdivujú. Bohužiaľ, Wellington je zadaný, ale ak to chcete skúsiť so mnou, som ochotný ponúknuť vám svoje služby.“

„Aký ste veľkorysý!“

„Áno, vraví sa o mne, že som skvelý chlapík.“ Oprel sa na stoličke a pobavene ju pozoroval. „Som si istý, že pochopíte praktické výhody tohto dohovoru, lady Piersonová.“

„Pripúšťam, že ich chápem. Ale… vidím aj nebezpečenstvo.“

„Aké nebezpečenstvo máte na mysli?“

„Upozornila som vás, že nechcem milenca,“ zdôraznila neoblomným, ale miernym tónom.

„Dopekla, veď ani ja nechcem milenku! Nebojte sa. To nebude problém. A ak áno, ešte vždy je tu Delilah.“

„Ale potom z vás Coleova pištoľ urobí rešeto,“ upozornila ho s náznakom ľútosti.

„Preboha,“ zamrmlal ticho. „Možno to nie je dobrý nápad. Nie, naozaj,“ povedal po chvíli, „nemám v úmysle zvádzať vás.“ Ak to len nebudete sama chcieť – hovorili jeho modré oči.

Aj chlípni muži sa dajú využiť, miláčik, akoby počula povedať Delilah. Príde čas, keď sa to naučíš. Mara sklopila zrak, horúčava jej znovu zaliala líca. „Ehm, dali by ste si ešte pivo?“ spýtala sa opatrne, lebo si spomenula, koľko korbeľov dokázal jej nebohý manžel vyslopať za jeden večer.

Jordan zavrtel hlavou a položil prázdny pohár, potom našťastie zmenil tému. „Viete, naozaj ma včera prekvapilo, ako ste sa správali počas tej šarvátky.“

„Áno?“

„Zachovali ste si chladnú hlavu uprostred napätej situácie.“

„Nemala som veľmi na výber.“

„To je dôvod, prečo som dal Jackovi vynikajúcu novú mušketu, aby ju schoval pod sedadlo vo vašom koči. Ak chcete vedieť môj názor, málo chýbalo, a bola by tam tiekla krv.“

„Mušketu?“ vykríkla. „Pre mňa?“

„Nechcem, aby ste boli bezbranná, ak sa ešte niekedy stane niečo podobné. Neodporujte mi, prosím.“

„Ale, Jordan, ja by som nikdy nedokázala niekoho zastreliť!“

„Ani keby ohrozoval vášho syna?“

Mara zachytila jeho pokojný pohľad a spomenula si na svoj sľub, že bude Thomasovi matkou i otcom. Matky vychovávajú, ale otcovia hlavne chránia. Ak chcela robiť oboje, tak mal Jordan asi pravdu. „Neviem strieľať.“

„Ja vás to naučím. Nie je to ťažké. Nemôžeme tu seržanta Parkera a jeho ľudí držať naveky, a ja vždy nemusím byť nablízku, aby som vás chránil.“

„Naozaj si myslíte, že to dokážem?“

„Ak dokážu strieľať z muškety dvanásťročné nevzdelané chlapčiská z fariem, tak to dokážete aj vy, drahá. Ktovie, možno sa vám to napokon zapáči.“

Mara si nedokázala predstaviť samu seba, ako strieľa z pušky, ale pokrčila plecami a pozrela naňho s opatrným záujmom. „Poviem vám, čo sa mi včera naozaj páčilo – vaša obratnosť v tom, čomu sa hovorí mužné umenie sebaobrany.“

Zasmial sa.

„Je to pravda! Zaslúžili by ste si palcový titulok: Gróf sám zastavuje rozzúrený dav. Škoda, že to noviny nespomenuli.“

„Ďakujem vám. Ale čo sa deje?“ dodal, keď si všimol, že si ho pozorne prezerá.

Mara opatrne volila slová. „Keď som vás videla bojovať, uvedomila som si, že keď ste boli v zahraničí, museli ste sa mnohokrát ocitnúť v oveľa nebezpečnejších situáciách, než som si vôbec vedela predstaviť.“

„Nuž, bola vojna.“

Hľadela naňho. „Videli ste strašné veci, však?“ Iba na ňu pozrel. Tentoraz neodznela nijaká vtipná poznámka.

„To preto ste tak súcitili s tým majorom u Delilah.“ Pokrútila hlavou, natiahla ruku a položila mu ju na predlaktie. „Božemôj, keby som to bola vedela, zošalela by som od strachu. Boli ste aj zranený?“

„Ach, len škrabance a modriny, nesťažujem sa. A čo vaše manželstvo? Ako sa vám v ňom vodilo?“ hladko zmenil tému. Mara stuhla a odtiahla ruku, okamžite v strehu. Sklopila oči, nevediac, čo povedať.

„Hmm, zrazu ste zmĺkli“ poznamenal tichým hlasom. „Je to smútok vdovy alebo sme obaja prežili vojnu?“

Pozrela mu do očí, zasiahnutá citmi, nemá od ľútosti. „Bolo to veľmi zlé?“ zašepkal.

Sklonila hlavu, ale dokázala prehovoriť až po hodnej chvíli. „Vikomt Pierson mi dal Thomasa. Preto… o ňom nemôžem hovoriť nepekne.“

Jordan strnul a uprene sa na ňu zahľadel. „Týral vás?“

„Na tom už teraz nezáleží. Je mŕtvy.“ Vrhla naňho pohľad, ktorý odmietal ďalšiu diskusiu na túto tému.

„Dočerta,“ zašepkal Jordan napäto, ale hneď sklopil oči, viditeľne sa usilujúc potlačiť svoj hnev.

Zhlboka sa nadýchla a vydýchla.

„Mara… premýšľal som,“ pokračoval po chvíli tichým hlasom. „Áno?“

Pomaly siahol po jej ruke. Srdce jej búšilo; jeho pohľad spočinul na ich spojených rukách.

„Chcem sa vrátiť do vášho života… V takej úlohe, v akej ma budete chcieť prijať.“

Zadržala dych a pozrela naňho.

„Nechcete milenca a ja to budem rešpektovať. Ale neviete, ako ste mi chýbali. Napísal som vám toľko listov.“

„Naozaj?“ spýtala sa s rozšírenými očami. Ľútostivo prikývol. „Nemohol som ich však poslať.“

„Prečo?“

„Ukázalo sa, že zopár kuriérom, ktorí boli schopní dostať sa cez bojové línie, by sa neoplatilo riskovať život pre ľúbostné listy mladého diplomata.“

Dívala sa naňho v nemom úžase. „Máte ich ešte?“

Pokrútil hlavou. „Spálil som ich, keď som sa dozvedel, že ste si vzali lorda Piersona.“

Zachvela sa a zamyslene mu pozrela do tváre. „Čo v nich bolo?“

„Nemôžem si spomenúť. Pravdepodobne ódy na vaše oči. A podobné nezmysly. Najviac som v nich však písal o tom, ako veľmi mi chýbate. Ani netušíte, koľkokrát som oľutoval, že som sa vtedy v noci v záhrade pokúšal byť taký zrelý a zodpovedný. Pamätáte sa, čo ste mi ponúkli?“

Zalapala po dychu, no jeho oči sa leskli citom. „Nie ste džentlmen, ak mi to pripomínate!“

„Boli ste neuveriteľná – boli ste si nami dvoma taká istá. Taká vášnivá.“

„Myslíte, keď som vás pobozkala?“

Usmial sa, nespúšťajúc z nej zrak. „Tak často som myslel na ten bozk.“

„Aj ja,“ zašepkala.

Jordan sa naklonil bližšie a jemne pritisol pery na jej ústa. Mara sa zachvela túžbou, ale keď sa jeho bozk začal prehlbovať, s búšiacim srdcom sa odtiahla. „Nemôžem to urobiť! Nemôžem si dovoliť, aby ma niekto znovu ranil. Musím byť silná pre svojho syna…“

„To mi je ľúto.“ Sedel na stoličke s pohľadom zahmleným zármutkom. „Nemal som to robiť.“

„Nemusíte sa ospravedlňovať. Nehovorím, že sa mi to nepáčilo.“

Spýtavo na ňu pozrel, ale práve v tej chvíli na dvere salóna jemne zaklopala pani Busbyová. „Milady, povedali ste mi, aby som vám oznámila, keď bude lord Thomas pripravený do postele.“

Mara zdvihla bradu, stále sa červenajúc, a obrátila sa ku dverám. „Ďakujem vám, pani Busbyová,“ odvetila, „hneď tam prídem.“

Keď sa znovu obrátila k Jordanovi, napäto a trpko sa na ňu usmial. „Potom vám teda musím zaželať pokojnú dobrú noc, lady Piersonová.“ Zdvihol sa zo stoličky. „Ďakujem za sendvič a pivo.“

„Rado sa stalo.“ Mara bojovala sama so sebou. Ach, nebesia. Povedz niečo. Sťažka prehltla, zbierajúc odvahu. „A čo váš plán – aby sa o mne klebetilo niečo nové?“ vyhŕkla, keď sa už Jordan zberal na odchod.

„Áno?“ So záujmom sa zvrtol k nej. „Čo s ním?“

Očervenela ešte viac. „Vaša ponuka ešte platí?“

„Aká? Že budem váš zdanlivý milenec?“ Pokrčil plecami. „Samozrejme.“

Srdce jej tĺklo ako splašené. „Máte zajtra čas?“

„Čo máte na mysli?“

„Hm, ja neviem… nákupy?“

„Á.“ Zarazil sa.

Mara sa uškrnula. „Bond Street je obľúbené a navštevované miesto, kde sa pretriasajú všetky dámske novinky a škandály. Ak by nás tam videli spolu, bol by to skvelý dôvod začať o nás klebetiť.“

„Výborne. O koľkej vás mám vyzdvihnúť?“ spýtal sa a oči mu horeli hlbokým modrým plameňom.

Pokrčila plecami, hryzúc si do pery, aby potlačila dievčenský úsmev. „Kedykoľvek popoludní. Ako vám to bude vyhovovať, mylord.“

„Dobre, budem tu o druhej. Pokúste sa dovtedy vyhnúť všetkým problémom, dobre?“

Rozžiarila sa, potláčajúc chichot, ktorý vraj dáme nepristane. Podišiel k nej a chytil ju za ruku. Okamih ju držal vo svojej dlani a díval sa na ňu nesmierne výrečným pohľadom.

„Čo sa deje?“ spýtala sa ticho.

„Boli ste očarujúce dievča… A stala sa z vás naozaj úžasná žena.“

„Vďaka.“

Vtisol jej bozk na ruku a ona neprotestovala. „Dobrú noc, mylady.“

„Dobrú noc, mylord.“ Srdce sa jej zachvelo, keď jej pustil ruku a dlaňou sa jej zmyselne obtrel o pokožku.

Potom si z príborníka vzal cylinder a rukavice, uklonil sa jej a odišiel.

Keď ho komorník vyprevádzal, Marina ruka sa ešte vždy chvela po ľahkom pohladení jeho prstov. Preboha, je len dobre, že odišiel, povedala si, rozpálená návalom vzrušenia, aké nepocítila od svojej mladosti. Ak by zostal ešte chvíľu, mohla by upadnúť do pokušenia, aby urobila niečo nevýslovné nezodpovedné. Napríklad pozvať ho nahor. Nie však preto, aby uložila dieťa do postele.

Ôsma kapitola

Akýkoľvek pokus o útek sa ukázal ako márny, ale v priebehu niekoľkých dní si Drake uvedomil, že títo muži sa ho nechystajú zabiť. Ktokoľvek boli, neprejavovali záujem mučiť ho. Zdalo sa, že sa naozaj považujú za jeho priateľov. Prestal sa s nimi hádať, pretože to nikam neviedlo. Opäť však stratil chvíľkový pocit bezpečia, ktorý v ňom vzbudil jeho dobrodinec, starý James Falkirk, a on sa cítil ako na pokraji priepasti. Ako ho len James mohol takto oklamať? Či tomu starému mužovi nezachránil život? Znepáčil sa mu Drake nejako, keď ho odovzdal týmto cudzím chlapom? Ale ešte silnejšie než bolesť, zmätok a hnev ho trýznila hrôza, že starec je v nebezpečenstve.

Celé jeho vnútro ho varovalo, že Jamesa čosi nesmierne ohrozuje, no delila ich veľká vzdialenosť, a Drake mu nemohol pomôcť. Teraz ho odvážali z Londýna, kde ostal Falkirk, a jeho nepokoj rástol s každou míľou, ktorú prešli.

„Tak sme tu.“

Keď koč, v ktorom pred pár hodinami opustili Londýn, konečne zastal, lord Rotherstone, vlastne Max, naňho hodnotiaco fľochol bystrými očami, plnými trpezlivosti a pokoja. Markíz trval na tom, aby mu Drake hovoril krstným menom, lebo boli údajne od detstva blízki priatelia.

„Pozri sa.“

Drake ostražito sledoval Maxov pohľad a vyzrel z okna koča. Zastavili pred akýmsi veľkým vidieckym panstvom na príjazdovej ceste vysypanej kamienkami.

„Poznávaš to tu?“

„Mal by som?“

„To je Westwood Manor. Tvoje panstvo. Nespomínaš si naň?“

Drake sa rozpačito pomrvil na sedadle. „No… nie som si istý.“ Vraj bol grófom z Westwoodu, ale zabudnúť na niečo také mohol iba v prípade, že sa naozaj úplne zbláznil.

„Poďme si to obzrieť zblízka.“

Vystúpili z koča, ale Drake zastal a dlhú chvíľu hľadel na svoje údajné panstvo, cítiac sa veľmi stiesnene. Ak to aj bol jeho domov, nič v jeho srdci mu to nepotvrdilo. Budova pôsobila impozantne ako väčšina takýchto sídel. Portlandský kameň. Priečelie s vysokými a hrubými piliermi klasického stĺporadia. Obvyklé rady okien s bielymi rímsami. Tvarované ozdobné kríky v pároch pozdĺž príjazdovej cesty.

Drake hľadel na líniu stromov, kde sa končil krásny zelený park a pasienky pre kone a začínal sa pokojný les. „Tak čo myslíš?“ naliehal Max, sledujúc ho s rukami vo vreckách povievajúceho plášťa.

„Pekné,“ zahundral Drake a pokrčil plecami.

„Je to tvoje,“ zdôraznil markíz. „Domov tvojich predkov. Tvoje dedičstvo. Tu si sa narodil a tu si aj vyrastal… kým ťa nezverboval Rád.“

„Och.“ Drake naňho bokom pozrel.

Max sa čudne usmial. „Poď, je tu niekto, koho jedinou modlitbou v živote bolo znova vidieť tvoju tvár.“

„Kto je to?“

„Uvidíš.“ Max zamieril k domu. Drake ho nasledoval a drobný štrk mu škrípal pod nohami. Na žalúdok mu začala tlačiť úzkosť ako čiasi päsť. Ťažko prehltol, keď vstúpil do tieňa veľkého domu. Pred očami mu tancovali strašidelné, neuchopiteľné záblesky náhleho poznania – ako stuhy trepotajúce sa vo vetre. Srdce mu búšilo, keď sa nútil kráčať nahor po širokých, plochých schodoch pod stĺporadím. Nohy mu oťažievali, bránil sa príchodu na toto miesto. V tom okamihu nevedel, čo je horšie – či navždy ostať nepopísaným listom papiera, akým bol teraz, alebo si začať konečne spomínať na seba a svoj predošlý život. Možno by bolo lepšie nevedieť. Možno by mal na niektoré veci úplne zabudnúť.

Ale keď vystúpil na vrchol schodiska, zrazu sa otvorili vchodové dvere. Drake sa zastavil, keď tenučká, krehká, kostnatá stará dáma prudko otvorila dvere, stála tam a pozerala naňho, opierajúc sa o palicu. Na hlave mala saténový klobúčik a líca natreté rúžom, ale pod líčidlami jej tvár zbelela ako papier.

„Lady Westwoodová,“ pozdravil ju Max s ľahkým úklonom, ona si ho však nevšímala, len uprene hľadela na Drakea. Potom sa jej vyblednuté starecké oči zaliali slzami. Drake neisto pozrel na Maxa; markíz mu nenápadne, povzbudivo kývol, ale stará dáma sa už k nemu blížila tak rýchlo, ako jej to krívame umožňovalo.

Keď prešla stĺporadím až k nemu, vlnenú pelerínu bez rukávov, ktorú nosila na šatách, jej nadvihol závan vetra. Drake ju užasnuto i zvedavo sledoval, usilujúc sa donútiť svoj mozog, aby sa rozpamätal, kto to je. Zdala sa mu povedomá. Naľakane pozrel na Maxa, keď sa dáma náhle vrhla vpred a s tlmeným výkrikom ho objala. Pôsobila tak rozrušene, že sa mu zdalo nevyhnutné vrátiť jej objatie.

„Ach, Drake! Ďakujem ti, Bože! Môj syn je nažive! Si živý! Vedela som to. V hĺbke svojho srdca som to vždy vedela. Chlapče môj najdrahší, čo ti to urobili? Nikdy som im nemala dovoliť, aby mi ťa vzali, môj statočný mladý bojovník!“

Keď sa zrútila, s plačom spínajúc ruky, Drake prosebne a celkom zmätený pozrel na Maxa. Markíz prikývol, potvrdzujúc, že táto žena je skutočne jeho matka, ale Drake si zúfal.

Ak si nemôže spomenúť na vlastnú matku, jestvuje preňho ešte nejaká nádej? Bolo by bývalo lepšie, keby ho Nemci zabili.

Srdce mu búšilo a citov bolo náhle priveľa. Tá chvíľa ho premohla. Čokoľvek sa mu zdalo známe, teraz si na to odmietol spomenúť. Bolo to príliš bolestivé, a on už trpel dosť.

Keď objímal lady Westwoodovú, ako najvrúcnejšie vedel, náhle zachytil závan jej parfumu… slabý náznak levandule a ruže, ktorá mu stúpla do nozdier a plne upútala jeho pozornosť.

Tá vôňa mu pošteklila čosi v zadnej časti mozgu, ale kým stačil rozmotať spleť svojich pocitov, stará žena sa so smrknutím odtiahla, stále ho držiac za ruky. „Poď ďalej, poď ďalej!

Môj drahý synček, konečne si doma. Teraz už na teba bude dávať pozor tvoja matka.“

Drake poslúchol. Max kráčal za ním a robustný seržant Parker uzatváral sprievod, pripravený zastreliť ho obrovskou pištoľou, ktorú nosil pod plášťom, ak by urobil čo len jeden neočakávaný pohyb. Keď vošiel dnu, videl zástup nemých zamestnancov, ktorí naňho s úžasom pozerali. Jeho pozornosť opäť upútala iná vôňa, ktorú spoznal, keď kráčal cez vstupnú halu za lady Westwoodovou. Včelí vosk s nádychom citróna…

Zaviedli ho do salóna, kde sa zastavil a prekvapene hľadel na svoj vlastný portrét visiaci nad kozubom. Všetci si sadli, iba Parker ostal stáť na stráži v širokých dverách. Max sa usiloval upokojiť lady Westwoodovú, ktorá mu kládla úzkostlivé otázky o Drakeovom stave.

„Dúfam, že keď tu nejaký čas pobudne, pomôže mu to postupne vyvolať spomienky na predchádzajúci život.“

„Áno, áno, je tu doma, je tu vítaný, ako ste aj vy, mylord, a vaši muži. Domov je preňho to najlepšie. Tu je miesto, kam patrí…“

Zrazu počuli, ako sa prudko rozleteli vchodové dvere a nasledoval rýchly zvuk drobných krokov bežiacich cez vstupnú halu. Niekto prichádzal. Drake zdvihol zrak.

Seržant Parker sa bleskovo zvrtol. „Stoj! Kto je to? Kto ste?“ zvolal.

Do dverí vtrhlo útle dievča s dlhými hnedými vlasmi, akoby priviate vetrom. Parker ho schytil za ruku a zabránil mu priblížiť sa k Drakeovi. Dievčina sa s ním však divo pasovala a zúfalo mu nazerala za chrbát. Na chvíľu znehybnela a jej pohľad sa stretol s Drakeovým. „Tak je to pravda,“ dostala zo seba pridusene. „Ste nažive!“

„Vy ste skutočná?“ vyhŕkol v úžase Drake.

„Poznáš ju?“ opýtal sa ho Max.

Iba na ňu hľadel. „Myslel som si, že ste len sen,“ zašepkal. Veď to ona s ním bola v jeho najtemnejšej hodine zamknutá v bavorskej mučiarni, v tom večnom pekle na zemi. Vnímal jej tichú, nežnú prítomnosť – prítomnosť toho lesného anjela, o ktorom si myslel, že ho stvorilo len jeho šialenstvo. Kým veril, že ona je len výplod jeho fantázie, bol s ním tento krásny duch navždy. Ale teraz tu stála bytosť z mäsa a krvi. Dievča s fialovými očami.

Jordan si v priebehu nasledujúceho týždňa uvedomil, že bude ťažké chrániť niekoho ako oko v hlave, ako mu poradil Max, keď sa pritom musíte od toho človeka držať ďalej. Rozhodol sa však, že poslúchne priateľovu radu, lebo išlo o Maru. Život dá človeku málokedy druhú šancu. Zaumienil si teda chytiť sa svojej príležitosti. Uvidí sa, kam to povedie.

Onedlho reči o Mare a regentovi utíchli, lebo sa začali šíriť nové klebety: Čo je medzi lady Piersonovou a lordom Falconridgeom? Prebrúsili spolu obchody na Bond Street, zaviedli Thomasa pozrieť si milučké poníky u Astleyovcov a podstúpili prvú Marinu streleckú lekciu na terč umiestnený na pahorku ďaleko od mesta. V sobotu večer zavítali do opery, kde Jordan predstavil Maru Daphne, lady Rotherstonovej, a jej ryšavej spoločníčke, slečne Carisse Portlandovej. Dámy sprevádzal v ten večer Beau, pretože Max bol ešte stále na severe s Drakeom.

Beau si obzrel Maru, potom nenápadne vyslal k Jordanovi schvaľujúci pohľad. Daphne a Carissa zatiaľ tak dlho spovedali úbohé žieňa, až sa jej Jordanovi uľútostilo a zachránil ju pred ich vypočúvaním. Jeho priateľky sa k nemu správajú veľmi ochraňujúco, ako milujúce sestry, uistil ju pobavene.

Potom prišla správa, že regent sa vrátil z Brightonu a vydal oficiálne oznámenie o zásnubách princeznej Charlotte s princom Leopoldom. Teraz, keď sa už celý svet dozvedel radostnú správu, Mara chcela osobne odniesť obraz od Gerrita Doua hrdému otcovi budúcej nevesty, skôr ako Carlton House úplne zaplavia gratulačné dary. A trvala na tom, aby ju Jordan sprevádzal a odniesol jej ten cenný obraz. Manipuláciou s majstrovským dielom predsa nemohla poveriť sluhu, tak to aspoň tvrdila ona. Jordan ignoroval podvedomé bodnutie vo svojom vnútri a ubezpečil ju, že rád pomôže. Nadobudol však presvedčenie, že Mara ho chce ukázať svojmu kráľovskému priateľovi. Možno chcela vedieť, čo si o ňom bude princ regent myslieť.

Na druhý deň popoludní teda kráčal po jej boku cez sály Carlton House. Pred nimi šiel maličký hlavný ceremoniár a s nosom nahor ich viedol cez obrovské miestnosti. Jordan niesol dielo Gerrita Doua, honosne zabalené do hodvábu modrozelenej farby a previazané bielou zamatovou stuhou. Nech to však bola akákoľvek cennosť, obával sa, že uprostred okázalého prepychu Carlton House úplne zanikne.

Prezeral si sídlo kritickým a pohŕdavým okom.

A hoci dokonale zahral prekvapenie nad správou o kráľovských zásnubách, ani taký skúsený klamár ako on nedokázal predstierať, že sa mu páči princov bohato vyzdobený domov.

„Bohato vyzdobený“ bol však priveľmi mierny výraz pre takýto krikľavý nadbytok všetkého. Nikde na stenách sa nedala nájsť prázdna plocha. Kam oko dovidelo, všade boli ozdôbky, arabesky, zlátenie, rozličné vlysy, korintské stĺpy v každom odtieni mramoru, aký len existuje, dosť kvetov aj na desať pohrebov, maľované stropy, vzorované koberce, vzácne umelecké diela visiace na každej stene. Bolo to ohromujúce. Ale všetka tá výzdoba mohla človeku spôsobiť akurát tak bolesť hlavy. „Niet divu, že má dnu,“ zašepkal Jordan Mare. „Aj ja by som ju dostal, keby som tu žil.“

Stisla pery, štuchla ho lakťom a ostro pozrela na nesmierne dôležito sa tváriaceho ceremoniára. „Pozor, aby vás nepočul!“

Jordanovi sa žiadalo pokúšať ju ešte viac, ale každý náznak smiechu by sa v týchto mramorových šíravách niesol na míle ďaleko. „Mal som vziať so sebou zásoby,“ hundral si popod nos. „Nepovedali ste mi, že to bude celodenný pochod.“

„Správajte sa slušne, vy pochábeľ,“ varovala ho, keď prešli celou nekonečnosťou sídla a nasledovali ceremoniára do súkromného krídla, kde princ skutočne žil a prijímal svojich priateľov.

Bola to však pravda. Jordan celkom stratil prehľad o počte salónov, komnát, knižníc, jedální a schodísk, ktoré minuli.

„Úprimne povedané, začína sa mi trochu krútiť hlava. Vzali ste so sebou voňavú soľ pre prípad, že by som zamdlel?“

„Nebojte sa. Ak zamdliete, veľmi rýchlo vás oživím,“ pokarhala ho rovnako hravo. Ale potom vážne dodala: „Pozor na obraz, Jordan!“

Naširoko sa na ňu usmial. „Áno, drahá.“

Keď ceremoniár zdvihol ruku v bielej rukavici a zavelil im čakať, oprel obraz o elegantný zlatý stolík. Mužíček zmizol za najbližšími dverami, ale o chvíľu sa vrátil a podržal ich otvorené. „Jeho kráľovská výsosť vás očakáva, mylady. Mylord.“

Vošli do salóna s oveľa ľudskejšími rozmermi. Mara šla prvá a vyjadrila svojmu priateľovi úctu hlbokým oficiálnym úklonom. Jordan položil obraz na stolík a tiež vystrúhal budúcemu kráľovi zdvorilú poklonu.

Regent vítal Maru s otvoreným náručím a vrúcnym úsmevom. „Lady Piersonová! Poďte, poďte, moja milá!“ Päťdesiatštyriročný princ priam žiaril a džentlmenský vstal, aby privítal svoju priateľku.

Napodiv, Jordanova prvá myšlienka bola, že princ zďaleka nie je taký tučný, ako ho karikaturisti radi kreslili. „Prvý džentlmen Európy“ bol oblečený podľa pravidiel šviháckej dandy módy. Jordan uvažoval, že Beau Brummell urobil pred rokmi národu veľkú službu, keď ovplyvnil regenta, aby sa nezačal obliekať v štýle výzdoby svojho domova. Obyčajný čierny kabát jeho kráľovskej výsosti mal dokonalý strih, jeho zdravo červená tvár bola tučná, ale hladko oholená a bez bieleho púdru a rúžu, ktoré boli medzi fičúrmi v móde sotva pred desaťročím.

„Blahoželám vám i vašej dcére. Musíte mať radosť,“ povedala Mara.

„Pravdupovediac, som rád, že celá tá otravná záležitosť je konečne vyriešená,“ odvetil regent, láskyplne na ňu hľadiac. „Myslel som si, že už nikdy nenájdem takého mladíka, ktorého by to tvrdohlavé dievčisko akceptovalo.“

„Ak by sa však budúca kráľovná nemohla vyjadriť k tomu, koho si vezme, akú nádej by potom mali všetky ostatné dievčatá? Vy ste však dobrosrdečný otec a počúvate jej želania.“

Princ sa ironicky uškrnul. „Keď sa to aj teraz skončí zle, aspoň ma nebude môcť obviňovať. Verte mi, máte šťastie, že ste matkou syna. Dcéra je niečo úplne iné.“

„To robí len ten jej vek.“

„Áno, myslím, že v osemnástich je každý neznesiteľný. Veď uvidíme, však, lady Piersonová? Keď bude mať Thomas osemnásť, potom mi poviete, či ho stále považujete za ôsmy div sveta. Ozaj, ako sa máva môj krstný syn?“

„Skvele ako vždy, vďaka, sire.“

„Čím skôr mi ho priveďte. Dávno som ho nevidel!“

„Privediem,“ sľúbila mu Mara.

„No… vidím, že ste mi niečo priviezli.“ Pozrel jej za chrbát so zvedavým leskom v očiach.

„A aj niekoho,“ dodala a rozžiarene sa otočila k Jordanovi. Keď videl, ako na ňu regent očarene hľadí, dojalo ho to – najmä preto, lebo v princovom pohľade nebolo ani stopy po žiadostivosti.

Vďaka svojim výstrelkom bol panovník Juraj ľahkým terčom výsmechu, ale naozaj len málo mužov malo v sebe toľkú ušľachtilosť, aby boli žene iba priateľmi, a jeho vrúcny vzťah k Mare očividne pôsobil ako nefalšovaný. Je to dobrý človek, pomyslel si Jordan, alebo aspoň slušný, napriek všetkým jeho slabostiam. S týmto záverom sa uspokojil, berúc do úvahy sľub vernosti kráľovi, ktorý on a jeho bratia bojovníci zložili ako súčasť obradu prijatia do Rádu. Vtedy bol pri moci kráľ Juraj III. a hoci jeho majestát sa už začal rúcať v základoch, nikto nikdy nezapochyboval, že starý kráľ má srdce na pravom mieste.

„Vaša kráľovská výsosť,“ povedala Mara s vrelým úsmevom, ktorý odporoval obradnosti jej slov, „ráčte mi dovoliť, aby som vám predstavila svojho osobného priateľa Jordana Lennoxa, grófa z Falconridgea.“

„Aha, osobného priateľa, však? Zaujímavé.“ Princ zvraštil čelo a prezeral si ho. „Falconridge. Poznám to meno.“

„Vaša kráľovská výsosť.“ Jordan sa pred ním hlboko uklonil.

„Poďte bližšie,“ pokynul mu okrúhlou rukou plnou vzácnych prsteňov. „Aj vaša tvár mi je známa. Ministerstvo zahraničných vecí, však?“

„Áno, sire.“ Jordan, prekvapený, že princ si spomenul, k nemu zdvihol oči a významne naňho pozrel. Akoby chcel súčasného panovníka nenápadne varovať, aby neprezradil jedného zo svojich špiónov.

„To je ono! Dobre. Výborne,“ vyhlásil princ a potom preniesol svoju pozornosť na Maru, zvedavo si ju prezerajúc, akoby ani neprišla so spoločníkom.

V skutočnosti sa Jordan stretol s regentom pri prvom prijatí na dvore, ale aj na mnohých spoločenských udalostiach v priebehu rokov, no stále ostával v úzadí, lebo si nesmel dovoliť bratať sa s kráľom a jeho rodinou. Vždy sa obával, že by mohol podľahnúť pokušeniu a neuvážene vtipkovať na účet princovho rozhadzovačného správania. Radšej si zahryzol do jazyka, správal sa rezervovane a nebolo pochýb, že princ, milujúci rozličné výstrelky, ho preto považuje za veľmi nudného chlapíka. Keď teraz Jordanovi nariadili preniknúť do Carlton House a začať so sledovaním vojvodu z Holyfieldu, bol pripravený vyvinúť maximálne úsilie, aby pôsobil ako veselý človek. Max ho správne upozornil, že sa bude musieť správať ako drzý komár, ak sa má dostať do povýšeneckých kruhov okolo regenta. Princ mal rád okolo seba priateľských, bohatých, pekných, dobre oblečených a rozhodne výstredných mužov. Väčšina z nich mala šľachtický pôvod, ale našlo sa medzi nimi aj zopár neurodzených ľudí, ráznych vojenských typov, a poruke boli aj príležitostní umelci rozličného zamerania. Jordan využil čas a oboznámil sa s touto situáciou.

„Nuž teda, moja milá, čo ste to priniesli?“ opýtal sa regent, ukazujúc na darček so zle skrývaným nadšením.

„To je pre vás!“ povedala veselo Mara.

„Ale nie! To ste nemali,“ zvolal.

„Isteže som mala! Na počesť zasnúbenia princeznej Charlotte.“

Sklonil sa a pobozkal ju na líce. „Ste ku mne pridobrá.“ Potom ukázal na zopár stoličiek. „Sadnite si, prosím. Obaja.“

„Mohli by ste ho otvoriť hneď teraz? Nemôžem sa dočkať, až ho uvidíte!“

„Myslel som, že ma o to ani nepožiadate,“ zažartoval regent a usadil sa naproti nim. Na takého zavalitého muža sa pohyboval so značnou noblesou. Jordan mu podal darček, potom sa s rešpektom stiahol do úzadia.

„Ste naozaj veľmi pozorná, Mara,“ zamrmlal, keď rozviazal stuhu.

„Veď viete, ako veľa znamenáte pre mňa a Thomasa.“

Roztiahol modrozelený hodváb, s bázňou z neho vyslobodil maľbu a radostne vykríkol. „Aká vzácnosť! Mara! Gerrit Dou! To je poklad.“

„Ach, naozaj sa vám páči?“

„Je skvostný!“ Zdvihol obraz nahor, aby ho preskúmal. „Úžasný! Pozrite sa na tie tiene. Ten spôsob, ako dopadá svetlo pod istým uhlom. Tá nálada, ktorú to vyvoláva! A ona – vyzerá, že by mohla vystúpiť z obrazu a sadnúť si k nám, taká je živá.“

„Myslím, že by sa nám zdala mierne nevrlá, keby to urobila,“ poznamenal Jordan, hoci sa ho nik nepýtal na názor.

Regent naňho úkosom pozrel. „Ale aspoň je výraz v jej očiach skutočný.“ Znovu sa zahľadel na obraz. „Z umelých úsmevov sa človeku niekedy dvíha žalúdok.“

Mara nežne a súcitne pozrela na svojho kráľovského priateľa, ale pohľad, ktorý princ vrhol na Jordana, bol nenápadným varovaním: hoci si náš človek, rozváž si, ako sa k nej budeš správať. Jordan to prijal s miernym prekvapením. Možno bol ten zavalitý chlapík o niečo múdrejší, než sa o ňom povrávalo. Zdalo sa, že jeho kráľovská výsosť si uvedomila, že medzi Jordanom a Marou, ktorú vraj iba sprevádza, je čosi viac, než sa na prvý pohľad zdá. Regent našťastie nekládol nijaké otázky, presne ako predpovedal Max, ale obrátil svoju pozornosť späť k najnovšiemu prírastku do svojej zbierky. „Musím si ho ihneď zavesiť niekam, kde by som ho mal stále na očiach. A bude mi vždy pripomínať vás, moja drahá.“ Pobozkal Maru na líce.

„Som taká rada, že sa vám páči.“

„Nesmierne. Nie je to úžasný obraz, Falconridge?“

„Rozhodne, sire.“

„Tak.“ Regentova pozornosť sa teraz upriamila naňho. „Aké sú vaše úmysly s touto dámou?“ spýtal sa ostro a otvorene.

„Lady Piersonová a ja sme sa zoznámili pred mnohými rokmi. Teraz, keď som sa vrátil z Európy, potešili sme sa… že môžeme obnoviť našu známosť.“

Mara sa naňho usmiala a mierne sa začervenala.

„Vidím,“ zahundral regent s prižmúrenými očami. „Je k vám dobrý, moja drahá?“

„Veľmi.“

„To je dobre. Dávajte si pozor, aby ste tejto vzácnej dáme nespôsobili nijaké nepríjemnosti, mylord, lebo by ste sa zrazu mohli ocitnúť ako veľvyslanec v nejakej veľmi vzdialenej a nepríjemnej krajine. Rozumiete mi, Falconridge?“

„Áno, sire, dokonale,“ prikývol Jordan s úškrnom, keď pochopil, že regent žartuje.

„Ste veľmi galantný, sire,“ doberala si Mara regenta, „ale netrápte sa. Viem si dať pozor, keď ide oňho.“

„Dajte mi vedieť, ak by vám spôsobil nejaké problémy.“

Jordan vylúdil na tvári napätý úsmev. „Začínam mať súcit s kniežaťom Leopoldom.“

„Aspoň nemusíte odpovedať na päťdesiat otázok ministerskej rady,“ odvetil princ sucho.

„Bolo by mi cťou podstúpiť pre lady Piersonovú skúšku ohňom.“

„To je správna odpoveď,“ súhlasil panovník spokojne.

„To si myslím!“ Mara sa dotkla Jordanovej ruky.

V tej chvíli sa rozleteli dvere; všetci sa otočili a zbadali, ako sa k nim dychtivo ženie ďalší preslávený dandy.

„Yarmouth!“ privítala ho Mara prekvapene.

„Lady Piersonová! Už to rozbalil?“

„Veru áno,“ odpovedal regent so smiechom.

„Boli ste ohromený? To ja som jej ho pomohol vybrať! Pripíšte zásluhy tomu, komu patria!“

„Náš lord Yarmouth je nepochybne brilantný znalec génia“ vyhlásila so smiechom Mara.

„Vždy rád pomôžem, moja drahá. Najmä ak pritom môžem holdovať jednému zo svojich mnohých záujmov.“ Nový návštevník pozrel na Maru tak, že sa Jordan mierne naježil. Človeče, a ty s ňou máš aké úmysly?

Jordan podľa titulu lorda Yarmoutha vedel, že je dedičným markízom z Hertfordu, a ako počul, pravdepodobne to bol princov najbližší dôverník. Plešivý štyridsiatnik pôsobil neúprimne a oplzlo, akoby úmyselne hral, že je dekadentný. Zjavne však aj tento muž mal zmysel pre krásu.

Yarmouth chvíľu trochu podozrievavo pozoroval Jordana. „Koho ste to dnes so sebou priviedli, moja drahá?“

„To je gróf z Falconridgea. Jordan, to je lord Yarmouth, dedičný markíz z Hertfordu.“

Jordan naznačil úklon. „Teší ma, pane.“

„Falconridge.“ Yarmouth zvraštil obočie a zaklonil hlavu, aby si ho pozorne prezrel, ako to vedeli len šviháci z regentových kruhov. „Rotherstonov priateľ, nemám pravdu?“

„Áno, sme kluboví kolegovia z Danteho domu.“

„Správne.“ Lord sa potmehúdsky usmieval. „Klub Inferno.“

„Správne,“ vrátil mu Jordan repliku.

„Ach, sire,“ obrátil sa náhle Yarmouth na princa a luskol prstami, „chcel som vám povedať, že Rotherstone s nami na budúci týždeň nebude hrať karty. Asi vôbec nepríde.“

„Čože, nebodaj sme ho odstrašili?“

„Jeho mladomanželka to nedovolí. Hra je privysoká.“

„No prisámbohu!“ Regent sa užasnuto plesol po stehne.

Mara zdvihla obočie.

„Odpusťte ten výraz, lady Piersonová. To len, že sme prišli o jedného hráča. Človeče, nikdy by som si nepomyslel, že Rotherstone sa ocitne pod papučou. Falconridge, tento týždeň ho U Watiera nahradíte,“ prikázal ostro Jordanovi. 
„Sire?“

„Klub U Watiera. Horná miestnosť. V stredu večer. Začneme o deviatej. Ste voľný?“

V skutočnosti to nebola otázka. Jordan sa uklonil. „Samozrejme, sire. Bude mi cťou.“

„Počkajte,“ protestovala Mara. „Lord Falconridge nie je hazardný hráč!“

„Perfektné!“ Yarmouth sa usmial od ucha k uchu. „O dôvod viac pozvať ho k stolu. Nemáte zmysel pre karty, však? Škoda. Ale na tom nezáleží, naučíte sa, keď sa do toho dostanete.“

Mara sa hnevala, akoby zvádzali na hriech jej Thomasa, ale Jordan sa len zasmial jej pokusu ochrániť ho pred čertovými obrázkami. „Viem sa o seba postarať, lady Piersonová.“

„Budete však aj naďalej solventný, keď s vami skoncujú? Och, to je strašné! Poďme, mylord. Odvediem odtiaľto lorda Falconridgea, skôr než začne mať podozrenie, že som ho sem vlákala, aby sa stal obeťou pri vašich hracích stoloch.“

Panovník a jeho veselý spoločník sa smiali, ale Mara a Jordan sa čoskoro rozlúčili a odišli. Keď vychádzali z paláca a vracali sa k svojmu koču, vkĺzla mu zápästím do ohybu lakťa.

Dočerta, pomyslel si, išlo to lepšie, než som očakával. Regent má očividne hlavu v poriadku.

Jordan pomohol Mare nastúpiť do koča a kochal sa jemnou gráciou jej pohybov, keď sa usadila na sedadle so všetkými čipkami a mušelínovými volánmi svetlých šiat. Sadol si oproti nej, sluha zavrel dvere a Mara sa naňho vzápätí usmiala s veselo iskriacimi tmavými očami. „Tak čo? Čo si myslíte o našom princovi? Dychtím to vedieť.“

Ticho sa zasmial, keď koč vyrazil od Carlton House. „Myslím, že obraz sa mu veľmi páčil.“

„Ale no tak, viete, že na to sa nepýtam!“

„Chcete, aby som ohováral, je to tak?“

„Pravdaže!“ vykríkla.

„Ale ja neschvaľujem klebety, lady Piersonová.“

„Nechajte si svoje zásady, pán klub Inferno! Musíte mi povedať, čo vám behalo po rozume, keď ste sa s ním stretli. Videla som vašu tvár a bola by som dala čokoľvek, aby som sa dozvedela, čo si myslíte.“

„Výborne,“ odvetil so smiechom. „Pomyslel som si, že… nuž, ako to mám povedať? Každý, kto verí, že s tým mužom spávate, je blázon.“

„Prečo? Lebo je zavalitý?“

„Nie! Lebo vôbec nie je váš typ.“

Usmiala sa. „A kto je môj typ, prosím pekne?“

„No ja, samozrejme.“ Pozeral jej priamo do očí s hravým úsmevom, ktorý jej dával právo vysvetliť si jeho odpoveď, ako chcela – či to myslel ako žart alebo vážne. Ale potom pokrútil hlavou. „Regent vás berie ako otec. Čo je prirodzené, lebo je dosť starý na to, aby ním bol.“

„Predpokladám, že máte pravdu.“

„Ale chápem, prečo ste rada v jeho spoločnosti. Vyzerá ako skvelý chlapík,“ dodal Jordan. Na moje veľké prekvapenie. Chápavejší, než očakával, aby bolo jasné.

Mara zdvihla obočie. „Nemôžem uveriť, že chceli, aby ste s nimi šli hrať karty. Prosím, buďte opatrný. U Watiera hrajú o zničujúco vysoké vklady.“

„Počul som. Ale nemajte obavy. Takýto šport raz za čas nemôže priveľmi uškodiť majetku – alebo charakteru.“

„Dúfam. Ak sa to však pre vás stane zvykom, je koniec našej maškarády, že sme do seba zamilovaní. Dáma si má vždy zachovať úroveň!“

„Preboha, len to nie! Počúvnem vás, na svoju česť.“

Usmiala sa naňho.

Po chvíli vyzrela z okna a dívala sa do ulíc, ktorými prechádzali. „Chápem, prečo ste chceli zo svojho života urobiť niečo zmysluplné,“ uvažovala nahlas. „Toľkí muži premárnia svoje najlepšie roky v herniach a ohavných nevestincoch. Ale oni tam hľadajú vzrušenie.“ Pokrčila plecami. „Chvália sa, že hazardné hry ich priviedli na pokraj krachu, a bojujú, aby získali naspäť svoj majetok, akoby vykonali niečo hrdinské. Obávam sa, že pre niektorých sa to neskončí dobre. Môj zosnulý manžel sa do toho vrhol tiež, a hľa, ako skončil.“

„Čo presne sa mu stalo? Ak vám neprekáža, že sa pýtam.“

Zdvihla plecia a sklopila zrak, tvár sa jej zachmúrila. „Raz sa do neskorej noci venoval obvyklej zábavke s priateľmi. Nadránom sa vracal domov, niečo vystrašilo jeho koňa a ten ho zhodil. Zlomil si väzy. Zomrel tam na ulici ako pes, keď ho zrazí koč… Sám, uprostred noci. Pravdepodobne bol priveľmi opitý, aby v tých posledných okamihoch pochopil, čo sa mu vlastne stalo.“

Jordana pri jej úprimnom rozprávaní o hroznom manželovom konci až zamrazilo – taký pochmúrny príbeh z takých krásnych pier. „Je mi to ľúto. Naozaj. Je mi ľúto vás aj Thomasa.“

Vrhla naňho neistý pohľad. „Vďaka.“

„Chýba vám niekedy?“ spýtal sa ticho.

Mara vzdychla a bez slova sa dívala priamo pred seba. Vysvetlil si to ako „nie“.

Obozretne naňho pozrela, akoby sa pýtala, či to znamená, že je hrozná. Jordan sa na ňu ľútostivo usmial, nenávidiac sa za všetko, čo musela pretrpieť v manželstve s Piersonom.

Keď Jack zabočil s kočom k stajniam za polkruhovou ulicou, otočila sa k nemu. „Nechceli by ste ísť ďalej?“

„Ak vás tým nebudem obťažovať.“

„Nebuďte pochabý. Nechcem prísť o vašu spoločnosť.“

Zdvihol obočie, potešený tým náznakom koketérie, ktorú kedysi poznal, dnes schovanej hlboko vo vnútri ctihodnej vikomtesy, ale stále prítomnej. Hravý úsmev zvlnil jej pery. „Poďte,“ vyzvala ho a pôvabne zoskočila z koča.

Len čo vošli, pribehol Thomas a elegantná dáma od dvora sa okamžite zmenila na milujúcu mamu. Roztvorila ruky a sklonila sa, aby zovrela dieťa v objatí. Chlapec sa usalašil v jej náručí, skôr než si stihla stiahnuť rukavičky. „Tak, páni, poďme si sadnúť do salóna. Pani Busbyová, mohli by ste povedať Cookovi, aby nám pripravil niečo pod zub?“

„Áno, madam.“ Stará žena sa usmiala na Jordana a uklonila sa, potom sa ponáhľala splniť svoju úlohu.

„Čo to dnes staviaš, ty môj malý architekt?“ spýtala sa Mara, keď postavila Thomasa doprostred jeho kociek roztrúsených po perzskom koberci.

Hoci Jordan hovoril niekoľkými jazykmi, chlapcovu veselú odpoveď nedokázal rozlúštiť. Keď sa Thomas uvelebil na zemi a začal znova stavať, Mara si stiahla rukavičky, potom pokynula Jordanovi, aby si sadol a urobil si pohodlie. „Hneď som späť.“ Zložila si klobúk a prešla do haly, aby si ho tam odložila spolu s rukavicami, štólou a kabelkou. V tom krátkom okamihu, keď zmizla z dohľadu, sa chlapček otočil a pozrel na Jordana. Ten spýtavo zdvihol obočie a usmial sa naňho. Thomas náhle zdvihol jednu z kociek a opäť zabľabotal akúsi nezrozumiteľnú otázku.

Jordan zvraštil čelo, keď hľadel dieťaťu do veľkých hnedých očí, potom mu náhle svitlo. „O! Výborne! Bude mi cťou pripojiť sa k vám, lord Pierson. Ako dieťa som bol celkom šikovný staviteľ veží z kociek. Presvedčím vás o tom.“ Vyzliekol si kabát a usadil sa na zemi vedľa neho. „Tak teda. Pozrime sa, čo tu máme.“

Nato s plnou vážnosťou pristúpil k budovaniu veže a Thomas ho užasnuto sledoval. Keď bola stavba hotová, Jordan sa naňho znova usmial a ukázal na vežu. „Teraz prichádza tá najlepšia časť. Chcete to zvaliť?“

Chlapček sa prisunul bližšie k vežičke, potom sa naklonil a malou rukou po nej plesol. Kocky sa rozleteli a on sa nahlas zasmial. Jordan sa smial s ním. „Ste na rade! Pozrime sa, akú vysokú vežu dokážete postaviť.“ Ukázal na kocky a Thomas sa s nesmiernou usilovnosťou pustil do práce.

Jordan sa potešil, ako zanietene chlapec plní svoju úlohu, keď si náhle všimol Maru stojacu vo dverách, ako ich oboch dojato pozoruje.

Vošla s ľahkým rumencom, lebo ju pri tom prichytil. Vrúcne jej opätoval pohľad, keď si nadvihla sukňu a sadla si vedľa nich na podlahu.

Jordan v tej chvíli pocítil čosi veľmi zvláštne. Zrazu ho nečakane zachvátil pocit domova. Ale ten sa rýchlo pominul, prerušený hlasným klopaním na vchodové dvere, ktoré bolo počuť až do salóna.

Komorník Reese sa náhlil ku dverám, ale v okamihu, keď ich otvoril, vtrhla dnu Delilah s dramaticky útrpným výrazom. „Mara, miláčik!“ predniesla s divadelným vzlykom, úzkostlivo hľadiac ku schodisku, pri ktorom bol salón.

Mara zbledla, zachytiac Jordanov pohľad a zdvihnuté obočie, ale rýchlo vstala zo zeme a ponáhľala sa von privítať plačúcu priateľku.

„Tu som! Delilah, drahá, čo sa stalo?“

„Ach, Mara – ten Cole! Neznášam ho!“

Jordan smutne pozrel na Thomasa. „Ženy,“ zašepkal ako chlap chlapovi.

„Už s ním nikdy neprehovorím! Ale to je jedno, aj on ma nenávidí. Strašne sme sa pohádali!“

„Zasa?“ spýtala sa súcitne Mara.

„Ehm,“ zakašľal Jordan, dvíhajúc sa na nohy.

Delilah sa mykla. „Och, netušila som, že máš spoločnosť.“

„Pani Stauntonová,“ pozdravil ju Jordan zdvorilo a predstieral, že si nevšimol jej slzy ani rozhorčený pohľad – akoby Mara mala okamžite všetko nechať tak a bez výhrad sa jej venovať.

„Nechcem rušiť,“ povedala Delilah a utrápene smrkla.

Jordan na ňu sucho pozrel, potom preniesol pohľad na Maru. „Čo keby som vzal Thomasa do stajne pozrieť sa na koníky? Navštívime kamaráta Jacka.“

„Ale to nemusíte…“

„Bez problémov. Postarám sa oňho. Som si istý, že pani Busbyovej by dobre padla chvíľka oddychu. Poď, ty šibal.“ Jediným pohybom zdvihol chlapca zo zeme. „Na chvíľu vyletíme z hniezda na slniečko.“ Upokojujúco pozrel na Maru. Odkedy si vypočul krutý príbeh, ako zomrel Thomasov otec, nemohol prestať myslieť na to, aké je nespravodlivé, že tento jemný chlapček by mal vyrastať bez toho, aby mu niekto ukázal, ako byť mužom a, samozrejme, šľachticom.

„Len nás zavolajte, keď to vyriešite,“ dodal. „Poď, chlapče,“ prihovoril sa mu jemne. Potom vzal svoj kabát, voľne doň Thomasa zabalil, zdvihol ho do náručia a vyšiel s ním von, zanechajúc obe ženy v nemom úžase s otvorenými ústami.

„No teda! Je dobré vedieť, že nie všetci muži sú skrz-naskrz bastardi.“ Delilah, zjavne rada, že Jordan s chlapcom odišiel, zdvihla sukne a pustila sa do salóna, nahnevane odkopávajúc špičkou topánky z cesty kocky, kým sa konečne neuvelebila na pohovke. Mara ešte vždy v úžase sledovala Jordana, ako nesie jej syna k zadným dverám domu. Cez jeho široké plece videla Thomasovu tvár. Mal na nej pozoruhodný výraz, dychtiaci po akomkoľvek dobrodružstve, čo ich čakalo, a plný dôvery k svojmu novému priateľovi a ochrancovi.

„Ten ohavný kretén sa mi pokúsil dať ultimátum! Nazval ma sebeckou a skazenou ženskou! Povedala by si, že je taký barbar? Už nikdy s ním neprehovorím ani slovo!“

Mara hľadela na priateľku, ale, pravdupovediac, veľmi ju to nezaujalo. Hádky Delilah s Coleom boli bežné. Keď jej priateľka dala v salóne voľný priechod svojmu hnevu a frustrácii, ožila a viditeľne sa cítila lepšie. „Pôjdem do Bathu, do kúpeľov,“ vyhlásila, jemne smrknúc do vreckovky. „To mi upokojí nervy – a jemu budem chýbať, však? Veď ja mu ukážem!“

„Som si istá, že dostane rozum a príde ťa poprosiť o odpustenie, keď mu dáš nejaký čas na rozmyslenie.“

„Nuž, je mi to jedno, aj keby hneď priliezol štvornožky. Je to diabol! Muži! Sú to naničhodníci, všimla si si? Len predstierajú, že im na človeku záleží. Jediné, čo vedia, je klamať!“

Delilah sa s ňou rozlúčila bozkom na tvár a náhlivo odišla. Maru to úplne vyčerpalo. S tichým povzdychom sa zdvihla z pohovky a vybrala sa hľadať svojich chlapcov. Keď ich v stajni zazrela spolu, zastala pri dverách, zasiahnutá náhlym prívalom nehy. Jordan ešte stále držal Thomasa a ten opatrne hladkal krk vysokého belka, na ktorom gróf pricválal. Usmiala sa a vošla dnu, aby sa k nim pripojila. Keď ju Thomas zbadal, vzrušene zareagoval, kopúc nohami. „Hladkal koníčka, mami!“

„Naozaj, hladkal ho.“ Jordan jej vložil syna do náručia, ale kabát si vzal. Chlapček sa zavesil Mare okolo krku, no otočil sa a stále pozeral na Jordana, akoby ho nechcel stratiť z očí.

„Ako je Delilah?“

„Och, ako vždy. Už sme to veľakrát prežili,“ zašepkala. „Bude v poriadku. Dva týždne sa nebudú zhovárať, potom sa udobria a celá vec sa na budúci mesiac začne znovu.“

„Znie to vyčerpávajúco.“

Zasmiala sa. „Aj to také je, verte mi.“

„Nuž, moja drahá,“ zahundral a pohľad mu skĺzol na jej pery, „mal by som ísť.“

„Vďaka, že ste ho postrážili. Aký bol?“

„Nijaké problémy. Je to pokojný, šikovný chlapec. Má šťastnú povahu, však?“

Maru premkla radosť, keď počula, ako muž jej snov chváli Thomasa, jej najväčšiu pýchu. „Kedy vás zasa uvidím?“ spýtala sa, keď si obliekol kabát a obrátil sa k svojmu koňovi, urovnávajúc mu strmene.

„Zajtra?“

„Och, zajtra nemôžem. Práve som si spomenula. Musím ísť navštíviť rodičov. Chodíme tam dvakrát do mesiaca na obed.“

Prekvapene na ňu pozrel. „Hostina ako trest, však?“

„Ale no tak,“ karhala ho, bojujúc s úsmevom. „Mohli by ste ísť so mnou.“

„Nerád by som rušil.“

„Chápem vás, nie sú to najlepší spoločníci.“

Jordan sa na ňu zahľadel a potom sa spýtal: „Pomohlo by vám, keby som tam bol? Ako morálna podpora?“

„A vy by ste šli?“ vykríkla.

Ústa mu zvlnil jemný, vševediaci úsmev. „O koľkej ma tu chcete mať?“

„Bože, vy ste anjel! Nie je anjel, Thomas?“

„Neviem o tom,“ utrúsil Jordan.

„Ak tu budete o pol jedenástej, prídeme k rodičom práve včas na obed. Podáva sa presne o druhej, každý deň, už tisícky rokov.“

„Výborne. Nevravte, že som vám urobil láskavosť.“ Naklonil sa, pobozkal ju na líce a rozlúčil sa aj s Thomasom, zľahka ho pohladiac po hlave. Potom sa odvrátil a vyhupol na koňa.

Mara ho sledovala s rozradostneným srdcom. „Povedz dovidenia, Thomas.“ Jemne štuchla chlapca, aby zakýval grófovi na rozlúčku – tak ako ona.

Keď Jordan na belkovi zmizol za rohom, Mara objala syna. „Naozaj je úžasný, čo povieš, Thomas?“ zašepkala. „Čo môže Delilah vedieť? Nie všetci muži sú klamári.“

Deviata kapitola

Lady Bryceová sa na druhý deň nemohla k ich čestnému hosťovi správať milšie, hoci v skutočnosti bola zhrozená, že musí čeliť stretnutiu s jediným človekom nepatriacim do rodiny, ktorý bol kedysi dávno svedkom, ako ponižovala svoju dcéru. Bezpochyby dúfala, že na ten incident zabudol, a rozhodla sa zamerať na to, že gróf pri jej stole je akousi čerešničkou na torte, najmä ak je to taký pekný, svetaskúsený typ, čosi ako veľvyslanec so zvláštnym poslaním, ktorý vyzeral stále oddaný jej dcére – aj po všetkých tých rokoch.

Z Mary bol uzlíček nervov, ako obvykle v spoločnosti jej rodičov. Na ceste k nim častovala úbohého Jordana toľkými pokynmi, pripomienkami a varovaniami, čo treba ako riešiť, aké nedostal ani na ministerstve zahraničných vecí, keď ho vysielali na isté veľmi vzdialené veľvyslanectvo. Nakoniec sa rozosmial a povedal jej, aby sa upokojila. „Hádam som sa ešte nezabudol správať ako civilizovaný človek.“

Rozpačito sa ospravedlnila, uvedomiac si, že sa nemusí ničoho obávať. Hoci bola stuhnutá od strachu, či ju jej rodičia pred ním neskompromitujú alebo nepovedia Jordanovi niečo opovážlivé, jeho diplomatické schopnosti mu výborne poslúžili. Keď matka začala zapárať a otec hundrať, Jordan zostal ľadovo pokojný a milý – ako džentlmen od hlavy až po päty. A okrem vrodenej trpezlivosti využíval aj svoju zdanlivo nekonečnú zásobu zábavných historiek, aby presmeroval hovor inam zakaždým, keď sa rodičia začali hašteriť a útočiť na seba. Mara by ho za to najradšej vybozkávala. Ako plynul čas pri stole, Jordan systematicky vnášal pokoj do búrky, ktorá vždy hrozila v jej rodičovskom dome, a ona si už nemohla nevšímať, že jej pocity k nemu sa v poslednom čase výrazne zmenili. Bol taký odlišný od ostatných v jej živote. Taký vnímavý a normálny. Taký nenútený a prirodzený. Dokonca aj teraz, keď tu sedela a sledovala, ako zabáva a čoraz viac očarúva jej rodičov, si jasne uvedomovala, že je to jeho vlastný nenápadný spôsob, ako ju chrániť. Vždy, keď sa jej rodičia pokúsili zaútočiť, rýchlo zasiahol do rozhovoru, odvedúc ich pozornosť od dcériných domnelých nedostatkov a chýb k nevinnej otázke na inú tému. Žasla nad jeho schopnosťami a hlboko vo svojom vnútri pochopila, že on nedovolí, aby jej ubližovali. Dnes určite nie. Nie, kým je s ňou. Rodičia už neboli v presile.

Napriek tomu Mara tušila, že ak nebude opatrná, môže jej ten muž znova ukradnúť srdce, ako sa to stalo pred rokmi. Vtedy nebola dostatočne opatrná – a spôsobilo jej to takú bolesť a sklamanie, že tentoraz bola rozhodnutá potlačiť svoje city k nemu. Koniec koncov, navzájom sa dohodli, že budú len priateľmi. Veď to ona na tom trvala!

Áno, ale… pozri sa naňho. Delilah mala pravdu. Je nádherný. Dokonalý. A každý deň o niečo vrúcnejší.

Keď sa napil ľahkého vína, ktoré podávali k obedu, a oblizol si pery, Mara sa zachvela a rýchlo sklopila zrak.

Isteže bol pekný, s akousi zvláštnou charizmou, ktorá ju priťahovala napriek jeho zdanlivo rezervovanému vystupovaniu. No zďaleka ju nepriťahoval len fyzicky. Bolo v tom niečo viac. Cítila sa pri ňom… tak bezpečne.

Jordan práve počúval, ako sir Dunstan Bryce vychvaľuje prednosti pstruha a lipňa a najlepšie miesta na rybačku v týchto častiach krajiny. Ako dokázal za menej ako pol hodiny odhaliť jednu z mála obľúbených tém jej otca? Bol nesmierne bystrý. Viac ako to – bol ohľaduplný. To všetko potvrdzovalo jeho neochvejnú spoľahlivosť, vzácnu vlastnosť, pre ktorú sa musel každej dospelej rozmýšľajúcej žene zdať neodolateľne príťažlivý. Napriek tomu to bol muž, ktorý ju opustil, pripomenula si. Možno sme však na to vtedy jednoducho neboli pripravení.

Opäť zdvihla oči a pozorovala ho ponad stôl. Jediné, čo si teraz uvedomovala, bolo, že ona je pripravená. Preňho.

Doteraz jej bola cudzia dychtivá túžba prúdiaca v jej žilách. Určite však nemienila prežiť zvyšok svojho života bez poznania, aké by to bolo milovať sa s ním, s jediným mužom, ktorého vždy chcela.

Keď odchádzali zo sídla jej rodičov, cítila sa naozaj veľmi zvláštne. Na kozlíku bol ako obvykle Jack. Keď sa koč pohol, Mara a Jordan klesli do vankúšov, vyčerpaní návštevou.

Pani Busbyová a Thomas sedeli naproti nim. Oni dvaja prežili celú návštevu najľahšie, lebo sir Dunstan a lady Bryceová si užívali vnukovu prítomnosť len do chvíle, kým sa nezačal správať ako malé dieťa. Pri prvom náznaku jeho fňukania či sĺz sa zamračili a začali ho kritizovať, čo bol signál pre Maru, že je čas ísť. To bol jeden z ich spôsobov, ako sa na nej vyvŕšiť, no ona to už nemienila znášať.

Mávali na rozlúčku, kým koč vychádzal na cestu, a hoci iba Thomas vyzeral, že mu ostala nejaká energia, Mara si všimla, že sa necíti zďaleka taká otupená a ubitá ako inokedy. Možno preto, lebo hlavnému náporu tentoraz čelil Jordan.

„Nebesia,“ zahundral po chvíli, „myslím, že som tak tvrdo nepracoval ani na Viedenskom kongrese.“

„Je mi to ľúto…“

„Nie, nie. Nie sú až takí zlí,“ dodal s unaveným úsmevom.

„Vy ste dar z neba.“

„Ako sa cítite? Jedine na tom záleží.“

Pátrala vo svojom srdci. „Nezničilo ma to.“

„Výborne. Obráťte sa na mňa vždy, keď ma budete potrebovať.“ Dôverný úsmev, ktorý jej venoval, ju naplnil väčšou vďačnosťou, než by mohla decentne vyjadriť pred svojím dieťaťom alebo pani Busbyovou.

Ohromila ju horúca vlna túžby, ktorá zaplavila jej telo. Po celé svoje manželstvo nepocítila nič podobné. Sklopila oči, zrazu prudko vnímajúc jeho prítomnosť, každý centimeter toho vysokého, silného, pekného muža vedľa seba. Bože, úplne zabudla na tento nádherný pocit. Na túžbu.

V samom strede jej spiaceho tela ožila záplava prebudenej vášne a šírila sa s bezohľadnou rýchlosťou, rozochvievajúc každý jej nerv. No namiesto toho, aby ju to zmiatlo, zrazu vnímala svoje vlastné ja z minulosti, o ktorom si ani neuvedomovala, že sa v priebehu rokov kamsi vytratilo. Skutočná Mara. So svojimi nedostatkami a prednosťami, vášňami a osobitosťami, so všetkým, čo k nej patrilo. Zdalo sa, akoby väčšinu svojho života bojovala, aby našla odvahu byť sama sebou. Bez ohľadu na to, kto s tým nesúhlasil.

Pomaly sa natiahla a chytila Jordana za ruku. Prekvapene na ňu pozrel. Pokojne naňho hľadela v tom tichu, iba čo Thomas čosi bľabotal.

Jordan zvraštil obočie. „Ste v poriadku?“ zamrmlal v obave.

Nemo prikývla, slovami to nedokázala vysvetliť. Žeravú lávu pocitov, ktoré v nej vybuchovali, mohla vyjadriť len tým jednoduchým pohybom. Keď jej pozrel do tváre, v očiach mal zvláštny pohľad, ale už sa na nič nepýtal. Iba zovrel teplými prstami jej dlaň.

Pani Busbyová zdvorilo pozerala z okna alebo sa sústredila na chlapca.

„Vystupujeme, pán Thomas!“ povedala, keď konečne dorazili domov. Každý okamih sa hrozne vliekol, až koč zastal v uličke za Great Cumberland Street. Pestúnka náhlivo schytila chlapčeka a vystúpila z koča, akoby vedela, že ich dvoch musí rýchlo nechať osamote.

Mara sa začervenala, keď pocítila, ako jej Jordán zmyselne zovrel ruku, akoby ju varoval, aby ani nepomyslela na to, že vystúpi z koča. Ani to neurobila. „Prídeme o chvíľočku,“ povedala tlmene pestúnke, držiacej Thomasa za ruku.

„Áno, madam. Poďme, chlapček môj.“

Mara nečakala na pomoc kočiša, vyklonila sa a s hlasným buchnutím zavrela dvierka koča. Jordan ju s horiacim pohľadom okamžite strhol k sebe. „Poď ku mne“ zašepkal. Poslúchla a ovinula mu ruky okolo krku. Začal ju vášnivo bozkávať, hladkajúc jej vlasy, a jeho ústa sa znova a znova skláňali k jej perám, akoby sa jej nemohol nabažiť. Chuť jeho úst vibrovala v Mariných zmysloch. S dievčenským vzrušením objímala tie široké plecia. Končekmi prstov jej hladkal tvár a perami sa dychtivo dotýkal jej úst, obradne a s úctou, čo ju napĺňalo úžasom a stupňovalo jej vzrušenie.

Tomu mužovi na nej záležalo. Nepotreboval slová, aby jej to dal najavo. Dokazoval to svojimi dotykmi. Koč už služobníctvo zaparkovalo na určenom mieste v stajni, mohli počuť, ako paholci odopínajú koňom postroj, a klopkanie kopýt, keď odvádzali zvieratá do boxov. Chlapci sa nepochybne usmievali od ucha k uchu. Klebety služobníctva sa do zotmenia určite roznesú po celom okolí.

Mare to bolo jedno. Jordanovi tak isto. Prstami jej kĺzal po tvári, po pramienkoch vlasov až ku krku a ďalej po hrudi, kým sa jeho ruka skúsené nedotkla krivky jej pŕs – a bolo jasné, že je pripravený na všetko.

Prestala ho bozkávať, akoby nebola rozhodnutá, a on znehybnel. „Smiem to robiť?“

„Áno, isteže, iba rozmýšľam, či by sme nemali ísť dovnútra.“

Iskra v jeho očiach sa zmenila na žiaru, keď na ňu spýtavo pozrel. Do tvojej postele? mohla čítať v jeho vášnivom pohľade.

Mara zrumenela, sťažka prehltla a nervózne pozrela na zatiahnuté okno koča. „Alebo radšej nie. Nemôžem sa teraz stretnúť s pani Busbyovou, keď som takáto rozrušená.“

„Úprimne ľutujem,“ zapriadol so škodoradostným úsmevom.

Maru to natoľko očarilo, že ho objala a začala znovu bozkávať. Keď sa vášnivo vrhla na jeho ústa, vydal tichý ston, plný pôžitku.

„Chápem to tak, že som urobil dobre,“ dostal zo seba, lapajúc po dychu, keď mu na okamih dovolila nadýchnuť sa.

Chytila ho za golier kabáta, hruď sa jej prudko dvíhala. „Všetko, čo robíš, je dobré, Jordan. Je to tvoja najneznesiteľnejšia vlastnosť.“

„Čo?“ spýtal sa ironicky.

„Si prakticky dokonalý! Ako by mohla žena odolať takému mužovi?“

„Nie som dokonalý, Mara. To ty si.“

„Vidíš?“ zasmiala sa. „Práve si si pripísal ďalší bod na svoje konto.“

„Zbožňujem ťa. Tým som si istý. O tomto som vždy sníval.“

„Ach, Jordan… aj ja.“ Zavrela oči a oprela sa čelom o jeho líce v návale neskrotnej túžby. „Už nemôžem dlhšie čakať,“ vydýchla.

Jeho pery náhle našli jej ústa. Plynulým pohybom ju otočil, trošku ju od seba odtiahol a zároveň ju naviedol, aby si mu ľahla do lona. Mara ho objímala okolo krku, on ju podopieral ľavou rukou a pravou sa začal túlať po jej tele. Zavrela oči v nadšenom očakávaní, oddávajúc sa jeho skúmavým dotykom, keď si náhle spomenula, aké nepríjemné bolo milovanie s jej nebohým manželom. Božemôj, uvažovala. Možno to nebol až taký dobrý nápad.

Kým Jordana celkom uchvátilo bozkávanie a láskanie jej tela, v Mare sa ozvali staré smútky a strachy. Čo ak sa to všetko napokon pokazí? Čo ak sa mu nebude páčiť, ako prežíva rozkoš, rovnako ako Piersonovi? Zomrela by od hanby, keby ho sklamala, keď obaja toľko rokov čakali na to, aby mohli byť spolu. Čo ak ho nedokáže uspokojiť? Čo ak sa na ňu nahnevá, lebo nie je hodná milovania?

Pierson ani nedokázal ostať vzrušený počas tých niekoľkých minút, čo boli spolu, a tvrdil, že to je jej vina. Vždy to viedlo k hádkam. Bože, nenávidela tie chvíle, keď musela ležať pod ním a cítiť jeho dych páchnuci po pálenke. Noci, ktoré mali byť príjemné, sa zmenili na obyčajnú neradostnú povinnosť a neskôr na potupnú lopotu – ponižujúcu pre oboch. Ich jediným cieľom bolo splodiť syna.

Malý Thomas stál za všetky ťažkosti, ktoré musela prežiť, ale skromné skúsenosti z manželskej postele v nej vždy vyvolávali strach, a ten ju teraz znovu premkol. Uvedomovala si, že svojho manžela nedokázala vzrušiť; čo ak pre jej nešikovnosť stratí záujem aj Jordan? Bože dobrý, čo ak sa jej vysmeje? Dobre poznala jeho pichľavý zmysel pre humor. Ale ktorý muž by sa neznížil k výsmechu, keby toľko túžil po žene, nakoniec by si ju získal a potom zistil, že to nie je až taká výhra?

Maru jej obavy úplne vydesili, hoci sa pokúšala skryť vnútorný zmätok. Potom si však spomenula, že pri všetkých tých nepríjemných príležitostiach sa jej Pierson nikdy takto nedotýkal. Nebol teda žiadny dôvod myslieť si, že s Jordanom to bude také isté. Jeho láskajúca ruka sa kĺzala po jej tele, dolu stehnami, zázračne prebúdzajúc celú jej pokožku, no ona sa napriek tomu nevedela uvoľniť. Bolo tu obrovské riziko. Čo ak to krásne nové priateľstvo, ktoré sa im podarilo zachrániť z minulosti, zničia práve týmto krokom?

Nemohla si pomôcť, náhle sa natiahla a zastavila jeho ruku. „Jordan, počkaj.“

Prstami nežne a vytrvalo hladkal jej členok, s jasným úmyslom zamieriť vyššie pod sukňu. Zdvihol k nej, zrak, trochu zakalený vášňou, modré oči mu zmyselne horeli. „Čo sa deje, miláčik?“ zašepkal zachrípnuto.

„Ehm…“ Mara si sadla, hruď sa jej prudko dvíhala.

„Niečo nie je v poriadku?“ vyzvedal Jordan.

Chvíľu naňho prosebne hľadela, potom odvrátila oči, cítiac sa úplne hlúpo. „Nie… Nič. Na tom nezáleží.“

Zdvihol obočie. „Budeme pokračovať?“

Mykla sa. „Je mi ľúto.“

„Urobil som niečo zlé?“ nechápal.

„Nie! Nie. To nie ty. To ja.“ Sklopila oči. „Je mi to veľmi ľúto. Viem, že teraz vyzerám ako idiot. Ale asi som sa… ehm… asi som sa zľakla.“

„Ach,“ povedal trocha prekvapene. „Aha. Áno, samozrejme.“ Takmer sa mu podarilo skryť rozčarovanie. Potom si odkašľal a prikývol. „Ako si želáš, moja drahá.“ Zhlboka sa nadýchol a podarilo sa mu usmiať sa. „Budem potrebovať chvíľu času na upokojenie, ak chceš, aby sme šli dnu.“

Hľadela mu do tváre, vraštiac čelo. Nijaké znechutenie? Nijaké stopy zlosti alebo obviňovania?

„Je mi naozaj ľúto,“ zopakovala. „Neviem, čo je to so mnou.“

„Nič, som si istý. Dáma môže zmeniť názor. Nijaké otázky.“

„Och,“ hlesla opatrne.

„Ak som ťa niečím vystrašil, to som naozaj nechcel…“

„Nie! Vôbec nie. Je to len… som tak strašne nervózna,“ priznala sa a nešťastne pokrčila plecami.

„Ach, miláčik, prečo?“ zamrmlal a prešiel jej rukou po chrbte. „Zo mňa predsa nemusíš mať strach.“

„Iste. Ale… ja mám málo skúseností,“ dodala a prudko sa začervenala ako panna. „Nemala som… veď vieš… takmer tri roky, a ani predtým som nebola veľmi skúsená.“

„Tým sa netráp,“ utešoval ju pobavene. „Nestojím o skúsenosti. Jediné, čo chcem, si ty.“

„Ale so mnou asi niečo nie je v poriadku, lebo sa mi to naozaj nikdy mimoriadne nepáčilo.“

Hodnú chvíľu na ňu hľadel, oči sa mu leskli nehou. „Mara, drahá, už si niekedy zažila orgazmus?“

„Čo je to?“ spýtala sa nevinne.

„Moje úbohé mačiatko.“ Jordan ju pobozkal na krk a zašepkal: „Úplná tragédia.“

„Máš pravdu.“

„Mara, musíš mať isté potreby. Si dospelá žena.“

„Áno, ale čo ak… nemôžem?“

„Vieš, že to je schopnosť, ktorá sa dá naučiť? Samozrejme, od dobrého učiteľa. Od niekoho trpezlivého. Od niekoho, komu dôveruješ. Dôveruješ mi, Mara?“

Vzdychla, keď jej perami prešiel po krivke krku.

„Áno.“

„Tak sa netráp. Len sa mi odovzdaj. Ak ma zastavíš, nebudeme to robiť. Ale pre mňa je to hodená rukavica, takže sa ťa pokúsim presvedčiť, že dokážeš vychutnať milovanie. A uvidíš ako.“

Jeho ubezpečenie jej vrátilo pokoj. Napätie sa v nej začalo uvoľňovať a hoci sklopila zrak, spod rias sledovala svoje ruky, ako sa kĺžu po jeho širokých pleciach.

„Chceš ma, Mara?“

„Áno… veľmi,“ vydýchla, keď jej cez látku šiat palcom jemne pohladil bradavku. „Ale čo ak sa potom medzi nami všetko zmení?“ V tej chvíli cítila, ako slabne. „Som taká šťastná… že si sa konečne vrátil do môjho života. Nechcem, aby nás to zasa rozdelilo.“

Jordan mlčal a smutne sa na ňu díval. „Aká si stále nevinná. Taká plachá a nervózna. Nemal som potuchy. Poď ku mne, láska. Dovoľ mi iba ťa objímať.“

Nebola si istá, ako má brať jeho slová, ale keď sa na ňu upokojujúco usmial, prijala s radosťou jeho výzvu. Zovrel ju v objatí, ktoré ponúkalo bezpečie, trpezlivosť, nehu. To, čo potrebovala najviac, aby mohla milovať. Mara ho objala okolo krku a zavrela oči. Dlhú chvíľu sa iba ticho objímali. Jordan ju hladkal, až kým sa celkom neupokojila a z jej napätého tela postupne nezmizol všetok strach. Ťarcha jej spadla z pliec a v bruchu akoby jej začali lietať motýle. V žilách sa jej opäť rozprúdila túžba. Ich telá sa k sebe tisli a Mara čoraz viac vnímala pevné, hladké tvary jeho svalov.

„Tak čo si myslíš teraz?“ zašepkal nakoniec a pobozkal ju na čelo. „Chceš to skúsiť ešte raz?“

Mlčala.

Mierne sa odtiahol a spýtavo na ňu pozrel. Keď zbadal túžbu v jej tvári, zdvihol obočie.

„Ale nemusíme sa ponáhľať, však?“ zašepkala.

Zavrtel hlavou a hľadel na ňu s nadšeným súhlasom. „Vôbec nie. Nemám nijaké iné povinnosti. Som celý tvoj,“ dodal a tlejúce svetlo v jeho očiach sa znovu rozhorelo.

„Hm…“ povedala Mara, „a ešte by som sa rada spýtala, či s tebou môžem robiť, čo mi napadne.“

„Je to v tvojich rukách.“ Odovzdane klesol do vankúšov a mlčky ju pozýval, aby s ním robila, čo sa jej zachce.

Jeho ponuka bola taká lákavá, že jednoducho nemohla odolať. S búšiacim srdcom sa naklonila a zľahka, veľmi opatrne mu prešla perami po tvári. Jeho pokožka bola teplá a vláčna, hladko oholená čeľusť silná a hranatá. Pobozkala ho aj na ňu a pritúlila sa mu k pleciam. Jordan si zaboril hlavu do vankúšov a slastne vzdychol, keď jej ľahučké, hryzkavé bozky putovali k jeho ušnému lalôčiku. „Zvádzaš ma, Mara.“

„To by som nedokázala.“

„Ver mi, si v tom lepšia, ako si myslíš.“ Jemne jej zaviedol ruku k pulzujúcemu dôkazu svojej túžby. V údive zdvihla obočie, krv sa jej rozbúrila, a keď sa dotkla veľkej vydutiny na Jordanových nohaviciach, spomenula si, aký bol k nej manžel ľahostajný. S hriešnym potešením si pomyslela: Tak toto je mužská pýcha.

Nebolo pochýb, že tento muž ju chce. „Veľmi pôsobivé, mylord,“ hlesla.

„Už mi veríš?“

„Ako by nie, keď je tu taký… doslova rukolapný dôkaz?“

Chrapľavo sa zasmial na jej vtipe. Jej plachosť sa pomaly, ale isto vytrácala. Všetky obavy z nej vyprchali, keď ticho zastonal, vychutnávajúc dotyk jej ruky, ktorá ho hladkala cez nohavice.

Marine líca horeli červeňou a telo mala príjemne rozpálené. „Tak,“ pokračoval nežne Jordan, „čím vám môžem poslúžiť, mylady?“

„Hm…“ Majetnícky si premerala jeho svalnaté telo. „Vyzleč si kabát,“ nariadila mu s dychtivým úsmevom.

„Výborný nápad.“ V malom priestore koča mu pomáhala vytiahnuť ruky z úzkych rukávov na mieru šitého kabáta. Vymenili si pozície a on ju úchytkom pobozkal na krk. Mara sa zachvela, keď pocítila na hrdle jeho teplé, hodvábne pery, ponúkajúce ešte viac. Zavrela oči a unikol jej vzdych prehlbujúceho sa vzrušenia. Potom si pritiahla jeho hlavu ku krku a keď jej pootvorenými ústami bozkával ušný lalôčik, prstami mu vošla do krátkych, mäkkých vlasov.

Zastonal od vzrušenia. Pomaly mu hladkala plecia a ramená, dlaňou kĺzala po hrudi, kde narazila na jeho naškrobenú kravatu. Bez rozmýšľania potiahla za koniec uzla, rozviazala ho a stiahla mu ju z krku. Po prvý raz videla jeho obnaženú hruď. Výstrih košele sa mu otvoril až po okraj vesty. Mara sa odtiahla, aby sa naňho mohla lepšie pozrieť, a pohľad na jeho nahé hrdlo prechádzajúce do svalnatého hrudníka ju uchvátil. Nemohla odtrhnúť zrak ani končeky prstov od uchvacujúceho nového teritória, ktoré odhalila.

Jordanova pokožka bola teplá a hladká a chlpy na krku a tvári, ktoré mu už stihli od rána narásť, ju príjemne škrabkali. Potom jej ruka skĺzla nižšie na hrudník a pohladkala vlniace sa prsné svaly. „Si… krásny muž,“ šepla.

„Som tak akurát,“ odvetil s očarujúcim úsmevom.

Vrhla naňho ironický pohľad, potom sa naklonila a pobozkala ho na hrdlo, rovnako ako predtým on ju. Jordan znehybnel, vychutnávajúc mäkký tlak jej pier na hrdle. Sťažka prehltol. Cítila jeho tep búšiaci pod jej bozkom, ale ani sa nepohol, akoby sa bál, že ju odplaší. Nemusel však mať obavy. K slovu sa začal hlásiť jej inštinkt, telo po dlhom čase reagovalo tak, ako to pôvodne vymyslela príroda. Aleluja. Celé jej vnútro opäť ožívalo. Keď rukou konečne vkĺzla na odhalené miesta pod jeho uvoľnenou košeľou, srdce jej búšilo ako zvon. Uchvátene skúmala všetko, čo sa jej núkalo, a po chvíli začal Jordan robiť to isté, lebo ani on to už dlhšie nemohol vydržať.

Pritiahol si ju bližšie. Mara si mu sadla do lona, presunula pozornosť z jeho krku na ústa a zmocnila sa ich v hlbokom, vášnivom bozku. Jordanove ruky zvierali jej boky cez vrstvy sukní a spodničiek. Zrazu sa obaja ocitli v ohni. Pohltení vášňou odrazu zabudli na všetku kultivovanosť a vnímali iba jeden druhého. Marine ruky stále spočívali pod jeho rozhalenou košeľou, s pôžitkom sa dotýkala jeho teplej nahej hrude. Jordanove dlane zasa objali jej driek a pomaly putovali nahor. Zmeravela, keď jej zovrel prsia. Prestala ho bozkávať a čakala, čo urobí ďalej. Niekoľko pomalých, silných a premyslených dotykov palcami na jej bradavkách, hoci aj cez látku šiat, v nej vyvolalo šialené vzrušenie. Striasla sa v prívale ohnivej túžby. Roztiahla kolená pod sukňou zo splývavého mušelínu, aby mu mohla tesnejšie sedieť na lone. Úplný stred jej bytosti sa chcel dotýkať pulzujúcej tvrdosti ukrytej v jeho nohaviciach. Triasla sa a divo ho bozkávala, zvíjajúc sa mu na kolenách, akoby zabudla na to, že je dáma, až kým napoly pomätená od vášne šeptom nevyrazila: „Jordan, prosím!“

Zastavil sa a zlomyseľne sa na ňu usmial. „Prečo prosíš, Mara?“

„Si diabol.“

„Kto, ja?“ Štíhlym prstom jej začal dvíhať lem sukne.

Marine prsia sa prudko dvíhali. Ten muž ju mal úplne v moci a ju to vôbec nemrzelo. V žilách jej prúdilo číre, prudké vzrušenie, keď videla, ako jedna Jordanova ruka mizne pod záhybmi jemnej tkaniny jej šiat a druhou si rozopína rázporok na nohaviciach. Mierne zdvihol boky a ona napäto vzdychla. Hľadela naňho s očakávaním, ani nedýchajúc, kým sa nevyslobodil zo šiat. Ale keď sa k nemu naklonila a znova ho pobozkala, na jeho peknej tvári sa zrazu objavil bolestný výraz. „Bože, Mara, si si istá?“ zašepkal, keď pritláčal svoju mužnosť k vlhkému vchodu do jej vnútra. „Naozaj to chceš?“

Odpovedala mu bozkom plným chvejúcej sa vášne. „Potrebujem ťa, miláčik môj jediný. Prosím. Čakala som na teba celý život.“

Pritiahol si ju bližšie. Všetky slová, všetky myšlienky, všetky úvahy sa rozplynuli v nič, keď do nej pomaly vstupoval. Maru ohromila ľahkosť, s akou do nej prenikol – po všetkých ťažkostiach, ktoré pri tom kedysi mával jej manžel. Takže problém asi naozaj nebol v nej.

Jordan mal pravdu. Možno je úplne v poriadku. Jednoducho si pod nátlakom vzala nesprávneho muža. Keby bola čakala na Jordana, po ktorom naozaj túžila, nikdy by pri milovaní nemala také problémy. Určite by už mali pol tucta synov a dcér. Ale teraz na to nechcela myslieť, lebo jej srdce jasalo, že sú konečne po prvý raz spolu. Bože, dúfam, že nie posledný.

„Jordan.“ Pálivé slzy jej vstúpili do očí, keď mu omámene položila ruky okolo krku, sotva veriac, že je to naozaj pravda. Jej sen sa začal plniť. Šepkal jej meno opojným hlasom, díval sa jej do očí a v jeho pohľade vírili city, v ich modrých hlbinách ešte doznievala bolesť zo strateného času, ale zároveň sa už napĺňali nádejou na novú radosť. V tej chvíli bezvýhradne patrili k sebe, premárnené roky vygumoval ďalší vášnivý bozk. Na minulosti už nezáležalo, teraz im patrila budúcnosť.

Zúfalo ho bozkávala a o niekoľko sekúnd sa ich smútok úplne stratil, pretože ich zachvátila nesmierna vášeň. Jeho boky sa pod ňou prudko vzpínali, keď sa v nej začal pohybovať, pevne ju zvierajúc okolo drieku. Mara sa k nemu pritisla, vychádzajúc v ústrety jeho pohybom; jej telo sa s každým rytmickým nárazom prehlo do oblúka. Tak takéto to má byť, pomyslela si na okamih. Po takom dlhom odriekaní jej telo reagovalo veľmi rýchlo. Hlboko vo svojom vnútri pocítila slastné kŕče rozkoše a hrozilo, že ju celú pohltia. Ona však nechcela, aby sa to už skončilo. Pokúšala sa ovládnuť, ale telo ju neposlúchalo. A Jordan to pochopil.

„Len sa tomu poddaj, miláčik. Poď… poď,“ vydýchol, rukami jej kĺžuc nahor a nadol po chrbte. „Tak to má byť. Potrebuješ to. Chcem, aby si to pocítila.“

Po jeho uistení sa prestala ovládať, vypla sa do oblúka, slabo vykríkla a dychtivo si podmanila muža pod sebou. Telo sa jej chvelo, keď sa priblížila k vrcholu, stonajúc od rozkoše. Aj Jordan drsne vykríkol a začal sa v nej ešte prudšie pohybovať. Mara lapala po dychu a cítila ho v sebe ako horúci pulzujúci meč. Jordan akoby stratil rozum, jeho povestná schopnosť sebaovládania sa kamsi vyparila. Uchopil jej zadok, dychčiac od pôžitku, a stískal ho oboma rukami. Vrážal do nej tak mocne, až sa celý koč otriasal. Keď dosiahol vyvrcholenie, v návale rozkoše ju uhryzol do pleca. Spolu s jeho extázou cítila, ako jej dychčí do ucha a vášnivo šepká necudnosti.

„Och, božemôj,“ zašepkal zrazu.

Tá nečakaná zmena Maru fascinovala. „Áno.“ Položila mu hlavu na plece, chvejúc sa na celom tele. „Áno.“

Ani sa nepohli. Zostali spojení, omráčení, akoby sa od seba už nikdy nechceli oddeliť. V tom tichu sa Mara neodvážila povedať ani slovo. Nechcela tomu veriť, ale jediné, čo mu túžila povedať, bolo: „Milujem ťa.“ Ešte však na to neboli pripravení.

Po dlhej chvíli Jordan konečne prehovoril, trochu otrasene a zadychčane: „Dúfam, že ti neostala stopa po mojich zuboch.“

„Naozaj?“ Mara sa usmiala a spokojne si vzdychla. „Ja dúfam, že áno.“

Drake sledoval Emily, ako kŕmi kone, a nemohol od nej odtrhnúť zrak. Obloha bola jasná, stromy sa chveli vo vetríku nad lúkou. Emily stúpila na lištu na spodnom okraji plota. Naklonila sa, aby odtisla zopár pažravých zvierat, nabrala plnú hrsť ovsa a ponúkla ju plachej gaštanovej kobylke, ktorá očividne nezaujímala v hierarchii konského rodu také významné miesto ako tie ostatné. „Tu máš, dievča,“ zašepkala a jej tichý hlas očaroval Drakea rovnako ako predtým kone.

Spomenul si na ňu, hneď ako ju prvý raz zbadal, preto jej jeho únoscovia dovolili, aby ho brávala von. Emily tvrdila, že čerstvý vzduch a slnko mu urobia dobre. Max to nakoniec uznal, lebo ako jediná zo všetkých ľudí pôsobila dojmom, že vie, ako ho začať vracať do života. „Tak.“ Otočila sa k nemu s upokojujúcim úsmevom. „Poďme ich kŕmiť spoločne, ako sme to robili voľakedy. Podajte mi ruku.“

Keď pomaly natiahol dlaň pred seba, vysypala mu do nej za hrsť ovsa. „No poďte,“ prehovárala ho rovnako upokojujúcim tónom, akým hovorila so zvieratami. Drake sa nepamätal, že by s ňou bol niekedy kŕmil kone z ruky, ale ten sladký hlas, jemný ako vánok, mu mohol dať akýkoľvek príkaz, a on by ochotne poslúchol. Zastal si vedľa nej, postavil sa na plot a nechal starého valacha, aby mu pyskami vyberal obilie z dlane.

Seržant Parker stál len pár metrov obďaleč a ostražito ho pozoroval. Cez chrbát mu visela puška. Zamatová konská papuľa šteklila Drakea na ruke a on vedel, že nedôvera jeho únoscov nie je bezdôvodná. Dokonca aj teraz si uvedomoval, aké ľahké by bolo preskočiť cez plot, vyšvihnúť sa na jeden z konských chrbtov a odcválať preč. Bez jazdeckého výstroja by sa ďaleko nedostal, ale aspoň by získal náskok pred členmi Rádu. Mohol by utiecť, schovať sa, prežiť – a dostať sa naspäť do Londýna, k Jamesovi. Strach o toho starého muža ho v mysli stále mátal ako ťažké búrkové mraky nad krajinou. Len pred chvíľou sa na chvíľu roztrhali. A Drake zistil, že nemôže odísť. Od nej. Od Emily.

Díval sa na krásnu hájnikovu dcéru v nekonečnom očarení. Sledoval ju a uvedomoval si, že jej sladká pehavá tvárička zaháňa strach a hnev, ktoré ho tak dlho ovládali. Pri nej pociťoval akýsi mier, jeho dobitá duša mala aspoň na okamih pokoj – ako posádka lode, ktorá na moment spočinula v tichom oku búrky. Ale podvedome tušil, že táto vidiecka idyla je len chvíľková. Napriek všetkému, čím doteraz prešiel, mala byť ďalšia vlna búrky určite oveľa horšia.

V tomto okamihu ho tu však držala fascinujúco krásna Emily. Nech odvisne, ak to dievča nie je svojím spôsobom tak isto zvláštne a divoké ako on. Možno tušil, že ak mu niekto môže pomôcť, tak práve ona. Možno cítil až kdesi v špiku kostí, že ak môže niekomu veriť, tak jej. Len jej.

Celým telom vnímal tú tajomnú krásu vedľa seba, dosť blízko, aby sa jej mohol dotknúť, keby sa bol odvážil. Oddane hladkal širokú, hodvábnu hlavu jedného z koní a odlúpol mu zo srsti kúsok uschnutého blata.

Emily zoskočila z plota a obrátila sa k nemu. „Poďme sa prejsť do lesa. Možno si spomeniete na cestu, ale netrápte sa, ak ju nenájdete. Poznám to tam. Nikdy by som nedovolila, aby ste zablúdili, Drake. Poďme.“

Díval sa jej do očí, do tých očí, ktoré sa mu v snoch tak dlho zjavovali. Tmavofialové a modré so žiarivými zlatými škvrnkami. Aj teraz ho úplne očarili. Prikývol, zapudil predstavu, že ujde na jednom z koní, a pobral sa za ňou cez vlhký smaragdovozelený trávnik do zalesneného parku obkolesujúceho Westwood Manor.

Seržant Parker ich nasledoval v úctivej vzdialenosti.

Drake si ho nevšímal, premýšľal o Emily, keď kráčala pred ním. Útla, zvláštna kráska nepôsobila ako z tohto sveta. Mala pehavú, slnkom bozkávanú pleť, dlhé rozviate vlasy a čudácke oblečenie – a vôbec sa netvárila ako vznešená slečna. Bola oblečená ako mladá žena z nejakého anglosaského bojovného kmeňa; na nohách mala obnosené kožené čižmy, na sebe nevýraznú tmavú sukňu po lýtka, s koženým opaskom okolo bokov, na ktorom viselo rozličné náčinie potrebné na prácu okolo rastlín a zvierat.

Jej puzdro na nôž však bolo prázdne.

Max jej poradil, aby si ho radšej nevzala, z obavy, že Drake by jej ho mohol ukradnúť a zraniť seba aj ostatných. Múdry chlapík, ten Rotherstone. Drake potlačil rozčarovanie a uspokojil sa s pohľadom na Emilinu hojdajúcu sa sukňu, keď pred ním kráčala po lesnej pôde. Jej dlhé, zlatohnedé kadere, zvlnené a trochu rozstrapatené, viali vo vetre. Nerozprávala. Išla pred ním v tichej dôvere, už samotná jej chôdza vypovedala o slobodnom duchu, ktorý nikomu neskladá účty.

Keď vošli do lesa, objavila sa pred nimi cestička. Drakeovi zrazu zaplavila nozdry známa vôňa rašeliny, zeme a mnohých zabudnutých vecí, ktoré sa v jeho pamäti opäť prebúdzali k životu. Ich kroky tlmil hrubý koberec hnijúceho mokrého lístia z minuloročnej jesene. Emiline podošvy nevydávali nijaký zvuk, akoby bola zázračné lesné stvorenie alebo plachá laň. Dokonca aj jej oblečenie zapadalo do zemitých farieb tejto scenérie.

Keď pocítila, že Drake zaostáva, otočila sa a veliteľský naňho pozrela, aby ho pohla vpred. Tie hlboké, tajomné oči by ho privolali aj z opačnej strany sveta. Mali farbu zvončekov rastúcich pri koreňoch ešte holých stromov a uprostred bezlistého krovia s tŕňmi. Kráčal za ňou. Jemné slnečné svetlo sa predieralo cez konáre nad ich hlavami a vytváralo škvrny na ceste pred nimi, les napĺňalo veselé štebotanie a trilky poletujúcich vtákov.

Drake sa zahľadel na hnijúci, machom obrastený starý peň, ktorý vyzeral, akoby tam ležal sto rokov. Putovali ďalej a v jeho mysli sa začali vynárať nejasné náznaky spomienok, ako ju naháňa v nejakej detskej hre. Počul ozveny smiechu. Cítil nahromadenú váhu obnovujúcej sa pamäti, ako keď sa zbiehajú mraky pred dažďom. Keď prišli k potoku, Emily si čupla na brehu a ponorila ruku do vody. Kývla mu, aby urobil to isté. Drake si opláchol tvár. Osviežujúca studená voda mu pomohla vyčistiť si hlavu.

Nebol si istý, či sa naozaj chce na všetko rozpamätať. Mohlo by to sťažiť jeho rozhodnutie, že ju opustí. Napriek tomu vedel, že to urobí. Nemal na výber. Musel si len počkať na príležitosť. Tá však dnes pravdepodobne nepríde. Musí trpezlivo čakať na svoj čas. Sklopil zrak, vedomý si prítomnosti seržanta Parkera niekoľko metrov za nimi. Nepochyboval, že verný seržant by doňho radšej strelil, než by ho nechal utiecť. Max by to možno neurobil vzhľadom na ich priateľstvo od detstva, ale Parkera by pred stlačením spúšte nezastavilo nič.

„Poďte.“ Emily zľahka znova vstala a zamierila hlbšie do lesa. Drake ju nasledoval a s každou sekundou sa v ňom prehlboval pocit, že to tu poznáva. Po chvíli sa zastavila pred veľkým, do výšky sa týčiacim dubom, ktorého pokrútený starý kmeň sa dvíhal k oblohe.

Šibla po ňom ľstivým pohľadom. „Kto tam bude skôr?“ Na jeho prekvapenie sa začala šplhať na strom. „Tak čo, nejdete?“ bezočivo naňho zavolala cez plece.

„Nemyslím, že je…“

„Nemyslite, Drake. Lezte,“ prikázala mu. „Vaše telo už bude vedieť, čo robiť.“

Zamračil sa, ale ona už bola o kus pred ním a zjavne jej neprekážalo, že jej vidí pod sukňu. Pod zábleskom svetlej spodničky dokonca zahliadol spodnú bielizeň z nebielenej bavlny.

Rozpamätal sa na pocit z detstva. Dievča ma predsa nemôže predbehnúť! Zrazu sa začal šplhať za ňou, aby ju dobehol, rovnako ako spomienky z minulosti. Mala pravdu – trochu váhal, no okamžite presne vedel, kam siahnuť rukami, aby nahmatal staré hrče v dreve, po ktorých sa dalo šplhať nahor, a kam položiť nohy, aby vyliezol na masívny dub, akoby to už robil veľakrát predtým. V nasledujúcom okamihu sa Emily usadila v pohodlnej rázsoche medzi dvoma mohutnými konármi, zo tridsať metrov nad lesnou pôdou. Vyzerala, akoby tam patrila.

Drake tiež dosiahol vrcholec kmeňa a zaváhal, zvažujúc situáciu. Ochotne mu ukázala inú silnú rázsochu vo vetvách naproti sebe. „Vaše miesto je tam.“

Drake naň hľadel, matne si spomínajúc. Hlavný kmeň sa smerom nahor zužoval, ale hrubá vetva, na ktorú mu ukázala, ponúkala pohodlné a bezpečné miestečko na sedenie.

Zaujal miesto oproti nej. Emily, usadená na strome a hojdajúca nohami, sa naňho usmiala. Drake si zrazu všimol malú jazvu na chrbte jej ruky. „Vaša ruka! Spomínam si na tú jazvu.“

„Naozaj?“ Naklonila sa a uprene naňho hľadela. „Ako som k nej prišla?“ spýtala sa ticho. „Nenamáhajte sa,“ upokojovala ho, keď váhavo prehltol. „Len si na to pomaly spomeňte.“

Zavrel oči na dlhú chvíľu, zrazu však vedel odpoveď a s úsmevom povedal: „Ďobol vás lovecký sokol môjho otca.“

Keď znovu otvoril oči, usmievala sa. „Naozaj, ďobol ma. Princ Eduard.“

„Áno! Tak sa volal. Bol to ten najnadutejší, najmrzutejší vták pod slnkom… A veľmi nebezpečný.“ Začudovane zavrtel hlavou. „Boli ste vtedy malé dievča.“

„Mala som osem rokov,“ prikývla hrdo.

„Prečo ste vlastne strčili ruku do klietky?“

„Chcela som ho pohladkať.“

Drake sa uškrnul, Emily sa zasmiala.

„Bol taký krásny! Nevedela som, že ma ďobne.“

„Možno ste vtedy nevedeli ani to, že jeho obľúbenou pochúťkou sú malé zajačiky,“ povedal, lebo mu náhle napadla ďalšia vec z tých čias. Zmraštila nos, keď si na to spomenula.

„A pamätáte sa, ako sme raz zachránili celý vrh maličkých zajacov, ktoré mu mali poslúžiť ako krmivo?“

Drake prižmúril oči, užasnutý obrazom, ktorý sa mu zrazu vynoril v hlave: oni dvaja ako deti. „Áno… ušli sme a vypustili tie zajačiky na slobodu.“

„A vy ste z toho potom mali problémy,“ doberala si ho.

„Ale vy nikdy, však?“ povedal s úsmevom. „Hoci vy ste to vymysleli.“

„Nie, ja nie. To ste boli vy.“

Krútil hlavou. „Veď vy ste ma na to nahovorili.“

„Lebo ste ma jednoducho nemohli vidieť plakať.“

Drake na ňu mlčky hľadel.

„Tie zajačiky by inak zomreli hroznou smrťou! Museli sme im pomôcť. Ale vy ste sa vtedy stali mojím hrdinom,“ pripomenula mu. „Vylomili ste zámku na klietke.“

„Nepamätám si to.“

„Nuž, ja áno,“ vyhlásila. „Nikdy nezabudnem, ako ste sa vtedy večer vzopreli svojmu otcovi. Kvôli mne. A kvôli tým zajačikom,“ dodala.

Nechápavo sa na ňu usmial. „Nemôžem uveriť, že stále máte tú jazvu. Ale stavím sa, že ste sa nikdy neprestali starať o divé zvieratá.“

Usmiala sa naňho. Drake hľadal jej tvár, potešený, že sa mu v pamäti začínajú vybavovať zlomky zo života. Na príčine musí byť ona. Už roky pri nikom necítil takú dôvernú blízkosť, také bezpečie. Kdesi vo svojom srdci vedel, že jej vždy veril. A že ona ho vždy milovala, hoci ho jeho rodičia vystríhali, že Emily je hlboko pod jeho spoločenskou úrovňou.

Opätovala jeho pohľad. „Viete, prečo som vás sem doviedla, Drake?“

Zavrtel hlavou, nemý od presily citov.

„Toto je náš strom pravdy.“ Natiahla sa a položila svoju zjazvenú ruku na jeho dlaň. „Je načase, aby ste mi povedali, čo sa vám stalo.“

Náhle odtiahol ruku a potriasol hlavou. „Nespomínam si.“

„Ale áno. Iba máte strach. Ale teraz ste v bezpečí. Musíte mi to povedať. Viem o Ráde, spomínate si?“ zašepkala, pozrúc smerom k seržantovi Parkerovi. „Povedali ste mi o tom, keď sme boli malí. Ako budete musieť ísť do tej tajnej vojenskej školy v Škótsku, kde vás budú cvičiť, aby sa z vás stal veľký bojovník. Nikdy som to nikomu neprezradila, ako som sľúbila. Ale neviete, ako som sa o vás bála. Bože, myslela som si, že ste mŕtvy. Ste však nažive, Drake, a to je to najlepšie, čo ma v živote postretlo, ale to… čo vám urobili…“ Rýchlo odvrátila pohľad, keď sa jej oči zaliali slzami. Potlačila ich a znova sa k nemu obrátila.

Srdce mu prudko búšilo.

„Chcem vám pomôcť. Prosím… azda mi ešte veríte? Alebo nie? Viete, že by som vám nikdy neublížila. Nemôžete tú hrôzu nosiť v sebe. Postarám sa o vás, ale musím vedieť, ako liečiť vaše rany. Drake, povedzte mi, čo vám tí ľudia urobili.“

Hľadel na ňu, rozhodnutý mlčať rovnako ako v tom nemeckom väzení, ale tentoraz z úplne iných dôvodov. Nechcel si spomenúť. Chcel to nechať ďaleko za sebou. Okrem toho by niekto ako Emily nikdy nemal počuť slovo mučenie.

Čakala, potom pokrútila hlavou, keď mlčal. „Nebojte sa. Čokoľvek to je, nemusíte tomu čeliť sám. Postavím vás znovu na nohy, Drake. Každý deň sa vám budem venovať, kým nebudete zasa silný…“

„Nie som jedno z vašich divých zvierat,“ prerušil ju, neschopný dlhšie počúvať. Hlas sa mu triasol a hrdlo mal zovreté. „Ak ma máte rada, Emily, potom mi musíte dovoliť odísť. Pomôžte mi utiecť tým mužom.“

„Nie, vy musíte zostať tu,“ povedala ostro. „So mnou. Tu budete v bezpečí. Patríte sem. Nemienim vám pomáhať, aby vám zase nejako ublížili. To odo mňa nemôžete žiadať.“

„Vy nerozumiete. Je toho viac, čo musím urobiť.“

„Nie ste na to pripravený! Bože, nezničili vás už dosť?“ skríkla. Tvrdohlavo pokrútila hlavou. „Nie, už o tom ani slova. Prinajmenšom musíte zosilnieť. Nepôjdete nikam, kým sa neuzdravíte.“

„Myslíte, že mi v tom zabránite, malá Emily?“ zamrmlal, zachmúrene na ňu hľadiac. „Nikdy vám nenapadlo, že mi nemôžete rozkazovať?“

Trochu zbledla, ale pokrútila hlavou. „Nie, Drake,“ odvetila, „nikdy sa vás nevzdám, bez ohľadu na to, čo sa stane.“

Sklopil oči, dusiac v sebe hnev. Aká je len hlúpučká.

Krásna, nevinná a hlúpučká.

Desiata kapitola

Milovanie s Marou zanechalo v Jordanovi blúznivý pocit šťastia – a výčitky svedomia. A tie mu ešte aj o niekoľko dní bránili v sústredení, keď hral karty s regentom a jeho priateľmi v klube U Watiera.

Keď muž, ktorý rozdával karty, hodil balíček každému z hráčov sediacich okolo okrúhleho stola potiahnutého zeleným súknom, Jordan sa prinútil ignorovať rastúce znepokojenie, o ktorom Mara nič nevedela, a namiesto toho sa sústredil na úlohu, pre ktorú ho sem vyslali. Jeho misia bola v ten večer jednoduchá, hoci si vyžadovala istú obratnosť: nadviazať kontakt s vytipovanou osobou, Albertom Carewom, vojvodom z Holyfieldu, a zapracovať na tom, aby mu „Alby“ začal dôverovať. Týmto menom ho volali jeho vymódení priatelia v časoch, keď bol ešte len lord Albert Carew, síce švihák udávajúci tón, ale iba druhorodený syn bývalého vojvodu; teda pred tým, ako sa dostal k titulu svojho staršieho brata.

Keď si Jordan získal Albertovu dôveru, začal preverovať jeho vzťah s prometeovcami – kto z nich mu dáva pokyny a čo má vojvoda v záujme nepriateľa dosiahnuť v úzkom kruhu regentových výstredných priateľov. Je to prinajmenšom divný spolok, uvažoval Jordan, pozorujúc ich pri stole. Dnes večer sa musel pousilovať, aby ho divoká regentova spoločnosť prijala medzi seba, takže nabudúce ho znova pozvú, a on bude môcť pokračovať v pátraní po predpokladanom prometeovskom zradcovi v ich strede. Z toho zasa vyplývalo, že by mal dobre hrať karty – ale nie priveľmi.

Nechcel zatieniť ostatných, hoci bežne v kartových hrách vždy exceloval. Zdalo sa, že aj dnes mu to ide. Po celý večer sa mu pri whiste vo dvojici s lordom Yarmouthom tak dobre darilo, až si uvedomil, že by bolo lepšie nejaké peniaze aj prehrať, najmä keď džentlmeni nadránom prešli z whistu na makao.

Ach, makao, pekelná hra, ktorou bol klub U Watiera neslávne známy! Pri tejto zábave nebolo vôbec ťažké prehrať celý majetok. Jordan po hodine hry úspešne premárnil tritisíc libier z falconridgeovského majetku. S ľahkým úsmevom však nechal na stole žetóny zo slonoviny v tvare ryby, predstavujúce tú veľkú sumu.

„Dobrá hra, Holyfield,“ povedal uznanlivo, lebo Alby sa v tomto kole pochlapil. Vyobliekaný švihák sa vyžíval vo chvále, ktorá sa naňho odvšadiaľ znášala. Všetci mu gratulovali.

„Narodil som sa pod šťastnou hviezdou,“ vyhlásil, ukladajúc si žetóny do vežičiek.

To rozhodne, pomyslel si Jordan, stále sa usmievajúc. Alby mal neuveriteľné šťastie, vďaka ktorému mu titul vojvodu sám padol do lona a otvoril mu dvere k stolovaniu s budúcim kráľom Anglicka. Prometeovci s tým rozhodne nemali nič spoločné. Rád však, pravdaže, vedel, čo je vo veci.

Albyho starší brat sa utopil spolu so svojou tehotnou ženou počas dovolenky vo Francúzsku, priveľmi blízko teritória Malcolma Banksa. To len zvýšilo podozrenie Rádu, že nešlo o tragickú nehodu na rieke. Bolo možné, že Albert vďaka vlastnej chorobnej ctižiadosti niekomu zaplatil, aby ich zabil, avšak Rád o tom pochyboval. Ten švihák bol samoľúby, arogantný intrigán, ale pravdepodobne by sám nebol schopný zosnovať vraždu. Mohol to však celkom dobre byť niekto z jeho okolia, niekto, kto potreboval služby človeka s prístupom do najvyšších kruhov. Niekto dostatočne bezohľadný, aby niekoľkonásobnou vraždou pomohol druhorodenému synovi k titulu vojvodu – za istú cenu.

Ale prečo?

Zistiť to bolo Jordanovou úlohou. Teraz sa však podávalo občerstvenie. Vzhľadom na to, že boli tri hodiny ráno, Jordan nemal záujem o výtvory šéfkuchára vychýrenej reštaurácie, ale bolo zábavné pozorovať reakcie ostatných mužov. Zrazu sa otvorili dvere susednej jedálne a húf čašníkov fanfárami privítal jeho kráľovskú výsosť a jeho spoločnosť. Koniec koncov, vladár sám inicioval založenie klubu U Watiera, keď od svojich priateľov počul, že jedlo v iných kluboch je hrozne mdlé a jednotvárne. Hneď poslal dvoch kráľovských kuchárov pod vedením svojho bývalého pážaťa Watiera, aby otvorili nový klub na Piccadilly s vynikajúcim menu, hodným londýnskych gurmánov a jeho kráľovského žalúdka.

Ako Jordan očakával, hráči pohltali všetko, čo čašníci priniesli. Napokon si aj on vzal trochu jedla na tanierik, aby nepôsobil neslušne, a pobavene sledoval týchto výstredných ľudí. Skutočne, ešte nikdy nevidel pestrejšiu spoločnosť – od pažravcov a zhýralcov až po vyslovených bláznov. Bol tam istý člen klubu menom Bligh, ktorý zjavne patril do blázinca, súdiac podľa toho, ako sám sebe čosi ustavične nástojčivo hundral. Ostatní muži ho naširoko obchádzali. Jordan zbledol, keď si uvedomil, že ten duševne labilný chlapík má pri sebe dve pištole – priamo v prítomnosti regenta. Nespúšťal z Bligha oči. Išlo o priame ohrozenie panovníka. Princ však nedával najavo, že by ho ten pomätený kamarát čo len v najmenšom znepokojoval, ale Jordan sa musel zdržiavať, aby nepreskočil cez stôl a neodzbrojil ho. Väčšina ostatných prítomných vyzerala neškodne – vrátane pekných dievčat z nižších vrstiev.

A nikto z tejto spoločnosti už nespomenul Beaua Brummella, vypovedaného z regentových kruhov. Akoby prestal existovať. Ale jeho zušľachťujúci vplyv bolo ešte vždy badať, lebo šviháci stále venovali veľkú pozornosť svojmu odevu. Jordanovi napadlo, či jeho výsosti niekedy nechýba bývalý priateľ a jeho vycibrený vkus, ale regent, usadený na konci ‚stola, vyzeral ako vždy spokojný. Vedľa neho sedel lord Alvanley, veľký, tučný, veselý obor, ustavične vtipkujúci na účet ctihodného lorda „Pudla“ Bynga, ktorý do klubu doviedol svojho psa. „Ale veď nikomu neprekáža!“ bránil sa milujúci majiteľ psíka a kŕmil svojho rozmaznaného miláčika kúskami kačice na pomarančoch, majstrovského diela šéfkuchára.

Medzitým sa na druhom konci stola plukovník Hanger súkromne stavil s lordom Barrymorom, prezývaným Pekelník, ako dlho potrvá starému opilcovi vojvodovi z Norfolku, kým sa zvezie z kresla a spadne na zem. Jeho milosť vyzerala, že tam už smeruje.

V porovnaní s týmito ľuďmi pôsobil Albert celkom normálne. Zdalo sa, že je z tejto spoločnosti v rozpakoch rovnako ako Jordan. Keď neskôr vyšiel na balkón, aby si zapálil cigaru, Jordan videl, že je pravá chvíľa na zblíženie. „Dobre hráte makao, Holyfield,“ pochválil ho, kráčajúc k nemu, lebo si spomenul, ako veľmi si Albert užíval predošlú chválu.

„Hm, áno, ďakujem. Nie som celkom neúspešný,“ priznal vojvoda, očarený sám sebou. Dámy z vyššej spoločnosti ho považovali za fešáka už aj pred tým, ako sa dostal k vojvodskému titulu. Teraz sa otočil a premeral si Jordana od hlavy až k pätám. „Falconridge, však?“

„Áno, vaša milosť,“ odpovedal Jordán s úklonom a nenápadne sa uškrnul nad Albyho vyumelkovaným zjavom.

„Nie ste vy Rotherstonov priateľ?“

„Sme kolegovia z klubu,“ pripustil, dobre si vedomý, že Max a Alby, narodení na susediacich panstvách, sa od detstva neznášajú. A boli aj dlhodobými rivalmi – pre krásnu Daphne.

„Ale videl som vás s ním v meste,“ trval Alby na svojom. „Aj v spoločnosti.“

„V poslednom čase asi nie,“ povedal Jordan trpezlivo.

„Naozaj?“ Teraz skutočne upútal Albertovu pozornosť. „Aké poľutovaniahodné. Čo ste sa vy dvaja pohádali?“ spýtal sa a na tvári sa mu zjavil škodoradostný úsmev.

„Nie celkom.“ Jordan zmĺkol a úkosom naňho pozrel. „Povedzme, že niektorí muži sa v manželstve zmenia.“

Albert naňho dychtivo pozrel. „Ako to?“

„Odo mňa to akože neviete, Holyfield,“ povedal Jordan tlmene, „ale tá jeho manželka drží úbohého Maxa poriadne nakrátko.“

Albyho oči sa škodoradostne rozhoreli. „Čo nepoviete.“

„Obávam sa, že musí čeliť mnohým hádkam.“

„Božemôj! Daphne je dračica? Rozkošné,“ zahundral Alby. „To by som si nikdy nepomyslel.“

„Aj ženy sa v manželstve niekedy zmenia,“ dodal Jordan premúdrelo. „Aj z najočarujúcejšej kokety sa môže stať skutočná harpya, len čo má na prste krúžok.“

Alby krútil hlavou, vychutnávajúc Jordanovo odhalenie. „Som ohromený, ale na druhej strane aj spokojný.“

„A vy ste jej náhodou kedysi nedvorili? Daphne – teda… lady Rotherstonovej?“

Albertov krátky smiech vyznel čiastočne ako kŕč, čiastočne ako úškľabok. „To bolo dávno. Našťastie som stratil záujem a vzdal sa tej predstavy. Nebola môj typ.“ Ha.

„Takže možno povedať, že ste vlastne mali šťastie, keď ste boli neúspešný.“

Zmienka o jeho porážke presvedčila Alberta, aby úplne opustil túto tému.

Jordan si vedel živo predstaviť rozhorčenie svojho najlepšieho priateľa Maxa, keby počul, že Alby označil božskú Daphne za dračicu. Potlačil úsmev a spomenul si, že po návrate musí podať správu svojmu veliteľovi skupiny. Max mu práve včera písal o pokrokoch, ktoré robí Drake pod vplyvom akejsi záhadnej Emily.

Albert sa odvrátil, vyfukujúc dym z cigary, a nočný vietor mu rozstrapatil pestované plavé kučery. Jeho ďalšie slová však Jordana schladili. „Počul som, že ste dobyli lady Piersonovú, Falconridge.“

Ostro, ale opatrne naňho fľochol. „Práve naopak, to lady dobyla mňa.“

Albert vyprskol, pochopiac jeho poznámku ako prejav diskrétnosti.

Jordanovi sa priečilo predstierať ľahostajný postoj k Mare, ale nemienil na ňu upriamiť pozornosť muža, ktorého podozrieval, že je prívržencom prometeovcov. „Človek sa v tomto živote musí nejako zabaviť, čo poviete, Holyfield?“ poznamenal.

Albert pokrčil plecami a vyslovil najvyššiu pochvalu: „Dobre sa oblieka.“

„Rozhodne,“ zamrmlal Jordan, hoci jemu sa viac páčila bez tých fajnových šiat z Bond Street, ktoré rada nosila.

„Vám to nejde na nervy,“ obrátil sa k nemu Alby, „keď vždy rozpráva len o tom svojom faganovi? Ježiši, tá žena si myslí, že jej syna zoslal na zem sám Pán Boh! Nekonečne ma to nudí.“

Jordan sa potichu zasmial. „Verím, že áno. Ale, viete, aj keď žena reční, muž to ešte nemusí počúvať.“

„To je pravda! A ak predstierate záujem, máte z toho aj istý osoh…“

„Presne tak.“ Jordan zdvihol svoj pohárik whisky na zdravie tej dámy, nech už bola kdekoľvek, potom ho do seba prevrátil.

Albert ho sledoval s opatrným záujmom. „Budete sprevádzať Maru na budúci týždeň na ples v Carlton House? Veď viete, neoficiálna oslava zásnub princeznej Charlotte.“

„Áno, budem mať tú česť,“ vyhlásil bezstarostne. „Prečo sa pýtate?“

„Budú sa tam hrať karty. Videl som, ako dobre vám to išlo s Yarmouthom.“ Obzrel sa k jedálni, potom sa znovu potmehúdsky zadíval na Jordana. „Keďže obaja vieme, ako si počínať pri hráčskych stoloch, mohli by sme byť na plese partnermi vo whiste a dať ostatným na frak.“

Jordan sa naňho usmial. „Páči sa mi, ako rozmýšľate, Holyfield. To znie veľmi výnosne.“

„Výborne.“ Albert sa vzpriamil a vznešene Jordanovi pokynul. „Vyprázdnime im vrecká. Som rád, že ste sa k nám pridali, Falconridge. Po Rotherstonovi ste vítaná zmena. On medzi nás nikdy nezapadol. Ale vám sa to podarí.“

„Ďakujem, vojvoda.“ Jordan sa mlčky uklonil, lebo sa bál, aby nepovedal niečo nerozumné. Albert vysoko zdvihol hlavu a povýšene sa s ním rozlúčil. S nosom nahor sa pomaly pobral k jedinému mužovi v miestnosti, ktorého považoval za hodného svojej prítomnosti: k regentovi.

Jordan s nechuťou pozoroval jeho vzďaľujúci sa chrbát. V každom prípade odviedol dobrú prácu.

„Nevyzerá nádherne?“ vyhŕkla Mara pri pohľade na princeznú Charlotte a princa Leopolda, vítajúcich dlhočizný rad svojich hostí, ktorý vyzeral, akoby mal za bránou Carlton House ešte niekoľko míľ. „Aký pyšný musíte byť na svoje dievčatko, také dospelé,“ povedala regentovi so zvlhnutými očami. „Pozrite len na nich, ako im to spolu pristane. Sú rozkošní!“

„Dúfam,“ zamrmlal regent, hoci oči sa mu leskli otcovskou pýchou.

„Bože, aký je do nej zbláznený.“

Keď bucľatej, nepôvabnej princeznej Charlotte spadol vejár, princ Leopold skočil, zdvihol ho a úctivo jej ho podal. Mara si vzdychla nad tým, akí sú sladkí. „Vidno, že sú do seba zaľúbení. Princ na nej môže oči nechať a ona priam žiari.“

Mohutný panovník na ňu úkosom pozrel. „Celkom ako vy, moja drahá.“

„Ja?“ Mara sa k nemu obrátila s tmavým rumencom a vrúcnym úsmevom.

Vševediaco zdvihol obočie. „Dajte si naňho pozor. Viac vám nepoviem. Viete, že budem vždy chrániť vás a Thomasa. Ak ublíži jednému z vás, uvrhnem ho do Toweru.“

„Som si istá, že to nebude nutné. Je to čestný muž,“ vyhlásila. „Sme spolu naozaj šťastní.“

Pozrela k herni, kde bol Jordan pohrúžený do whistu, ale jeho kráľovská výsosť vedľa nej si nespokojne povzdychla. „Božemôj, toto miesto je plné zamilovaných ľudí. Len ťažko to znášam,“ dodal ironicky, ale v očiach sa mu zjavil smútok.

Mara rozmýšľala, či si spomenul na svoju prvú lásku, tiež vdovu, nešťastnú pani Fitzherbertovú. Nedovolili mu vziať si ju, pretože bola katolíčka.

Pokrčil plecami, aby striasol sentimentálnu spomienku. „Užívajte si, moja drahá,“ poradil jej s úsmevom, keď sa s ňou rozlúčil a odišiel medzi ďalších hostí. Mara sledovala starnúceho princa, ktorý sa ujal svojich hostiteľských povinností. S ľútosťou si pomyslela, že napriek moci a nezmerateľnému bohatstvu, ktorým jeho kráľovská výsosť disponuje, nemôže mať najväčšiu drahocennosť tohto sveta, dostupnú zadarmo aj tomu najchudobnejšiemu sedliakovi: lásku.

Pozrela na Gerrita Doua, ktorý teraz visel na čestnom mieste nad kozubom v Modrej zamatovej komnate. Dokonca aj ten tmavý obraz, typický pre holandský štýl, vypovedal o láske muža k žene. Nejaký starý obchodník si objednal portrét svojej rovnako starej manželky. Nevyžarovala z neho sviežosť mladej tváre ako z budúcej nevesty, princeznej Charlotte, ale unavená krása tváre starej ženy, zvráskavenej, s ustatým pohľadom, no v jej pokojných očiach sa odrážalo vnútorné svetlo lásky, ktorá vydržala celý život.

Mara si uvedomila, že jej pod dojmom týchto predstáv vlhnú oči, otriasla sa teda a šla nazrieť do veľkého salóna, kde pri množstve stolov sedeli štvorice kartárov. Hluk plesu tu ustupoval tichu, v ktorom sa mohli koncentrovať na hru. Mara potlačila úsmev, keď zbadala, že Jordan je partnerom neznesiteľného Albyho, vojvodu všetkých švihákov. Jej cher ami musí byť naozaj zručný hráč, ak sa povýšenecky Holyfield znížil k tomu, aby s ním vo whiste vytvoril dvojicu. Alby dokonca ani ako obyčajný druhorodený syn vojvodu nemárnil čas so stroskotancami. S mužmi, ktorí si nekúpili topánky u vychyteného výrobcu alebo – tá hrôza – nechodili do klubu Whittes, ani neprehovoril.

Gróf z Falconridgea sa však s ľahkosťou vyrovná Albyho úrovni, premýšľala, dychtivo sledujúc svojho milenca. Jeho predpísaný frak bol stelesnením mužnej dokonalosti. Ale taký bol vlastne aj Jordan.

Akoby pocítil jej pohľad, pomaly sa obzrel k dverám a zbadal ju. Vrúcne sa na ňu usmial cez celú miestnosť, až sa Mara začervenala a srdce sa jej zachvelo. Keď sa ich oči stretli, na celom tele jej naskočila husia koža.

Preboha. Oheň v jeho očiach jasne prezrádzal plány, ktoré s ňou mal túto noc. Mara prehltla, tvár jej ešte viac zrumenela. Nebesia, zdalo sa, že jediné, čo teraz dokáže, je červenať sa, bez dôvodu sa smiať a hmkať si hlúpe melódie. Delilah už bola na ňu dosť nazlostená.

Vrátila mu úsmev v trpezlivom očakávaní, ale nemienila ho rušiť v hre v karty. Neskôr ho bude mať celého pre seba.

Poslala mu na rozlúčku ešte jeden úsmev a zvrtla sa. Oviala sa vejárom, aby jej rýchlejšie zmizol rumenec z tváre, a zrazu zbadala úbohého Colea, osamoteného a strhaného, opierajúceho sa o zábradlie balkóna nad Osemhrannou sálou. Mara súcitne sledovala jeho pohľad a strhla sa, vidiac, že Cole pozoruje Delilah, ktorá sa práve vrhla na fúzatého kapitána Modrých uniforiem. Bože, prečo je taká hlúpa? Poznala však odpoveď. Cole ju poznal tiež, ale vyzeral, akoby mu už dochádzala trpezlivosť.

Mara potlačila myšlienky na istého grófa a pobrala sa ku Coleovi, aby mu prejavila svoju náklonnosť – a povzbudila ho. „Ešte sa nevzdávajte,“ povedala ticho a oprela sa vedľa neho o zábradlie.

„Prečo nie?“ zavrčal. „Som hlupák, že som to už dávno neurobil. Tá ženská! Úmyselne ma ničí!“

„Áno, ale tá ženská vás svojím zvláštnym spôsobom miluje,“ uistila ho veselo. „Verte mi, stojí o vás.“

Otočil sa k nej s výrazom najhlbšieho zúfalstva. „Prihovoríte sa u nej za mňa?“

Mara zdvihla obočie. „Naozaj si nie som istá, či by som do toho mala zasahovať.“

„Aspoň ju odveďte od toho lumpa, nech je to ktokoľvek! Prosím!“ dodal, dívajúc sa na ňu tak ubiedene, že sa len smutne usmiala. „To by som mohla urobiť.“ Pohladkala Colea po chrbte, keď prechádzala okolo neho, potom zamierila dolu, aby sa pokúsila dohovoriť Delilah, nech sa neusiluje zničiť samu seba. Alebo ju aspoň odtiahnuť od toho pekného dôstojníka.

Na záver víťaznej hry Jordan vstal a potriasol si ruku s Albertom aj s ich porazenými protivníkmi.

Len čo prepustili svoj stôl ďalšiemu kvartetu hráčov, Albert sa škodoradostne zasmial. „Skvelá hra, Falconridge! Povedal by som, že sme si počínali veľmi dobre.“

„Vďaka vašej zručnosti, Holyfield,“ pochválil ho Jordan bez stopy irónie v hlase. „To vaša hra rozhodla o víťazstve.“

„Možno áno, ale vy ste tiež neurobili nijakú veľkú chybu.“

„Ste priveľmi láskavý.“

Albert mu uznanlivo kývol a hneď si ho prestal všímať, vkročiac medzi ľudí. Jordan hľadel za ním a premýšľal, ako ho Max mohol vystáť, keď boli po celé detstvo susedia. Nikdy v živote sa nestretol s väčším trkvasom. Popravde bol prekvapený, že vyhrali, lebo hral mimoriadne nesústredene. Jediné, po čom po celý čas túžil, bola Marina prítomnosť. Do úst sa mu nahrnuli sliny pri pomyslení, ako tam stála v nadýchanej plesovej róbe ružovkastej farby, obopínajúcej jej krivky, a z tmavých očí jej sálala vrúcnosť, keď sa naňho usmiala z otvorených dverí.

Keby ho niekto sledoval, nezbadal by nijakú stopu vášne v jeho pohľade. Musel sa pretvarovať, lebo naproti nemu pri hráčskom stole sedel muž, ktorého mal za úlohu sledovať. Koniec koncov, povedal Albertovi, že jeho záujem o Maru je výhradne sexuálny. Povedal to v záujme jej bezpečnosti a naskrze cynický Albert mu ochotne uveril. Ale Jordan dobre vedel, že sa mu to môže vypomstiť, ak sa tie slová niekedy dostanú až k Mare. Kde, dočerta, vôbec je?

Keď vyšiel z herne a šiel ju hľadať, takmer vrazil do regenta, ktorý sa potuloval medzi hosťami. Červená tvár mu zažiarila. „Falconridge.“

Jordan pozdravil jeho kráľovskú výsosť zdvorilou poklonou. „Sire.“

Regent si zjavne všimol jeho nepokojný pohľad. „Hľadáte niekoho?“ zatiahol, nezdržiac sa krivého úsmevu. „Išla tadiaľto,“ ukázal cez plece.

„Ďakujem vám, pane.“

„Hm.“ Princ naňho nedôverčivo pozrel, pohol sa a v okamihu ho zas obklopili hostia.

Jordan vyšiel na balkón, kývol Coleovi a oprel sa rukami o zábradlie. Pozorne si prezeral obrovský priestor Osemhrannej sály pod balkónom, kde sa mal čoskoro začať tanec. Tam je. Pery mu zvlnil úsmev, keď zbadal Maru. Hovorila s Delilah. Ponáhľal sa z balkóna za ňou, ale po ceste nadol veľkým schodiskom zazrel kútikom oka Alberta. Ihneď zastal, lebo si všimol, že inokedy úžasne ležérny spôsob, akým vojvoda zvykol chodiť, sa zmenil na kradmú, neprirodzenú chôdzu.

Albert bol vždy nesmierne rád stredobodom pozornosti, no teraz sa lepil k stene, akoby sa niekam zakrádal. Kam ide? Jordan by vedel o lepšej činnosti, ako sledovať vojvodu, bol si však vedomý, čo je jeho povinnosť, a tak nešiel za dámou svojho srdca, ale za Albertom. Po niekoľkých metroch si vojvoda nedbanlivo vzal pohárik šampanského z podnosu od sluhu a zdvihol koláčik zo stola so sladkosťami, keď kráčal okolo, pokúšajúc sa správať nenútene. Ale Jordan za tým cítil čosi vopred pripravené. Preto sa pustil za ním.

Držiac si ho na dohľad, začul útržky rozhovoru, keď sa prepletal pomedzi dav. „Svadba bude čoskoro.“

„Druhého mája, však?“

„Áno, ale vo Westminsterskom opátstve?“

„Nie, budú ju mať priamo tu v Carlton House.“

„Naozaj?“

„Má to byť skromný a neverejný obrad, iba rodina, povedala jeho kráľovská výsosť. Myslí si, že sobáš by mohol byť v Karmínovej dvorane.“

„Nie je to úžasné?“

Jordan chvíľami vnímal hudbu, ktorá prúdila z jednotlivých kútov. Tu husľové trio, tam harfa a flauta. Cez okno sa dnu niesli zvuky regentovej obľúbenej nemeckej dychovky, ktorá hrala vonku na terase vedúcej k záhradám.

Ale teraz, keď sa Jordan ponáhľal za Albertom, všetky zvuky sa strácali v diaľke. Dvojité predsiene s nepoškvrnenými mramorovými podlahami lemovali hlavnú vstupnú dvoranu, kam popod masívne stĺporadie ešte stále prichádzali hostia. Albert zamieril k regentovým súkromným apartmánom v Carlton House, ak si to Jordan správne pamätal. Bol si takmer istý, že touto cestou prišiel aj prvý raz, sprevádzajúc Maru, keď niesla svojmu kráľovskému priateľovi obraz Gerrita Doua.

Albert prehltol posledný dúšok šampanského a vošiel do miestnosti vo vzdialenejšom ľavom rohu predsiene. Jordan sa tam obozretne približoval, zakrádajúc sa až k dvojitým dverám do miestnosti. Rýchly pohľad za dvere mu odhalil rozsiahlu gotickú knižnicu. Vnútri posedávalo a debatovalo množstvo hostí, pretože tu bolo pokojnejšie ako vonku. Zvraštil čelo, keď počul, ako Albert oslovuje všetkých, ktorí tam hľadali útočisko.

„Dámy a páni, ráčte mi venovať pozornosť,“ zapriadol. „Jeho kráľovská výsosť o chvíľku prednesie na veľkom schodisku prípitok pre princeznú Charlotte a princa Leopolda. Je tu Angelica Catalani, ktorá súhlasila, že po prípitku zaspieva pieseň šťastnému páru. Nedajte si to ujsť. Áno, správne,“ odpovedal staršej dáme na nejakú otázku, ktorú však Jordan nezačul.

„Možno sa budete chcieť presunúť do Osemhrannej sály, lebo, ako som počul, len čo Catalani dospieva, začne sa tanec.“

Hosťom zjavne ani nenapadlo, že by to mohla byť lesť. Vzali si jeho radu k srdcu a ponáhľali sa von z knižnice.

Jordan bol v rozpakoch. Cez dvere videl Alberta zaujatého hosťami, ktorí nemienili odísť. Keď vojvoda hlasnejšie zopakoval staršiemu páru svoje oznámenie, Jordan sa chopil príležitosti a vkĺzol do knižnice, odkiaľ ostatní práve vychádzali.

Rýchlo sa ukryl za najbližším veľkým stĺpom, aby ho nezbadali.

O chvíľu neskôr Albert prešiel okolo, elegantne vyženúc posledných hostí z knižnice. Potom znútra zavrel dvere knižnice a zamkol ich. Vzápätí bežal k oknám a rýchlo začal zaťahovať závesy. Sfúkol aj všetky sviečky v miestnosti. Nechal horieť iba jednu.

Pre Jordana bola tma vítaným spoločníkom. Carew, nevšimnúc si jeho prítomnosť, napokon prešiel k dvierkam v rohu knižnice.

Jordan ho sledoval v matnej žiare jedinej sviečky. Videl, ako si z vesty vybral kľúč, a vycítil jeho nervozitu zo spôsobu, akým bojoval so zámkou. Dočerta, čo tam chce? Jordan sa zakrádal bližšie, obíduc stĺp. Albert sa náhle zastavil, akoby pocítil prítomnosť niekoho cudzieho. Otočil sa a hľadel do temnoty. „Je tu niekto?“ spýtal sa napäto. Jordan zadržal dych a ani sa nepohol.

Po chvíli si Alby zaklial popod nos a prišiel k záveru, že to bol len výplod jeho rozčúlenej mysle. Ďalej sa urputne pokúšal otvoriť dvere. Jordan, opretý chrbtom o stĺp, čakal na zvuk, keď zámka cvakne, kľučka sa otočí a otvorené dvere zľahka zavŕzgajú. V pozlátenom zrkadle nad jedným z kozubov knižnice mohol vidieť, že vojvoda vstúpil do malej súkromnej komnaty so stolom a niekoľkými skriňami. Keď si Jordan uvedomil, že sú tak blízko pri regentovej súkromnej časti paláca, nemohol si pomôcť; usúdil, že Albert sa práve vlámal do osobnej kancelárie jeho kráľovskej výsosti.

Alby postavil svietnik na stôl, opäť vytiahol kľúč a otvoril hornú zásuvku. Jordan s ľadovou trpezlivosťou sledoval, ako sa náhlivo prehrabáva v dokumentoch v regentovom stole. Jeho tvár mala v mihotavom svetle sviečky bledú masku strachu. Z jeho výrazu usúdil, že to nerobí dobrovoľne, ale skôr z donútenia. Za to, čím sa Albert teraz zaoberal, by ho mohli obesiť. Niečo hľadal, ale čo také potreboval nájsť? Sekundy ubiehali a Jordan rozmýšľal, či vystúpiť z tieňa a prekvapiť vojvodu alebo vyčkať a sledovať, čo bude robiť ďalej.

Zrazu ktosi zaklopal na dvere knižnice. Albert v súkromnej kancelárii kráľa stuhol.

„Haló? Je tam niekto?“ ozval sa hlas.

Jordan v hrôze pozrel ku dverám.

Mara!

„Jordán, si tam? Zdalo sa mi, že ťa vidím vojsť sem.“ Zaklopala znovu. „Jordan? Otvor! Sľúbil si mi tanec. O chvíľu budú hrať valčík!“

Božemôj, ona ma sledovala!

Jordan sa prikrčil a priam fyzicky cítil, ako Marine slová upútali vojvodovu pozornosť. Zrazu náhlivo strčil papiere späť do zásuvky, rýchlo ju zamkol a schmatol sviečku z regentovho stola. Nato za sebou zavrel dvere kancelárie a zamkol ich. Keď to urobil, prešiel niekoľko krokov do stredu knižnice, kým Mara ešte stále klopala, poobzeral sa v tme a zdvihol sviečku. „Falconridge?“ zašepkal zlostne. „Ste tu? Falconridge! Bože, ozvite sa, ak ste tu!“

Albert čakal.

Jordan zadržiaval dych. Dočerta. Presne pre toto nikdy nespájal prácu s osobným potešením. Úspech, ktorý pomaličky dosahoval pri získavaní Carewovej dôvery, ona nevedomky zničila. Jeho jedinou nádejou bolo, aby Albert prišiel k záveru, že Mara sa zmýlila.

Zaklopala znovu. „Jordan?“

Zdalo sa, akoby si ani Albert nebol ničím istý. „Ak ste tu, Falconridge, budete ľutovať.“

Jordan nepovedal ani slovo. Nedýchal.

Vojvoda sa pokúšal pohľadom preniknúť tiene, hľadajúc ho, ale keď Mara znovu zabúchala na dvere, zasyčal si popod nos kliatbu a s prázdnymi rukami vyšiel ďalšími dverami medzi dvojicou stĺpov na druhom konci knižnice.

Jordan usudzoval, že pre Alberta bude po tom snorení najbezpečnejšie vrátiť sa na slávnosť. Musel docieliť, aby ho všetci videli. Nech si nemyslia, že sa stalo niečo mimoriadne. Zdvihol sa zo svojho úkrytu a náhlivo šiel otvoriť dvere, aby Mara klopaním nepritiahla ďalšiu nechcenú pozornosť.

Jej klopanie začalo znieť skôr nahnevane ako dobromyseľne. „Jordan, ja viem, že si tam! Necítiš sa dobre?“

Keď sa blížil ku dverám, ktoré ich delili, nastala zlovestná pauza.

„Videla som ťa vchádzať,“ informovala ho cez dvere. „Jordan, si tam sám?“

Oči sa mu rozšírili. Obávala sa, že sa vytratil s nejakou inou ženou? Panebože! Už raz bol svedkom jej žiarlivosti – na večierku u Delilah. Ak ho Mara naozaj videla, ako vchádza do knižnice, potom ho bude podozrievať, keďže sa neozval. A to naozaj nepotreboval.

„Tu si!“ vykríkla v okamihu, keď otvoril dvere. „Čo tu robíš?“

„Čakám na teba.“ Jordan ju chytil za zápästie, vtiahol do miestnosti, priamo do svojho náručia, a vrúcne ju pobozkal.

Zmena témy… obľúbená špionážna technika, ktorá ešte nikdy nesklamala.

Jedenásta kapitola

Mara bola naozaj znepokojená, keď Jordan nereagoval na jej klopanie na dvere, lebo jej v ušiach ešte znelo regentovo záhadné varovanie, aby si naňho dala pozor. Čo tým vlastne myslel? Vedel jej kráľovský priateľ o Jordanovi niečo, čo ona nevedela – možno čosi, čo vyšlo najavo počas ich hry v karty? Preboha, začal si s inou ženou? Celkom dobre mohol, pomyslela si v náhlom strachu. Koniec koncov, nevidela ho po celý ten čas. Boli milencami, ale obaja žili svojím nezávislým životom.

Neverila v trvalé šťastie, problém však nebol len v tom. Niekedy by mohla odprisahať, že Jordan jej nehovorí pravdu. Našťastie jeho nežný, hlboký bozk zahnal jej pochybnosti. Cítila sa pre ne hlúpo, ale uľavilo sa jej.

„Je ti lepšie?“ spýtal sa v tme chrapľavým šeptom.

„Čo tu vlastne robíš?“ zašepkala, keď si nežne trel špičku nosa o jej nos. „Vyzeral si tak záhadne, keď si vychádzal z Osemhrannej sály.“

„Záhadne?“ zopakoval, zdvihnúc obočie.

„Dobre si počul.“ Nazrela poza jeho chrbát do zatemnenej miestnosti, ešte vždy ho podozrievajúc. Niekoľko metrov od nich horela na masívnom stole jediná sviečka. „Keď som ťa videla zostupovať po schodoch, myslela som, že sa chceš pripojiť ku mne. Ale ty si si ma vôbec nevšímal a šiel si preč, akoby si mal na práci niečo dôležitejšie.“ Trucovito našpúlila pery.

„Nie, miláčik, mal som iba lepší nápad. To je všetko. Trvalo ti však dosť dlho, kým si pochopila a prišla sem,“ dodal s potmehúdskym úsmevom.

„Mohol si mi povedať, že chceš, aby som šla s tebou!“

„Aby všetci videli, ako spoločne odchádzame? Myslite na klebety, lady Piersonová,“ pokarhal ju figliarsky. „Navyše som sa tešil, že tak to bude vzrušujúcejšie. A ty máš rada vzrušenie, Mara. Či nie? Viem, že máš,“ zašepkal a končekom prsta prešiel po jej prsníku až k bradavke.

Pozerala naňho, pery ešte vlhké od jeho bozku. „A čo si tu so mnou mienil robiť?“

Hriešne sa usmial ako pravý člen divokého klubu Inferno. „Hádaj.“

„No teda, lord Falconridge!“ pohoršila sa. „Uprostred kráľovského plesu? Tam vonku sú stovky ľudí!“

„Toľkí ľudia si ani nevšimnú, že dvaja z nich zmizli.“

Znovu ju pobozkal a ona neprotestovala.

„Si taká nádherná, Mara. Túžim po tebe celý večer,“ priznal sa zmyselným šeptom, kĺžuc perami po jej ústach.

Mara sa zachvela. Jeho správanie sa jej však stále zdalo trochu zvláštne, hoci presne nevedela v čom.

Dajte si naňho pozor.

Naklonil hlavu s pobaveným výrazom a zahľadel sa na ňu. „Čo sa deje, miláčik?“

„Neviem.“ Pozrela naňho. „Niečo sa mi nezdá.“

„Prečo si sa ma pýtala, či som sám? Azda si si naozaj nemyslela, že som tu s inou ženou?!“

„No…“ Len čo vyslovil jej obavy nahlas, uvedomila si, ako hlúpo to vyznelo. Očervenela, ale aj tak sa pokúšala brániť. „Viacero dám si ťa dnes večer obzeralo!“

„Naozaj? Nemal som tušenia! Ktoré?“ doberal si ju, rozhliadajúc sa.

„Ty darebák!“ pokarhala ho s úsmevom.

„Mňa zaujíma iba jediná žena, mačiatko moje. Ale budeme tu stáť a hádať sa pre nič alebo využijeme náš úkryt?“ zapriadol, chytiac ju za lakeť, a pritiahol si ju tesne k sebe. Jeho vysoká, pevná postava na ňu ihneď zapôsobila ako obvykle, ale hnevalo ju, že sa jej vysmieva, a tak odtiahla zrumenenú tvár od jeho mäkkých, hľadajúcich pier. „Prečo ti tak dlho trvalo, kým si otvoril dvere?“

„Nemohol som k nim trafiť, keď som sfúkol sviečky.“

„A prečo si sfúkol sviečky?“

„Prečo asi?“ Jordan ju pobozkal aj napriek jej miernemu odporu.

Trochu sa odtiahla, aby mu mohla pozrieť do očí.

Zadíval sa na ňu prenikavo a zvodne. „Niet na koho žiarliť, Mara. Som celý tvoj. Mám ti to dokázať?“ Chytil jej tvár do dlaní a nenásytne pritisol pery na jej ústa.

Jordan hltal jej ústa, ale v skutočnosti neočakával, že mu Mara dovolí, aby sa s ňou pomiloval v regentovej knižnici počas kráľovského plesu. Samozrejme, neublížilo by mu, keby sa na to spýtal, ale vopred tušil, že ho odmietne. Potom ju chcel odprevadiť späť do Osemhrannej sály ako slušný muž a zatancovať si s ňou, ako jej sľúbil.

Keď ju však bozkával, nechtiac dostal viac, ako si predstavoval. Pomaly mu ovinula ruky okolo krku a lákavo pritisla svoje otvorené ružové pery na jeho. V šoku si uvedomil, že Mara je pripravená.

Užasol nad jej odvahou, a keď si pritiahla jeho hlavu, aby prehĺbila intenzitu bozku, určite nepotreboval priamo počuť, čo chce. Pritlačil ju k sebe, objímajúc jej úzky driek, jej teplé, zmyselné telo, keď sa ich ústa spojili v omamnom súboji jazykov.

Jordan cítil v jej bozku prudkú vášeň a túžbu po ňom. Marine ruky v saténových rukavičkách sa majetnícky dotýkali jeho tela – hlavy, pliec, ramien i hrudníka. Každý dotyk mu jasne hovoril, že v jej mysli jej už dávno patrí. Uchvátený a potešený jej útočnosťou vzdychol od rozkoše, keď mu jemná, putujúca ruka zrazu zovrela dávno pripraveného bojovníka. Krátko sa zasmial a okamžite uvoľňoval cestu jej dotyku. „Toto som nečakal,“ dychčal pobavene.

„Mm,“ odvetila a vášnivo ho hladkala cez nohavice.

Doširoka otvoril oči a pozrel na ňu ako pokorný otrok. „Kde ma chceš?“ zašepkal. „Na zemi? Na pohovke? Postojačky? Napríklad tam?“ kývol k neďalekému stĺpu. Mara sledovala jeho pohľad, potom s ľahkým úsmevom sklopila oči, hanblivá a zdráhavá. Pomaly sa otočila k stĺpu, sťahujúc si dlhú večernú rukavičku. S vyzývavým pohľadom cez plece ju hodila za seba, aby ju zachytil ako dôkaz jej koketnej priazne.

Jordan na ňu pozeral, nadšený tou novou, divokou Marou, milenkou, ktorú v nej prebudil. Uchvátilo ho, ako zmyselne sa pohybovala. Oprela sa chrbtom o stĺp, kde sa Jordan ešte pred chvíľou ukrýval pred Albertom. Zahľadela sa naňho vášnivým pohľadom. „Poď a vezmi si ma.“

Jordan si bol v tom okamihu istý, že nemať roky špionážneho výcviku, otvoril by ústa až po samú zem. Nie je to iba sen? Akoby v tranze podišiel k nej, stiahol jej aj druhú rukavičku a dotkol sa jemnej ruky, doteraz skrytej pod saténom. Uchopil ju a vrúcne si ju podvihol k perám. Najprv galantne pobozkal hánky, potom jej otočil ruku dlaňou nahor a vtisol vášnivý bozk na jemnú pokožku dlane. Zavrel oči a užíval si najvyberanejšie hodovanie: nežne jej hryzkal plný pahorok pod palcom a jazykom prechádzal po čiarach na dlani, o ktorých jasnovidci tvrdili, že sa z nich dá čítať budúcnosť, ochutnal jej zápästie a zľahka sa jazykom dotkol končeka každého štíhleho prsta.

Keď zastonala, prikročil k nej bližšie, pevne ju chytil okolo pása a presunul pozornosť na svetlú, hodvábne hebkú hruď, ktorá ho lákala po celý večer. Jej hlboko vystrihnuté plesové šaty boli ušité podľa poslednej módy, ale to ho zaujímalo podstatne menej ako svieže ženské telo pod nimi.

Napríklad ten kratučký živôtik. Nebolo to veľa látky, iba vrstva nariaseného ružového saténu, zakrývajúca len trochu viac ako spodnú polovicu pŕs. Živôtik jej sotva skrýval bradavky a dokonca ani náhrdelník nebol taký veľký, aby rušil plochu krásnej mliečnobielej pokožky. Ľahký korzet ju mierne sťahoval v drieku, ale, chvalabohu, nestláčal jej prsia, len ich trochu zdvihol pre potechu oka. Niežeby takú pomoc potrebovala, pomyslel si, hltajúc ju pohľadom. Len jedna vrstva tenučkého saténu a ďalšia z ešte jemnejšieho batistu stáli medzi ním a prsníkmi, po ktorých tak túžil. Pohrával sa cez šaty s jej bradavkami, sledujúc, ako tvrdnú a rastú, rovnako ako jeho túžba vziať ich do úst.

„Och, Jordan, prosím.“ Jej ston bol reakciou na jeho vášnivé dotyky. Vsunul svoju chvejúcu sa ruku pod živôtik. Prinútil sa byť opatrný. Božemôj, ak jej roztrhne tie prekliate šaty, ochotne vezme ihlu a niť a napraví, čo spáchal. Len nech ho teraz neodmietne.

Nech by ho to stálo čokoľvek, musel hneď a zaraz ochutnať tie lahodné ružové púčiky. Klesol na kolená a ona sa oprela o stĺp, a zatiaľ čo sa tisícky ľudí, panovníka nevynímajúc, hostili o niekoľko miestností ďalej, vyslobodil zo živôtika jej prsníky, jeden po druhom, a oddal sa svojej vlastnej hostine hodnej kráľa. Čoskoro bol taký pohrúžený do tohto veľkolepého, nenásytného hodovania, že si sotva všimol nezbednú nôžku v saténovej tanečnej črievičke, ktorá sa zdvihla z podlahy, aby pohladkala jeho slabiny. Keď sa chvíľu takto pohrávala, nevydržal a zachytil jej členok v dlani. Z úst sa mu vydral chrapľavý smiech. „Ty si naozaj čertica,“ hrešil ju naoko, no v jeho hlase bolo cítiť tiché zbožňovanie.

Mara si zľahka oprela hlavu o stĺp so žiadostivým povzdychom. „Umriem od túžby, ak ma hneď nepomilujete, Falconridge.“

„K službám, mylady.“ Keď sa zdvihol z kolien, aby ju poslúchol, uvedomil si, že sa cíti vinný za svoje klamstvá, a súčasne ho hnala divoká túžba. Nedokázal myslieť na nič iné, len aby už bol v nej. Prudkým pohybom ju zdvihol a preniesol k masívnemu stolu, na ktorom horela jediná sviečka. Mara zavrela oči, keď si ju položil pred seba, a prehla sa na tvrdej doske v rozochvenom očakávaní. Jordan sa postavil k okraju stola a bleskurýchlo si rozopol nohavice. Vedel, že nemajú veľa času. Každú chvíľu sem môže niekto vojsť. Ale to riziko iba vystupňovalo jeho vzrušenie.

Nestrácal ani chvíľku, vsunul jej ruky pod sukne, chytil ju za nahé boky a vošiel do nej. Mara sa pod ním uvoľnila, telo jej zvláčnelo a v tmavých, roztúžených očiach jej zaiskrilo, keď mu hľadela do tváre, prijímajúc ho do seba. „Jordan, myslel si to vážne, keď si povedal, že si celý môj, alebo to bol len prejav galantnosti?“ vydýchla zasnene.

„Myslel som to vážne,“ zamrmlal. „Vždy som to myslel vážne, Mara.“

Ovinula ho nohami okolo bokov a jej vlhké, klzké vnútro ho dychtivo objalo.

Jordan vo svetle jedinej sviečky videl, ako vychutnáva ich milovanie. Pery sa jej leskli, žiarivú pokožku zalievala červeň, drahé šaty sa napínali pod jej dvíhajúcimi sa prsníkmi, keď si ju podmaňoval. Najviac ho však uchvacovali jej takmer bolestné stony. Zvuky, ktoré vydávala, v ňom prebúdzali čosi primitívne, živočíšne, inokedy skryté hlboko pod zovňajškom civilizovaného diplomata. Túžil z nej strhnúť šaty, lákavý obal, ktorý pred ním ukrýval nádheru nahého tela, ale ovládol sa, na uzde ho držala aspoň tá tenká, jemná látka. S rozkošou jej pohladkal prsia a jeho boky sa rytmicky pohybovali medzi jej stehnami.

Preplietli si prsty na rukách a on si na ňu ľahol, zľahka jej pritlačiac zápästia na stôl. Zvíjala sa pod ním, očividne vzrušená tým, že jej drží ruky. Vnikol do nej tvrdo a prudko. Začul tlmený zvuk trhajúcej sa látky, dômyselné švíky sa rozleteli rovnako rýchlo ako jeho sebaovládanie.

Nedokázal z nej spustiť oči, z tej krásnej, nezabudnuteľnej ženy, ktorá si podmanila jeho dušu od prvej chvíle, keď sa stretli.

Musel zaťať zuby pred náhlym nutkaním, aby jej povedal pravdu: že ju miluje tak veľmi, až by pre ňu bez rozmýšľania zomrel. Ale skutočný zmysel tých slov ho varoval pred nerozvážnosťou. Neskôr o tom bude musieť porozmýšľať. Teraz sa neodvážil pokaziť dokonalosť tej chvíle.

Potom ho omámila jej sladkosť a on zavrel oči, vychutnávajúc každú sekundu. Čas sa spomalil, zvyšok sveta zmizol. Bola len Mara. Vzdychala pod ním a priťahovala si ho k sebe, aby ho mohla pobozkať. Preplnená citmi držala v dlaniach jeho tvár, hladkala mu líca, krk a vlasy a vášnivo ho bozkávala. „Daj mi dieťa, Jordan, prosím.“

Jej zadychčaný šepot ním otriasol až do špiku kostí. Zachvel sa, do zavretých očí sa mu tlačili slzy. Vedel, že ide o prosbu zrodenú len z vášne, ale oslovila jeho najhlbšiu túžbu, neuspokojenú počas toľkých rokov v osamotení.

Na takú možnosť nedokázal ani len pomyslieť. Priveľmi to bolelo.

Mara však bola neoblomná. Zdvíhala boky oproti nemu, prsty mu zabárala do vlasov, tisla sa k nemu lonom, zvádzala ho. Vedel, že ona to myslí vážne. Chcela jeho dieťa vo svojom tele. „Je to také krásne,“ zastenala a pritisla si pery na jeho ústa. Jordan strácal dych v bozku, ktorým ho väznila a vzrušene načúval jej prudkým vzdychom po každom jeho náraze. „Bože, Jordan, už to nevydržím“ Triasla sa pod ním, a on sa tiež obával, že sa prestane ovládať.

„Poď,“ zachrčal a položil prst na jej dráždec. Z pier jej vykĺzlo hlboké zastonanie. Zavrel oči, rozhodnutý nestratiť vládu nad sebou, ale zároveň sa do nej ponáral tak rýchlo a tvrdo, ako si jeho vášnivá dáma žiadala. Prídem o rozum, ak čím skôr nevyvrcholíš, pomyslel si šokovane. Aby nad sebou nestratil kontrolu, inštinktívne sa stiahol, pevne stisol viečka a v duchu začal vymenúvať rímskych panovníkov v chronologickom poradí, s obdobím ich vládnutia. Starý študentský trik však tentoraz nezaberal.

Jej náhly výkrik bol signálom, na ktorý čakal. Hlboko v jej horúcom a zamatovom zovretí pocítil vlnu extázy, a v tej chvíli už nedokázal vzdorovať. Oslepený čírou rozkošou, ktorá sa ponad neho prevalila, uchopil hodvábne polovičky jej pôvabného zadočka a ešte hlbšie do nej vnikol.

Božemôj, áno.

Jeho zmysly explodovali a on znehybnel v slastnom vyvrcholení. Pritlmene vykríkol jej meno.

A potom lapal po dychu v hlbokom tichu, v pokoji, vediac, že čokoľvek by sa stalo, už ju nikdy neopustí. Už ju nemôže znova stratiť. Musí sa zaňho vydať. Musí. Lebo bez nej už nemôže žiť. Nechce bez nej žiť.

Ale Damoklov meč jeho poslania mu stále visel nad hlavou a on si netrúfal vtiahnuť ju teraz do svojho života. Musí vyčkať, kým sa jeho misia skončí a nebezpečenstvo sa pominie. Jeho srdce protestovalo, ale pripomenul si, že čakal celých dvanásť rokov. Mohol teda prežiť ešte niekoľko týždňov bez Mary ako svojej manželky. Držal ju a objímal, aby ju chránil pred celým svetom, a sľúbil to sám sebe.

Dotkla sa jeho brady a jemne mu obrátila tvár k bozku. Dívali sa jeden druhému do očí. Si sen, pomyslel si zaplavený nehou a pohladil ju po vlasoch. Môj sen.

Usmiala sa naňho. „Niekedy sa naozaj prekonávate, Falconridge,“ povedala tíško a z jej tmavých, iskrivých očí žiarila radosť.

Potichu sa zasmial.

„Ďakujem, aj ja si to myslím,“ hlesol.

„Nie, láska moja, ja ďakujem tebe.“ Zľahka ho pobozkala a zaprela sa rukou o jeho hruď. „Už ma pusť.“

S povzdychom vyšiel z jej rozhorúčeného lona. Potom si zapol nohavice a pomohol jej vstať. Kým sa unavene obzerala v zrkadle a pokúšala sa upraviť, Jordan ju pozoroval, bojujúc s malichernými pochybnosťami, ktoré sa mu zrodili až kdesi na dne mysle. Čo ak ponuka manželstva nebude tým, čo chce Mara počuť? Páčila sa jej vdovská sloboda a on si vôbec nebol istý, či by mu dala vytúženú odpoveď. Možnože by uprednostnila stav, ako je to teraz.

Ak s ňou však naozaj splodil dieťa, ako od neho chcela, potom jej nedá na výber. Musí si ho vziať a vytvoriť s ním úplnú rodinu, či sa jej to páči, alebo nie.

Hlboko vo svojej duši potlačil prudkú túžbu po takom vývine udalostí a pomaly prešiel k nej. Stála pri zrkadle a hnevala sa, ako vyzerá. Položil dlane na jej hladké ramená a sklonil hlavu, aby ju pobozkal na plece. „Si krásna,“ zašepkal.

„Som strapatá ako strašidlo! A obávam sa, že máme ďalší problém. Roztrhol si mi šaty, ty darebák.“

„Hm, nemôžem povedať, že je mi to ľúto,“ vyhlásil a oči mu zaiskrili, keď pozrel do zrkadla a videl v ňom, ako stojí za ňou a drží ju okolo pása.

„Ty si teda zlomyseľný.“

„Odveziem ťa domov,“ zamrmlal, vychutnávajúc vôňu po milovaní, ktorá z nich stúpala.

„Zostaň so mnou dnes v noci,“ zašepkala.

„Len ak mi urobíš sendvič,“ doberal si ju. Sklonil hlavu, aby ju znovu pobozkal na plece, a vrhol na ňu v zrkadle vrúcny pohľad.

„To určite,“ smiala sa s nádherným dievčenským rumencom. Vystrela ruku a dotkla sa jeho tváre. „A potom, mylord, keď sa posilníte jedlom, mi to môžete urobiť znova.“

„S radosťou,“ odvetil a stisol ju okolo pása. „Si moja.“

„Vyzerá to tak.“ Prijala jeho majetnícke objatie a spokojne si mu položila hlavu na hruď. Vtisol jej na krk ďalší vrúcny bozk, no potom ju pustil a pohol sa k zrkadlu, aby sa aj on dal trochu do poriadku.

Mara naňho hľadela so zasneným úsmevom. Bleskurýchlo si prstami prečesal krátke vlasy a narovnal kravatu. Celá jeho pokožka však žiarila mileneckým jasom a svetlo v jeho očiach pod náhle ťažkými viečkami mu dodávalo vzhľad nasýtenej šelmy. Užil si tento večierok, ako by sa regentovi nikdy ani nesnívalo.

„Musíme odtiaľto nejako vykĺznuť, aby nás nikto nezbadal.“

„Môžeme použiť regentovo súkromné schodisko. Je za tamtými dverami, prejdeme len kúsok po chodbe.“

„Aha.“ Jordan videl, že kývla smerom poza stĺp. Tadiaľ vykĺzol Albert. „Môžeme vyjsť nepozorovane?“

Mara pokrčila plecami. „Možno si nás všimne pár sluhov. Bude lepšie, ak vezmeš sviečku,“ dodala. „Asi tam bude tma.“

„Nevieš, čo je za tými dverami?“ opýtal sa ľahostajne, ukážuc na menšie dvere v rohu.

„Ach, to je regentova súkromná kancelária. Niežeby ju niekedy používal,“ dodala s úsmevom. „Nedôveruje papierovaniu.“

„Môj človek,“ prikývol Jordan.

„Poďme,“ vyzvala ho a vykročila k východu za stĺpom.

Jordan vzal sviečku a otvoril pred ňou ťažké dvere. Mara prekĺzla prvá, potom ho viedla nadol ústrednou chodbou popri regentových súkromných izbách.

„Dúfam, že jeho výsosť sa nenahnevá, že sme prenikli tak blízko k jeho komnatám.“

„Myslím, že za týchto okolností to pochopí,“ odvetila Mara. „Náš princ mával vo svojich lepších časoch aj niekoľko schôdzok za deň na tých najneobvyklejších miestach.“

„Vďaka, ale toto som pre pokoj svojej mysle naozaj nepotreboval vedieť.“

Zasmiala sa a spolu sa ponáhľali temnou chodbou. Keď prišli k bočným dverám, Jordan k nim opatrne pristúpil a otvoril ich len na piaď. Počul ruch slávnosti z dvorany o niekoľko miestností ďalej. Sviečku už viac nepotrebovali, takže ju zahasil a odložil v chodbe. Potom kývol Mare, otvoril dvere a obaja ticho vykĺzli, ponáhľajúc sa po regentovom súkromnom schodisku.

Sukňa sa jej graciózne vlnila, ako sa zakrádali dolu schodmi, držiac sa za ruky, až vyšli do hviezdnatej noci.

Jordan požiadal jedného zo sluhov, aby im poslal jeho koč. Keď videl, ako sa Mara chveje v nočnom chlade, vyzliekol si frak a prehodil jej ho cez plecia. Usmiala sa naňho. Vrhol na ňu pohľad, ktorý sľuboval, že ju čoskoro zahreje – pod prikrývkou.

Kým čakali na koč, obzrel sa cez plece na žiariace okná Carlton House. V hlave mu ešte vírilo množstvo otázok týkajúcich sa Albertovho násilného vniknutia do regentovej pracovne. Prvá bola jasná: Čo tam ten zrejmý prometeovec hľadal, dočerta? Druhá vec ho však znepokojila viac. Potriasol hlavou a premýšľal. Albert odomkol dvere kancelárie aj regentov stôl.

Odkiaľ mal ten diablov syn kľúče?

Čo je to za prekliatu, nervy trhajúcu noc?

Albertovi Carewovi, vojvodovi z Holyfieldu, jeho titul vôbec nepripadal taký úžasný, ako mu kedysi tvrdili.

Keď sa vyzdobený carewovský koč blížil k honosnému sídlu jeho brata na okraji mesta – vlastne k Albertovmu sídlu –, opatrne skúmal plochu okolo budovy osvetlenú mesiacom, či sa niekde neskrýva obávaný votrelec. Vďakabohu, bolo tu ticho, pri elegantnej fontáne pred domom nestáli nijaké cudzie koče ani kone. Vyzeralo to, že bude mať aspoň na chvíľu pokoj, ale človek si nikdy nemohol byť priveľmi istý. Dresden Bloodwell zaútočil vždy nečakane ako morová rana.

Niet divu, že mám pošramotené nervy. Ten diabol mi dýcha na krk.

Albert dúfal, že bude mať aspoň trochu času, aby si vymyslel výhovorku, prečo sa mu nepodarilo splniť úlohu. Nebola to jeho chyba! Ani inokedy to nebola jeho chyba. Takúto politiku Carew viedol po celý svoj život a zvyčajne s ňou mal úspech.

O niekoľko minút neskôr sa koč zastavil a kočiš mu pomohol vystúpiť. Pomaly kráčal k svojmu obrovskému domu, sťahujúc si biele večerné rukavice a odopínajúc čierny saténový plášť, ktorý za ním elegantne povieval. Komorník mu otvoril vstupnú bránu s hlbokým úklonom.

„Nejaké návštevy?“ spýtal sa stroho.

„Nie, vaša milosť.“ Sluha sňal luxusný plášť z Albertových pliec a vzal mu i rukavice. „Budete si želať občerstvenie, pane?“

Vojvoda sa naňho iba zamračil. Kto by mohol jesť v takom napätí?

„Želáte si teda, aby sme vám pripravili kúpeľ?“

Albert opäť mlčal, potom sa zhlboka nadýchol a v duchu si prikázal, aby sa ovládol. Úctivé komorníkove otázky aspoň vytvorili akýsi dojem normálnosti. To ho upokojilo. „Áno. Okúpem sa. Dajte do vody levandulovú kúpeľovú soľ,“ prikázal. „Pomôže mi to uvoľniť sa.“

„Samozrejme, vaša milosť.“ Komorník sa uklonil a odišiel oznámiť služobníctvu, že sa má prebrať zo spánku a začať nosiť horúcu vodu do komnaty jeho milosti.

Albert sa cítil trochu lepšie a sám zamieril do svojej izby. Keď míňal zrkadlo medzi oknami v priestrannej vstupnej hale, zastal, lebo ho upútal jeho odraz. Spokojne na seba pozrel a mysľou mu náhle preletelo nepekné slovo „zradca“.

Absurdné! Okamžite to odmietol, ale vnútornosti mu skrútil kŕč. Nevšímal si to. Nie je zradca. Neurobil nič zlé. Veď to nebola jeho vina. Nemal na výber.

Veď sa len pokúša ostať nažive.

Diabol ma k tomu donútil, pomyslel si chmúrne. Ale zrkadlo mu potvrdilo, že je stále ten istý Alby, dokonca ešte lepší, lebo je vojvoda, v srdci však stále zaháľač z Bond Street, výkvet spoločnosti, s trvalým miestom v lepších kruhoch.

Zradca? No určite! Kto by sa to o ňom odvážil povedať? Rozhodne nevyzeral ako nejaký ustráchaný zlodej, ktorý sa vlámal do regentovho stola, aby sa pokúsil ukradnúť jeho súkromné dokumenty.

Vyschlo mu v ústach, keď si spomenul na svoje nevydarené nočné dobrodružstvo. Nie, nie. Musí si to vymazať z mysle. Každý správny švihák vie, že život človeka má cenu, len ak ho vidia ostatní. Ak nikto nevidel, že to urobil, prakticky k tomu ani nikdy nedošlo.

Odmietol pripustiť, že úplne stratil pôdu pod nohami, a v náhlom chvate prebehol halou, pustiac sa hore schodmi k svojej spálni. Bral ich po dvoch ako človek, ktorý sa pokúša ujsť pred následkami vlastnej chyby. No ešte pred tým, ako vybehol na horné poschodie, spomienka na tú temnú knižnicu sa mu znovu vynorila v mysli. Na chvíľu si predstavil, že ho niekto videl. To by bola pohroma! Zdalo sa mu, že v knižnici priam cíti prítomnosť niekoho, kto sa tam skryl, aby ho špehoval, a potom zaklopala na dvere Mara hľadajúca svojho modrookého žrebca, ale zdalo sa, že sa zmýlila. Musela sa zmýliť. Dopekla, prečo by sa Falconridge obťažoval, aby ho sledoval? To nedávalo žiadny zmysel. Nemal dôvod neveriť tomu prekliato šikovnému partnerovi z whistu. Falconridge mal povesť čestného a rozvážneho muža. Bola to absurdná predstava, že by zo všetkých ľudí práve gróf naňho niekde striehol – ako Dresden Bloodwell. V knižnici nebol okrem neho nik. Albert tomu musel uveriť, aby sa nezbláznil. Desivý pocit, že ho niekto sledoval, bol len výplodom jeho stupňujúcej sa paranoje. Boh vie, že nie je stvorený pre intrigy. Odkedy mu Dresden Bloodwell ako jed vnikol do života, naháňal mu hrôzu každý tieň.

Ešte aj teraz, keď došiel k svojej veľkej tmavej spálni, zaváhal ako dieťa, ktoré sa bojí tmy. Nezbadal však nijaké stopy nebezpečenstva. S úľavou za sebou zavrel dvere. Prešiel izbou a zo zvyku sa postavil k toaletnému stolíku so zrkadlom. Odhodil kravatu a v zrkadle sledoval sám seba, ako si rozopína bielu hodvábnu vestu. Zrazu mu však od ľaku vyrazilo dych, keď sa za ním v zrkadle objavila jeho nočná mora.

„Máte to?“

Zvrtol sa a takmer vyskočil z kože. „Kristepane, ale ste ma vydesili!“

„Máte ten zoznam?“ opýtal sa Bloodwell rovnako neúprosným, monotónnym hlasom, z ktorého behali Albertovi po chrbte zimomriavky zakaždým, keď ho začul. Srdce mu bilo tak silno, že na okamih nedokázal lapiť dych. O krok ustúpil od Bloodwella, aby sa vyhol prenikavému pohľadu najvražednejších očí, aké kedy videl.

Dresden čakal na odpoveď.

Albert zaváhal a pošúchal si spánky, naberajúc odvahu. „Nie.“

Z chladnokrvného vraha vyžarovala neľúbosť. „Boli ste dnes v noci v Carlton House?“

„Áno, ale nemohol som ho nájsť.“ Ticho.

„Mali ste ťažkosti s kľúčom, čo som vám dal?“

„Nie, kľúč pasoval, ale ten dokument tam nebol.“

„Bol.“

„Ste si istý, že bol odoslaný?“

„Neklaďte mi takú otázku,“ prerušil ho Bloodwell. „Môj zdroj informácií je oveľa spoľahlivejší než vy. Pravdaže, to vám nič nehovorí.“ Dresden Bloodwell sa usalašil, kde sa mu zapáčilo – priamo v Albyho obľúbenom kresle. Mienil tu ostať dlhšie?

Albertovi búšilo srdce od zlosti a poníženia, ale hoci sa toho muža nesmierne bál, donútil sa bojovne zdvihnúť hlavu. „Nie je to moja chyba,“ vyrazil. „Hľadal som. Ale vyrušili ma. Nejaká žena búchala na dvere. Nevedela, že som tam.“

Bloodwell naňho dlhú chvíľu civel. „Vy ste totálny fušer, Carew.“

„Chcete odo mňa nemožné!“

„To nie je môj problém. Času je málo, Alby. Ak od vás niečo chcem, očakávam, že to urobíte.“

Albert zdvihol ruky. „Pokúšal som sa!“

„Pokúste sa účinnejšie. Dlhujete mi to, chápete? Po všetkom, čo som pre vás urobil… Užívate si nové postavenie v živote, však, vaša milosť?“

Carew prehltol zlosť. „Donesiem vám ten prekliaty zoznam.“

Bloodwellov vlčí úsmev sa zablysol v tme, keď sa opäť postavil. „To už je lepšie. Kedy budete najbližšie s regentom?“

„O pár dní. Karty, ako každý týždeň.“

„Výborne.“ Bloodwell pomaly prikývol. „Dám vám dva týždne, aby ste šli do Carlton House a znova to skúsili. Ale varujem vás, Albert, nabudúce mi to prineste. Celkom určite. Ak sa vám to nepodarí, budete pre mňa zbytočný. Rozumiete, čo vám hovorím?“

Vojvoda prehltol. „Áno, pane. Úplne.“ Stačil Bloodwellov pohľad, aby sa cítil, akoby ho vešali na vlastnej kravate. Srdce mu búšilo tak silno, až ho obchádzali mdloby.

Rád by veril, že je pre Bloodwella priveľmi cenný, aby sa ho zbavil, ale vrahov pohľad bol neúprosný. „Dobre,“ zamumlal Bloodwell nakoniec. „Takže… mal by som vedieť ešte niečo? Novinky z dvora?“

Albert pokrčil plecami a povedal mu, čo sa dozvedel o mieste a čase, v ktorom sa má uskutočniť svadba princeznej Charlotte. Aspoň niečo, čím obmäkčí toho netvora.

Bloodwell prikývol. „To sa môže hodiť. Zaželám vám teda pokojný večer, vaša milosť. Uvidíme sa o štrnásť dní.“

Vráť sa do pekla, odkiaľ si prišiel, pomyslel si Albert s vyschnutým hrdlom. Jeho oči so strachom sledovali, ako sa vysoká, štíhla čierna silueta pohla smerom k otvorenému oknu. Muž vykĺzol pomedzi záclony vzdúvajúce sa vo večernom vánku na balkón. V ďalšom okamihu Dresden Bloodwell zmizol. Ako odporný smrad.

Dva týždne. Alby roztrasene vydýchol, zvesil hlavu a pomaly si rukou prehrabol svoje dokonalé kučery.

Kristepane. Čo mám robiť?

Dvanásta kapitola

Drake dva dni trpel mučivými bolesťami hlavy, takmer nejedol a nevyšiel zo svojej izby, kde boli stále zatiahnuté závesy, aby dnu nevniklo svetlo. Na tretí deň, keď najhoršie bolesti ustali, sedel celý deň v kresle a pozeral z okna, napätý a mĺkvy. Od chvíle, keď sa vrátil domov, bol síce zvláštny a zdržanlivý, no ešte nikdy neprestal úplne rozprávať.

Emily sužovali starosti. Nemienila sa vzdať nádeje, ale Drake sa teraz tak veľmi odlišoval od muža, ktorého od detstva zbožňovala! Ani ako pacient veľmi nespolupracoval. Ošetrovala divé zvieratá, s ktorými sa veru pracovalo lepšie ako s grófom. Záležalo jej len na tom, aby mu pomohla uzdraviť sa, rovnako ako doteraz mnohým zraneným líškam, najrôznejším druhom vtákov s polámanými krídlami a srnčiatku, ktoré kedysi zachránila. Vrátila mu zdravie a pustila ho na slobodu, ale ono sa stále vracalo do parku vo Westwood Manor. Keď mu ponúkla jedlo, prišlo a žralo jej z ruky.

Žiaľ, jediná liečba, ktorú mohla Drakeovi v tejto chvíli poskytnúť, bol jednoduchý nápoj tlmiaci bolesť hlavy. Chcela preňho urobiť oveľa viac, ale aj zbaviť ho bolesti malo teraz význam.

Rozmýšľala, ako mu je, keď na štvrté ráno stála pri pracovnom stole v malom záhradnom domčeku uprostred bylinkovej záhrady. Nožíkom odrezala pár voňavých vetvičiek šalvie, hlavnej prísady liečivého odvaru, a vložila ich do vysokej nádoby s rozmarínom, ktorý natrhala už predtým. S pôžitkom vdýchla vôňu čerstvých byliniek, potom prešla ku kvetináčom, aby k zmesi pridala ešte niekoľko stebiel mäty piepornej.

Všetky prísady bolo treba spolu povariť. Starodávny bylinkový nápoj potom krásne voňal. Dôležitejšie však bolo, že účinkoval – v prípadoch bežnej skľúčenosti. Na Drakeovom stave však, bohužiaľ, nebolo nič bežné.

Keď Emily vložila listy mäty do nádoby, už po stý raz uvažovala, či sa za jeho bolesťami hlavy neskrýva čosi viac než len telesná príčina. Možno teraz, keď už strávil doma vo Westwood Manor dva týždne, sa začínal cítiť dosť v bezpečí, aby sa mu vrátili chýbajúce spomienky.

Lord Rotherstone sa pokúšal vtiahnuť ho do rozhovoru, aby zistil, či sa mu pamäť vrátila, alebo nie. Aj Emily sa usilovala získať si ho, ale Drake sa nerád niekomu zveroval, radšej bojoval sám s démonmi vo svojej hlave. Trhalo jej srdce, keď ho videla takého zničeného, bez šibalských iskier, ktoré kedysi sršali z jeho čiernych očí. Teraz sa mu v nich zračil strach a zaplavovala ich zlosť. Nie, to zďaleka nebol ten Drake, ktorého poznala. Ale ona sa nevzdávala. Aspoň bol nažive. Čokoľvek bolo lepšie ako trápenie v tých temných mesiacoch, keď netušili, kam sa podel, a ona sa obávala, že je mŕtvy. Teraz sa jej vrátil. A bolo jej jedno, čo si myslí jeho matka; že Emily preňho nie je dosť dobrá. Aj sama veľmi dobre vedela, že sa za Drakea nemôže vydať.

Nikto jej však nezabráni, aby ho milovala. Kým je ona nažive, už mu nikto nebude ubližovať.

Podišla až k sadeničkám byliniek celkom vzadu, aby odtrhla stonku črievičníka kanadského, zrazu však za sebou začula akýsi zvuk. Otočila sa práve vo chvíli, keď Drake vstúpil do záhradného domčeka.

„Už ste hore?“ spýtala sa ho a vhodila stonku črievičníka do nádoby. Potom sa k nemu obrátila so žiarivým úsmevom. „Ako sa cítite?“ vyzvedala, utierajúc si ruky o pracovnú zásteru na nevýrazných sivých šatách.

„Oveľa lepšie,“ zašepkal, podišiel k stolu a zadíval sa na ňu. „Vďaka vám.“

Chytila ho za ruky a pozrela mu do tváre. „Veľmi ma to trápilo.“

„Ja viem,“ povedal pomaly. „Ale zdá sa mi, že môj stav sa zlepšuje.“

„Naozaj?“ spýtala sa a túžobne mu pozrela do očí.

Nepovedal nič, ale so zamysleným úsmevom si ju pritiahol do náručia. Emily zavrela oči a oddala sa jeho nečakanému objatiu.

„Voniate ako mäta a šalvia,“ zašepkal a zhlboka vdýchol vôňu jej vlasov.
„Pripravujem vám odvar z byliniek.“

„Ďakujem, sladká Emily, za vašu starostlivosť,“ zamrmlal.

„Za málo.“ Pri jeho nečakanom prejave náklonnosti sa začervenala.

„Pre mňa to znamená viac, ako si myslíte.“ Na okamih pritisol pery na jej čelo, potom dodal: „Viete, že ste to jediné dobré a čisté v mojom živote?“

Srdce sa jej zovrelo a jeho prekvapivé priznanie jej vzalo reč. Zrazu ho objala, lebo ju zaplavila túžba ochraňovať ho. „Ja… ja som taká rada, že sa cítite lepšie,“ jachtala nesmelo.

Náhle cez okienko nad stolom zbadala seržanta Parkera, Drakeovho stáleho strážcu. Lord Rotherstone si už bol ráno zajazdiť na svojom nádhernom plnokrvníkovi. Teraz ho zastavil a rozprával sa so seržantom. Cez okno bolo vidno, ako sa sklonil, aby potľapkal koňa po krku, a muži si vymenili zopár slov.

„Emily, chcem vám niečo povedať,“ ozval sa ticho Drake.

„Vrátila sa vám pamäť?“ začala, ale on ju zastavil.

Jemne jej zovrel plecia a pozrel jej do očí. „Nech sa stane čokoľvek, moja sladká, moja čistá Emily, chcem, aby ste vedeli, ako veľa pre mňa znamenáte.“

„Ach, Drake.“ Sťažka prehltla, oči dokorán. Je to vari sen?

„Nikdy by som vám neublížil.“

„Veď ja viem…“

„Výborne.“

„Drake, stalo sa niečo? Ste akýsi čudný. Prečo mi hovoríte také veci?“

Znovu ju zastavil, ale tentoraz, na jej prekvapenie a radosť, jemným bozkom. Srdce sa jej zachvelo pod dychtivým láskaním jeho mäkkých pier.

„Odpusťte,“ vydýchol o chvíľku neskôr.

„To… to je v poriadku,“ uisťovala ho a po tvári sa jej rozlieval jasný rumenec. Konečne! Roky si želala, aby to urobil. „Nehnevám sa.“

„Ale mali by ste,“ zašepkal. A v nasledujúcom okamihu schmatol jej pracovný nôž a zvrtol si ju v náručí tak, že sa mu chrbtom opierala o hrudník.

Zdesila sa, keď jej oprel o hrdlo nôž.

„Je mi to veľmi ľúto, Emily.“

Chvíľočku bola taká otrasená, že stratila reč. Držal ju tesne pri sebe a vykročil ku dverám. „Čo to robíte?“ vyhŕkla.

„Musím sa odtiaľto dostať. Nebráňte mi v tom,“ odvetil a tlačil ju ku vchodu do domčeka.

„Drake, prosím! Nerobte to! Oni vás zabijú.“

„Nemôžem tu zostať. Ak teraz nevyrazím, James zomrie.“

Zbadali ich vo chvíli, keď sa zjavili vo dverách domca. V záhrade sa strhol zmätok. Parker zareval, jeho muži sa k nemu rozbehli. Emily si všimla, ako lordovi Rotherstanovi obelela tvár. Zoskočil z koňa. „Pusť ju!“ zavelil, blížiac sa k Drakeovi.

„Stoj, lebo ju podrežem!“ zavrčal Drake.

„Drake!“ mykla sa. V tej chvíli mala pocit, že jej srdce puklo na dva kusy. Ako jej to len mohol urobiť? Ako?

„Zastreľte ho,“ nariadil markíz Parkerovi. Seržant mal okamžite pušku v rukách.

„Nie!“ skríkla Emily.

Drake sa zarazil, ale ona v panike zmeravela, čím mu umožnila, aby ju použil ako štít. Veď on nevie, čo robí!

Rotherstone zdvihol ruku, aby Parker nestrieľal. „Drake, to je šialenstvo. Pusť Emily. Vždy ti chcela len dobre.“

„Je mi to jedno. Nie som nič dlžný nikomu z vás. Ustúp! Chcem tvojho koňa. Nepokúšaj sa ma zastaviť, lebo zomrie,“ varoval ho Drake, ťahajúc Emily ku koňovi lorda Rotherstona, ešte spotenému z predchádzajúceho cvalu.

„Je to blázon, pane!“ zvolal Parker.

Emily vzlykala, ale v mysli jej ešte zvučali jeho slová spred pár sekúnd – že by jej nikdy neublížil.

V tej chvíli si tým nebola celkom istá. Triasla sa od hnevu, čo s ňou urobil, ale aj od rozhorčenia, že tak strašne riskuje. Zároveň sa modlila, aby lord Rotherstone nestratil trpezlivosť. Cítila Drakeovu ťažko oddychujúcu svalnatú hruď pritlačenú k jej chrbtu. Keď vložil nohu do strmeňa, pokúšala sa mu v tom zabrániť, ale zároveň si uvedomovala, že ak ju pustí, zastrelia ho. Nechala ho teda, aby ju vytiahol pred seba do sedla ako rukojemníčku a použil ako štít.

„Ak nechcete, aby dievča zomrelo, radšej mi dovoľte odísť,“ varoval ich. „Nepochybuj o tom, Max. Vieš, že nemám čo stratiť.“

„Drake, počúvaj ma.“ Lord Rotherstone sa k nemu priblížil. „Ak sa vrátiš k prometeovcom, Rád nebude mať inú možnosť, iba ťa považovať za jedného z nepriateľov.“

„Využijem šancu,“ odpľul si. „Choď mi z cesty, Max.“

„Drake…“

Zlostne vykríkol a pohnal koňa vpred. Dlhonohý plnokrvník prudko vyrazil a takmer Maxa zvalil. Markíz odskočil nabok. Seržant Parker kričal, aby sa zastavili, ale nestrieľal – v obave, aby nezasiahol Emily. Drake si ho nevšímal a hnal vraníka ako šialený do lesa.

Rýchla jazda a zúfalé slzy Emily oslepili, keď leteli po lesnej cestičke. Drakeova ruka ju však pevne držala okolo pása a ona len zalapala po dychu, keď kôň preskočil cez zvalený kmeň. „Kam ideme?“ vykríkla.

„Vy nikam, nechám vás tu.“

„Nie, vezmite ma so sebou. Nebojím sa.“

„Typická Emily,“ hundral jej zachmúrene do ucha. „Nebuďte pochabá. Ste predsa dievča! Nemôžete sa zúčastniť na tom, čo musím vykonať.“

Uháňali ďalej a Drakeovo mlčanie jej dalo jasne najavo, že nemá zmysel dohadovať sa s ním. Vpredu už rozpoznala hraničnú čiaru westwoodskeho panstva. Keď k nej dorazili, zložil ju zo sedla. Neisto dopadla na nohy, ale ihneď sa k nemu natiahla, pokúšajúc sa dotknúť jeho ruky.

„Iste mi odpustíte, ak si nechám váš nôž,“ ozval sa.

„Drake, prosím vás, nechoďte. Potrebujete pomoc! Nie ste zdravý! Potrebujete ma!“

„Už ste mi pomohli oveľa viac, ako si myslíte, anjel môj. Prosím, odpusťte mi, čo som s vami pred chvíľou urobil. Ľutujem, že som vás vystrašil. Bolo to len divadlo. Viete o tom, však?“

„Neopúšťajte ma!“

„Musím.“

„Prosím, neznesiem to…“

„Nechajte ma ísť, Emily,“ povedal jej karhavo, keď so vzlykaním chytila jeho ruku. „Musíte na mňa zabudnúť. Už sa nevrátim. Povedzte Maxovi, že to musím dokončiť. Chystajú sa zabiť Jamesa. A ja tam musím byť, aby som ho chránil. On jediný môže viesť ostatných proti Malcolmovi.“

„Čože?“ spýtala sa zmätene, s tvárou zaliatou slzami.

„Ja viem, myslia si, že som šialený, a možno som…“ dodal sám pre seba, „ale medzi nimi dokážem urobiť viac ako oni zvonka.“

„Prosím, Drake… nemôžem vás znova stratiť.“

„Nemáte na výber. Ani ja nie.“

„Mohla by som ísť s vami.“

Trpko sa zasmial. „Priamo beštii do pažeráka? Nie, nie. Vy ste neskazená, a taká musíte zostať. Pozrite na mňa, Em. Len by som vás pošpinil. Vedzte, že pre vás a pre všetko, čo pre mňa znamenáte, musím dokončiť svoje poslanie. Vy ste to jediné, za čo sa oplatí bojovať.“

„Tak zostaňte so mnou! Nechoďte!“

„Nemáte poňatia, čo by vás čakalo,“ povedal jej, potom popchol koňa. „Zbohom, moja Emily.“ S hlasným vzlykom mu pustila ruku zo zovretia. Drake obrátil koňa a vyrazil dolu cestou.

V ten večer, skôr ako sa správa o Drakeovom úteku dostala do Londýna, Jordan hral karty s regentovou spoločnosťou a obozretne pripravoval pascu na Alberta.

Čím viac sa s Marou zbližovali, tým viac túžil zavŕšiť svoju misiu, aby sa mohol plne sústrediť už len na ňu.

Práve sa venoval jednej zo svojich obľúbených špionážnych metód: rafinovanej lži. Poznámka, ktorú pred chvíľou utrúsil, putovala šeptom po celej miestnosti. Ani sa nemusel usilovať, aby sa ju Albert dozvedel priamo od neho.

Zašomral svoju novinku plukovníkovi Hangerovi, ktorý to povedal Barrymorovi, a ten to prezradil Norfolkovi, ktorý to zvestoval ctihodnému lordovi Byngovi a jeho vzácnemu pudlovi, a tak ďalej, až správa konečne dorazila k Albertovi – a v tom čase si už nikto nepamätal, kde a od koho po prvý raz počul túto neuveriteľnú informáciu.

Keby to bola pravda, išlo by o čosi prevratné. Dosť prevratné, aby to Albert ihneď hlásil svojmu prometeovskému dozorcovi. Už ste to počuli? Kráľovskí lekári sa chystajú oznámiť, že kráľ Juraj sa uzdravuje. Jeho šialenstvo ustupuje, tak ako pred niekoľkými rokmi. Ak sa stav jeho veličenstva bude naďalej zlepšovať, možno rátať s jeho návratom na trón. Potom bude musieť regent odstúpiť.

Jediný pri stole, ktorému nepovedali tú šokujúcu a neuveriteľnú správu, bol sám princ. V tej chvíli práve vychutnával mandľovotvarohový koláčik. A nik z prítomných mužov ho nechcel vyrušiť správou, ktorá ho aj tak čoskoro dostihne – a zničí.

Bolo si treba počkať, ako s touto nesmierne prekvapivou informáciou naloží Albert, ale Jordan sa rozhodol, že to vypátra. Podľa vojvodovho správania sa dnes večer zdalo, akoby Albert usúdil, že Mara sa musela zmýliť, keď prišla hľadať Falconridgea do knižnice. Jeho správanie k Jordanovi bolo len o trochu opatrnejšie ako predtým. Možno presvedčil sám seba, že všetkých dobehol.

V každom prípade v čase, keď sa posledná, džentlmenský ušľachtilá hodinka whistu chýlila ku koncu, Jordan prehral päťsto libier a vzápätí ich vyhral naspäť.

Výstrední regentovi prívrženci sa začali lúčiť, unavene si navzájom želali dobrú noc a pomaly sa vytrácali z klubu U Watiera. Po celej dĺžke Piccadilly na nich čakal rad drahých mestských kočov so šľachtickými erbmi na dverách. Kočiši a lokaji hazardných hráčov si prišli vyzdvihnúť svojich opitých pánov, či už skľúčených porazených alebo rozjarených víťazov.

Jordan sa pri odchode pridal k Albertovi a nenápadne naňho upriamil svoju pozornosť.

„Muselo pršať,“ poznamenal Albert, naťahujúc si rukavice.

Jordan pokojne prikývol. „Áno, alebo padla hmla.“

Tehlové múry budov, vývesné štíty obchodov i ulice dláždené mačacími hlavami sa leskli od vlhkosti vo svetle pouličných lámp z tepaného železa.

Keď Albertovi pristavili koč až ku vchodu do klubu, vojvoda nenápadne podal lokajovi kúsok papiera, čosi mu šeptom povedal a vliezol dnu. Vzápätí sa koč pohol.

Jordanovi sa rozbúchalo srdce, keď zvažoval dve možnosti. Lokaj vyrazil jedným smerom a vojvoda druhým.

Sekundy plynuli, povedľa zastal jeho koč – jediný, ktorý nebol označený rodinným erbom. Dnes večer sa z istých pochopiteľných dôvodov doviezol jednoduchým čiernym kočom a vzal so sebou dvoch mužov oddaných Rádu, Findlaya a Mercera, ktorí vystupovali v úlohe kočiša a lokaja. Patrili k Parkerovým ľuďom. Keď Findlay zastavil kone pred dverami klubu U Watiera, Mercer zoskočil z kozlíka a šiel Jordanovi otvoriť dvere ako skutočný lokaj. Obaja muži mali na sebe falconridgeovskú livrej, aby lepšie zahrali svoje úlohy. „Váš koč, mylord.“ Mercer otvoril dvere. „Nová správa, pane,“ dodal tichšie, keď Jordan popri ňom nastupoval do koča, „majster Virgil poslal kuriéra, keď ste boli dnu.“

Jordán sa zastavil. „O čo ide?“

„Lord Westwood ušiel. Dnes ráno oklamal lorda Rotherstona a vzal si ako rukojemníčku istú slúžku.“

„Tú Emily?“ opýtal sa ohromený Jordan.

„Neviem, pane. Lord Westwood podľa všetkého mieri do mesta, aby sa vrátil k prometeovcom. Všetci naši ľudia ho hľadajú. Dostali sme správu, že ak sa nevzdá, máme ho zastreliť.“

Zastreliť Drakea? Šokovaný pokrútil hlavou. Teraz o tom nemôžem rozmýšľať. S tým úbohým bláznom si musia poradiť ostatní. V tomto okamihu mu viac ležalo na srdci, kto sa pustí za Albertovým lokajom. „Povedzte Findlayovi, aby sledoval tamtoho sluhu,“ prikázal mu, ukazujúc na muža v livreji, ktorý sa rozbehol dolu po Piccadilly ku križovatke s Ulicou svätého Jakuba. „Ale nech sa k nemu priveľmi nepribližuje. Nechcem, aby si nás všimol.“

„Áno, pane.“ Mercer prikývol, zavrel za Jordanom dvere koča a šiel povedať Findlayovi, čo majú robiť. Potom sa vrátil na svoje miesto na kozlíku.

Keď sa vzdialili od rohu Boltonskej ulice, Findlay obrátil kone doľava, dolu po Piccadilly, potom doprava na Ulicu svätého Jakuba. Jordan sa zatiaľ v koči rýchlo prezliekol, odložiac dokonale padnúci slivkový kabát z merina, ktorý by o ňom mohol prezradiť, že je bohatý. Vymenil ho za hladký nenápadný plášť, podeň si schoval zbrane do opaska, ktorý mal na jednom boku pošvu na veľký nôž a na druhom puzdro na nabitú pištoľ. Ďalšiu zbraň si zastrčil za opasok nohavíc.

Keď koč rachotil po Ulici svätého Jakuba a potom sa obrátil doľava na Pall Mall, cez okno videl popredné pánske kluby. Albertov sluha pred nimi vytrvalo bežal po chodníku pozdĺž nekonečného radu obchodov, netušiac nič o koči, ktorý ho sleduje. Napokon vbehol do otvoreného dvora pre dostavníky pri hostinci neďaleko Charing Cross. Findlay zastavil koč, Jordan vyskočil, prikázal, aby naňho čakali, a utekal ku vchodu.

Londýnske dostavníky premávali celú noc, a to aj v túto hodinu, takže unavení čakajúci cestujúci podriemkavali na laviciach v celej sporo osvetlenej hale. Jordan si vybral nenápadné miesto v rohu, odkiaľ sledoval Albertovho lokaja, ako kradmo posúva ruku so správou od vojvodu k starému úradníkovi za priehradkou pokladne.

Lokaj splnil svoju úlohu a odišiel, ale správa putovala ďalej cez ruky mnohých kuriérov. Jordan sledoval jedného po druhom, až ho konečne cesta doviedla do najohavnejšej časti mesta zvanej Sedem volieb, neslávne známej vyčíňaním najhorších londýnskych kriminálnych bánd. Čudné znaky, kde-tu načmárané bielou kriedou na špinavých tehlových múroch rožných domov, označovali ich územie a varovali votrelcov, aby odtiaľto zmizli.

Keď sa labyrint tmavých, špinavých, krivolakých uličiek a vetristých priechodov priveľmi zúžil na to, aby nimi prešiel koč, Jordan znovu vystúpil; Findlaya s kočom nechal na kraji ulice a Mercera vzal so sebou. Všímavý chlapík si rýchlo vyzliekol falconridgeovskú livrej, podľa ktorej by prometeovci Jordana hravo identifikovali, ak by ich zbadali.

Gróf vytiahol nôž a významne pozrel na Mercerove zbrane. Muž si pripravil pištoľ. Potom ďalej stopovali posledného z kuriérov, držiac sa v tmavých kútoch uličiek. Možno sa ten chlap v plášti v Siedmich voľbách narodil, pretože cez túto londýnsku štvrť prechádzal neomylne a rýchlo.

Keď náhle vošiel do jedného z ponurých nájomných domov, ktorých tu bolo plno, Jordan zastavil Mercera na rohu uličky, len niekoľko metrov od miesta, kde chlapík zmizol. „Čo urobíme, pane?“ spýtal sa ticho Mercer. Jordan si prezeral miesto. „Skúsime získať lepší výhľad.“ Ukázal na neosvetlené obchodíky a tmavé budovy so zavretými okenicami a na noc pozamykanými bránami. „Pôjdem okolo na druhú stranu. Ak vám príde do cesty niekto z miestnych obyvateľov,“ dodal ironicky, „vyhnite sa mu. Nepotrebujeme nijaké ťažkosti s niektorou z tých hnusných bánd.“

„Jasné, pane.“ Mercer ochotne prikývol a Jordan sa vydal na prehliadku zanedbaného nájomného domu.

Bola neskorá nočná hodina a svietilo sa iba v niekoľkých oknách. Vyšplhal sa na dva metre vysoký tehlový múr, chrániaci pozemok pred pohľadmi zvonka. Strhaná a vyčerpaná krajčírka za jedným z okien plátala hromadu košieľ. Jordan šiel ďalej. Prechádzal po tehlovom múre, až sa dostal na miesto, kde by mohol preskočiť na nízky, zvažujúci sa koniec sedlovej strechy nad krámikom s handrami a kosťami. Prehupol sa na strechu nehlučne ako mačka a začal sa šplhať nahor strmou šikmou plochou. Keď sa blížil k hrebeňu vŕzgajúcej starej strechy, začul detský plač. V okne nad ním blikalo slabé svetlo, v ktorom zazrel akúsi ženu, bdejúcu uprostred noci a tíšiacu plačúce dieťa. Jordan mal šťastie – hluk vyrušil susedov na vyššom poschodí, a v tej chvíli sa zrazu v okne na treťom poschodí objavil sám Dresden Bloodwell.

Prometeovský vrah so zlostným výrazom prudko zavrel okno, aby ho nerušil hluk, a opäť zmizol v osvetlenej miestnosti.

Jordanovi sa rozbúšilo srdce. Po týždňoch márneho pátrania ho konečne našiel! Zároveň si s úľavou vydýchol. Ak by Bloodwell vyzrel z okna a sliedil po okolí, pravdepodobne by ho zbadal. A on by sa na streche stal veľmi ľahkým terčom. Preto nemárnil čas a už aj liezol na vrchol lomenej strechy, ale ani odtiaľ nedovidel do Bloodwellovho okna. Musel vyliezť vyššie – a rýchlo.

Po úzkom hrebeni strmej strechy prešiel až na jej koniec, potom urobil pár krokov po požiarnom rebríku, ktorý bol pripevnený na tehlovom priečelí ďalšej budovy. Strhol sa, keď kov tlmene zacvendžal, ale Bloodwella to neprilákalo k oknu. Jordan vystúpil po hrdzavom rebríku a potom sa rýchlo a opatrne zakrádal ďalej, kým sa nedostal k plochej streche ďalšieho nájomného domu. Rýchlo na ňu skočil a plazil sa až k jej zadnej časti.

Keď vyzrel ponad okraj, naskytol sa mu pohľad rovno do ošumelého bytu Dresdena Bloodwella, a to, čo tam videl, stopercentne potvrdilo, že Albert naozaj spolupracuje s prometeovcami. V miestnosti zahliadol kuriéra v plášti, ako podáva Bloodwellovi list, ktorý poslal Carew. Obsahoval Jordanovu lživú správu o tom, že kráľovi sa vrátil zdravý rozum. Teraz sa dostala priamo k predpokladanému adresátovi. Bloodwell dal kuriérovi niekoľko mincí a keď chlapík vzápätí zmizol, zamkol za ním dvere a roztvoril správu.

Jordan videl, ako zdvihol oči od papiera a povedal pár slov niekomu v miestnosti. To ho prekvapilo. Bloodwell má hosťa? Rozhodol sa zistiť, kto to je, a tak sa posunul o kúsok doľava pozdĺž okraja strechy, aby dovidel na druhú stranu izby. Naplnilo ho úžasom, koho tam zbadal. Vysoký, svalnatý mladý muž s ohnivočervenými vlasmi sa lenivo opieral o chrbát pohovky.

Božemôj. Niall Banks – dedič prometeovskej ríše! Syn Malcolma Banksa, po otcovi druhý najmocnejší v nepriateľskej hierarchii. Virgilov synovec.

Čo ten robí v Londýne, dočerta?

Škót Malcolm a jeho syn predsa už dlho riadili prometeovské operácie z Francúzska.

Jordan musel zistiť, čo sa chystá. Bolo zrejmé, že Niallova prítomnosť v Londýne je ešte dôležitejšou novinkou než zistenie, kde má sídlo Dresden Bloodwell. Dopekla, uvažoval, keď hľadel na ďalšieho vodcu prometeovcov, James Falkirk mal pravdu. To je naozaj rodinná podoba.

Virgil a jeho ryšavý synovec boli navlas rovnakí, delilo ich len tridsať rokov. Jordan videl Malcolma iba na kresbách, a na nich vyzeral ako nižší muž s ježatými plavými až bielymi vlasmi.

Jordan zo strechy netrpezlivo kýval Mercerovi. Len čo upútal jeho pozornosť, muž za ním vyliezol na strechu. Keď mu Jordan povedal, kto je ten ryšavý muž, Mercer vytreštil oči, ale bolo treba rýchlo konať.

Niall vstal z gauča a pomaly sa pobral k dverám. Bloodwell ho šiel vyprevadiť.

„Odchádza.“ Jordan z nich nespúšťal oči. „Musím ho sledovať. Budeme sa musieť rozdeliť. Zostaňte tu a majte Bloodwella stále na očiach. Nemôžeme dopustiť, aby nám znova zmizol. Ja budem sledovať Nialla a pokúsim sa zistiť, čo robí v Londýne. Vy si tu ľahnite a neusilujte sa o nijaké hrdinstvo,“ varoval ho. „Bloodwell je priveľmi nebezpečný, sám by ste ho nedostali. Len čo budem môcť, vrátim sa s Beauchampom alebo s hocikým, koho nájdem. Porátame sa s tou prometeovskou špinou.“

„Áno, pane.“

„Nemyslím si, Mercer, že by Bloodwell v túto hodinu ešte niekam šiel, ale ak áno, treba ho sledovať. Ak budete môcť, pošlite správu do Danteho domu, kde sa nachádzate, a my vás nájdeme. Dokážete to?“

Vojak neisto prikývol.

„Ste správny chlap.“ Jordan ho upokojujúco tľapol po chrbte a v okamihu bol preč. O sekundu zliezal po požiarnom rebríku na druhej strane strechy, zostupujúc tak rýchlo a potichu, ako sa len dalo. Dopadol na nohy, potom sa vyšvihol na tehlový múr, prebehol po ňom a skočil dolu. Vyrazil do tmy k priečeliu nájomného domu.

Vtedy zazrel obrovského ryšavca, ako vychádza z hlavného vchodu. Keď Niall opúšťal dom, kde sa ukrýval Dresden Bloodwell, schoval si výraznú hrdzavočervenú hrivu pod čierny klobúk a stiahol si striešku, aby mu tienila tvár. S rukami vo vreckách kabáta vyrazil na juh od štvrte Sedem volieb.

Jordan ho nespustil z dohľadu. Keď Niall prišiel na križovatku na Long Acre, pobral sa k stanovišťu drožiek a najal si jediného drožkára široko-ďaleko. Dvere koča sa zavreli a povoz vyrazil na St. Martin’s Lane. Jordan zaklial, zvrtol sa a rozhliadal, kde by zohnal nejaký dopravný prostriedok, ale práve v tej chvíli sa zjavil rachotiaci koč s Findlayom.

„Pane!“

Musel striehnuť, kde som, pomyslel si Jordan vďačne. „Sledujte tú drožku!“

„Rozkaz, pane! Nemáme čakať na Mercera?“

„Nie, choďte! Mercer stráži.“

Jordan náhlivo zavrel dvere koča a Findlay zapraskal bičom. O hodnú chvíľu sa na dohľad zjavila Niallova osamelá drožka smerujúca na juh k Strandu, potom sa obrátila na západ, späť do bohatej časti mesta. Na Jordanovo prekvapenie sa táto noc končila takmer na tom istom mieste, kde sa začala – na Piccadilly, na dohľad od klubu U Watiera.

Keď však budúci vodca prometeovcov vystúpil z drožky a ľahostajne hodil kočišovi mincu, Jordan si uvedomil, že Niall nehľadí na neslávne známu herňu.

Zostal ukrytý v koči, sledujúc každý Niallov pohyb. Ryšavec sa zastavil na Piccadilly, s rukami stále vo vreckách, akoby tam ukrýval zbraň. Potom sa pomalým krokom vybral ku vchodu do luxusného hotela Pulteney.

Jordan prižmúril oči. Načo tam ide?

Trinásta kapitola

Keď James Falkirk pricestoval do Londýna, tak ako vždy sa ubytoval v hoteli Pulteney. Pri elegantnom stole vo svojom apartmáne na treťom poschodí sa pohrúžil do štúdia Alchymistových zvitkov. Blikajúce svetlo z neďalekej pouličnej lampy tancovalo na pradávnych symboloch na pergamene a napäté starecké oči podliate krvou žmúrili za sklami okuliarov posadených nízko na nose. Pahýle sviečok sa už dávno roztopili na beztvarú hmotu.

Veľmož vychutnával každý tajomný riadok na zvitkoch a pery sa mu pritom nezvučne hýbali. V hlave mu vírili vzrušené predstavy o moci, ktorú získa vďaka tomuto pokladu. O moci určovať svetu smer, ktorým sa má uberať. Nezdržiaval sa pochybnosťami, veril, že dokáže odhadnúť, čo bude svet potrebovať. Namiesto toho si lámal hlavu nad hroznou obeťou, ktorú si vyžadujú mocné kúzla. Keď príde vhodný čas, musí nájsť človeka čistého srdca, aby kúzla nadobudli účinnosť, niekoho nevinného, najlepšie pannu, ešte neskazenú…

Bolo to kruté, nedalo sa však nič robiť. Cena bola vždy vysoká. Ale nech sa teraz vyšplhá do akejkoľvek výšky, bude to stáť za úžasnú prometeovskú víziu zjednoteného sveta – ktorú nedávno takmer uskutočnili, kým im prehra nevzala nádej. Boli už tak blízko, usilovne si budujúc cestu k nadvláde prostredníctvom Napoleona a jeho vplyvu. Nenápadne by prevzali aj jeho moc, svojich zástupcov by rozmiestnili na všetky výhodné posty v nepretržite rastúcom byrokratickom aparáte zaplavujúcom celé impérium. Taká ríša sa predsa nemôže spravovať sama, najmä taká obrovská dŕžava, ktorú vytvoril Napoleon, ťahajúca sa od slnečného Španielska až po samú hranicu Ruska.

James zavrtel hlavou. Prepásť takú príležitosť. Zabil by Malcolma, že to celé tak sfušoval – s jeho nezodpovednou a nenásytnou túžbou po moci, slepou netrpezlivosťou, nedostatkom obozretnosti. Kým sa opäť naskytne takáto šanca, prejde vari storočie, možno aj viac… Keby sa podarilo vytvoriť zjednotenú nadvládu nad celým svetom, už by sa neodohrávali podobné vojny ako tá, ktorá pred dvadsiatimi rokmi rozbila Európu na kúsočky, pomyslel si s ľútosťou. Koniec sporov o územia, nijaké boje o zlato alebo iné zdroje bohatstva pre tých, čo prežijú. Prometeovci jedného dňa zaručia, že každý dostane, čo si zaslúži a čo je spravodlivé. Nič viac a nič menej. Ľudstvo, tá divá beštia, im konečne bude poslušne cupkať pri nohe, jeho barbarské chúťky zastavia láskaví páni, ktorí mu budú vládnuť železnou päsťou v zamatovej rukavičke. Bude treba zabrániť ľudstvu, aby spôsobovalo toľko problémov, a ono sa nakoniec naučí robiť to, čo mu prikážu. Tých, ktorí neprijmú svetlo, tých bude jednoducho treba odstrániť, no nie? Poľutovaniahodné – len čo sa však odstráni neposlušná časť populácie, všetci budú žiť v harmónii pod múdrou vládou osvietených.

Pre Jamesa a všetkých pravých prívržencov viery bola táto vízia oveľa cennejšia ako jeden nevinný život.

Vďaka Malcolmovi sa však všetko obrátilo hore nohami, a teraz boli znechutení a zmätení dokonca aj čelní predstavitelia desiatich regiónov. James vedel, že všetko závisí od neho. Ostatných Malcolm tak odradil, že iba on ich mohol zjednotiť s obnovenou vierou v konečný úspech. Bude treba zorganizovať veľké stretnutie, na ktoré musia prísť všetci, aj tí najvzdialenejší prívrženci, aby znovu potvrdili svoj zväzok. Musí sa to uskutočniť v jednom z ich sídel v mnohých krajinách, kde kedysi vládla mocná stará mágia. Možno v Ríme, uvažoval. V jeho neobjavených katakombách. Alebo v ich sídelnej pyramíde v Egypte. Alebo v horskom chráme vysoko v Alpách.

Všetky ich roztrúsené zvyšky, vyobcované z európskych dvorov vďaka úsiliu prekliateho Rádu, sa musia znovu stretnúť a obnoviť v čase zatmenia slnka, keď ako krvavú obetu prinesú nevinnú pannu. Je to nádherný rituál. Krásny a hrozný. Všetci sa spolu znovuzrodia. A potom sa všetko začne odznova. Hoci by to malo trvať dvesto rokov, oni to dokážu. Nikdy sa nevzdajú, a James im to všetko pripomenie na zhromaždení, ktoré zvolá. Musia povstať ako bájny vták fénix z popola, nesmú dovoliť, aby ich úžasná myšlienka zahynula. Malcolm so svojou beštiálnou povahou ich nemôže inšpirovať a viesť, lebo by ich zadusil svojím lakomstvom a skazenosťou. James sa teda rozhodol, že žezlo preberie on. Starí bohovia ho jednoducho musia ochraňovať.

Tiché zavŕzganie dosák na dlážke ho upozornilo, že nie je sám.

„No pekne.“

Zdvihol hlavu a zistil, že vo dverách jeho izby stojí Niall Banks a s opovrhnutím ho sleduje, obrovské ruky založené krížom cez prsia.

James zbledol.

Neprekvapilo ho, že Niall vylomil zámku, ale to, že ho pritom nepočul. Sluch mu už neslúžil ako kedysi. „Nie ste rád, že ma vidíte?“

„Niall, chlapče!“ donútil sa povedať James a rýchlo vstával, no srdce mu búšilo ako divé. „Čo vás privádza do Londýna?“ Dúfal, že jeho hlas znie pokojne a milo ako vždy.

„Otec ma poslal skontrolovať Bloodwella.“ Podišiel bližšie a dodal: „Aj vás.“

„Pochopiteľne,“ pokúsil sa zažartovať, no v ústach mu vyschlo.

„Čo to študujete, Falkirk?“

James, prevŕtavaný jeho studeným pohľadom, si zrazu uvedomil, že pred Niallom nijako neskryje Alchymistove zvitky.

Ležali roztiahnuté na stole. Srdce mu tĺklo, keď si uvedomil, že ho ryšavec prichytil pri čine.

Niall prešiel zničujúcim pohľadom zo starých pergamenov na starca. „Presne, ako otec predpokladal.“

„Prosím?“ spýtal sa chrapľavo James, stále sa pokúšajúc láskavo usmievať ako nejaký starý učiteľ.

„Alchymistove zvitky. Počas celej cesty z Francúzska sme počúvali, že sa našli. Tak to vy ste ich kúpili.“

„Ehm, áno.“

„A kedy presne mienite oznámiť môjmu otcovi, že sa vám podarilo získať tento poklad?“

James cítil, ako Niall stráca trpezlivosť. „Čo by Malcolm robil s Alchymistovými zvitkami?“ odvrkol. „On nevie čítať symboly. Sotva vie, kto bol Valerianus. Váš otec vždy len predstieral záujem o staré poznatky.“

Zdalo sa, že Niall sa vyžíva v Jamesovom utrpení. „Je pravda, že my s otcom sa sústreďujeme skôr na budúcnosť než na minulosť. Ale to je jedno, teraz mi tie zvitky odovzdáte.“

„Nie, Niall,“ povedal James, hoci srdce sa mu zachvelo. „To neurobím.“

Ryšavý obor sa naširoko usmial. „Vy ste naozaj čudný, Falkirk, aj s tými vašimi stredovekými poverami. Skutočne veríte tým nezmyslom?“ James naňho mlčky hľadel, zdesený tým bohorúhačstvom.

„Čo sa mňa týka, verím len tomu, čo je skutočné,“ vyhlásil Niall a zasa podišiel o kúsok bližšie. „Aspoň si o tom môžem podebatovať s Bloodwellom, ale s kým o tom hovoríte vy, vy smiešny starý zvedavec? Už sa vám tie čary niekedy podarili? Bolo niektoré z vašich hlúpych temných kúzel účinné, hm?“

James sa odvrátil, ticho zúriac, ale nedokázal udržať jazyk na uzde. „Ste hanbou našej viery. Ničomu nerozumiete.“

„Moci, James,“ odvetil Niall, „tej rozumiem. Zamaskujte to všetkými svojimi dávnymi rituálmi, ak sa vám páči, ale napokon je to ako každé iné náboženstvo, nie? A teraz vám budem musieť vziať tie zvitky, Falkirk. Vydajte mi ich.“

James sa naňho zadíval. „Nevydám.“

Niall prižmúril oči. „Môj otec ich chce.“

„Vôbec nepochopí, na čo slúžia! Nedokáže ich použiť!“

„A vy ich dokážete použiť? Na čo?“ Niall si ho prezeral. „Čo vlastne chcete robiť s tými plesnivými starými pergamenmi? Aké úklady to strojíte?“

James sa naňho zamračil. Niallovi sa zrazu zablyslo v očiach. „Zradca!“ zahučal, zazerajúc na Falkirka. „Chcete zmanipulovať ostatných, aby sa postavili proti môjmu otcovi, však? Myslíte si, že vy by ste si na jeho mieste počínali lepšie?“

„To teda áno,“ odvážil sa vyhlásiť James a vytasil pištoľ. Nebol však dosť rýchly. Niall sa k nemu vrhol cez stôl, schmatol ho za ruku a skrútil mu ju nahor, takže guľka sa zaryla do povaly. Krištáľové ozdoby na lustri sa rozbili. Potom ho ryšavec schytil pod krk a tresol chrbtom o najbližšiu stenu.

Jamesovým krehkým stareckým telom prebehla krutá bolesť. Lapal po dychu a bojoval, aby odtiahol prsty červenovlasého obra zo svojho krku, ale márne. „Ty intrigán,“ zavrčal mu Niall do tváre, týčiac sa nad ním. „Vieš, čo robíme so zradcami v Rade?“

„Ty si zradca!“ James sa dusil. „Ty a tvoj otec ste zradili vieru. Myslíte len na seba!“ Potom zavrel oči, usilujúc sa skoncentrovať, a s tou troškou dychu, čo mu ostala v pľúcach, privolal na Nialla najhoršiu kliatbu, akú sa kedy naučil.

Niall sa mu vysmial do tváre. „Čo to robíš, Falkirk? Privolávaš diabla, aby ma zabil?“

V tej chvíli sa francúzske okno vedúce na balkón roztrieštilo a dnu sa vrútil Drake. Čiernovlasý člen Rádu v slepom hneve preletel izbou, vrazil do Nialla a zvalil ho na zem. Ryšavec pustil Jamesovi krk. Starec lapal po dychu a užasnuto hľadel, ako sa dvaja obrovskí, svalnatí muži pustili do bitky, ktorá rýchlo zmenila izbu na kopu trosiek.

Drake! pomyslel si James v údive, šúchajúc si krk a ešte sa trasúc od rozčúlenia. Kde sa tu vzal?

Tí dvaja sa zviechali z podlahy, kde sa doteraz váľali, a vrhli sa na seba. Ťažké telá bojovníkov sa zrazili v divokom zápase. Takmer so zvieracou zúrivosťou sa bili a mlátili, drúzgajúc nábytok a otĺkajúc steny. Drake zovrel Nialla škrtiacim chmatom, takže ten mal o chvíľu tvár červenšiu ako vlasy, ale hneď schytil najbližšiu stoličku a tresol ňou protivníka ponad plece. Drake ho pustil a odpotácal sa dozadu. Spadol na stĺpik postele a hoci sa mu z rany na spánku valila krv, oprel sa o posteľ a vstal. Po údere do hlavy sa mu oči na chvíľu zakalili, ale rýchlo sa otriasol, a keď k nemu ryšavý obor vykročil so zaťatou päsťou, vrhol sa vpred a podkopol mu nohy.

Obor dopadol na chrbát a zareval od bolesti, no prevalil sa na brucho, aby rýchlo vstal. Drake však naňho skočil, obkročmo si naňho sadol, pritisol ho o zem a surovo mu vykrútil obe ruky. Niall zápasil s jeho zovretím, no márne. „Zabijem ťa,“ vydýchol.

„Podajte mi nôž, James!“ zachrčal Drake.

Falkirkov pohľad utkvel ha noži zastrčenom za lordovým opaskom. „Dajte mi ho!“ zareval Drake, keď sa starec nepohol dosť rýchlo. Veľmoža však nepresvedčil, aby sa k nim priblížil.

Nechaj ich, nech sa navzájom pozabíjajú. Zmizni odtiaľto, vravel si v duchu a rýchlo začal pchať Alchymistove zvitky naspäť do skrinky z palisandrového dreva.

V Drakeových uhľovočiernych očiach sa zračilo divé šialenstvo, tvár mu stmavla úsilím, aby udržal Nialla pod sebou. Ryšavý obor sa celou svojou mohutnou silou pokúšal oslobodiť, ale jeho protivník mu to nedovolil. Náhle Drake vyrazil barbarský bojový pokrik a mocným šklbnutím vykĺbil Niallovi pravé plece. Ryšavec hrôzostrašne zreval a potom zmĺkol, akoby uťal. Nepochybne stratil vedomie. Drake ihneď vyskočil na nohy, zohol sa k Niallovmu nehybnému telu a vytiahol nôž, aby mu podrezal hrdlo.

„Drake, nie!“ zahriakol ho James ostro a postavil sa pred neho.

Drake k nemu pomaly zdvihol zrak. A starec si uvedomil, že naozaj privolal diabla. „Prečo nie?“ zavrčal.

„Malcolm na nás pošle armádu.“

Drake však nevyzeral, že by mal z toho obavy.

„Ak ťa znovu zajmú, opäť ťa uvrhnú do väzenia,“ dodal James pokojným a chladným hlasom, vzdorujúc diablovmu pohľadu. Táto hrozba zaúčinkovala.

Ako veľmi sa ešte bojí toho väzenia, pomyslel si James, keď sa Drake začal postupne meniť na muža, ktorého poznal, a do očí vraha sa mu pomaly vracal záblesk zdravého rozumu. Prstami však stále zvieral rukoväť noža.

„Tu máš. Týmto ho spútaj.“ Falkirk rýchlo vytiahol putá, ktorými kedysi jeho bývalý strážca Talón zneškodňoval Drakea.

Možno mal Talón nakoniec pravdu, keď ho vždy zviazal, pomyslel si James. Strážca trval na tom, že Drake je mimoriadne nebezpečný, ale keď ho Falkirk taký dlhý čas vídal ako celkom bezmocného, bolo na to ľahké zabudnúť. Po tom, čo sa práve odohralo, bol však pevne rozhodnutý, že na to už nikdy nezabudne.

Drake, ešte stále prudko dýchajúc, s trpkým úškrnom prijal od Jamesa svoje staré putá a nasadil ich Niallovi na zápästia. Prometeovec, len napoly pri vedomí, zastonal. James podal Drakeovi aj želiezka na nohy. Keď ich Drake nasadil Niallovi, vstal a zasunul nôž do pošvy. Pozrel na Jamesa. „Ste v poriadku, pane?“

Falkirk netrpezlivo mávol rukou. „Samozrejme. Ale čo tu ty robíš, preboha?“

„Utiekol som. Nemáme veľa času. Ľudia z Rádu sú mi v pätách.“

„Ako sa ti podarilo ujsť?“ spýtal sa James trochu podozrievavo. To môže byť trik, nejaká pasca, ktorú vymyslel Rád.

„Nie je čas na vysvetľovanie. Musíme sa odtiaľto dostať. Hneď. Naháňa ma pol tucta mužov.“

James sa zamračil. Podal Drakeovi čistú vreckovku, aby si mohol utrieť krv z tváre.

„Poďte, pane, už musíme ísť.“

James zaváhal, ale potom sa rozhodol dôverovať mu. Ak Malcolm vytušil jeho plány na povstanie, potom nemal na výber. Talóna zabili, a Drake bol jediný, kto ho mohol chrániť. „Výborne. Prines mi kabát, tamto je, a buď dobrý chlapec.“

Kým Drake robil, čo mu prikázal, s bolestnou grimasou si tisnúc vreckovku na ranu, James sa postaral o zvitky.

Niall, stále nehybne ležiaci na zemi, znovu zastonal. Drake naňho chladne pozrel. „Prečo nechcete, aby som ho zabil?“ spýtal sa Falkirka.

„Prenechaj ho Rádu. Možno ťa prestanú prenasledovať, ak im dáme Nialla namiesto teba.“ James si zapol plášť a podal Drakeovi cestovnú tašku, ktorú práve nachystal. Už predtým mal v úmysle najneskôr o dvadsaťštyri hodín opustiť Anglicko a vydať sa do dŕžav ostatných prometeovských vodcov. Chcel im ukázať zvitky a zasvätiť ich do svojho plánu. Zdvihol skrinku s pergamenmi a pokynul svojmu divokému mladému priateľovi. Opustili izbu a ponáhľali sa chodbou na treťom poschodí hotela. Drake ho so zbraňou v ruke súril k zadnému schodisku, jastriac sem a tam, či nezazrie niekoho z Rádu.

„Poďte, pane. Pôjdeme k rieke. Loďou sa najrýchlejšie dostaneme do bezpečia. Váš koč je priveľmi elegantný, aby si ho nevšimli – nesmú nás spoznať. Zavoláme si drožku.“

Falkirk prikývol, krátko pozrúc do tváre bývalému členovi Rádu. Zvykol si na dôverčivého, detinského Drakea, ale po jeho vražednom spôsobe boja, ktorý videl pred chvíľou v izbe, si nebol istý, či to celé nie je lesť. Je vôbec možné, aby sa podarilo zmeniť ho tak rýchlo na prometeovca? Vyzeralo to tak. Díval sa, mierne zmätený, ako Drake nebojácne vyšiel na ulicu. Zdvihol dva prsty k ústam a hlasno zahvízdal, potom mávol rukou, aby ho zbadal niektorý z drožkárov čakajúcich s kočmi v tmavej ulici.

James sa mykol, dúfajúc, že členovia Rádu, ktorí im mali byť podľa Drakea za pätami, nezačuli jeho hvizd. Drake prešiel späť k múru, pri ktorom v tieni čakal James. Keď sa netrpezlivo pustil v ústrety drožke, ktorá k nim mierila, Falkirk sa naňho zahľadel. „Vyzeráš už omnoho lepšie.“

„Áno, trochu.“

Viac neprezradil, James sa teda otvorene spýtal: „Vrátila sa ti pamäť, chlapče môj?“

Drake hodnú chvíľu mlčal, potom sa k nemu zvrtol. „Dosť na to, aby som vedel, komu môžem dôverovať a komu nie. Považovali ma za mŕtveho,“ dodal tvrdo. „Vy ste ma dostali z väzenia. Navyše,“ pokračoval tichšie, „prečo by som mal ostať v Anglicku? Nič dobré ma tu nečaká.“

„Ale ak sa ku mne pridáš, stane sa z teba štvanec – a nebude ťa naháňať len Rád. Malcolm pošle svojich ľudí, keď sa jeho syn nevráti.“

„Tým viac ma teda potrebujete, ak chcete ostať nažive,“ odvetil Drake.

„Myslím, že môžem len súhlasiť,“ vyhlásil James sucho.

„Tak už odtiaľto zmiznime,“ zahundral Drake, keď pred nimi konečne zastala drožka. Prešli k nej, no keď začali nastupovať, len pár metrov za nimi sa ozval chladný kovový hlas: „Ani hnúť.“

James stuhol, keď počul, ako ktosi za ním odistil pištoľ. Opatrne sa obzrel cez rameno, potom s uznaním povedal: „Stavím sa, že to je ten večný lúštiteľ, člen Rádu.“

„Dobrý večer, Falkirk. Lord Westwood,“ pozdravil ich chladne Jordan s pištoľou v každej ruke. „Je mi to strašne ľúto, páni, ale ak sa čo len jeden z vás pohne, obávam sa, že budem musieť strieľať. Vy tam, ruky hore,“ upozornil drožkára, ktorý zbledol, počúvol a pustil opraty z rúk. Jordan podišiel bližšie, nespúšťajúc z nich zrak.

„No tak, mladý muž,“ ozval sa Falkirk presvedčivým a rozumným tónom. „Vy a ja sme na takýto nezmysel priveľmi civilizovaní. Nezastrelíte ma.“

„Nie, zastrelím jeho.“ Jordan pištoľou v ľavej ruke ukázal na Drakea. „Odstúpte od koča, lord Westwood. Zradili ste Rád a myslím, že viete, čo to znamená, nech by ste mali akokoľvek poškodený rozum.“

Drake vzdorovito zdvihol hlavu.

„Nepokúšajte sa robiť ťažkosti, Drake. Naozaj by som vás rád ušetril. Buď so mnou pôjdete dobrovoľne, alebo…“

„Pusťte ho,“ vyzval ho Falkirk. „Nechali sme vám zaňho v hoteli väzňa. Tretie poschodie, izba číslo tridsaťdva. Dvere sú otvorené.“

Jordan si starca podozrievavo premeral. „Niall?“

„Áno.“

„Živý alebo mŕtvy?“

„Živý,“ odvetil Falkirk.

Jordan prikývol. „Drake však tak či tak bude musieť ísť so mnou. Tak poďme, pohyb!“

„Vy ma nezastrelíte,“ zahundral Drake.

„Nepokúšajte ma.“ Jordan mu mieril pištoľou na čelo, ale práve v tej sekunde, keď mu preletelo hlavou, či by naozaj dokázal stlačiť spúšť a zabiť svojho brata bojovníka, Drake rýchlo pozrel kamsi zaňho. Pery sa mu skrútili do cynického úsmevu.

Jordan zrazu zacítil silný úder do tyla. Zatackal sa dopredu, pred očami sa mu zaiskrilo a zachvel sa od hrôzy, lebo jeho prvou myšlienkou bolo, že mu ktosi strelil do hlavy. Klesol na kolená na mačacie hlavy. Uder ho omráčil a v nasledujúcich sekundách si sotva uvedomoval, že mu Drake vykopol pištoľ z ruky, sotil Falkirka do drožky, skočil za ním a zakričal na kočiša, aby pohnal kone.

Jordan si siahol na tylo, bolestivo zažmurkal a pozrel na ruku. Len pár kvapiek krvi. Čo sa mu to stalo, dopekla?

Zaškúlil pomedzi roj hviezdičiek, ktoré sa mu ešte stále mihotali pred očami, a na zemi pod sebou si všimol kameň veľký ako päsť. Čože? Nejaký malý Dávid z neho práve urobil Goliáša? Zahrešil, vstal, pokúšajúc sa striasť mdloby, ktoré ho obchádzali, a zrazu si uvedomil, že Drake mu zase unikol. Zanadával. Koč bol už priďaleko, aby ho dobehol, ale ktorý diabol pomohol tomu bláznovi na úteku tým, že hodil Jordanovi kameň do hlavy?

Plný zlosti sa vrhol do tmy v smere, odkiaľ priletel kameň. V diaľke začul zvuk ľahkých krokov, nevidel však nikoho. „Hej!“ zareval a pobehol kúsok za zvukom, no čoskoro sa vzdal. Naháňal tiene – a začínal sa cítiť ako blázon. Vedel iba to, že naňho nezaútočil nijaký prometeovec, lebo ten by nestrácal čas hádzaním kameňov. Určite by to bola guľka. Ktokoľvek to urobil, nemal v úmysle zabiť ho, zároveň sa však striasol pri pomyslení, že neznámy pokojne mohol využiť túto šancu. Odpľul si, znechutene zaklial a potom sa vrátil popri priečelí hotela, aby zistil, či mu Falkirk neklamal o Niallovi.

Práve keď sa blížil ku vchodu, dupot konských kopýt a rachot koča valiaceho sa dolu ulicou k hotelu ohlásil príchod jeho kolegov.

„Idete neskoro,“ vyhlásil rázne Jordan a keď Max vyskočil z koča, podoprel si boky rukami. „Práve zmizol. Tadiaľ. Myslím, že mierili do prístavu.“

„Parker!“ obrátil sa markíz na seržanta.

„Áno, pane!“ Spolu so svojimi ľuďmi sa ani neunúval zostúpiť z koča, ale ďalej uháňali po Drakeových stopách.

„Čo tu robíš?“ opýtal sa Max, ale Jordan chcel počkať s vysvetlením, kým sa k nim nepripoja ostatní. Virgil a Beauchamp vystúpili z druhého koča a blížili sa k nemu. Od prekvapenia zdvihol obočie, keď z ďalšej drožky vyskočil dvojmetrový obor Warrington. Rohan Kilburn, vojvoda z Warringtonu, bol najobávanejším zabijakom Rádu.

„Dobre načasované!“ privítal ho Jordan. „Kedy si sa vrátil zo Škótska?“

„Práve dnes. Čo sa stalo, dočerta?“

Jordan sa premohol a všetko im vyrozprával.

„Niall je v Londýne?“ prekvapene sa spýtal Rohan.

No kým Max vzdychal nad tým, ako málo chýbalo Jordanovi, aby chytil Drakea, Virgil sa zvrtol a bez slova vyrazil ku vchodu do hotela.

„Pane?“ Beauchamp bežal za ním, vrhnúc na ostatných spýtavý pohľad.

„Myslím, že pôjdeme dnu,“ oznámil Rohan a vytiahol z pošvy nôž. Kovová čepeľ zacvendžala.

„Virgil, počkajte na nás!“ rozbehol sa aj Max.

Nasledovali svojho vodcu do budovy na tretie poschodie a našli izbu číslo tridsaťdva, presne ako povedal Falkirk. Jordan od prekvapenia otvoril ústa, keď zbadal Nialla. „Vďaka, Drake,“ poďakoval ironicky Beau, opierajúc sa o zárubňu. Muži sa pobavene uškŕňali, keď na nich statný Malcolmov syn zúrivo chrlil nadávky, ležiac na bruchu na elegantnom koberci so spútanými rukami aj nohami. Len Virgil sa nesmial.

Bez najmenšieho náznaku veselosti vošiel dnu a kľakol si, aby zistil rozsah Niallových zranení. „Pomôžte mi s ním,“ zahundral potom.

„Nemôžeme ho jednoducho ťahať po zemi?“ zavtipkoval Rohan.

Virgil naňho zúrivo pozrel, a zrazu sa všetci muži prestali smiať. Zavládlo ohromené ticho.

„Dočerta,“ zamumlal Rohan, a to jedno slovo stačilo na vyjadrenie šoku, ktorý všetci pocítili. Keď im to došlo, vymenili si zarazené pohľady.

Videli Virgila a Nialla vedľa seba, a pravda bola zrazu taká jasná ako rovnaké nosy na mužných škótskych tvárach a husté ohnivočervené vlasy na hlave. Rovnaká výška a rovnaká postava. A zrazu bolo všetko jasné.

Niall Banks nebol Virgilov synovec. Bol to jeho syn.

Štrnásta kapitola

Virgil rýchlo skryl pohnutie pod obvyklým nevrlým zovňajškom. Max sa mu poponáhľal na pomoc a spolu postavili Nialla na nohy. Jedna strana tváre mu veľmi opuchla, krvácal z nosa a plece mu ovísalo v neprirodzenom uhle. Mal očividne priveľké bolesti, aby sa zmohol na niečo viac než len na vrčanie, no bola v tom nemá prosba o pomoc. „Odvedieme ho odtiaľto a dáme to plece do poriadku,“ zašomral Virgil Maxovi.

Markíz prikývol. „Pôjdem s vami.“

Zavládla stiesnená atmosféra, lebo všetci sa cítili previnilo, že nechtiac odhalili bolestné tajomstvo ich vodcu. Jordan však nepochyboval, že Niall by s radosťou hociktorému z nich podrezal hrdlo, keby mal na to možnosť.

Beau zastavil Maxa. „Chceš, aby som sledoval Drakea, alebo sa mám radšej povypytovať tu, či nám personál hotela alebo hostia nepovedia niečo o Falkirkovi? Mohlo by nám to pomôcť.“

„Dobrý nápad. Parker a jeho muži sú Drakeovi na stope. Daj mi vedieť, čo si zistil. Vďaka, Beau.“

Mladší kolega prikývol. Max a Jordan si vymenili ponurý pohľad, veliteľ skupiny sa potom pobral pomôcť Virgilovi s Niallom. Len čo odišli, Jordan sa obrátil k Rohanovi. „Čo by si povedal na výlet do Siedmich volieb? Idem pozrieť Dresdena Bloodwella. Pridaj sa, ak chceš.“

Rohan sa uškrnul. „Myslel som, že sa ma ani neopýtaš.“

Počas cesty kočom späť do ošumelej štvrte si rýchlo dohodli stratégiu a prichystali si zbrane. Jordan mu opísal polohu domu, kde sa skrýval ich cieľ, a varoval ho, aby sa nepochytil s dákou miestnou bandou. „Neprekvapilo by ma, keby si Dresden najal niekoho z tunajších hrdlorezov, aby sa cítil istejší.“

Rohan prikývol. Ani taký človek ako Bloodwell nemohol mať stále oči na stopkách alebo celé týždne bdieť.

„Najlepšie bude urobiť to potichu. Aby sme ho nemuseli naháňať,“ dodal Jordan významne.

„Mhm.“ Rohan odistil pištoľ.

Jordan si spomenul na úzke ulice v týchto končinách a zatiahol za signalizačnú šnúru, aby Findlay zastavil o pár blokov ďalej. Vystúpili a nechali ho tam čakať, aby strážil koč so svojou vernou puškou. Zvyšok cesty šli pešo. V okamihu, keď vkročili do úzkej, špinavej ulice, kde sa nachádzal Bloodwellov dom, Jordan pochopil, že sa stalo niečo zlé.

Na ulici stáli hlúčiky ľudí, mnohí v nočných košeliach a županoch. Viacero sa ich obšmietalo medzi nájomným domom a budovou, kde zanechal na streche Mercera. On i Rohan sa zastavili, ale teraz si vymenili zlovestný pohľad. Spoza rohu sa vynorili dvaja uniformovaní pochôdzkari z Bow Street a niesli bezduché telo.

Bol to Mercer.

Jordan skamenel.

„Čo sa tu stalo?“ spýtal sa Rohan a šiel kúsok s nimi, aby dostal odpoveď na otázku. Jordan pre strašný pocit viny nebol schopný slova.

„Obsmŕdač Tom zle skončil,“ zavtipkoval jeden z pochôdzkarov. „Škaredo spadol.“

„Ako k tomu došlo?“

„Podľa svedkov vyliezol na tamtú strechu a sledoval odtiaľ nejakú ženskú, ako si prikladá dieťa k prsníku. Zvrhlík,“ uškrnul sa muž s odporom. „Niekto z miestnych ho zazrel. Pokúsil sa ujsť, ale spadol zo strechy. Možno bol opitý. Ťažko povedať. Ale bol ozbrojený.“

„Máte predstavu, kto to je?“ vyzvedal Rohan. Druhý pochôdzkar pokrútil hlavou. „Vo vreckách nemal nič, podľa čoho by sme ho identifikovali. Uvidíme. Na Bow Street bude skôr či neskôr niekto hlásiť nezvestnú osobu. Je to smutné, pane.“
„To je,“ zašomral Rohan. „Tak choďte.“

Pochôdzkar pokrčil plecami a úctivo sa mu uklonil. Jordan s Rohanom na seba pozreli, ale pred spomínanými „svedkami“ nemohli povedať nič, lebo hocikto z nich mohol byť Bloodwellovým informátorom. Bolo takmer isté, že ho niekto z nich už varoval. Jordan si zúrivo zaklial popod nos a zaplavila ho vlna bezmocného hnevu. „Zhodili ho zo strechy,“ povedal tichým hlasom chvejúcim sa od zlosti.

„Nemuselo to tak byť. Mohol skočiť sám.“ Rohanov hlas znel rovnako nahnevane. „Mercer musel vedieť, že živý by mal pre Bloodwella vyššiu cenu.“

Jordan si ho ostro premeral. Ešte viac ho rozzúrilo pomyslenie, že Mercer si sám mohol vziať život, aby unikol pred prometeovským vrahom a vyhol sa podobnému mučeniu, aké prežil Drake. „Alebo,“ dodal Rohan a chladne pokrčil plecami, „možno to bola nehoda. Možno spadol pri pokuse o útek. Nech to bolo akokoľvek, Bloodwell je už dávno preč.“

Jordan naňho pozrel, potom kývol k nájomnému domu. „Poďme to zistiť.“ Nato vtrhol do budovy a rozbehol sa hore schodmi. Rohan bežal hneď za ním.

Jordan kopnutím otvoril dvere a skočil do miestnosti, oprúc si pištoľ o ľavú ruku. Prechádzal bytom a Rohan ho kryl. Ale keď rýchlo prehľadali trojizbový byt, zistili, že ich korisť je preč.

Jordan od zúrivosti prevrátil stôl a zaklial.

„Upokoj sa!“ vyštekol Rohan.

„Prečo som ho tam nechal samého?“

„Nemal si na výber! Počúvaj ma. To nie je tvoja vina…“

„Je!“

„Mohlo sa to stať hocikomu z nás! Prezradil sa a zbadali ho.“

„Zomrel zbytočne,“ pokrútil hlavou Jordan a znovu sa vydal po izbách s pocitom, že má v žalúdku kameň. Prechádzal z miestnosti do miestnosti a hľadal nejakú stopu, ktorá by mu prezradila, prečo Bloodwell poslal Alberta do kráľovskej knižnice. Bolo to však zbytočné. V špinavom, zanedbanom byte nenašiel nič mimoriadne. Ako povedal Falkirk, Bloodwell bol zvyknutý ustavične meniť miesto, a aj svoj posledný príbytok opustil bez zanechania stôp.

Jordan znovu pokrútil hlavou. „Dostanem toho bastarda, ako je Boh nado mnou. Aj keby to malo byť to posledné, čo urobím.“

„A ako?“

Pozrel naňho očami plnými zlosti. „To ešte neviem.“

„Kam ideš?“ spýtal sa Rohan, keď už Jordan zamieril von z bytu.

„Domov. Na jeden večer toho bolo dosť.“

Dresden Bloodwell sa týčil nad Albertom. „Od koho ste mali tú správu?“

„Ja… od nikoho konkrétneho! Hovorili o tom všetci. Prečo?“

„Pretože to bol trik!“ zavrčal. „Niekto po vás ide.“

„Čože?“

„Dnes večer som zbadal istého muža, ktorý ma špehoval cez okno,“ povedal príkro. „Bohužiaľ, keď sa ten chudák pokúšal predo mnou ujsť, nešťastne spadol zo strechy, takže som sa ho už nemohol opýtať, odkiaľ prišiel.“ Dresden sa prechádzal sem a tam po Albertovej luxusnej komnate. „Večer u mňa boli len dve návštevy – váš kuriér a ešte jeden muž, ktorého meno sa vás netýka. Jeden alebo druhý nevedomky umožnil tým ľuďom, aby ho sledovali priamo ku mne. Teraz mi tu zasa vy rozprávate rozprávku, že kráľovi sa vracia rozum…“

„Rozprávku?“ zvolal Albert s vyvalenými očami. „Prečo tomu hovoríte rozprávka? Či jeho veličenstvo za posledných desať rokov nemalo viackrát záchvaty šialenstva a zase sa nespamätalo? Myslel som, že chcete vedieť všetky dôležité novinky z dvora!“

„No, je tu istá možnosť, že by to mohla byť pravda a že sledovali môjho kolegu, nie toho kuriéra. Zatiaľ to neviem,“ vrčal Bloodwell. „Ale ak sa ukáže, že tá správa o kráľovi je nepravdivá, potom to znamená, že ste mi zámerne podhodili výmysel niekoho, kto sa chcel dostať ku mne. Zapamätám si to, verte mi. A, mimochodom, mali by ste si dávať väčší pozor, s kým hovoríte, a priniesť mi ten zoznam,“ dodal chladne. „Pretože ja už strácam trpezlivosť, a vy, môj milý vojvoda, strácate svoj čas.“

Mara sa prebudila v tme pred úsvitom. Na stoličke vedľa jej postele sedel muž a díval sa na ňu.

„Jordan?“ Zdvihla sa na posteli a pokúšala sa prebrať z rozospania. „Čo tu robíš?“

„Len spi ďalej, láska,“ zašepkal. „Iba som potreboval vidieť tvoju tvár.“

Niečo v jeho hlase znelo čudne, ale na to, aby videla jeho výraz, bola priveľká tma. Okamžite však pochopila, že sa niečo stalo. „Je všetko v poriadku? Nepočula som ťa vojsť.“

„Nechcel som ťa zobudiť. Je mi to ľúto. Mal som počkať dozajtra. Už odchádzam…“

„Nie, nechoď. Vždy ťa rada vidím, bez ohľadu na to, koľko je hodín. Poď. Ľahni si ku mne.“ Urobila mu v posteli miesto a pozývajúco odhrnula prikrývku, ale on ostal tam, kde bol. V tme vycítila jeho ľahký úsmev a túžobný pohľad.

„A čo tu vlastne robíš?“

„Len sa mi po tebe cnelo,“ povedal potichu.

„To je od teba milé.“

„Nemal som ťa vyrušovať takto neskoro.“

„Mne to neprekáža, naozaj.“ Pretiahla sa ako mačka a ľahla si na chrbát. „Hrali ste večer karty U Watiera?“

„Áno, hrali. Si prekrásna, keď spíš, vieš to?“

Keď sa Marin pohľad prispôsobil modročiernej tme v spálni, v slabom svetle mesiaca a hviezd zbadala zlomený výraz na jeho tvári. „Jordan, čo sa deje? Stalo sa niečo zlé?“

„Och, nechcem ťa tým zaťažovať.“

„Nezmysel! O čo ide?“ Náhle sa celkom prebrala. Natiahla sa, aby zapálila sviečku pri posteli, ale on ju zastavil a rukou jej jemne zovrel zápästie. „Dám prednosť tme, ak ti to neprekáža.“

Usilovala sa dovidieť na jeho tvár, ale ukrýval sa v tieni. „Čo sa stalo?“ zašepkala znova.

Keď jej pustil ruku, zdvihla ju a dotkla sa mu líca, ale on sa odtiahol a chvíľu iba mlčky sedel. V tichu si oprel lakeť o operadlo stoličky a prstami si pretrel ústa. Keď opäť prehovoril, jeho hlas znel veľmi ticho a temne. „Tí muži seržanta Parkera, ktorých som poslal strážiť tvoj dom. Pamätáš sa na nich?“

„Samozrejme. Čo je s nimi?“

„Jeden z nich dnes večer zomrel.“ Odmlčal sa, akoby nedokázal pochopiť, že sa to mohlo stať. „Mercer. Bol pod mojím velením.“

Mara naňho šokovane pozrela. „Ach, Jordan,“ vydýchla. „Je mi to tak ľúto.“ Nevedela, čo na to povedať. „Ako sa to stalo?“

Pokrútil hlavou. „Nemôžem rozprávať o podrobnostiach. Iba toľko, že to bol dobrý človek. Verný. Nezaslúžil si taký koniec.“

Mohla len mlčky a súcitne hľadieť na jeho bolesť a vnímať hnev v napätom hlase, plnom sebaobviňovania. Dlhú chvíľu rozmýšľala nad jeho správou a spomenula si, čo jej povedal: že títo muži niekedy ochraňujú zahraničných hodnostárov a podobné osobnosti. Zrejme sa to muselo stať v súvislosti s takou úlohou.

A ona si myslela, že Jordan hrá karty s regentom. Zlé tušenie, ktoré jej preletelo mysľou, sa však v porovnaní s jeho bolesťou zdalo malicherné.

„Mal rodinu?“

„Neviem. Ak áno, zajtra im to budem musieť oznámiť.“ Vstal a prešiel k oknu v jej spálni. Keď sa oprel o stenu a díval sa von oknom cez tenučké záclony, obrátený chrbtom k nej, vstala z postele, uhladila si pokrčenú mušelínovú nočnú košeľu a preťapkala k nemu bosými nohami po studenej podlahe. Pohladkala ho po chrbte, postavila sa k nemu a ovinula mu ruky okolo štíhleho drieku.

„Je mi to ľúto,“ zašepkala. „Môžem pre teba niečo urobiť?“

Opäť pokrútil hlavou. „Nemal som ťa tým obťažovať.“

„Nezmysel, urobil si dobre, že si prišiel. Tu je tvoje miesto. Pozri na mňa, drahý.“ Opatrne na ňu pozrel. Mara mu hľadela do očí a čítala v nich utrpenie, potom zdvihla ruku a nežne mu prešla po vlasoch, pokúšajúc sa ho tým pohybom utešiť. Ešte nikdy ho nevidela v takom stave, neprístupného a uzavretého. Cítila jeho hroznú bolesť. Vreli v ňom emócie a on nevedel, ako sa ich zbaviť. Hladkala ho končekmi prstov po hrudi, potom otočila jeho tvár k sebe a zľahka mu prešla perami po ústach v opatrnej výzve. Váhavo prijal bozk, ani sa nepohol.

Znovu ho pobozkala a on jej bozk vrátil, už trochu naliehavejšie. Prešla mu prstami po nahej hrudi pod rozopnutou košeľou. Zrazu ju Jordan začal bozkávať ako zmyslov zbavený.

Sotva si uvedomovala, čo sa s ňou deje. Takmer hrubo jej zovrel dlaňami šiju a drsne jej vrazil jazyk do úst. Ten temný, divoký, nebezpečný prúd ukrytý pod jeho vášňou ju až mrazil a zároveň hlboko vzrušoval. Chvejúcimi sa rukami jej začal sťahovať nočnú košeľu z pliec, zúfalo po nej túžiac. „Vyzleč si to,“ prikázal jej tichým hlasom, drsným od žiadostivosti.

S búšiacim srdcom o kúsok ustúpila, aby ho poslúchla. Keď si sťahovala košeľu cez hlavu, hltal ju pohľadom. Napokon zakrývali jej nahotu iba dlhé vlasy. Chytila ho za ruku a potiahla k posteli. Bez slova sa dal viesť v tichej rezignácii a s bolestnou túžbou v očiach.

Pri posteli ju znova pobozkal a ona ho začala vyzliekať kúsok po kúsku: kabát, opasok so zbraňami, košeľu, nohavice, čižmy, až kým nebol nahý ako ona. Mara sa kochala krásou jeho tela, vysokého, silného a svalnatého. Dívala sa naňho postojačky, aby lepšie preskúmala všetky jeho detaily, ktoré obvykle zakrývalo dobre padnúce oblečenie. Ale ani najlepší krajčír z Bond Street nedokázal dostatočne vzdať hold jeho atletickej postave. Také dokonalé tvary by si určite zaslúžili stáť na mramorovom podstavci, pomyslela si, bozkávajúc ho na prsia a brucho, hladkajúc mu ramená a úzky driek. Bolo zrejmé, že jej horlivý záujem ho vzrušuje. Potvrdzoval to nielen záchvev žiadostivého očakávania, ale aj jeho tvrdá mužnosť tlačiaca ju na bruchu. Postavila sa na špičky a otvorenými ústami mu vtisla vášnivý bozk na nahé plece. Špičkou jazyka sa dobiedzavo dotkla jeho hrdla, ale Jordan sa mykol, chytil ju okolo pása a pritiahol si ju k dvíhajúcej sa hrudi. Perami sa lačne vrhol na jej ústa v tvrdom, dobyvačnom bozku. Keď ju kládol na posteľ, Mara sa mu šťastne, s búšiacim srdcom, poddávala. Jej telo bolo slabé, omámené a oťažené túžbou po ňom. Určite existoval spôsob, ako utíšiť jeho bolesť.

Milovaním.

Znovu sa sklonila, vzala do dlane jeho bojovníka a začala ho nežne hladkať. Jordanovu napätú tvár pomaly uvoľnil pôžitok. Pre Maru by to bola dostatočná odmena, ale on sa k nej pritisol, rozhodnutý dať jej oveľa viac. Zamatová pokožka mu horela a oči žiarili túžbou, keď ich doširoka otvoril a pritlačil ju chrbtom o okraj postele. Mara roztiahla nohy, aby do nej ľahšie vnikol. Chcela toho muža, odkedy otvorila oči a zistila, že je pri nej. Jeho vôňa, jeho pohľad, úsmev, chuť, to všetko ju vzrušovalo.

Keď do nej vošiel, zadychčané zastonala a srdce sa jej šialene rozbúšilo.

„Božemôj.“ Jordan na sekundu znehybnel, akoby tomu nemohol uveriť. „Zbláznim sa z teba.“ Dychtivo mu pozrela do očí, objala ho nohami a spojila sa s ním v krásnom tanci rytmických pohybov. Cítila sa taká slobodná, taká uvoľnená, a takmer v tranze, keď mu chodidlom nežne láskala pokožku svalnatého lýtka.

Jordan ju vášnivo bozkával a hoci bola vo veciach lásky nováčikom, o chvíľu ju tak vzrušil, že dosiahla prudké vyvrcholenie, ale ako si vzápätí uvedomila, on s ňou ešte ani zďaleka neskončil. Prevrátil sa na chrbát s Marou v náručí. Ich telá boli stále spojené, akoby nemal v úmysle dať jej vydýchnuť ani na okamih. Držal ju na sebe ako motýľa napichnutého na špendlíku.

„Tak teda. Čo si to hovorila?“

Mara sa naňho žiarivo a omámene usmievala. „Nehovorila som nič.“

„Ale áno, hovorila si,“ povedal figliarsky. „Vravela si: Jordan, urob mi to znova.“

„Ach, naozaj?“

„Uhm.“ Pritiahol si ju na hruď a vrúcne ju pobozkal. Mara si zrazu uvedomila reakciu, ktorú v nej vyvolala táto poloha.

„Takto sa mi to páči viac,“ oznámila mu bez dychu. „Aj mne.“

Jordan jej najprv pomaličky oblizol pery, privádzajúc ju tým do vytrženia, potom začal krúžiť špičkou jazyka po celých jej ústach. Mara sa prudko chvela, cítiac, ako jeho horúci dych prúdi okolo jej vlhkých pier. Jeho skúsené ruky ju hladkali najprv po vlasoch, potom si hľadali cestičku dolu chrbtom až k rozkošným bielym oblinám. Znovu sa do nej ponoril, jemne jej stláčajúc zadoček, vnáral sa do nej a vychádzal z jej vnútra, až priam bolestne vykríkla a znehybnela v slastnom opojení. Keď sa z neho zošmykla, cítila sa na smrť vyčerpaná a zničená. Lapala po dychu, akoby práve prebehla niekoľko kilometrov. Jeho oči sa hriešne leskli.

„Ach, Jordan,“ povedala bez dychu hlasom plným chvály.

„Áno?“ zašepkal neuveriteľne zdvorilo, a bez toho, že by sa spýtal, vnikol do nej zozadu.

„Čo to robíš?“ Mara ostala bez pohybu, pohoršená. „Ty hádam nikdy neskončíš?“ zmohla sa na otázku. „Nemala som tušenia, že si taký hriešnik.“

„Ja viem,“ zdôraznil.

Znovu sa celá rozochvela. Každým dotykom v nej vzbudzoval pocit, že je vzácna ako šperk. „Ach, Jordan,“ zastenala „prečo ti neviem odolať?“

„Ani ja tebe, moja najkrajšia. Moja Mara. Vieš, že by som pre teba aj zomrel?“

Siahla dozadu, aby mu mohla jemne pohladkať tvár končekmi prstov. Vychutnávala mäkkosť jeho vlasov a nechala ho, aby s ňou robil, čo sa mu zachce. Vedela, že on to dnes v noci potrebuje.

„Poď,“ zašepkal a začal sa v nej prudšie pohybovať. 
„Znovu?“ dychčala. „Nemôžem!“

„Áno, môžeš. Ktovie, kedy budeme mať ďalšiu šancu.“ A využili ju.

Mara zhlboka vzdychla, ešte omámená znovu prežitou rozkošou, a pozrela na Jordana. Ich telá boli stále prepletené, prikrývky pokrkvané a porozhadzované. To je neskutočné, pomyslela si. Som dychtivou milenkou lorda Falconridgea. A vôbec to neľutujem.

Naopak, slávila sladké víťazstvo, keď Jordan konečne dosiahol dlho potláčané vyvrcholenie a ona vo svojom lone pocítila horúci gejzír.

Pregúľali sa na svoje obvyklé miesta v posteli a mlčky na seba uprene hľadeli. Boli úplne vyčerpaní. Jordan sa po chvíli uškrnul. Mara sa zasmiala a s bezhraničnou láskou nechala klesnúť svoju unavenú ruku na jeho plece. „Naozaj, Falconridge,“ povedala karhavo s ružovými lícami.

Zrazu zachytila takmer nepočuteľný zvuk. Zdvihla hlavu z vankúša a cez plece pozrela k dverám. „Nepočul si nič?“ zašepkala.

„Nie,“ odvetil a jeho tvár okamžite stuhla. Zbystril pozornosť a sadol si na posteli. „Čo to bolo?“

„Myslím, že sa zobudil malý. Počúvaj…“

„Malý? Ježiši, Mara, takto ma nestraš. Myslel som, že… no… to je jedno.“

„Mal by si sa uvoľniť,“ povedala.

Jordan si zašiel rukou do vlasov a zamrmlal: „Usilujem sa.“

Počúvali, uprene hľadiac jeden na druhého. Potom sa obaja usmiali, lebo cez zavreté dvere spálne slabučko prenikol sladký detský hlások.

„Mami?“

Keď Jordan počul to nevinné, nástojčivé volanie, jeho výraz sa úplne zmenil. Absolútne odzbrojený sa začal ticho smiať. „Radšej sa choď pozrieť, čo chce.“

„Nebude ti to prekážať?“

„Akoby ťa to mohlo zastaviť. Len choď. Je mi jasné, že nie som tvoj najobľúbenejší muž v tomto prehnitom svete.“

„Ale za tie slová ním môžeš byť,“ povedala potichu. Pritiahol si ju k sebe a nenásytne ju bozkával, no Mara ho čoskoro odtlačila, previnilo sa mračiac. „Myslíš si, že nás počul?“

„Boli sme predsa dosť ticho. Bože, ty si krásna.“ Prehodil jej vlasy cez plece. „Zostaň tu. Možno zasa zaspí.“

„Mami!“

„Tak to by sme mali,“ zahundrala a usmiala sa.

„Si si istá, že ho nepôjde pozrieť pani Busbyová?“

„Ale ona nie je jeho mama. Radšej ho pôjdem sama uložiť, kým sa nerozplače.“ Vyskočila z postele, lebo už nemohla vydržať.

„Predpokladám, že proti materskej láske sa nedá bojovať.“ Jordan si založil ruky za hlavu a oprel sa chrbtom o peľasť postele, sledujúc ju so spokojným pobavením, keď si rýchlo uväzovala opasok na župane.

„Hneď som späť.“

„A ja by som už mal ísť…“

„Neopováž sa odísť!“ Vrhla naňho nesúhlasný pohľad. „Zostaň tam, kde si. Nikam nechoď. Myslím to vážne, Falconridge. Inak budeš mať problém.“

„Áno, madam,“ prikývol s lenivým úškrnom.

Zacmukala. „Veď už napoly spíš. Zostaneš na raňajky, aj tak bude o chvíľu svitať. Teraz si tam, kde patríš.“

Usmial sa na ňu. „Ja viem.“

Tešila sa z jeho nežného pohľadu a zdalo sa jej, že si nikdy s nikým nebola taká blízka ako s ním v tejto chvíli. „Mami!“

„Idem,“ zašepkala chvatne, potom vykĺzla von dvermi a vznášala sa chodbou, tajne sa modliac, aby mal Thomas na budúci rok o takomto čase bračeka alebo sestričku.

Keď odišla, Jordanovi sa z tváre vytratil úsmev.

Bože, je do nej blázon. Prišiel k nej, keď mu bolo najhoršie, ale už začínal pochybovať, či to bolo múdre rozhodnutie. Úloha, ktorou ho poverili, sa ukázala oveľa nebezpečnejšia, ako sa najprv zdalo, a to znamenalo, že bude najlepšie, keď Maru nejaký čas neuvidí. Nenávidel tú povinnosť, ktorá ho od nej vzďaľovala, ale najbezpečnejšie, čo mohol urobiť, bolo načas sa jej vyhýbať, kým svoju prácu nedokončí. Ako je Boh nad ním, Mercerova smrť nebola zbytočná. Prišiel čas zaútočiť tvrdšie, vziať na seba väčšie riziko a docieliť, aby sa jeho poslanie zavŕšilo.

Búrka jeho hnevu už doznela a on si uvedomil, že ak si Dresden Bloodwell naozaj všimol Mercera, ako hľadí do jeho okna, pravdepodobne ho to upozornilo aj na možnosť, že Albert sa prezradil.

To znamenalo, že vojvoda je v smrteľnom nebezpečenstve, lebo ak Bloodwell zistí, že ho už nemôže využiť pre svoje účely, je takmer isté, že ho zabije, aby zahladil stopy. Bloodwell však šiel za Albertom a vypočúval ho namiesto toho, aby ho zabil, a Jordan si bol istý, že Alby vie, kto je za tým incidentom v kráľovskej knižnici, keď Mara klopala na dvere a volala Jordanovo meno.

Bola tu aj možnosť, že vojvoda spomenul Jordana Dresdenovi Bloodwellovi. V tom prípade sa nesmel pohybovať v Marinej blízkosti. Ak si však Albert uvedomil, že on sám je v nebezpečenstve, mohla to byť vhodná chvíľa pre Jordana, aby sa pousiloval získať si jeho dôveru. Pre všetkých by bolo najlepšie, keby donútil Carewa prehovoriť. Bude tomu musieť venovať viac času a sústredeného úsilia… Ale čo povie Mare?

Musí si niečo vymyslieť, presvedčiť ju, aby sa od neho držala v bezpečnej vzdialenosti a dala mu voľnosť, lebo on musí dokončiť svoju prácu. Nemohol jej povedať pravdu, samozrejme, ale potreboval plán, ktorým by zabezpečil, že ona bude mimo nebezpečenstva.

S povzdychom si pretrel oči, znechutený povinnosťou, ktorá ich opäť raz odlúči. Keď si uvedomil, ako strávili poslednú hodinu, v ktorej sa mu úplne odovzdala, pochopil, že zo seba urobí úplného lotra, keď od nej odíde.

Na to však mal myslieť skôr.

Ale on nemohol, nie v tom stave, v akom k nej prišiel. Priveľmi ju potreboval. Slepo k nej natiahol ruku v strašnej bolesti. A ona ho prijala… nádherná a oddaná.

Bola naozaj jednou z mála.

Nuž, nedalo sa nič robiť. Musel ju oklamať a vyrovnať sa s tým. Povedal jej už toľko klamstiev a poloprávd o svojej práci pre Rád, tak čo už záleží na tom, či povie o jednu lož viac alebo menej? To pomyslenie mu však vnieslo do duše nesmiernu únavu a znechutenie.

Ale tá lož ju má chrániť!

Školení klamári ako on v každom prípade vedeli, že je najlepšie držať sa tak blízko pravdy, ako je to len možné. V tme izby zvažoval svoje skutočné pocity k nej a rozmýšľal o obavách, ktoré ho občas trápili. Až priveľmi ľahko zaplavili jeho myseľ, a tak radšej vkĺzol pod prikrývky v jej posteli, pozeral do temnoty a čakal, až utíši dieťa a vráti sa k nemu.

Pätnásta kapitola

Aký neutešený týždeň mala za sebou.

Mara prijala pozvanie na ples pri príležitosti uvedenia istej mladej dámy do spoločnosti, ale nezabávala sa ani za mak, hoci hostitelia pre milovanú dcéru naozaj nešetrili na výdavkoch.

Po Jordanovi znovu ani stopy.

Až sa mykla, keď Delilah preplachtila okolo, lenivo sa ovievajúc, a položila jej obvyklú otázku: „Kde je Falconridge?“

Mara potlačila zlú náladu, usrkla si vína a odpovedala, až keď dokázala prehovoriť s dokonalou ľahostajnosťou. „Neviem. Nevidela som ho celý týždeň.“

Priateľkin vejár znehybnel, rýchlo na ňu pozrela. „Prečo?“

Mara sa zhlboka nadýchla a vyčarila napätý úsmev. „Predpokladám, že je zaneprázdnený.“

„Zaneprázdnený! Čo to znamená?“ Delilah sa zvrtla a v šoku na ňu hľadela. „Čo ste sa pohádali?“

„Nie, nie.“ Mara odmietavo mávla rukou. „Len nie som stredom jeho vesmíru, veď vieš.“

„Ale mala by si byť! Ach, vedela som, hneď ako som ťa zbadala, že niečo nie je v poriadku. Povedz mi, čo sa stalo!“

Mara pokrútila hlavou so zmäteným výrazom. „Nie som si úplne istá. Aby som bola úprimná, trochu sa preňho znepokojujem. Posledný raz, keď sme sa stretli, sa správal čudne.“

„Kedy to bolo?“

„Pred týždňom.“

„Tak dávno?“

„Objavil sa u mňa v izbe uprostred noci,“ priznala sa šepky. „Bol nešťastný, pretože sa stalo niečo, o čom nesmiem hovoriť,“ povedala varovne, aby Delilah nenapadlo vypytovať sa. Potriasla hlavou, keď si na to spomenula. „Strávili sme spolu neuveriteľnú noc, a na druhý deň…“

Delilah čakala, ale Mara nedopovedala, pripomínajúc si Jordanove znepokojujúce slová vtedy ráno. Boh vie, že nad nimi v duchu rozmýšľala od chvíle, čo vyšiel z jej dverí.

„Myslím, že som trochu zmätený,“ vyhlásil, keď sedeli pri stole s raňajkami. Jeho výraz uspokojeného, potešeného muža sa zmenil na vážnejší, keď pani Busbyová priviedla dolu oblečeného Thomasa.

Mara položila dlaň na jeho ruku. „Z čoho si zmätený, miláčik?“

„Z nás,“ odvetil, dívajúc sa jej do očí. „Kam to speje.“

Hľadela naňho bez hnutia v jasnom svetle salóna. Až priveľmi zreteľne počula jeho opatrný tón, keď dodal: „Možno by bolo múdre, keby sme sa niekoľko dní nevideli. Aby sme porozmýšľali o budúcnosti.“

Neisto odložila lyžičku. „O budúcnosti?“

„Všetko sa zbehlo tak rýchlo, nemyslíš? Je to veľmi silné.“ Vyzeral trochu ohromený tým, čo spolu prežili.

„Je ti to nepríjemné?“ spýtala sa opatrne.

„Nie, nie, pravdaže nie. Len ťa prosím o trochu trpezlivosti. Myslím, že by bolo rozumné chvíľu počkať a dopriať si čas na rozmyslenie. Aby sme sa ubezpečili, že to naozaj obaja chceme, než budeme pokračovať.“

Maru jeho pochybnosti tak vyviedli z miery, že sotva nachádzala slová. „Myslíš na tú chybu, ktorú sme urobili pred rokmi?“

„Presne tak. Ublížili sme si vtedy tak veľmi, že by som nechcel riskovať, aby sa to stalo znova.“ Jeho nežný pohľad ju zaprisahával, aby ho pochopila. „Prosím. Potrebujem len trochu času.“

Vedela, že Mercerova smrť ním otriasla, lebo z nej obviňoval seba. Možno to malo niečo do činenia s jeho neistotou. Napriek tomu ju to zmiatlo. Čas bol to posledné, čo mu bola ochotná poskytnúť, lebo takto stratili uplynulých dvanásť rokov. No nezdalo sa, že by jej dal na výber.

Usilovala sa prejaviť trpezlivosť a súcit. „Som rada, že si mi povedal, ako sa cítiš, Jordan. Máš pravdu, samozrejme. To, čo sa medzi nami deje, nám obrátilo život hore nohami. Viem, že si na to nebol celkom pripravený. Najmä keď som vyhlásila, že budeme len priatelia.“

Prikývol. „Niekoľkokrát som ťa počul povedať, ako si ceníš svoju nezávislosť vdovy.“

Jej vlastné slová jej teraz pripadali prázdne a bezvýznamné. Mala vedieť, že príde deň, keď ich bude chcieť vziať späť.

„Mám nárok premyslieť si to,“ povedal ticho – a to ju umlčalo.

Mohla obviňovať grófa z Falconridgea, muža dodržiavajúceho tradície, vedomého si svojich povinností, že sníva o svadbe s panenskou mladuchou v bielom? Bol to predsa sen každého muža, očakávanie každého urodzeného lorda, uvažovala, ale jej srdce sa pritom zachvelo. Dobrovoľne sa stala jeho milenkou a prijala ho za svojho milenca, to však nebolo manželstvo. Prežívali spolu naozaj vášnivý románik, ale po jeho slovách si uvedomila, že to je asi tak všetko.

Tá myšlienka jej okamžite vzala chuť do jedla. Pomyslela si, že ak chce čas, mal by ho dostať, pretože ona sa neponáhľa vypočuť si kruté slová o rozchode.

„Treba myslieť aj na chlapca,“ argumentoval Jordan na záver. „Už prišiel o jedného otca, a čím viac sa na mňa upne, tým ťažšie bude znášať, ak sa niekedy rozhodneme, že sa už nebudeme vídať.“

Pozrela naňho v úplnej panike. Ako to mohol vysloviť tak pokojne? Stratiť ho bolo pre ňu nemysliteľné. Ale uprostred zmätku, ktorý zavládol v jej duši, zvíťazil po jeho varovných slovách materinský pud. Zabudni, že to zlomí tvoje vlastné srdce – musíš za každú cenu ochrániť Thomasa. Potlačila svoje city a pozorne volila slová pri odpovedi. „Asi máš pravdu,“ povedala chladným a zdržanlivým hlasom, hodným samého Falconridgea. „Možno musíme obaja porozmýšľať. Ďakujem, že si to vyslovil,“ dostala zo seba, „a nenechal si si tieto pochybnosti len pre seba. Naozaj si cením tvoju úprimnosť. Je lepšie, keď sme k sebe otvorení.“

Prikývol, hoci vyzeral trochu roztržito. Natiahla ruku a dotkla sa jeho predlaktia. „Dopraj si toľko času, koľko potrebuješ. Vieš, ako veľmi o teba stojím. Ja nikam neodídem.“ Ak by sa k nej po dlhých dvanástich rokoch odlúčenia definitívne vrátil, zopár týždňov v porovnaní s tým nehralo rolu. Ale ak by sa rozhodol nevrátiť, bude najlepšie prežiť tú bolesť hneď teraz a vyrovnať sa s ňou, skôr než sa doňho ešte viac zamiluje, povedala si.

Ak pár dní odlúčenia pomôže Jordanovi, aby si prečistil hlavu, v čom je problém? Mara si bola až do špiku kostí istá, že ich láska je osudová a on musí logicky prísť k rovnakému záveru. Ale s každým ďalším dňom, keď o ňom nemala nijaké správy, bolo ťažšie udržať si túto vieru.

„A… odvtedy som ho nevidela,“ ukončila Mara opis ich rozhovoru Delilah.

Jej skúsená priateľka pokrútila hlavou, ohromená a zhrozená. „Teda tak je to! Nuž ja asi končím s mužmi. Ak sa ešte aj Falconridge prejaví ako darebák, potom sú všetci bez výnimky rovnakí.“

„Som si istá, že nie je darebák.“

„Aj ja by som si chcela byť istá! Videla som, ako dychtivo ťa v posledných týždňoch sledoval, Mara. Bol ako poľovnícky pes, keď zachytí pach, hoci sa pokúšal predstierať, že vy dvaja ste len priatelia. A teraz, keď si užil a omotal si ťa okolo prsta, už sa nudí a chce ísť z kola von? Ak áno, tak patrí medzi najväčších hnusákov z celého mužského pokolenia…“

„Nie, nie, on taký určite nie je,“ protestovala Mara.

„Ale čo, naozaj? A ako to vieš? Spráskam ho bičom, ak si myslí, že môže mojej priateľke urobiť niečo také!“

„Nie, Delilah. Obávam sa, že má dobrý dôvod na prehodnotenie nášho vzťahu. Asi sa len pokúša ušetriť ma trápenia v budúcnosti.“

„Čo tým myslíš?“

Mara nešťastne vzdychla a pokúšala sa rýchlo vymyslieť, ako jej to vysvetliť. Chcela veriť, že jeho váhanie podmienila smrť vojaka pod jeho velením. Vedela, že ho to kruto zasiahlo a že niečo podobné ho môže donútiť, aby prehodnotil svoje záväzky. Okrem toho bola presvedčená, že u Jordana nejde o to, že by sa jej už nabažil, z čoho ho obvinila Delilah.

„Chce mať deti,“ priznala sa priateľke bojazlivo. „Nepotrebuje iba dediča, v skutočnosti túži byť otcom. Ja ho poznám. Rodina je preňho veľmi dôležitá. O svojich neteriach a synovcoch rozpráva s toľkou láskou a k Thomasovi je taký milý… Chce veľa detí. Dcéry i synov.“

„Ale to chceš aj ty. Vždy si hovorila, že túžiš mať viac detí.“

„Delilah, mám takmer tridsať rokov,“ dostala zo seba Mara s bolesťou.

„Si dosť mladá na to, aby si mu dala dediča!“

„Uváž, ako dlho mi trvalo, kým som prvý raz počala.“

„Nebola to tvoja vina!“

„Tým si nemôžem byť úplne istá – a Jordan tiež nie. Dokonca ani pôrodník to nevedel potvrdiť na sto percent.“

„Lebo ho platil tvoj manžel,“ zdôraznila Delilah. „Nemôže si len tak prísť a označiť šľachtica z kráľovského dvora za neplodného, keď mu ten šľachtic dáva peniaze,“ zašepkala.

„Pozri na tie dievčatá,“ poznamenala Mara zachmúrene, keď okolo nich s chichotom prešušťala trojica debutantiek v pastelových róbach s rozžiarenými očami, zvykajúcich si na nové miesto v spoločnosti. „Krásne, mladé, zdravé.“ Každá z týchto sviežich slečiniek by padla na kolená a ďakovala Bohu, ak by jej gróf z Falconridgea ponúkol manželstvo. Všetky sa narodili a dostali patričnú výchovu len preto, aby nejakému vznešenému lordovi zabezpečili očakávané potomstvo.

„Aha,“ povedala Delilah náhle. „Myslím, že viem, na čo myslíš. Aké deprimujúce.“

„No dosť.“ Mara si prekrížila ruky na prsiach a znovu sa unavene oprela o stenu. Po hodnej chvíli mykla plecami, keď si uvedomila, že ani ona kedysi nemohla urobiť nič iné. „Bola som ako ony – a skončila som po Piersonovom boku. Minulosť už zmeniť nemôžem.“

Delilah na ňu súcitne pozrela. Mara zažmurkala, aby potlačila slzy, vydržiac ľútostivý pohľad svojej inokedy cynickej priateľky.

Delilah ju objala okolo pliec. „Je mi to ľúto, miláčik. Bola si zneužitá.“

„Keby som len bola vydržala čakať ešte pol roka, možno by…“

„Netráp sa tým. Nemala si žiadnu nádej, že Jordan sa vráti. Na vine bol on. Navyše, ak by si sa nevydala za Piersona, nikdy by si neporodila toho rozkošného malého šibala, no nie?“

„To je pravda,“ súhlasila s tichým smrknutím.

„Nechápem však, prečo sa k tomu staviaš tak pasívne. Tento výraz stoickej rezignácie ti nepristane, moja drahá.“

„Nemám inú možnosť, než prijať jeho rozhodnutie. Je to jeho život.“

„Ale aj tvoj! Myslela som si, že po Piersonovej smrti si sa rozhodla, že už nijakému mužovi nedovolíš, aby ti prikazoval, kedy si sadnúť, kedy vstať, kedy dýchať!“

Mara na ňu neisto pozrela.

„Tá Mara, ktorá odložila smútok, bola slobodná žena, odhodlaná bojovať za to, čo chce. Ešte si nestratila svojho vysnívaného muža,“ zašomrala Delilah. „Mne sa zdá, že je stále tvoj. Nemyslel to tak, dúfam, že chce ukončiť váš pomer?“

„Nie, povedal len, že potrebuje čas.“

„A možno prišla chvíľa, aby si mu pripomenula, komu patrí jeho srdce. Preč s konvenciami! Ak ťa miluje, prečo by si nemohla byť jeho manželkou, ako to malo byť od začiatku?“

Mara si zahryzla do pery, rozmýšľajúc nad priateľkinou otázkou. „Neviem, či to môžem od neho žiadať.“

„Naozaj si myslíš, že by mohol byť šťastný bez teba? Vari by si ho nechala, aby sa oženil s nesprávnou osobou a skončil rovnako mizerne ako ty s Piersonom? Každý vidí, že vy dvaja k sebe patríte. Nebesia, keby som bola tebou, tak si opášem bedrá a budem oňho bojovať!“

Mara sa nemohla ubrániť úsmevu. „Ty by si to naozaj urobila, však?“

„Na to vezmi jed!“ Delilah sa napila vína.

„Ja neviem. Nemyslíš, že je lepšie dať mu pokoj, kým si všetko v hlave nespracuje?“

„Čože? Chceš nechať na muža, aby zistil, čo k tebe cíti? To ho môžeš rovno požiadať, aby ti uplietol pančuchy, miláčik.“

„Ale ja ho nechcem do ničoho tlačiť.“

„Nebuď hlúpa! Ty ho musíš riadiť! Myslíš si, že niektorý muž skutočne vie, čo chce? Nie,“ odpovedala si Delilah na vlastnú otázku. „V tom sú ako deti. Všetko im treba naservírovať. Ak mu poskytneš ten čas, ktorý údajne chce, a dovolíš mu ísť si za svojím, bude to vyzerať, akoby si oňho nestála. Neber si príklad zo mňa, Mara. Ja som bola k svojmu milému pridlho chladná – a stratila som ho.“

Mara na ňu prekvapene pozrela. „Nie! Určite nie. Viem, že vy dvaja ste ešte stále vo vojnovom stave, ale neverím, že si Colea stratila.“

„Teraz mnou hlboko opovrhuje,“ povedala Delilah a odvrátila sa. Mykla plecami, ale bolo to len zdanie ľahostajnosti. „Je to moja vina. Dovtedy som ho odstrkovala, kým raz naozaj neodišiel navždy. Tuším, že som si chcela byť istá, že ma naozaj miluje, ale keď som si sama uvedomila, že oňho stojím… už bolo neskoro.“

„Bože, Delilah.“

„Len mu daj vedieť, že naňho stále myslíš. Že ti chýba jeho spoločnosť. To stačí, aby si uvedomil, že aj ty mu chýbaš.“

Mara pokrútila hlavou. „Veď ani neviem, kde by som ho dnes večer našla.“

Delilah na ňu prenikavo pozrela, potom sa rozhliadla po miestnosti. „Ach! Vidím niekoho, kto by to určite mohol vedieť! Nechaj to na mňa.“ Nato figliarsky zdvihla obočie a vplávala medzi množstvo ľudí, skôr než ju Mara mohla zastaviť.

O chvíľu si všimla, ako sa jej elegantná priateľka na druhej strane sály prikráda k žiariacemu holobriadkovi Ballovi-Hughesovi, ktorý tiež pravidelne hrával karty s princom regentom U Watiera. Mládenec vôbec netušil, že skúsená vdova sa naňho chystá. Ale päťdesiat matiek v tanečnej sále prepichovalo Delilah očami – ako už toľkokrát –, keď si viedla mladého boháča späť k Mare. „Pozrite sa, koho som tu našla, lady Piersonová. Nie je to ten najočarujúcejší mladík?“ Odstránila neexistujúcu nitku z jeho čierneho fraku a zbožňujúco sa privinula k jeho ramenu, takže si mladý muž vôbec neuvedomil ironický podtón v jej slovách.

„Aká úľava vidieť vás tu dnes večer, dámy,“ zveril sa im bohatý mladý pôžitkár. „Nemôžem vystáť všetky tie chichúňajúce sa hlupane, čo práve vyliezli zo školských lavíc.“

„Boh vám žehnaj, pán Ball-Hughes, za tieto slová,“ zanôtila Delilah lichotivo a škodoradostne sa usmiala na Maru.

„Veď je to pravda,“ vyhlásil plamenne. „Vždy som považoval dospelé ženy za oveľa zvodnejšie.“ Dychtivo na ne hľadel, kým sa obe usilovali potlačiť smiech.

„Povedzte mi, miláčik, vidím tu regenta, ale kde sú vaši ostatní priatelia? Hrajú dnes karty? Mysleli sme si, že by mohlo byť zábavné prekvapiť ich pri tom.“

„Ehm, dámy…“ Mladík začal pod vyčkávajúcim pohľadom Delilah meniť farby. „Obávam sa, že to nie je možné.“

„Prečo nie?“

„Nemôžete ísť tam, kde sú dnes večer.“ Pozrel z jednej na druhú. „To nie je vhodné miesto… pre dámy.“

„Takže sú v nevestinci?“ spýtala sa bez škrupúľ Delilah.

„No, ehm, áno, aby som bol úprimný,“ odvetil, úplne červený. Mara však prijala tú novinku so zdesením.

„A je tam aj lord Falconridge?“ vyzvedala ďalej Delilah.

Prikývol. „Bol to jeho nápad.“

„Naozaj?“ hlesla Mara, zmrazená tou správou.

„No toto,“ povedala Delilah, skrývajúc pred mladíkom rozhorčenie. „Ako sa volá tá hriešna Venušina škola, môj drahý? Povedzte nám, kde to je.“

„Pani Stauntonová, to nemôžete myslieť vážne, že by ste tam šli!“ Ball-Hughes rozčúlene pozeral z Mary na Delilah.

„Prečo nie? Myslíte, že som tam ešte nikdy nebola?“

„Vy žartujete!“ zhrozil sa.

Šokovaná Mara dúfala, že Delilah naozaj len vtipkuje, ale ako ju poznala, asi to bola pravda.

„Sme ženy z veľkého sveta, mladý muž. Neviete, že si môžeme robiť, čo sa nám zapáči?“

„Myslíte to vážne?“ zamrmlal vo vytržení mládenec. „Naozaj tam chcete ísť? Ak si totiž želáte, aby som…“

„Ach, mohli by ste? Ak vám teda nebude prekážať, že vás tam priatelia uvidia s dvoma dámami pod vašou ochranou.“

„Ale vôbec nie,“ odvetil srdečne a školácky sa začervenal. „Mal som v pláne pripojiť sa o chvíľu k ostatným. Tak prečo nie hneď, dočerta?“

Delilah sa schuti zasmiala a milionársky syn sa rozžiaril pri predstave, že vojde do toho notoricky známeho podniku, kde popíjajú a hýria všetci jeho priatelia, zavesený do dvoch atraktívnych, svetaznalých žien.

Maru mierne znechutilo, keď sa dozvedela, kde sa Jordan nachádza. „Delilah, mne sa to rozhodnutie nezdá veľmi múdre.“

„Moment, miláčik,“ zastavila Delilah Balla-Hughesa a zvodne mu prešla prstom po nezarastenej tvári. Potom sa zvrtla a čelila Marinmu zlovestnému pohľadu.

„Ja tam nepôjdem. Mohla by som ho zabiť, ak ho uvidím s nejakou pobehlicou.“

„Ešte je zavčasu, drahá. Teraz sa len začali zabávať. Musíš sa tam ukázať a zabrániť Jordanovi, aby… urobil niečo hlúpe.“

„Už sa mu to podarilo,“ odsekla, založiac si ruky na hrudi. „Ten klamár! Potreboval čas, naozaj! Aby premýšľal o svojich pocitoch!“

„Počúvaj ma,“ zašepkala Delilah. „Je to muž. Oni sa jednoducho takto správajú. Musíš ho ovládnuť, ak si ho chceš udržať.“

Mara potichu zavrčala a pokrútila hlavou.

„No tak, Mara! Je už beztak dosť zlé obávať sa, že stratíš svojho dier ami pre nejakú panenskú nevestu, ale, preboha, neprepusť ho nejakej pobehlici! Nechceš predsa, aby od nej chytil tie choroby, však nie, miláčik? To by zničilo všetky vaše radovánky. Vravím ti, poďme a prepadnime ho! Bože, nemôžem sa dočkať, až uvidím jeho tvár, keď vojdeme!“

„V tom s tebou súhlasím. Som si istá, že sa bude cítiť dosť hlúpo. Ale potom,“ dodala znepokojene, „sa môže rozzúriť.“

„Rozzúriť sa môžeš jedine ty! Ak to nestrávi, predstieraj, že si len žartovala. Aspoň získaš vytúženú odpoveď. Poďme odtiaľto. Tento ples je beztak úplne nudný a už dlhšie neznesiem debutantky, čo sa potkýnajú o vlastné sukne.“

Mara stále váhala. „Ja neviem. Nechcem, aby to vyzeralo, že ho kontrolujem.“

„Ale ten muž ti povedal, že potrebuje čas, aby si utriedil svoje pocity, a teraz je v nevestinci. Čo to má byť, dočerta? Pôjdem za ním sama, ak sa ho bojíš!“
„Nebojím sa ho, Delilah. Len sa usilujem rešpektovať jeho želanie.“

„Ach, ako on rešpektuje tvoje?“ odsekla. „Mara, prosím ťa, zváž, čo sa ti pokúšam povedať ako tvoja priateľka. Ak skutočne uvažuješ o možnej budúcej svadbe s lordom Falconridgeom, ak sa chceš preňho vzdať svojej vzácnej a vytúženej slobody, tak by si mala zistiť, ako trávi čas, keď nie si s ním. Vieš, že mám pravdu! Vzala si si Piersona bez toho, aby si vedela, aký je to muž, a ako to dopadlo?“

Mara stisla pery.

„Tak teda,“ pokračovala Delilah ostro. „Nedovolím ti, aby si urobila tú istú chybu dvakrát. Ideme na to strašné miesto, a ty sa pozrieš priamo do očí svojmu vzácnemu lordovi Falconridgeovi, takže bude až po krk v kaši, a sama uvidíš, či ho naozaj chceš. Viem, že si si ho postavila na piedestál, ale nezabúdaj, že je to popredný člen klubu Inferno. Niečo tam nesedí! To vieš rovnako dobre ako ja. Prinajmenšom si zisti, kto to skutočne je, skôr než s ním spojíš svoj život. Tak čo, súhlasíš?“

„Súhlasím!“ prikývla, ohromená naliehaním svojej priateľky. „Čo iné na to povedať?“ Bola to buď najlepšia, alebo najhoršia rada, akú Mara kedy dostala, ale uvedomila si, že jej nemôže ani slovom protirečiť. Odsunula obavy do ústrania, prikývla a zhlboka sa nadýchla. „Poďme teda.“

Delilah na ňu schvaľujúco pozrela, potom sa zvrtla. „Tak ako, pán Ball-Hughes, drahý môj? My sme pripravené!“

Pekný mladík sa potmehúdsky usmial. „Dámy, nasledujte ma.“ Nato všetci traja vykĺzli z nudnej, tiesnivej atmosféry plesu a ich veselý mladý priateľ im pomohol nastúpiť do koča.

Keď vyrazili do nevestinca, Mare sa rozbúšilo srdce pri predstave, že po takom dlhom čase opäť uvidí Jordana. Správa o tom, kde práve je, ju skutočne znepokojila, ale musela si priznať, že jej život bez neho počas toho týždňa pripomínal vyprahnutú púšť. Možno má Delilah pravdu.

Možno ho jej neočakávaná návšteva vráti na cestu cnosti, ak by si zmyslel, že sa z nej kamsi zatúla. Keď si spomenula na ich ľúbostnú noc spred týždňa, nedokázala si predstaviť, že by dal prednosť objatiu nejakej skazenej neviestky, aby uspokojil svoje potreby. Mara po ňom znovu hladne zatúžila, len čo si spomenula na ich milovanie. Veľmi jej chýbal.

A ona jemu určite tiež.

Keď koč rachotil temnými ulicami Londýna, uvedomila si, že naozaj nemôže uveriť tomu, že Jordan je darebák, kým sa o tom nepresvedčí na vlastné oči. Možno tam bol len preto, aby sa zabavil so svojimi drsnými mužskými priateľmi. Treba ho považovať za nevinného, kým sa jeho vina naozaj nedokáže.

„Toto si založ.“ Delilah podala Mare čiernu saténovú masku na oči, ktorú vyčarovala z tajnej priehradky pod sedadlom. „Čože, ty takéto niečo vozíš v koči?“

„A vari to nevozí každý?“ Mara sa zasmiala. „Načo, Delilah?“

„Pretože tak sa to robí! Ach, miláčik, stále sa máš čo učiť o tom, ako byť veselou vdovou.“ Oči Delilah sa šibalsky zablysli, potom odvrátila zrak a uprela ho na ich sprievodcu. „Drahý pán Ball-Hughes, ak ideme do jedného z tých klubov, kde sa pestujú isté zvláštne praktiky, bude lepšie, ak nám to poviete vopred.“

„Praktiky?“ Mara preletela zvedavým pohľadom z jedného na druhého. „Aké praktiky?“

„To si nevšímaj, zlatko. On vie, čo mám na mysli. Treba našu cnostnú malú priateľku na niečo pripraviť?“

Mládenec sa zasmial. „Počul som, že na poschodí je ópiový brloh, ale okrem toho nič, ehm, mimoriadne. A vy odkiaľ viete o takých veciach, pani Stauntonová?“

Delilah obrátila oči k nebu.

„Aké praktiky?“ dožadovala sa Mara odpovede.

Jej priateľka na ňu len mlčky pozrela.

„Dobre,“ zašepkala Mara. „Možno to ani nechcem vedieť.“

Po krátkej jazde dorazili k ošumelej tehlovej budove neďaleko od londýnskych dokov, k Saténovej črievičke. Mara pochybovačne hľadela na budovu. „Chcete mi povedať, že toto vulgárne miesto navštevujú najmocnejší muži Anglicka?“

„Isteže. Trúfam si tvrdiť, že tu bol aj regent.“

„Nie!“ Mara sa prekvapene zvrtla k mladíkovi. „Jeho kráľovská výsosť? Mala som o ňom vyššiu mienku.“

„No môžem sa mýliť,“ povedal. „Ale som si istý, že tu boli všetci jeho bratia.“

„To vám verím.“ Vojvodovia z kráľovskej rodiny boli známi ako najväčší zhýralci.

„Pôjdeme, dámy?“ Ball-Hughes vznešene vystúpil z koča a obrátil sa, aby im pomohol.

„Bude to asi zábavné,“ povedala Delilah. Potom prijala jeho ponúknutú ruku v bielej rukavici a vystúpila z koča so zunovaným výrazom.

„Alebo desivé,“ zamumlala Mara a nasledovala ju. Srdce jej búšilo, keď ich mladík viedol ku vchodu.

„To je v poriadku. Sú so mnou,“ hrdo povedal dvom obrím strážcom pred dverami.

Mara si pritiahla plášť k telu, skrývajúc vznešené plesové šaty, a tvár pod maskou jej zrumenela od nervozity.

„Tu máte, chlapci.“ Ich mladý sprievodca vopchal jednému zo strážcov do vrecka tučné prepitné. Obrovský chlap odstúpil nabok a milionársky syn viedol dámy do biedne osvetleného nevestinca.

„Veľmi pekné,“ poznamenala Delilah a zmyselným dotykom odtlačila z cesty druhého gladiátora. „Ustúpte, chlapci. Ukážem vašim kurvičkám, ako sa to robí.“

Mara sa uškrnula nad jej bezočivým chvastaním a nasledovala Balla-Hughesa do veľkého, krikľavého a prekvapivo plného prijímacieho salóna. Nemôžem uveriť, že to robím, pomyslela si, mierne pobúrená zvláštnym špinavým zápachom tohto miesta, ktorý sa ktosi pokúsil potlačiť hroznou lacnou voňavkou. Pomaly vošla dnu, žasnúc nad polonahými ženami, ktoré sa lenivo rozvaľovali medzi mužmi po celej miestnosti. V tej chvíli bola rada, že súhlasila s týmto dobrodružstvom, pretože na druhom konci salóna zazrela Jordana.

Keď ho zbadala, zaplavila ju vlna obrovskej úľavy a konečne pocítila istotu. Jordan debatoval s Albertom Carewom, vojvodom z Holyfieldu. Muži boli zabráni do rozhovoru pri bare. Vidíš? povedala si, do tváre sa jej vkradol úsmev a prestala ju zvierať úzkosť. Ako o ňom mohla pochybovať? Len čo ho uvidela, všetko zrazu bolo, ako malo byť, a ona sa kochala pohľadom na jeho vysokú, mocnú postavu.

Isteže nešiel hore s nejakou predajnou ženskou. V tej chvíli sa všetky jej obavy razom vytratili a zároveň pocítila nádej, že Jordan sa nebude hnevať, že prišla. Určite bude veľmi prekvapený, keď ju tam uvidí. Navyše, už je neskoro vrátiť sa. Hop alebo trop. A tak vystrela plecia a vošla dovnútra, mieriac ku skúsenému zvodcovi, ktorého výkon ju tak uchvátil sotva pred týždňom.

Mara sa naňho zahľadela. Dosť bolo odlúčenia. Delilah má pravdu. Musí oňho bojovať.

Musí si ísť po svojho muža.

Šestnásta kapitola

Albert bol podľa plánu opitý ako snop a Jordan ho v tej chvíli vmanévroval do situácie, keď ho mohol hravo zlomiť. „Máte priateľov, Holyfield. Ak vás niekto ohrozuje, nemusíte tomu čeliť sám.“

Obaja mali stále v živej pamäti, ako ich Mara vyrušila v knižnici, takže operácia bola ešte delikátnejšia. Jordan si nemohol byť úplne istý, či si Albert skutočne myslí, že ho tam prišla hľadať omylom, alebo sa len rozhodol predstierať, že je Jordanovým priateľom, hoci v skutočnosti ho vnímal ako nepriateľa. Preto musí byť opatrný. Viac ako to, musí byť trpezlivý. Najviac zo všetkého však túžil chytiť Alberta za chlopne kabáta, hodiť ho o stenu a vyraziť z neho pravdu, čo by však veci vôbec nepomohlo. Získať si vojvodovu dôveru bol stále najlepší spôsob, aspoň pre túto chvíľu. „Ak vás niekto vydiera…“

„To nie je také jednoduché.“ Albert zavrtel hlavou, plnou džinu a zúfalstva.

„Vyhrážajú sa vám bitkou?“

„Ja nie som zbabelec!“ odvetil nezreteľne.

„Isteže nie ste. Povedzte mi, čo sa deje.“

„Nemôžem o tom hovoriť.“

„Prečo?“

„Lebo ľudia si budú myslieť, že je to moja vina! Budú si myslieť…“ Náhle zmĺkol. „Čo si budú myslieť?“

Albert prehltol, potom pozrel na Jordana so strachom v očiach. „Že som zabil svojho brata.“

Jordan naňho tvrdo pozrel. „A zabili ste ho?“

„Bože, nie! Bol som tu v Londýne, na plese, medzi ľuďmi, keď som počul tú správu, že sa utopil! Spýtajte sa, koho chcete! Všetci ma tam videli! A napriek tomu sa stále šíria také strašné reči, že som niekomu zaplatil, aby to urobil. To nie je pravda.“ Opito pokrútil hlavou. „Nemal som s tým nič spoločné. Niekto ho zavraždil, a teraz…“

„Teraz sa vám vyhráža?“ dokončil zaňho Jordan.

Albertov prosebný pohľad to potvrdil, ale priveľmi sa bál povedať to nahlas.

„Videli ste toho muža, čo sa vám vyhrážal?“ vyzvedal Jordan ďalej. „Mohli by ste ho opísať? Alebo sa to udialo prostredníctvom posla?“

„Videl som ho na vlastné oči.“ Carew sa zachvel od strachu. „Prečo by som inak bol v takomto žalostnom stave? Pozrite na mňa, Falconridge! Som troska! Mám zničené nervy. Prežívam peklo!“

„Skúste sa upokojiť, Alby. To je v poriadku. Pomôžem vám.“

„Ako?“

„Povedzte mi, kde je. Ja ho dostanem.“

„Vy s vaším vojskom?“ odsekol, lebo Jordan mu neprezradil, že je členom Rádu.

Naopak, ďalej ho presviedčal ako starostlivý priateľ. „Len mi povedzte, kde ho nájsť.“

Albert skľúčene nakukol do svojho pohára. „Neviem. On sa jednoducho zjaví ako… ako dáky prekliaty prízrak. Je to stelesnená zloba.“

„Dobre. Takže mu u vás doma nastavím pascu. Privoláte ho podobne, ako to robíte inokedy, a keď vojde, ja a niekoľko mojich kolegov budeme pripravení.“

Vojvoda naňho znepokojene pozrel. „Naozaj by ste mi pomohli?“

„Môj drahý Holyfield.“ Jordan vstal zo stoličky a oprel sa lakťom o bar. „Vari si naozaj myslíte, že som všetky tie roky v zahraničí pracoval len ako diplomat?“ opýtal sa mierne.

Albert zbledol. „Ale ak sa vám to nepodarí, moju situáciu to len zhorší.“

„To chápem. Môžeme vás ochrániť. No budete musieť spolupracovať. Môžete začať tým, že mi poviete, čo ste mu mali doniesť z paláca.“

Albert chvíľu váhal, no potom sa zhlboka nadýchol…

Jordanovi zrazu zozadu zakryli oči čiesi jemné ruky.

„Hádaj, kto to je?“ oslovil ho známy hlas.

Prudko jej odtiahol ruky zo svojej tváre. To nemôže byť pravda. Nemôže sa to stať ešte raz! „Čo to stváraš, dočerta?“ skríkol a zvrtol sa k nej.

Mara vytreštila oči, zbledla a odtiahla sa od neho. „Prekvapenie,“ povedala bojazlivo. Zamračil sa na ňu, taký šokovaný a nazlostený, že na okamih nenachádzal slov.

„Ehm, nechám vás osamote,“ ozval sa Albert.

„Holyfield, počkajte…“

„Jordan! Neopováž sa tváriť, že tu nie som!“

„Dajte mi pokoj, Falconridge,“ odvetil vojvoda. „Tieto krásky naokolo si vyžadujú moju pozornosť, a vidím, že aj táto dáma potrebuje vašu.“

„Jordan! Čo sa deje?“ opäť ho oslovila Mara.

Pomaly pozrel na svoju milenku a zagánil na ňu.

Jedna jeho časť chcela tú ženu zaškrtiť. Nemohol uveriť, že práve znova zmarila jeho úlohu, zničila ju, možno nadobro. „Čo tu robíš, dopekla?“

„To sa môžem opýtať aj ja teba!“

„Nemala si sem chodiť. Toto nie je miesto pre dámu. Poď,“ povedal cez zaťaté zuby a chytil ju za lakeť. „Odprevadím ťa ku koču.“

„Ale ja nejdem!“

„Áno, ideš,“ trval na svojom a ťahal ju k východu.

„Nemôžeš mi prikazovať, čo mám robiť!“ Vytrhla si ruku, dupla a zlostne sa k nemu zvrtla.

„Čerta nemôžem,“ zavrčal. „Nemáš tu čo hľadať!“

„No výborne!“ Dívala sa naňho v šoku.

Zbadal bolesť v jej veľkých hnedých očiach a jeho zlosť začala ustupovať pred výčitkami svedomia. Sklopil zrak. „Hovoril som ti, že sa ohlásim, keď príde ten správny čas.“

„Ty si ale klamár.“

Prekvapene na ňu pozrel.

Mara si prekrížila ruky na prsiach. „Tak nevestinec, Jordan? Aspoň teraz viem, kde si sa naučil tie svoje triky.“

Zasiahla ho. Ale, samozrejme, bola to pravda. Po všetky tie roky bez jedinej ženy, ktorú v živote miloval, to robil len s neviestkami.

Pokrútila nad ním hlavou. „Myslela som si, že si lepší.“

„Nie je to tak, ako sa ti zdá,“ zamumlal s vedomím, že túto bitku prehral.

„Nie, pravdaže nie. Iba si potreboval nejaký čas, aby si si utriedil pocity,“ vyhodila mu na oči. „Aká som bola hlúpa, že som ti verila! Nechajte si tie klamstvá pre svoju malú panenskú nevestu, mylord! Budete ich potrebovať.“ Zvraštil obočie. „O čom to hovoríš?“

Zazrela naňho, potom sa opovržlivo obzrela po neviestkach naokolo. „Veľmi ľutujem, že som ťa vyrušila pri zábave. Užívaj si, ty pokrytec.“

„Zajtra prídem za tebou a porozprávame sa o tomto…“

„Ušetri si cestu,“ odsekla. „Môžem ťa uistiť, že nebudem doma.“ Nato mu venovala ľadový pohľad a vykročila ku dverám.

„Mara!“ Rozbehol sa za ňou, ale Delilah sa postavila pred neho a zahradila mu cestu. „Dajte jej pokoj. Vari ste už nenarobili dosť škody?“

Jordan prižmúril oči. „To je vaša práca, však?“

„Ju ste oklamali, ale ja som vedela od prvej chvíle, čo som vás zbadala, že ste ničomník ako každý muž. Držte sa ďalej od mojej priateľky.“

„Vy nie ste jej priateľka, Delilah. Dotiahli ste ju sem len preto, aby ste nás rozoštvali, nemám pravdu?“

„Doviedla som ju sem, aby som jej dokázala, že ste podvodník. Neverím vám, Falconridge. Vy s vašimi modrými očami.“

„Chcete, aby nakoniec ostala sama a nešťastná ako vy. Keď mne zhorel dom, nech zhorí aj susedovi, však, Delilah?“

„Ja nie som nešťastná, aby ste vedeli, a rozhodne nie som sama! Mohla by som mať každého z týchto mužov, stačí lusknúť prstami.“

„V posteli, o tom nepochybujem, ale ani jeden by vás nemiloval. Nie tak, ako ja milujem Maru. A vy jej to nedoprajete, keď to sama nemôžete mať. Pekná priateľka.“

Tie slová Delilah zasiahli, videl jej to na očiach. Zbledla a odvrkla: „Vy ma nepoznáte.“

„Verte mi, poznám vašu sortu veľmi dobre. Ženy ako vy nemajú dušu. Myslím, že aj Cole na to nakoniec prišiel.“

Delilah naňho šokovane pozrela. Potom sa zvrtla a nechala ho tam stáť, zmietaného takou zlosťou, až ho išlo roztrhnúť.

Život plný tajností a lží, ktoré musel nahovoriť Mare, sa mu naraz zdal neznesiteľný.

Jeden problém vyriešil a desať ďalších zapríčinil. Bola to katastrofa. Výsledok jeho práce i ľúbostný vzťah skončili v troskách. Musel to nejako napraviť, ale v tom okamihu nemal ani potuchy, ako to urobí. Zavrtel hlavou, zhlboka sa nadýchol a šiel nazad do krikľavého salóna, aby dotiahol tú záležitosť s Albertom do konca.

No keď sa ocitol vnútri, našiel ho rozvaleného na pohovke. Albert chrápal s hlavou v lone namaľovanej neviestky, ktorá sa hrala s jeho lokňami a chlípala džin. Jordan zaťal zuby a začal počítať do desať. Najradšej by do niečoho tresol, lebo aj jeho ovládanie malo svoje hranice.

Nie dosť, že sa Mara naňho hnevá – čo je pochopiteľné, pretože dobre vedel, ako si zavaril –, ale aj jeho námaha vynaložená dnes večer sa ukázala ako zbytočná. Albert, ktorý nevedel o svete, bol preňho ako zdroj informácií nepoužiteľný. Obrátil sa na jedného z čašníkov. „Choďte a priveďte jeho sluhov, aby toho idiota odviezli domov, dobre?“

„Áno, pane.“

Po chvíli prišiel Albertov kočiš a paholok. Jordan s odporom zavrtel hlavou, keď vliekli vojvodu von.

Musel to oznámiť Virgilovi, ale v duchu si prisahal, že zajtra, keď sa Albert vyspí z opice, dostane sa do jeho sídla hoci násilím a uchýli sa k tvrdším spôsobom, aby ten had prehovoril.

Práve mu naozaj došla trpezlivosť. Niekedy bol čas zrelý na diplomaciu a inokedy na uštedrenie poriadneho výprasku. Jordan sa teraz cítil výnimočne mizerne. Chladne sa obzrel, keď sa ho ktosi jemne dotkol.

„… večer, krásavec.“ Prikradlo sa k nemu jedno z dievčat a pohladkalo ho po chrbte. „Vyzeráte, akoby ste potrebovali útechu.“

Prešiel už týždeň od chvíle, keď si užil dotyky ženy, napriek tomu na ňu len neprístupné pozrel, chladný a odpudivý ako januárová noc. „Nemám záujem,“ zavrčal, takže vydesená dievčina zmizla.

Vtedy však Jordanovi došlo, že ak mu Mara neodpustí jeho lži a odoženie ho od seba, po zvyšok svojho temného, biedneho života to bude musieť robiť len s predajnými ženskými.

Albert, presiaknutý džinom, sa po niekoľkých hodinách spánku horko-ťažko prebudil na hroznú bolesť hlavy a mučivý smäd. Alkohol ho úplne vysušil a jediná sila, ktorá ho donútila zdvihnúť sa, bola práve nekonečná túžba po vode. Neisto sa postavil na nohy a tackal sa v šere pred úsvitom cez spálňu. Ešte stále bol oblečený v parádnych šatách, ktoré mal na sebe v predchádzajúci večer, dokonca si ani nevyzul topánky, a vôbec nevedel, ako sa dostal domov. Sotva si pamätal, že bol v nevestinci.

Schmatol z bielizníka džbán s vodou, pritisol si ho k perám a chlípal priamo z neho. Voda sa preliala zo širokého otvoru a stekala mu dolu bradou po hrudi a pokrkvanom odeve. Výzor popredného šviháka udávajúceho tón v móde bol nenávratne preč.

Len čo dopil, prišlo mu zle. Žalúdok mu začal tancovať, izba sa s ním krútila. Sťažka sa zviezol na stoličku pred toaletným stolíkom. Inokedy nemohol odolať blízkosti zrkadla, no v to ráno sa na seba nedokázal ani pozrieť.

Uteč, hovoril si v duchu.

Znovu sa pokúsil dostať do regentovej knižnice v Carlton House, ale vždy bol ktosi nablízku. Nikto ho však z ničoho neobvinil. Aspoň zatiaľ.

Mal by som utiecť.

Ale aký by to malo zmysel? Aj keby hneď skočil na palubu najbližšej poštovej lode do Calais, Bloodwellovi ľudia číhali vo Francúzsku, Belgicku, Taliansku. Nijaké miesto nebolo bezpečné.

Boli všade, a dostali by ho.

Alkohol predstavoval poslednú formu úniku, ktorá mu ostávala, ale ako je Boh nad ním, včera večer to prehnal. A kto by mu to mohol vyčítať? Bol vydesený. Ešte vždy nemal ten zoznam pre Bloodwella. To znamenalo, že sa zasa bude musieť nejako vyhovoriť. Už len myšlienka na stretnutie s ním stačila, aby ho naplo na vracanie.

Znovu zdvihol džbán a vylial si zvyšok jeho obsahu na hlavu, aby sa prebral.

Voda sa rozstrekla, stekala po ňom, lepiac mu krásne nakučeravené vlasy na čelo, a na podlahe pod ním vytvárala mláku.

„Je čas, Albert.“

Stisol viečka, ale tentoraz nemal pocit, že od ľaku vyskočí z kože. Nie, očakával to. Keď sa k nemu blížili Bloodwellove kroky, unavene otvoril oči.

„Prišiel som si po svoj zoznam.“ 

Albert sa vzchopil a otočil sa k nemu. „Nemám ho. Potrebujem viac času…“

Bloodwell ho chytil pod krk. „Chýba vám motivácia, Albert.“ Vytiahol veľký nôž. „Ale ja viem, čo by vás mohlo inšpirovať.“

Vojvoda vykríkol, bojujúc proti jeho zovretiu. S bezmocnou hrôzou sledoval, ako mu Bloodwell vyrovnal pravú ruku, roztvoril ju na doske jeho nočného stolíka a pritisol o ňu Albertov palec. Potom vysoko zdvihol nôž a vyhlásil: „Varoval som vás, Albert. Za plytvanie mojím časom zaplatíte.“

„Počkajte! Nie! Prosím, nie, nerobte to, prosím, počkajte! Ja… ja viem, čo sa dá urobiť. Mám iné riešenie,“ úpenlivo prosíkal.

Bloodwell sa zastavil. „Počúvam,“ povedal.

„Neveria mi. Keď prídem do Carlton House, po celý čas ma sledujú,“ vyhováral sa v panike a po tvári mu stekal studený pot. „Preto som sa tam nemohol znova dostať. Ale poznám niekoho, kto môže,“ dodal a s námahou preglgol.

„Hovorte.“

„Má regentovu úplnú dôveru. Je to osoba, na ktorú nikdy nepadne podozrenie.“

„Meno?“

„Mara… lady Piersonová. Vi… vikomtesa. Je to regentova blí… blízka priateľka. Elegantná vdova. Má oveľa viac možností prísť do Carlton House, vlastne stále pozvanie! Môže tam ísť, ke… kedykoľvek bude chcieť. Mohla by pre vás získať ten zoznam.“

„Jedna z panovníkových posteľných partneriek?“

„Nie. Spája ich jej syn. Maličký chlapček. Volá sa, ach, ako sa len… Timothy… nie, Thomas… ani tak. Ba áno, Thomas je to. Znamená pre ňu všetko. Regent je jeho krstným otcom. Vezmite jej chlapca, a urobí, čo budete chcieť.“

„Býva tá žena v Londýne?“

„Neďaleko Hyde Parku,“ odvetil Albert a znova preglgol. „Neviem, na akej ulici. Ale mohol by som to zistiť!“

„Netreba. Nájdem ju. Dobrý nápad, Albert.“

„Áno! Vidíte, povedal som, že vám budem užitočný. Nemohol som získať ten zoznam sám, no aspoň som vám dobre po… poradil.“

„Ale ak ma klamete…“

„Nie, prisahám! Neklamem. Môžete mi teraz pustiť ruku, prosím? Prosím.“

Bloodwell s prefíkaným úsmevom uvoľnil stisk.

Vojvoda si vydesene pritisol ruku k hrudi a prikrčil sa pred tým hrozným človekom. „Prečo sa usmievate?“ zašepkal a zamrazilo ho. „Ste spokojný s mojím riešením?“

„Nikdy neodpúšťam chyby, Albert. A som rád, že už nebudem musieť počúvať vaše fňukanie.“

„Čo tým myslíte?“

„Zdvíhajte sa,“ prikázal mu Bloodwell. „My dvaja si teraz urobíme malú prechádzku do lesa.“

Sedemnásta kapitola

Keď sa nad Londýnom rozvidnelo, Mara bola po dlhých prebdetých hodinách vyčerpaná a bledá. Takmer celú noc sa iba prehadzovala na posteli. Nakoniec ju premohla únava a na chvíľu predsa len zaspala, ale potom sa zasa prebudila priveľmi neskoro a zmeškala všetko, čo bolo treba ráno urobiť. Aby toho nebolo dosť, dnes mala ísť na návštevu k rodičom.

Teraz už bolo pol desiatej, sedela sama v salóne a bez chuti sa premŕvala v raňajkách. Nemohla prestať myslieť na Jordana. Trpko ľutovala, že ho včera v noci vyhľadala. To bolo naposledy, čo poslúchla Delilah. Jordan s ňou hovoril tak chladne a bol taký nahnevaný…

Bola rada, samozrejme, že ho nenašla zabávať sa s niektorou z pobehlíc. Ale nezdalo sa jej oveľa lepšie vidieť ho, ako popíja s kamarátmi jej nebohého manžela z tej drsnej partie z Carlton House. Nedávalo jej to zmysel. A bola na smrť unavená.

Thomas sa vrútil do salóna, búchajúc drevenými kockami o stenu. Ten hluk jej bolesť hlavy ešte zhoršil. „Thomas, prestaň. Otlčieš celú omietku.“

Dobehol k nej a poťahoval ju za sukňu, dožadujúc sa jej pozornosti. „Upokoj sa,“ napomenula ho. „Raňajkujem.“

Keď si ho nevšímala, uchýlil sa k fňukaniu. „Mama! Chcem ísť von!“

„Thomas, prosím. Pani Busbyová!“ zvolala napäto a zazdalo sa jej, že už má celkom taký hlas ako jej matka.

„Tak tu ste, mladý pán! Ospravedlňujem sa, madam, utiekol mi. Pre moje staré kosti je už priveľmi rýchly.“

Stará pestúnka hojdavo vošla dnu a usilovala sa dolapiť vikomtesinho nezbedného syna. Maru zaplavil pocit viny. Thomas však neposlúchol ani pani Busbyovú. Keď ho stará žena zdvihla, začal okolo seba kopať. „Nie, nie, nie! Nechytaj ma!“

Mara s ostrým klopnutím položila vidličku. „To stačí, mladý muž! Nebudeš kopať pani Busbyovú ani nikoho iného. Už dosť!“ Chytila ho za nôžku a pevne ju pridržala, hnevlivo naňho hľadiac. „Správaj sa slušne.“

Thomas si požmolil nos, trucovito našpúlil ústa, ale poslúchol.

„Tak je to lepšie. Musíš sa upokojiť. Dnes pôjdeš pozrieť starú mamu a nesmieš ju svojím správaním obťažovať.“

„Ehm, mylady, keď o tom hovoríme… viem, že sme sa dnes všetci trochu omeškali,“ povedala pani Busbyová taktne a pozrela na hodiny na kozube. „Asi o koľkej si budete želať vyraziť k svojim rodičom?“

Mara chvíľu mlčala. „Ja nepôjdem. Bola by som rada, keby ste s Jackom odviezli Thomasa, aby ho starí rodičia videli, ale… ja sa s nimi dnes jednoducho nemôžem stretnúť.“

„Pravdaže, to nie je problém… Cítite sa chorá, mylady?“ spýtala sa pestúnka s obavami.

„Nie. Ja len… Keby mi dnes moja matka povedala jedno kritické slovo, neviem, čo by som bola schopná urobiť. Určite by sa ma vypytovala, prečo som opäť nepriviedla lorda Falconridgea.“ Keď vyslovila jeho meno, vytryskli jej slzy.

„Ach, moja drahá pani.“ Pestúnka zložila Thomasa na zem. Hneď ušiel, aby sa mohol hrať. Stará žena klesla na stoličku vedľa nej. „Chcete povedať svojej starej Busbyovej, čo sa stalo?“

Smrkla. „Lord Falconridge a ja sme sa včera večer veľmi pohádali.“

„Preboha,“ povedala pestúnka súcitne. „Ale všetci zaľúbenci sa občas pohádajú, mylady. Ak vám ublížil, som si istá, že sa ospravedlní. Každý vidí, že gróf vás miluje. Určite by vám vedome nespôsobil žiaľ.“

Mara na ňu neisto pozrela, dúfajúc, že sa nemýli.

Stará žena ju potľapkala po ruke. „No tak, hore hlavu, mylady. Jack a ja dnes odvezieme pána Thomasa k starým rodičom a vy s grófom si zatiaľ môžete dať veci do poriadku.“

Pestúnka jej prejavila toľko láskavosti, že sa Mare z očí znovu vykotúľali slzy. „Ďakujem, pani Busbyová.“

Thomas vcupkal späť do miestnosti. Zbadal mamine slzy, vyliezol jej do lona a pohladkal ju po tvári. „Mama smutná?“

„Som v poriadku, miláčik.“ Objala ho na chvíľu a vtisla mu bozk na sklonenú hlávku. „Ale mali by ste vyraziť. Obuj si topánky, Thomas. Je najvyšší čas, pôjdeš pozrieť svojich starých rodičov. Pousiluj sa nič u nich nerozbiť, dobre?“

Keď ho zložila z lona, ktosi trikrát silno zabúchal na bránu a zvuk doletel až do salóna.

Mara pozrela na pani Busbyovú.

Pestúnka sa povzbudivo usmiala. „Poponáhľal sa.“

Mara prikývla, vstala zo stoličky a pozrela sa do zrkadla nad kozubom, zatiaľ čo pestúnka odviedla Thomasa, naznačiac ticho perami „Veľa šťastia“. Reese zatiaľ kráčal k predným dverám. Od nich sa cez polovicu domu rozľahlo ďalšie rázne trojité zabúchanie.

Mara sa pohrávala s myšlienkou prikázať komorníkovi, aby povedal Jordanovi, že pani nie je doma, ale rýchlo ju zavrhla. Určite by tomu neuveril. A tak sa usadila v žltom kresle pri studenom kozube, uhladila si svetlozelenú sukňu šiat a zložila ruky do lona, aby si nevšimol, že sa jej trasú.

„Mylady, lord Falconridge,“ oznámil jej komorník o chvíľu neskôr, uvádzajúc ho do salóna.

Jordan vošiel s vystretými plecami a zaťatou čeľusťou. Urobil dva kroky do miestnosti, zastavil sa a veľmi zdvorilo sa jej poklonil.

Mara ho privítala s dôstojným kývnutím; Reese ich nechal osamote. Chvíľku iba pozerali jeden na druhého. Smútok a ťažoba zaplnili miestnosť a vznášali sa medzi nimi dvoma.

„Ďakujem, že si ma prijala,“ dostal zo seba.

Prikývla, premýšľajúc, prečo ten ničomník musí byť taký pekný. Nemohla sa ubrániť obdivu pri pohľade na jeho štíhle atletické telo, keď sa otočil, aby zavrel dvere. Potom sa k nej znovu obrátil tvárou.

„Prišiel som ti povedať, ako ma to mrzí.“

Chladne a obozretne prikývla. „Dobrý začiatok. Ale musíš vymyslieť niečo lepšie.“

Ostro rezanou tvárou mu preletel náznak údivu. Potom sklopil zrak a stiahol si rukavice. Zdalo sa, že hľadá slová.

„Čo sa deje, Jordan? Prosím. Nie som slepá. Nech ide o čokoľvek, povedz mi to. Je v tom nejaká iná žena?“

„Nie,“ odvetil prekvapene. „Isteže nie.“

Jej napätie sa trochu zmiernilo. „Tak čo predo mnou tajíš?“

Dlhú chvíľu na ňu bez slova hľadel. „Chcem ti to povedať. Už ti nemôžem dlhšie klamať. Ale najprv sa ťa musím na niečo opýtať. Ľúbiš ma?“

Pozeral jej priamo do tváre a Mare unikol tichý, netrpezlivý vzdych. To nebolo fér. Prečo má ustupovať, keď chybu urobil on? Pri pohľade do jeho modrých očí však pochopila, že pravej láske je jedno, kto ustúpi prvý.

„Dobre vieš, že áno, ty darebák. Hoci v tejto chvíli nie nejako mimoriadne,“ dodala dotknuto.

Pozrel na ňu s vďačnou nehou a na tvári sa mu zjavil náznak úsmevu. „Chápem.“

Pokrútila hlavou. „Ja som sa ti úplne otvorila, Jordan. Mieniš to urobiť aj ty?“

„Chcem to urobiť práve teraz,“ napäto prikývol. Potom znovu začal chodiť po salóne.

Mara ho pozorne sledovala. „Výborne. Počúvam.“

Jeho tvár prezrádzala, že sa v ňom bijú najrozličnejšie pocity. Zastal, zdvihol jednu z Thomasových zabudnutých kociek a opatrne ju položil na stôl.

„Ehm… Mara?“

„Áno, Jordan?“

Zastavil sa a pozrel jej do očí. „V skutočnosti nie som diplomat,“ povedal. „Som špión.“

Mara zadržala dych a pokúšala sa nevyzerať prekvapene. „Ja viem.“

„Vieš?“ Vytiahol obočie v údive, potom podozrievavo pozrel k dverám salóna, akoby si myslel, že ich niekto odpočúva. „To je skutočný dôvod, prečo som bol dvanásť rokov preč a prečo som ti nemohol písať. Nič som ti nesmel povedať. Ani teraz by som ti to nemal prezrádzať. Ale vtedy si bola taká mladučká, taká ľahkomyseľná a indiskrétna. Veď vieš.“ Ďalej chodil po salóne. „Takže som sa neodvážil. Obával som sa, že urobíš chybu, ktorá by mohla mať katastrofálne následky.“

Mara naňho len šokovane hľadela, no napriek tomu sa jej čudne uľavilo. Konečne to dávalo zmysel!

„Musel som ťa opustiť, ale chcel som sa vrátiť, aby som zistil, či si dospela a upokojila sa.“

Nevedela, čo na to povedať.

„V každom prípade sa časť mojej práce skončila, keď Napoleon prehral. Povolali ma naspäť do Londýna,“ pokračoval. „Pred niekoľkými týždňami sme dostali varovanie, že niekto ohrozuje regenta. Máme dôvodné podozrenie, že medzi princových blízkych ľudí sa votrel nepriateľ.“

Od prekvapenia zabudla zavrieť ústa.

„Poverili ma, aby som odstránil túto hrozbu, a včera som bol takto blízko…“ priblížil k sebe palec a ukazovák na niekoľko milimetrov, „k splneniu úlohy, keď si tam prišla ty.“

„Albert?“ vykríkla.

Prikývol. „Preto ma pochytila taká zlosť. Neospravedlňujem sa za svoje rozčúlenie. Bol som však neuveriteľne znechutený, že moje úsilie vyšlo nazmar. Za to, ako som sa správal, ťa prosím o prepáčenie. Dalo mi toľko námahy dostať sa Albertovi pod kožu, ale keď si vošla, odviedla si moju pozornosť, a jemu to poskytlo možnosť úniku. Nie je to však tvoja vina,“ dodal. „Netušila si, pri čom si ma práve vyrušila – a viem si predstaviť, ako to mohlo vyzerať z tvojho pohľadu. Skutočne to však nebolo tak, ako to vyzeralo. V mojom živote je také naozaj máločo. A dúfam, že tomu porozumieš. Bolo nesmierne ťažké tajiť to pred tebou po celý ten čas. Viem, že to bolo kruté, ale nemal som inú možnosť. Až do včerajšieho večera. Tak ťa zraniť…“ S tvrdým výrazom potriasol hlavou. „Nestálo to za to. Nechcem ťa stratiť. Keď som na teba včera tak kričal a potom som videl tvoju tvár, pochopil som, že ti už musím povedať pravdu. A pravda je taká, že som nikdy nepotreboval čas, aby som si ujasnil svoje pocity, Mara. Milujem ťa.“

Stál pri kozube a hľadel na ňu. Srdce jej prudko tĺklo.

Unavene vzdychol a rukou si prehrabol plavé vlasy. „Pracoval som ako šialený celý týždeň, aby som splnil svoju úlohu tak, aby nám nezasahovala do života. Len čo to dokončím, konečne budeme môcť byť zase spolu, bez toho, aby som ohrozoval teba alebo niekoho iného. Chýbala si mi každý deň, čo sme sa nevideli. Ale v záujme tvojej bezpečnosti som sa usiloval držať ťa bokom od toho všetkého.“ Pozeral na ňu s nádejou v tvári a obavou v očiach. „Teraz aspoň vieš, čo sa naozaj deje.“

„Ach, Jordan,“ vzdychla a dívala sa naňho, nevediac, čo si má myslieť. Bolo to ťažké pochopiť. A hoci ju jeho vyznanie lásky hrialo, zvyšok toho, čo jej odhalil, mrazil ako smrť.

Vstala z kresla a prešla k oknu. Musela o tom rozmýšľať, hoci bola otrasená.

Božemôj, jej milenec je špión!

Stál tam, kde aj predtým, v úctivej vzdialenosti, a dával jej čas, aby to prijala.

Mara sa pokúšala vymyslieť, čo povedať. „Som… zhrozená, že som zasiahla do akcie týkajúcej sa priamo regentovej bezpečnosti. Je mi to naozaj ľúto.“

„Nie je to tvoja vina. O ničom si nevedela.“

Omráčené pokrútila hlavou. „Šokujúce.“

„Je to aj prísne tajné.“

„Nemôžem tomu uveriť. Je Albert naozaj…“

„Áno, je. Prichytil som ho pri vlámaní do regentovej súkromnej kancelárie v tú noc, keď bol v Carlton House ples.“

„V knižnici?“ V zmätku zvraštila čelo.

Ironicky pokrčil plecami. „Obávam sa, že svojím príchodom do nevestinca si Alberta nevyplašila po prvý raz.“

Pozerala naňho a v mysli sa jej začali vynárať všetky jeho klamstvá. „Povedal si mi, že tam čakáš na mňa.“

Jordanov výraz sa po jej slovách začal meniť.

„Takže si sa so mnou miloval, len aby si ma oklamal. Bol to zastierací manéver…“ Ale tým neskončila, a on to vedel, preto pevne zavrel oči, akoby sa chcel obrniť, zatiaľ čo ona si to v hlave skladala dohromady.

„Musíš vedieť, že ťa mám rád, Mara.“

„Počkaj chvíľu… To ja som ťa predstavila regentovi. V ten deň, keď sme priniesli obraz do Carlton House… Ach, božemôj!“ Oprela sa o najbližší kus nábytku. Pohol sa k nej so skľúčeným pohľadom, ale zastavila ho. „Nedotýkaj sa ma!“

„Mara…“

„To všetko bola lož, však? Len trik.“

„Nie! Pravdaže nie!“

Ale ako mu už teraz mohla veriť čo len jedno slovo?

Srdce jej prudko tĺklo. Zrazu sa cítila hrozne. Pozrela naňho, zdrvená jeho zradou, a do očí jej vstúpili slzy strašného hnevu. „Odíď z môjho domu. A už sa nevracaj.“

„Mara,“ zašepkal a v ľadovomodrých očiach sa mu objavil až priveľmi skutočný lesk utajovaných sĺz. „Nikdy som ti nechcel ublížiť.“

„Využil si ma,“ zadúšala sa, spomenúc si na ten deň v Hyde Parku, keď k nej prišiel, aby videl Thomasa. „Dosť zlé je už to, že si ma využil, aby som ťa zoznámila s regentom a jeho priateľmi. To by som ti dokázala odpustiť. Ale ty si využil aj môjho syna, aby si sa dostal ku mne. Predstieral si, že ho máš rád!“

„Ale ja ho mám rád!“ zvolal.

Nemohla sa naňho ani pozrieť. Dokázala len pokrútiť hlavou. „Verila som ti. Aj Thomas ti veril.“

Jordan zbledol, akoby ho niekto bodol priamo do srdca. „Nikdy by som neublížil tvojmu chlapcovi, a ani tebe.“

„Tak mi povedz pravdu!“

„Chcel som byť s tebou!“ vykríkol. „Máš pravdu, išlo hlavne o moju úlohu, ale bol to zároveň jediný spôsob, ako som mohol byť v tvojej blízkosti. Ty to nechápeš, Mara. Niečo vo mne nie je v poriadku,“ dodal sotva počuteľné. „Neviem preklenúť túto priepasť. Som odrezaný od všetkých. Prosím. Ty si moja jediná nádej. Ak ma odvrhneš, už nemám kam ísť.“

„Ale veď ja ťa vôbec nepoznám!“

„Poznáš,“ hlesol tichým, priškrteným hlasom.

„Ako by som mohla? Si podvodník a klamár! Tvoja dokonalosť, džentlmenské vystupovanie – to je len fasáda! Ale kto si vlastne ty? Nemám ani tušenia! A nie som si istá, či o tom chcem niečo vedieť!“

Odvrátil zrak. Videla, že ho zasiahla, ale to nezmiernilo jej bolesť. Bola otrasená, no pokúšala sa upokojiť. „Som si istá, že muži ako ty majú svoj vlastný druh cti…“

Zavrela oči, prehltla a pozviechala sa. „Ale ja už s tebou nechcem mať nič spoločné. A nechcem, aby s tebou mal niečo spoločné môj syn.“

Hľadel na ňu zmučeným pohľadom. „To nemôžeš myslieť vážne,“ zašepkal. „Odíď.“

Jordan len stál, srdce ako kus ľadu, a hľadel na ňu, akoby ešte dúfal, že zmení svoje rozhodnutie. No neurobila to.

Sklopil oči, zjavne šokovaný, potom si vzal rukavice a meravo kráčal ku dverám salóna. Mara sa modlila, aby sa prestala triasť, no bezvýsledne. Zastal, akoby chcel povedať niečo na rozlúčku, potom si to však rozmyslel a vyšiel z miestnosti bez slova, so stuhnutými plecami, ale so vztýčenou hlavou ako správny vojak. Prešiel cez vstupnú halu, zbehol dolu schodmi a zavrel za sebou dvere s tichým cvaknutím, ktoré sa rozľahlo celým domom s desivou neodvolateľnosťou.

V tom okamihu sa zrútila. Jej telom otriasali prudké vzlyky, z očí sa jej prúdom liali slzy. To všetko bola iba ilúzia. Obrovská lož.

Jej idol, muž, ktorému verila, ktorého vzývala a zbožňovala, ju využil pre svoju rozkoš a zábavu. Trpko ľutovala, že sa doňho zaľúbila, hoci niet divu, veď bol expertom na veci lásky. Koľkokrát samu seba presviedčala, že mu môže veriť? Pripadala si ako hlúpa hus. Aspoň ju nepodviedol nejaký amatér. Napriek tomu sa preklínala. Iba tá najnaivnejšia hlupaňa by dvakrát v živote dala srdce mužovi, ktorý ho sám nemal – takže jej na revanš nemal čo ponúknuť.

Osemnásta kapitola

Jediné, čo Jordan v tej chvíli dokázal urobiť, bolo ostať v pohybe a sústrediť sa na splnenie úlohy.

V to popoludnie prišiel na panstvo Holyfieldovcov oblečený v čiernom, jeho muži boli v plnej zbroji a pripravení zatknúť Alberta. Spolu s ním prišli seržant Parker, Findlay a niekoľko ďalších, ktorých hnala túžba po pomste, lebo vedeli, že za Mercerovu smrť je zodpovedný Dresden Bloodwell. Keď dorazili k vojvodovmu sídlu, Jordan prvý zoskočil z koňa a hnal sa ku vchodovým dverám s pekelným ohňom v očiach. Ako je Boh nad ním, jeho prísaha vernosti Rádu ho už stála toľko, že keby to bol vedel na začiatku, asi by dobrovoľne neprisahal.

Ak bude Albert klásť čo len najmenší odpor, dostane výprask. Jordan mal dnes veľmi zlú náladu. Kým búchal päsťou na dvere, vrhol cez plece napätý pohľad na svojich mužov a ukázal im, kde majú zaujať pozície.

Dvere sa otvorili a štíhly komorník, rovnako fajnový ako jeho pán, zdvihol obočie. „Ako vám môžem pomôcť, pane?“

„Prišiel som za Holyfieldom.“

„Jeho milosť momentálne neprijíma návštevy. Budete si musieť dohovoriť schôdzku… No dovoľte!“ zvolal komorník, keď Jordan silne potlačil dvere a odtisol drobného človiečika nabok. „Čo to má znamenať?“

„Priveďte svojho pána. Hneď,“ prikázal mu Jordán.

„Jeho milosť nie je doma! Kto ste? Ako sa opovažujete vniknúť sem takýmto barbarským spôsobom?“ kričal sluha, keď Jordanovi muži chceli vojsť do haly.

„Stojte!“ zavelil Jordan. Potom chladne pozrel na komorníka. „Som lord Falconridge. Včera večer som hral karty s jeho milosťou. Videl som, v akom stave skončil hru, a povedzme, že som sa chcel uistiť, či sa dostal bezpečne domov.“

Komorník si premeriaval čierno odetých vojakov a dospel k názoru, že Jordanovo vysvetlenie nie je dosť presvedčivé.

„Samozrejme, domov sa dostal v poriadku. Sám som ho púšťal dnu!“

„Výborne. A kde je teraz?“

Komorník zaspätkoval s bojovným pohľadom. „Ešte nevstal z postele! Musíte odísť, mylord. Vaše hrubé správanie presahuje všetky medze!“

Jordan kývol na svojich mužov. „Prehľadajte dom.“

Keď Parker a jeho ľudia vstúpili do haly, Albertovi lokaji varovne vykríkli, aby ich zastavili. Do haly vbehli ďalší sluhovia, po zuby ozbrojení, od starých muškiet až po lopaty z maštale, a hurhaj ešte zosilnel.

„Stáť!“ vyštekol Jordan na svojich mužov, lebo sa obával, že dôjde ku krviprelievaniu. Potom sa obrátil na komorníka. „Vojvoda je obvinený zo zrady. Sme tu preto, aby sme ho zatkli.“

„Čože?“ vydýchol komorník. „To nie je možné!“

„Ale áno, je to možné. Máme dôvod domnievať sa, že vojvoda využíval svoju pozíciu blízku regentovi a dodával tajné spravodajské informácie nepriateľom Anglicka.“

Služobníctvo zalapalo po dychu.

„Nech sú dôkazy proti vášmu pánovi akokoľvek presvedčivé, nie je mi úplne jedno, v akej nepríjemnej situácii sa ocitol. Hoci mám rozkaz zatknúť ho, urobím všetko, čo je v mojich silách, aby som ho ochránil. Hľadajú ho totiž oveľa ukrutnejší muži, než som ja,“ informoval ich Jordan. „Ak máte radi jeho milosť, poviete mi, kde je. Alebo chcete, aby sme vás považovali za spolupáchateľov vášho pána? Skrývať ho za týchto podmienok pred spravodlivosťou by bol zločin.“

Sluhovia na seba neisto pozerali.

„Máte na taký krok nejakú úradnú listinu alebo súdny príkaz?“ pokúsil sa vzdorovať komorník. Jordan naňho iba letmo pozrel.

Drobný muž sťažka prehltol. „Mal by byť vo svojej komnate. Lokaji ho tam včera večer vyniesli, keď prišiel domov, ehm, v stave, o ktorom ste sa zmienili, a dnes sa ešte neukázal.“

„Nebudete teda namietať, ak ho prebudíme.“

„Nie, pane, ako si prajete.“

Jordan zamieril ku schodom, jeho muži šli za ním. Komorník sa ponáhľal za nimi a ukázal im spálňu jeho milosti.

Jordan s prichystanou pištoľou položil ruku na kľučku. Zhlboka sa nadýchol a stlačil ju. Vošiel do obrovskej, honosnej miestnosti, ale hneď zbadal, že Albert vo veľkej posteli s nebesami nie je. Nebol ani za španielskou stenou, ani v okennom výklenku. V skutočnosti nebolo v izbe po šviháckom vojvodovi ani stopy, len neďaleko stoličky stála pred zložito zdobeným toaletným stolíkom kaluž vody.

Jordan prešiel k otvorenému oknu a vyzrel von, napoly očakávajúc, že uvidí Albertovo telo roztiahnuté na trávniku o mnoho metrov nižšie, ale nič tam nebolo. Podozrievavo sa zadíval na kolíky vsadené do vonkajšieho kamenného obkladu stien, umožňujúce malebnému brečtanu šplhať sa po stene domu. „Pane?“

Jordan sa spýtavo obrátil k Parkerovi. „Nie je tu.“

„Možno zablúdil a zaspal v inej komnate,“ navrhol Findlay.

„Prehľadajte zvyšok domu,“ povedal Jordan. „Idem s vami.“

Po necelej hodine systematického hľadania prišli k záveru, že Albert v dome nie je. Komorník si začínal robiť veľké starosti.

„Možno prišlo jeho milosti po alkohole nevoľno a šiel sa poprechádzať, aby si vyčistil hlavu. Včera bol príjemný večer. Na panstve existuje niekoľko miest, kde by si mohol, ehm, zdriemnuť.“

„Napríklad kde?“ spýtal sa Parker.

„V parku je mnoho príjemných lavičiek. A pavilón s pohovkou. Niekedy tam rád číta noviny.“

„Možno jednoducho odišiel,“ ozval sa Findlay.

Jordan spýtavo pozrel na komorníka.

„Je to možné,“ prikývol mužíček. „Jeho milosť sa mohla niekam vybrať na vlastnú päsť skoro ráno.“

„Je niektorý z jeho kočov preč? Nechýbajú kone?“ vyzvedal Jordan. „Skontrolujte stajne,“ prikázal Findlayovi. „Mohol odísť na koni.“

„Mylord,“ povedal komorník, „ak sa jeho milosť dnes vybrala do mesta bez nášho povšimnutia, potom by som vám odporúčal hľadať ho v jeho klube alebo u jeho krajčíra. Mohol by byť na čaji u niektorej zo svojich priateliek alebo dokonca priamo na návšteve u regenta.“

Jordan na jeho návrhy bez slova prikývol. Keď sa jeho muži o pár minút neskôr vrátili a hlásili, že žiadny z kočov nechýba a kone ešte rátajú, Jordan zvolal svojich ľudí do ústrania. „Rozdelíme sa a budeme ho hľadať. Wilkins, vy zostanete tu a prehľadáte panstvo. Všetky správy odovzdajte v Danteho dome. Parker, Jenkins, vy dvaja sa vráťte do mesta. Pohľadajte ho v klube Whites a vo vychytených krajčírskych salónoch na Bond Street. Všade sa pýtajte, či ho niekto nevidel. Je možné, že sa obávame zbytočne a on si len niekam zašiel ako zvyčajne. Alebo,“ dodal chmúrne, „ak si spomenul na všetko, čo mi včera večer povedal, tak by ma ani v najmenšom neprekvapilo, ak sa dnes ráno prebudil a okamžite sa rozhodol utiecť z krajiny. Parker, od vás chcem, aby ste šli do londýnskych dokov a vyhľadali jedného z našich ľudí na colnici. Povedzte mu, že potrebujete vidieť záznamy o odchodoch z dnešného rána. Zistite, či nebol na palube niektorej z poštových lodí mieriacich do Európy.“

„Áno, pane,“ prikývol Parker a rýchlo zasalutoval.

„Ja idem do Carlton House a overím si, či si nevzal do hlavy, že sa pokúsi znova vlámať do regentovho stola.“

„Palácové stráže vedia, že ho tam nemajú vpustiť, je tak, pane?“

Jordan prikývol. „Boli upozornení, aby ho ostražito sledovali pri každej návšteve, hoci, pravdaže, nevedia, prečo. Ale ak je natoľko zúfalý…“ Jordan pokrčil plecami. Muži prikývli, potom sa rozišli plniť jednotlivé úlohy. „Prídeme sem neskôr večer,“ oznámil Jordan komorníkovi, „možno až zajtra, aby sme zistili, či o ňom nemáte nové správy.“

„Dáte nám vedieť, ak ho nájdete, pane?“

„Áno, len čo budem môcť,“ sľúbil Jordan a pobral sa na odchod. Keď sa pomaly vzďaľoval od hlavnej budovy, zlovestná predtucha, ktorá sa v ňom usídlila, bola každú sekundu silnejšia. Vnútorný hlas mu prikazoval, aby šiel do Carlton House a uistil sa, že regent je v bezpečí.

Niečo nie je v poriadku. Cítil to.

Neskôr v ten deň, keď Mara prestala nariekať, vybrala sa na dlhú prechádzku. Dom bol priveľmi prázdny bez Thomasa – a bez Jordana. Prehodila si cez okraj klobúka ľahký čipkový závoj, aby schovala pred ľuďmi vyplakané oči a známi ju nespoznali. Dnes naozaj nemala náladu na bezduchú konverzáciu. Zamierila do Hyde Parku, no zastavila sa tam len na chvíľu a zahľadela sa na miesto, kde pred niekoľkými týždňami rozzúrený dav napadol jej koč. Ozbrojený Jordan sa tam objavil v pravú chvíľu! Aspoň už teraz vedela, prečo.

Šla ďalej a po celý čas ju mátali jeho slová. Ak ma odvrhneš, už nemám kam ísť. Hoci ju jeho konanie rozčarovalo a sklamalo, hoci v tejto chvíli bolo nesmierne ťažké oddeliť pravdu od jeho lží, teraz, keď šok odznel, jej zmätené srdce odmietlo uveriť, že o ňu nestojí. To, že prišiel dobrovoľne a priznal sa k takému hroznému podvodu, rozhodne nevypovedalo o jeho ľahostajnosti, ale o najväčšej úcte, dôvere, nádeji a rešpekte. Veď si len konal svoju povinnosť. Ale aj tak, aký je to chladný a bezcitný človek.

Možno však taký musí byť – v ťažkom živote, ktorý si vybral. Znova si zhlboka vzdychla. Nakoniec sa rozhodla prejsť okolo ďalších dvoch blokov a navštíviť Delilah. Bola rozhodnutá neprezradiť jej ani slovo o tom, že Jordan je špión. Chcela jej iba povedať, že sa na ňu nehnevá za to, na čo ju nahovorila v predchádzajúci večer.

Onedlho prišla k elegantnému sídlu svojej priateľky, pôsobiacemu popri okolitých mestských domoch ako šperk. Zdvihla ruku v bielej rukavičke ku klopadlu a zabúchala.

Komorník ju o chvíľočku vpustil a zdvorilo jej pokynul ku schodom vedúcim k hudobnej miestnosti, ktorú Delilah občas používala ako prijímací salón.

„Mara!“ Delilah v župane, skrútená do klbka na pohovke, sa zdvihla, aby ju pozdravila. Mara vošla, sťahujúc si rukavičky. Keď si odhrnula z tváre závoj, zjavili sa červené, opuchnuté oči a nos. „Máš problém,“ odhalila ju priateľka.

„Áno, mám,“ odvetila ustato.

Delilah sa mykla. „Bola by som šla za tebou hneď ráno, ale myslela som si, že si na návšteve u svojich rodičov.“

Mara pokrútila hlavou a sťažka si vzdychla. „Nemohla som sa s nimi dnes stretnúť zoči-voči. Poslala som s Thomasom pestúnku, aby ho videli.“

„Mala som o teba veľký strach,“ priznala sa Delilah. „Je mi hrozne z toho, čo sa stalo včera večer…“

„Netráp sa. Nebola to tvoja chyba. Prišla som ti to povedať. Vedela som, že sa budeš cítiť vinná.“

„Boh ti žehnaj.“ Delilah na ňu súcitne pozrela. „Zazvoním, aby doniesli čaj.“

„Nie, ďakujem. Nemám v úmysle zostať dlho. Thomas bude čoskoro doma.“

Delilah vyzerala, akoby ju nepočúvala. Uprene hľadela ku dverám. Mara sledovala jej pohľad a na jej prekvapenie sa v nich zrazu objavil Cole, zapínajúci si gombíky na rukávoch.

Na priateľkinej tvári sa objavil žiarivý úsmev. Natiahla k nemu ruku. „Miláčik!“ Mara otvorila oči od údivu.

Cole prešiel rovno k Delilah a vzal ju za ruku, potom sa zohol a zasnene ju pobozkal. Hľadeli na seba vrúcne a dôverne.

No toto! Mara sa začervenala a odvrátila pohľad. „Vidím, že ste sa udobrili.“

Cole sa ticho zasmial, hľadiac na ňu. „Aby som nezabudol. Vášmu priateľovi Falconridgeovi som dlžný úprimné poďakovanie.“ Zovrel ruku Delilah svojimi dlaňami a usmial sa na Maru. „Nech jej už včera narozprával čokoľvek urážlivé, moju dámu to priviedlo k rozumu.“

„Je to tak?“ obrátila sa Mara pobavene k svojej priateľke.

„Nuž teda, priznávam.“ Delilah sa začala červenať ako dievča. „Tvoj Jordan bol ku mne odporný, keď si odišla. Pohádali sme sa. Ale otvoril mi oči a pochopila som, že je priveľkým hazardom riskovať, že stratím lásku dobrého muža.“

„Naozaj?“ vyhŕkla Mara s napoly rozhorčeným úsmevom. „Ja som ti to hovorila mesiace, ale nikdy si ma nepočúvala. Jordan to povedal raz, a zrazu je to pre teba evanjelium?“

„Bolo to v spôsobe, akým mi to povedal, miláčik.“

„Nešetril jej city ako vy, lady Piersonová.“ Cole poslal bokom svojej drahej milujúci pohľad.

„Chvíľu som ho nenávidela,“ súhlasila Delilah. „Ale keď som odtiaľ odišla, po piatich minútach som si uvedomila, že má pravdu. Bola som zbabelá, keď som predstierala, že mi je to jedno. Vlastne som sa bála povedať Coleovi, ako veľa pre mňa znamená.“

„Až do včerajšej noci,“ poznamenal ticho.

„Vďakabohu, tento skvelý muž sa rozhodol dať bláznivej ešte jednu šancu.“

„Nie si bláznivá, miláčik.“

„Áno, som. To len ty si veľmi zhovievavý muž.“

Maru prekvapil tento nežný rozhovor medzi dvoma najväčšími cynikmi, akých poznala. Ale bolo zrejmé, že ju to zasiahlo. Odkašľala si. „No teda! Nechám vás osamote. Som naozaj veľmi rada.“ Zaželala im všetko najlepšie, no nestrácala čas a ponáhľala sa von.

Návšteva ju trochu rozptýlila, ale so svojím zlomeným srdcom bola rada, keď opustila zamilovaný pár, hoci sa nemohla ubrániť úsmevu nad šťastím, ktoré Delilah znovu našla. Keď sa tí dvaja dokázali udobriť, pomyslela si, možno je naozaj nádej aj pre ňu a Jordana.

Dnes ráno ho vykázala z domu a povedala mu, aby sa už nevracal. S bodavou bolesťou si spomenula na jeho popolavú tvár. Vedela, že ho hlboko a bolestne zasiahla. Aj jej dôvera v neho utrpela vážny úder, ale keď prichádzala k bráne svojho domu, uvažovala, že aspoň teraz skutočne vidí, kto je ten muž, ktorého prijala do svojho života.

Možno ešte nebolo všetko stratené. Nemuselo by byť. Možno sa o deň alebo dva bude cítiť pripravená napísať mu a požiadať o ďalšie kolo rokovaní v nádeji, že urovnajú túto neočakávanú vojnu.

Keď otvorila dvere, Reese sa neukázal, aby ju privítal, ale tento deň bol neformálny, neprijímali návštevy a ona predpokladala, že je zaneprázdnený inými domácimi povinnosťami. Odložila kabelku aj klobúk na nízku skrinku a vošla do salóna, ale hneď sa zastavila.

„Dobrý deň.“

V kresle sedel vysoký, štíhly cudzinec, dlhé nohy lenivo prekrížené.

„No prepáčte!“ vykríkla a chytila sa za srdce. „Čo tu robite? Božemôj, vy ste ma ale vydesili! Mala by som vás poznať?“

Pokladala ho za jedného z kupcov či remeselníkov, ktorých objednával Reese. Nespomínala si však, že by si dohodla nejakú schôdzku.

„Lady Piersonová, však?“ Prešiel po nej očami odhora dolu. „Ste ešte krajšia, než som čakal.“

A ona si náhle uvedomila, že ani najbohatší otravný kupec v Londýne by sa neodvážil hltať vikomtesu takým chlipným pohľadom. Jej počiatočné prekvapenie vystriedal chlad.

„Vaše meno, pane.“

Vstal zo stoličky. „Volajú ma Dresden Bloodwell. Obávam sa, že na moje pravé meno sa už dávno zabudlo.“

Na prvý pohľad vyzeral celkom obyčajne, hoci jeho výška a svalnatá postava boli naozaj pôsobivé. Bol to ten typ človeka, ktorý si ľudia najímajú ako lokaja alebo kočiša. Mal orieškovohnedé oči, hnedé vlnité vlasy lesknúce sa od oleja a súmernú tvár s výraznými lícnymi kosťami, avšak s trochu desivo pôsobiacou žltkastohnedou pleťou, plnou jamiek po kiahňach.

Najhrozivejší však bol jeho pohľad, ktorý ju varoval, že „pán Bloodwell“ zrejme nemá v hlave všetko v poriadku. Preboha, prišiel sem tento zvrhlík odniekiaľ z ulice?

Poznal však jej meno.

Cúvla, opatrne ho sledujúc, keď k nej kráčal pomalými, odmeranými krokmi. „Pán Bloodwell, kde je moje služobníctvo? Čo robíte v mojom dome?“

Vrhol na ňu zvedavý úsmev. Potom si uvedomila slabý zvuk úderov prichádzajúci spod podlahy, akoby bol niekto zavretý v pivnici. Pozor, nebezpečenstvo, našepkávali jej všetky zmysly. Ťažko prehltla, ale odmietla ukázať strach. „Mali by ste odísť.“

„Zachovajte pokoj, lady Piersonová. A, prosím, nekričte. Verím, že urodzená dáma ako vy sa nezníži k hystérii.“

„Isteže,“ súhlasila, usilujúc sa udržať medzi nimi bezpečnú vzdialenosť.

„Výborne,“ prikývol s pohľadom stále upretým na ňu. „Pretože budete potrebovať všetok svoj dôvtip, aby ste pochopili dohodu, ktorú som s vami prišiel uzavrieť. A nebojte sa o svojich sluhov. Nič sa im nestalo. Verte mi, pre nich by ste sa teraz znepokojovať nemali.“

„O čom to hovoríte?“ spýtala sa.

„Prišiel som vám navrhnúť dohodu, o ktorej som si istý, že vás bude zaujímať, mylady.“

„Pochybujem, že by ma zaujímalo čokoľvek, čo mi navrhnete, pán Bloodwell. S nepozvanými hosťami nevediem rozhovory.“

„O, ale ja si myslím, že by ste ma mali vypočuť. Koniec koncov, neprišiel som s prázdnymi rukami. Priniesol som vám darček. Tu. Vidíte?“ ukázal na malú plochú škatuľu na stole v salóne. „No tak. Otvorte ju.“

Obozretne pozrela na lepenkovú škatuľu. Bežný obal z hociktorého obyčajného obchodu. „Čo je vnútri?“

„Nuž, keby som vám to povedal, nebolo by to prekvapenie, moja drahá. Zdvihnite vrchnák. Pozrite sa.“

„Teda dobre.“ Pokojne prešla k stolu, neodtŕhajúc od neho oči.

Sledoval, ako sa nahýňa a ťahá škatuľu k sebe. S trasúcimi sa rukami ju zdvihla, rozviazala pokrkvanú stuhu a zdvihla vrchnák. Opatrne pozrela nadol, aby videla, čo je vnútri.

Zmeravela. Od hrôzy jej stuhla krv v žilách.

Pán Bloodwell si zdvorilo zložil ruky za chrbtom. „Mylady, mám k vám prosbu. Predpokladám, že sa vám nebude zdať prehnaná.“

Srdce jej vyletelo kamsi do krku. Zdesene siahla do škatule a vytiahla odtiaľ pestrofarebnú šašovskú čiapočku so zvončekmi, ktorú Thomasovi vlastnoručne uplietla. Pani Busbyová mu ju v to chladné ráno natiahla na hlavičku.

„Kde je Thomas?“ Mozog jej zaplavila číra hrôza, keď pomaly pozrela na Bloodwella. „Čo ste urobili môjmu dieťaťu?“

„Iba…“

„Čo chcete?“ skríkla.

„Obyčajnú láskavosť. Len kúsok papiera. Za život vášho syna.“

Devätnásta kapitola

Cesta do Carlton House bola ako zlý sen. Prosím. Urobím všetko, čo chcete. Len neubližujte môjmu synčekovi.

Vybehla z domu v takom rozrušení, že si úplne zabudla nasadiť klobúk, schytila iba kabelku. Trasúcimi sa rukami do nej strčila kúsok papiera, na ktorý jej Bloodwell načmáral adresu vo štvrti Sedem volieb. Tam mala prísť za ním.

Najala si drožku. Nijaká vikomtesa takýto spôsob dopravy bežne nepoužívala, ale Mara dnes poslala Thomasa na návštevu vo svojom koči.

Po celý čas jej inštrukcie Dresdena Bloodwella zneli v mysli ako zvuk umieračika.

Pôjdete do Carlton House. Vojdete do hlavnej knižnice. Týmto kľúčom otvoríte regentovu kanceláriu. Odomknete ním aj písací stôl.

Keby jej Jordan nepovedal o skutočnej povahe svojej práce a čo sa deje v zákulisí Carlton House, nebola by schopná pozbierať sa aspoň natoľko, aby sa dokázala udržať na nohách.

Ale vďaka útržkovitým informáciám, ktoré jej poskytol práve dnes ráno, keď sa pokúsil ospravedlniť, pochopila, že dostala rovnaké pokyny ako pred ňou Albert.

Vojvoda musel byť neúspešný, a po stretnutí s Dresdenom Bloodwellom nepochybovala, že ten úbohý nafúkanec Alby je už mŕtvy, ale zrejme ju ešte predtým stihol označiť ako vhodnú náhradu.

Jedna jej časť túžila bežať za Jordanom, padnúť mu do náručia, všetko mu povedať a uprosiť ho, aby zachránil Thomasa. Ale neodvážila sa. Bloodwellove príkazy boli jasné. Nikde sa nezastavujte. S nikým nehovorte. Nepokúšajte sa ísť na políciu. Ak neposlúchnete alebo sa nebudete držať mojich pokynov, na vašu nerozomnosť doplatí vaše dieťa. A ak vám to bude trvať pridlho, ak ten zoznam nebudem mať v rukách pred zotmením, prvá zomrie tá stará pestúnka.
Pani Busbyová. Milý Bože, prosím, pomôž mi.

Pred Carlton House Mara vystúpila z drožky, trasúcimi sa rukami zaplatila kočišovi a meravo kráčala k súkromnému vchodu, ktorý obvykle používala, keď šla na návštevu k princovi.

Po zuby ozbrojení a vycvičení strážcovia v elegantných uniformách ju pozdravili s úctivými úsmevmi. Zopár z nich na ňu nenápadne vrhlo zvedavý pohľad, lebo bola viditeľne rozrušená. Musela pozbierať všetky sily, aby nezačala kričať a prosiť o pomoc, ale nejako sa jej podarilo udržať nervy na uzde, a oni jej bez obáv otvorili bránu, lebo videli známu tvár.

Mara im kývla na znak vďaky a podarilo sa jej zakryť uľahčenie, keď jej povedali, že jeho kráľovská výsosť nie je doma. „Tak naňho teda počkám. Ja len… naozaj s ním súrne potrebujem hovoriť.“ Pery sa jej chveli. „Vždy bol ku mne taký dobrý.“

Títo muži neboli vycvičení vzdorovať takej silnej zbrani, ako boli slzy v jej očiach, očividne úprimné.

„Isteže, lady Piersonová. Tadiaľto. Poďte, zavediem vás dnu,“ povedal kapitán s obvyklým rytierstvom, vlastným týmto vojakom. Nasledovala ho ako vo sne. „Možno by ste si mali sadnúť,“ navrhol súcitne a ponúkol jej rameno, akoby sa bál, že zamdlie. Vyzerala vari tak zle?

„Môžeme vám nejako pomôcť?“

„Nie, som v poriadku. Naozaj. Ide o… ide o môjho synčeka. Malé nedorozumenie s príbuznými môjho nebohého manžela. Nič nové. Potrebujem len radu od jeho krstného otca. Možno by som si mohla sadnúť niekam do ústrania a počkať, až sa vráti.“

„Samozrejme.“

„Neprekážalo by vám, keby som počkala v knižnici?“ spýtala sa, pokúšajúc sa upokojiť, hoci cítila, že za svoj skutok určite zhorí v pekle. „Možno si nájdem niečo na čítanie, kým budem čakať.“

„Iste, madam.“ Vojak v parádnej uniforme ju viedol dolu mramorovou chodbou. Keď vstúpili do predsiene pred knižnicou, Maru zbadal jeden z regentových lokajov. Okamžite zvraštil čelo, všimnúc si jej popolavú tvár, a ponáhľal sa k nej so znepokojeným výrazom. „Lady Piersonová, cítite sa dobre?“

„Som v poriadku,“ dostala zo seba.

„Je len trochu rozrušená. Prišla za jeho kráľovskou výsosťou.“

„Aha. Obávam sa, že regent už dávnejšie sľúbil účasť na vysvätení novej školy vo Windsore. Ale čoskoro by sa mal vrátiť, mylady.“

„Chce naňho počkať v knižnici,“ informoval ho kapitán.

„Pravdaže. Smiem vám ponúknuť čaj, kým budete čakať, mylady? Do kuchyne práve dodali vynikajúci nový druh.“

„Áno, prosím. Ste veľmi láskavý,“ povedala pridusene.

„Myslím, že lady by chcela byť sama,“ nenápadne naznačil dôstojník lokajovi, keď prechádzali cez lesklú predsieň.

„Chápem. Prinesiem vám čaj, lady Piersonová, a osobne zabezpečím, aby vás nikto nevyrušoval.“

„Obom vám srdečne ďakujem.“

„Niet za čo, madam.“

Vojak pred ňou otvoril dvere do knižnice a odprevadil ju ku koženému kreslu. Mara si s roztraseným výdychom sadla.

„Nech sa páči. Možno sa vám zíde,“ zahundral kapitán a podal jej svoju čistú, úhľadne vyžehlenú vreckovku.

Nechcela ani pomyslieť na to, čo sa stane s ním alebo s tým rovnako dobrosrdečným lokajom, keď odhalia jej zradu.

„Mohli by ste zavrieť dvere, prosím?“ požiadala, keď dôstojník odchádzal. „Nerada by som, aby celý personál videl, aká som dnes uplakaná.“

„Isteže, mylady.“ Uklonil sa jej a vyšiel von, jemne za sebou zatvoriac dvere. Nechal ju osamote, aby mohla zradiť svoju vlasť.

Mara zavrela oči, úplne vykoľajená. Ale išlo o čas. Princ regent sa mal čoskoro vrátiť a lokaj mohol prísť o niekoľko minút s čajom. Siahla do kabelky a vytiahla kľúč, ktorý jej dal Dresden Bloodwell. Zovrela ho v dlani, otočila sa a pozrela cez plece na zamknuté dvere panovníkovej súkromnej kancelárie. Ťažko prehltla pri pomyslení, čo sa chystá urobiť. Pre Thomasa. Urobí čokoľvek – čokoľvek! –, aby zachránila svojho syna. Ak má zradiť všetkých ľudí, ktorí sú jej drahí – svojho milenca, svojho kráľovského priateľa, svoju vlasť –, dokonca aj keby za to mala odvisnúť, čo sa asi aj stane… nech je tak. Mohli by vyslať Jordana osobne, aby ju zatkol za to, čo sa chystá urobiť, a asi by to vychutnal, keby zistil, že ochotne pomohla jeho nepriateľovi. Jediné, čo v tomto momente zavážilo, bolo jej dieťa.

S tlčúcim srdcom opäť pozrela na dvere knižnice, či náhodou nevojde lokaj. Bolo však ešte privčas. Minúty sa vliekli, každá mučivá sekunda sa zdala ako celý mesiac.

V regentovom stole nájdete oficiálny zoznam ľudí, ktorí zabezpečujú zvláštnu kráľovu ochranu.

Vstala z kresla a so srdcom v krku vykročila k zamknutým dverám v protiľahlom rohu knižnice.

Trasúcimi sa rukami sa chvíľu márne usilovala trafiť kľúčom do dierky, ale potom sa jej to podarilo. Otočila ním a počula cvaknutie.

Ťažko prehltla, znovu sa nenápadne obzrela, potom vkĺzla do regentovej malej pracovne a zavrela za sebou dvere, ak by sa sluha vrátil s čajom, skôr ako bude s úlohou hotová. Rýchlo sa rozhliadla po malej miestnosti. Princov stôl bol taký istý ako on – pompézny a priveľký, s množstvom pozlátených ozdôb.

Prebehla k nemu a kľakla si, aby odomkla zásuvky. Rýchlo prebrala hromadu regentových osobných dokladov, nevšímajúc si pozvánky, časové plány a návrhy zákonov z pera toryovcov, správu o výdavkoch na vojsko, ktorú podpísala jeho neverná manželka, princezná Karolína z Brunswicku… Tu je zoznam! Ale nie, bola to petícia podpísaná obchodníkmi s vlnou, žiadajúcimi nejakú zmenu v obchodnom práve. Neprestávala hľadať, kým konečne nenašla takmer na dne zásuvky kus pergamenu. Boli na ňom dva dlhé rady mužských mien, dohromady asi tridsať, pod záhlavím Tajné služby Jeho Veličenstva, Rád svätého archanjela Michala. Niekto k tomu načmáral: Odporúča sa pre mimoriadne cenné služby kráľovstvu. Mara si neisto prezrela zoznam:

Sebastian, vikomt Beauchamp, Drake Parry, gróf z Westzvoodu Rohan Kilbum, vojvoda z Warringtonu, Max St. Albans, markíz z Rotherstonu, Jordan Lennox, gróf z Falconridgea…
Krvi by sa v nej nedorezal, keď si prečítala Jordanovo meno, ale spoznala aj ostatné. Keď si uvedomila, aký dokument drží v ruke, zaplavila ju hrôza.

Boli tam jeho divokí, zhýralí priatelia z neslávne známeho klubu Inferno. Až teraz jej svitlo, aký bol skutočný účel ich tajných stretnutí v Danteho dome. To vôbec nebol pánsky klub. Slúžil len ako maskovací manéver pre tajné služby jeho veličenstva! Toto chcel teda získať Dresden Bloodwell, nepochybne na príkaz toho, pre koho pracoval. Tento zoznam odhaľoval identitu všetkých tajných členov Rádu. Nepriatelia ich mohli dostať, skôr než by si vôbec uvedomili, že sú prezradení.

Mara si uvedomila, že ak odovzdá zoznam Dresdenovi Bloodwellovi, Jordan môže zomrieť, a zrazu sa jej zazdalo, že sa rúca svet. Ale ak to neurobí, ten diabol zabije jej syna. Pritisla si ruku na ústa, srdce jej šialene bilo. Určite musí existovať iný spôsob. Nie, nemôžem to riskovať. Pokrútila hlavou a rýchlo začala ukladať regentove doklady naspäť.

Jej rozhodnutie bolo jasné. Jordan a jeho priatelia sú výcvikom zocelení špióni. Thomas je bezbranné dvojročné dieťa, a ona je jeho matka.

Znova zamkla regentov stôl a vycúvala z jeho kancelárie, obzrúc sa, aby sa ubezpečila, že dala všetko na svoje miesto. Zavrela dvere s tichým cvaknutím, zamkla ich a ponáhľala sa späť k stolu, kde si nechala kabelku. Zastala s pohľadom upretým na ťažký vyrezávaný stôl. V srdci sa jej ozvala pálčivá bolesť. Uvedomila si, že na tomto mieste ju Jordan tak vášnivo pomiloval v tú noc, keď sa konal ples. Slzy jej vstúpili do očí, ale stisla viečka, aby ich zastavila. Nervy mala napäté, nebola ďaleko od zrútenia.

Je mi ľúto, láska moja. Nemám na výber.

Možno aj on nedávno pocítil niečo podobné.

Zlostne potriasla hlavou a otvorila oči. Hýb sa! Lokaj tu bude s čajom každú chvíľu. Rýchlo všuchla kľúč späť do kabelky, poskladala zoznam a tiež ho tam vložila. Upokojovala sa sľubom, že bude varovať Jordana a jeho hrdinských kolegov pred nebezpečenstvom, len čo bude mať dieťa bezpečne vo svojom náručí. Dovtedy si však Falconridge musí poradiť sám.

Prešla knižnicou, pripravila sa a otvorila dvere, ku ktorým lokaj práve s vrzgotom tlačil vozík s čajovým servisom po starobylej mramorovej podlahe.

„Ach, prepáčte…“

„Mylady?“

„Nechcem čaj. Veľmi sa ospravedlňujem. Strašne ma bolí hlava. Myslím, že bude najlepšie, keď pôjdem domov. Dohodnem si schôdzku s jeho výsosťou koncom tohto týždňa. Ale ďakujem vám. Prepáčte, že som vás unúvala.“

„Vôbec ste ma neunúvali, mylady.“

Skrúšene sa naňho usmiala. „Nemusíte ma odprevádzať.“

Lokaj sa jej uklonil. „Ako si želáte, madam.“

Mara mu kývla, znovu sa pokúsila upokojiť a zamierila k najbližšiemu východu pod bránou Carlton House. Tesne pred tým, ako zutekala, zavolal povedomý hlas jej meno.

„Mara!“

Zmeravela, keď počula ten hlboký, kultivovaný hlas, ktorý sa odrážal od záplavy mramoru vo velikánskej vstupnej hale. Bol to jediný človek na celom šírom svete, ktorého by práve teraz nechcela stretnúť – azda okrem princa. Božemôj, len nech sa mu teraz nemusím pozrieť do tváre.

„Mara?“

Úplne ju to vyviedlo z rovnováhy. Jedna jej časť sa chcela pustiť na útek, ale iba tam stála ako ochrnutá. V nasledujúcej chvíli sa jej podarilo vystrúhať kamennú tvár. Pomaly sa otočila, ale Jordan už kráčal k nej a vyzeral nezvyčajne a tajomne, oblečený celý v čiernom. „Čo tu robíš?“

Chcela sa tváriť, že sa nič nedeje, no rástol v nej previnilý vzdor. Nesmie si všimnúť, že niečo nie je v poriadku. „Prišla som pozrieť regenta.“

„Aha,“ zašepkal sklamane.

Všimla si jeho bolestný výraz a pochopila, čo si myslí: že sa prišla vyplakať zo žiaľu nad ich rozchodom na pleci svojho kráľovského priateľa. Pravdaže, nemal tušenia, prečo tu skutočne bola. A rozhodne sa to nesmie dozvedieť.

Bol to bojovník a nepochybne by mohol Bloodwella poraziť. Ale bol aj špión a vďaka svojej chladnokrvnej mysli mohol považovať Thomasa za vhodného pešiaka vo svojej hre, rovnako ako videl ju.

Ak by mu povedala, čo sa deje, možno by sa pokúsil vymyslieť nejakú prefíkanú stratégiu, ako zneškodniť nepriateľa. Mara však v tej chvíli nemala záujem o nejakú stratégiu. Viedol ju materinský inštinkt a záležalo jej len na tom, aby dostala svoje dieťa bezpečne späť.

Jordan sa na ňu zahľadel, všimnúc si, aká je napätá. „Si v poriadku?“

Zhlboka sa nadýchla, lebo si uvedomila, že musí byť opatrná, inak by mohol ľahko uhádnuť, že niečo skrýva. Pokrčila plecami a ľahostajne odvetila: „Nič mi nie je.“ Jordan sa zachvel pri jej strohej odpovedi a odvrátil hlavu, preletiac vyblýskanú halu prenikavým pohľadom. „Nevidela si tu náhodou Alberta, však? Celý deň sa ho pokúšam nájsť.“

„Nie.“

Neisto prikývol. Čakala, umierajúc od túžby, aby už mohla ísť, ale bála sa, aby si nevšimol, že okrem ich hádky sa stalo aj niečo iné.

„Mara, k tomu dnešnému ránu ti chcem iba povedať…“

„Prosím. Teraz nie je vhodný čas ani miesto.“ Obávala sa, že to už nevydrží.

Znovu sklopil zrak. „Samozrejme. Len chcem, aby si vedela, že ak zmeníš názor, pre teba som stále tu. Môžeš ma kedykoľvek privolať.“

Stisla pery, bojujúc s hrčou, čo jej zrazu narástla v krku. Bol taký krásny a odvážny – nemohla zniesť ani pohľad naňho.

To, že mu nepovedala pravdu o takej závažnej veci, bolo desivejšie, než si vôbec mohla predstaviť. Pochopila, čo musel Jordan prežiť za tých dlhých dvanásť rokov. Napadlo jej, že ona je teraz v presne rovnakej situácii. Odišiel od nej, aby ochránil svojich priateľov, teraz ho musela opustiť ona, aby ochránila Thomasa. Možno im láska jednoducho nebola súdená.

„Musím ísť,“ dostala zo seba. Roztrasene mu kývla a obrátila sa.

„Mara?“

Zachvela sa. Spomienka na jeho dotyky, bozky, milovanie s ním v jej posteli, to bolo viac, než dokázala uniesť. Opatrne sa obrátila a spýtavo naňho pozrela. „Naozaj ťa mám rád,“ zašepkal.

Hľadela naňho cez závoj slz a musela pozbierať všetky sily, aby sa mu nevrhla do náručia. Chvíľu stála mlčky a ukladala si ho do pamäti. Thomas však čakal. Spamätala sa, odtrhla od neho pohľad, otočila sa a vykročila.

Jordan za ňou hľadel s hrozným pocitom viny. Bože, čo som jej to vykonal? Ešte nikdy nevidel toľko bolesti v jej tmavých očiach. Úplne ho zdrvilo, keď si uvedomil, koľko utrpenia jej spôsobil. Zdalo sa mu však, že jej city voči nemu úplne ochladli. Teraz bola sotva schopná pozrieť mu do očí. Ale rozhodol sa pokračovať vo svojej práci aj napriek kameňu, čo ho ťažil na srdci. Vošiel do Carlton House a opýtal sa drobného lokaja v čiernom, ktorý prišiel ku vchodu, či by mohol vidieť regenta.

„Ach, jeho kráľovská výsosť tu nie je, lord Falconridge.“

Jordan zvraštil obočie a pochybovačne pozrel na mužíčka. „Vari ho práve nenavštívila lady Piersonová?“

„Nie, pane, čakala naňho chvíľu v knižnici, ale necítila sa dobre a rozhodla sa ísť domov. Nestretli ste sa s ňou?“

„Čakala v knižnici?“

„Pane?“

Jordan v tej chvíli už smeroval ku dverám. Hlavou mu vírili čierne myšlienky, priveľmi temné, priveľmi šokujúce, priveľmi nemožné, aby to bola pravda. Nemohla to byť pravda. Vybehol von stĺporadím a rýchlo sa rozhliadal, až ju zazrel na Piccadilly. Práve nastupovala do drožky.

Do drožky? Elegantná vikomtesa Piersonová?

Náhle mal pocit, že mu v žalúdku leží kameň. Skríkol, aby mu priviedli koňa, nespúšťajúc z očí otlčený starý koč, ktorý si privolala. Vtlačil si do pamäti registračné číslo drožky 145, namaľované vzadu. Hneď potom ošumelý koč zmizol medzi inými povozmi.

Zaklial popod nos, ale v nasledujúcej chvíli mu koniar doviedol jeho belka. Jordan sa bez jediného slova vyhupol do sedla a okamžite popchol ušľachtilé zviera v smere, ktorým odišla Mara. Nesmie ju stratiť z dohľadu.

O kus ďalej na Piccadilly znova zazrel drožku s číslom 145. Sledoval ju, udržiavajúc si obozretný odstup.

To by neurobila. Nezradila by ma.

Nikdy by si to o nej nepomyslel. Napriek všetkému sa pokúšal zistiť, kam asi ide. A prečo chcela byť chvíľu sama v regentovej knižnici?

Trasa jej drožky mu začala byť až pridobre známa – rušná križovatka na Charing Cross, potom zákruta, kde sa ulica pripájala k Strandu. Kameň v Jordanovom žalúdku ešte viac oťažel, keď sa starý koč obrátil k St. Martins Lane a zamierila na sever k štvrti Sedem volieb. No jeho myseľ odmietala uveriť čoraz jasnejšej predstave.

O niekoľko minút sa ocitli v najspustnutejšej londýnskej štvrti, v kráľovstve zločineckých bánd. Rozhodne to nebolo miesto, kde by sa mala pohybovať vikomtesa, a už vôbec nie sama. Jordan bedlivo striehol čo len na náznak problémov, ktoré by mohli Mare spôsobiť miestni. Našťastie najhorší kriminálnici obývajúci tieto končiny vychádzali až po zotmení, a teraz bol sotva čas na popoludňajší čaj. Neboli však ďaleko od miesta, kde zabili Mercera. Presnejšie, ocitli sa neďaleko domu, kde sa ubytoval Dresden Bloodwell.

Netrvalo dlho a Marina drožka sa dostala do rovnakej šlamastiky, akú zažil Jordan v ten večer, keď sledoval Albertovho posla. Koč nemohol ísť ďalej, lebo sa nezmestil do úzkych, krivolakých uličiek tejto štvrte.

Jordan zoskočil z koňa a s povzdychom sa prikrčil za rohom, ohromený zistením, že Mara vystúpila z koča a chce pokračovať ďalej pešo. Čo to stvára, preboha? Vari prišla o rozum? Siahla do kabelky, zaplatila drožkárovi a hoci Jordan nepočul ich rozhovor, kočišove gestá mu napovedali, že Mara sa pýta na cestu. Prikývla a na jeho zdesenie sa ponáhľala pešo do tmavého labyrintu londýnskeho podsvetia.

Vo vzduchu viselo niečo zlé. Niečo neopísateľné a hrozné. Jordan už o ničom nepochyboval. Nechal koňa za rohom a podišiel k drožkárovi. „Tá lady… kam sa chcela dostať?“

„Kto ste?“

„Odpovedzte mi,“ odsekol.

Kočiš sa zamračil. „Spýtala sa ma, ako sa dostane do Neales Passage! Prečo vás to zaujíma?“

„Potrebujem vašu pomoc. Tá žena je v nebezpečenstve.“

„Čo?“ Muž sa zamračil.

„Postrážte mi koňa. Sto libier je vašich, ak tu počkáte, kým sa vrátim.“

„Mám počkať? Veď sa to tu hemží vrahmi!“

„Tak dvakrát toľko!“ Jordan vytiahol z vesty peňaženku. „Tu máte stovku. Ďalšiu dostanete, až sa vrátim. Ale ak zdúchnete, nájdem si vás.“

Drožkár prijal bankovky, nervózne sa obzerajúc okolo seba, potom prikývol a prevzal do opatery jeho belka.

Jordan sa potichu rozbehol smerom, ktorým šla Mara. Našiel temnú uličku, označenú ako Neales Passage, práve včas, aby ju zazrel vchádzať do akejsi biednej budovy. Našťastie sa zastavila a pozrela nad dvere na číslo ponurého tehlového nájomného domu, až potom sa opatrne vkradla dnu a zavrela za sebou bránu. Jordan sa zamračil, ale nestrácal čas. Vkĺzol do budovy chvíľku po nej. Vnútri našiel temnú, otlčenú vstupnú halu, z ktorej vystupovali špinavé schody.

Počul jej ľahké kroky, ako sa po nich ponáhľala. Nehlučne ju nasledoval nahor klaustrofobicky pôsobiacim schodiskom s múrmi natretými na zeleno. Vzduch tu páchol močom, špinou a chorobami.

Bože. Čo sa tu udeje? Mal nepríjemný pocit, že vie, čo sa stane, hoci jeho myseľ to odmietala prijať. Ale bolo to jediné vysvetlenie. Niet divu, že nemohol nájsť Alberta. Podľa všetkého už bol pre Dresdena Bloodwella zbytočný. Jordan považoval za veľmi nepravdepodobné, že jeho bývalý partner z whistu je ešte nažive. Zachvátil ho hnev, keď si pomyslel, čo bolo vojvodovým posledným šialeným skutkom – upozornil Bloodwella na Maru, bezpochyby preto, aby sa zachránil. Jordan ju ďalej sledoval, ale všetko sa mu javilo akési čudné a nepochopiteľné.

Podvedome však vždy tušil, že k niečomu takémuto príde. Je mi to tak ľúto, Mara.

Preklínal sám seba, že niekedy súhlasil s príkazom, aby zapojil do celej veci ju. No Mara bola už dávnejšie pevnou súčasťou regentových spoločenských kruhov. Albert by sa o nej dozvedel, či by pri tom Jordan bol, alebo nie.

Keď počul jej ľahké, rýchle kroky na odpočívadle, uvedomil si, že jestvuje len jeden dostatočne silný motív, ktorý by ju priviedol na také miesto. Zavrel oči od rastúcej zúrivosti.

Bloodwell musí mať v rukách Thomasa.

Prečo, Mara? Prečo si mi to nepovedala? Skutočne si ku mne stratila všetku dôveru? Už mi naozaj nemôžeš veriť? Srdce mu prudko tĺklo pri pomyslení, že tomu musela čeliť sama. Vtom začul, ako sa jej kroky nad ním zastavili. Mara sa obzrela. Jordan sa skrčil, aby ho nezbadala. Možno vycítila, že ju niekto sleduje. Potom však znovu počul, ako beží nahor kľukatým schodiskom. Ďalej sa za ňou zakrádal a jeho chladný hnev rástol.

Kroky sa zastavili. Jordan pozrel nahor a cez ohyb schodov dovidel na dvere, pred ktorými zastala a zaklopala. Tri bojazlivé údery. Dvere zaškrípali.

„Á, lady Piersonová! No teda, som príjemne prekvapený. Stihli ste to práve včas. Poďte ďalej.“

Jordan nikdy predtým nepočul Bloodwellov hlas, ale jeho zvuk v ňom prebudil ľadovú nenávisť a takmer primitívnu zúrivosť. Keď sa dvere zavreli, vynoril sa z tieňa schodiska a uprel na ne horiaci pohľad.

Dvadsiata kapitola

„Nevidel vás niekto? Nesledovali vás?“ vypytoval sa Bloodwell a ťahal ju do svojho bytu.

„Nie. Mám to, čo ste chceli. Teraz mi vráťte syna.“

Zavrel za ňou dvere. „Najprv mi dajte zoznam.“

„Kde je Thomas?“ spýtala sa roztraseným hlasom. „Vráťte mi ho, potom vám dám zoznam.“

Uškrnul sa nad jej pokusom postaviť sa mu na odpor, schmatol ju za ruku a prudko jej vytrhol kabelku. Potlačila výkrik a so strachom sledovala, ako vysýpa jej obsah na zem. Nevšímal si peňaženku, kľúče od domu a malý zápisník, ale sklonil sa po zložený kus pergamenu.

Mara prehltla a so srdcom v krku hľadela, ako ho roztvára. Bloodwell sa zdvihol a ticho sa zasmial, keď pohľadom preletel zoznam. „Vedel som to. Warrington! Aj Rotherstone,“ zamrmlal skôr pre seba než pre ňu. Zvraštil čelo a zadumane hľadel do zoznamu. „To ma podrž. Veď je tu celý spolok z Danteho domu!“ Pozrel na ňu užasnuto a neprítomne. „Tam je predsa to ich zasrané sídlo, nie? Sto striel pekelných!“ Prekvapene zavrtel hlavou. „Stavím sa, že na tom mieste držia aj Nialla.“

Pozrel na ňu, ale Mara nemala tušenia, o kom to hovorí. „Aké ste vy šikovné dievča. Zdá sa, že mám pred sebou veľa práce, ale vďaka vám to už teraz bude ľahké.“

Mara si uvedomovala túto ohavnú pravdu. „Máte, čo ste odo mňa chceli. Vyrovnajme sa. Vráťte mi môjho syna.“

„Držte hubu. Nedokážete si predstaviť, ako veľmi si to užívam. Pozrime sa, koho tu ešte máme? Beauchamp, hm. Myslím, že sa ma pred pár mesiacmi pokúsil zabiť.“

„Prosím! Moje dieťa ma potrebuje!“

„Buďte konečne ticho!“ zareval náhle.

Mara sa vystrašene mykla, potom cúvla a sklopila oči.

„Nevyrušujte ma, keď sa usilujem rozmýšľať,“ dodal. Potom škodoradostne obrátil pozornosť späť na zoznam. „No teda, toto meno som už kdesi počul… Falconridge.“

Vydesene naňho pozrela.

„Hm, áno, Albert sa o ňom pred časom zmieňoval. Najnovší člen regentovho kartového spolku, ak sa nemýlim. Takže medzi panovníkovými kamarátmi je aj člen Rádu. No, je to mŕtvy muž.“

Bohužiaľ, Bloodwell začul jej tichý vzdych. Rýchlo odvrátila hlavu, ale zavisol na nej krutým pohľadom. „Aha, vy ho poznáte? Pomerne dobre, odhadujem, keď vidím tie slzy. Aké dojemné. Tak, tak. Spávate s členom Rádu, lady Piersonová? Nuž, to je pre mňa veľmi zaujímavá informácia.“

Mara sa donútila nepozerať naňho, ale začala sa triasť. Ticho, nenávistne a pohŕdavo sa zasmial, podišiel k nej bližšie a sledoval ju. „Vy dámy z lepšej spoločnosti ste všetky také kurvy. Dúfam, že vás parádne uspokojoval tento lord Falconridge. O to viac si vychutnám, keď ho zabijem – pre vaše dobro.“

„Chcem vidieť svojho syna,“ vyhŕkla Mara pridusené, prikrčiac sa pred ním.

„Áno, ale ako vidíte, dôležité je len to, čo chcem ja, moja krásna vikomtesa.“ Uchopil prstami uvoľnený prameň jej vlasov. „Tuším ste zvyknutá na džentlmenov. Mali by ste skúsiť aj nižšiu triedu.“ Vykríkla, keď ju náhle schmatol za vlasy. „Veď ja skrotím tú vašu pýchu.“

Zrazu sa dvere za nimi rozleteli, vylomené z pántov. Mara zdvihla oči v zmätku a hrôze, keď Jordan vtrhol do miestnosti.

Hnal sa priamo na Bloodwella, ktorý okamžite vytiahol spoza opaska pištoľ a zamieril.

Mara videla Dresdenov prst na spúšti. Jordan bol ešte na tri kroky od neho. Ideálny cieľ. Bez rozmýšľania kopla Bloodwella do ruky tak silno, ako vládala. Strela vrazila do stropu, potom vzal veci do rúk Jordan.

Zvalili sa na zem, Mara ustúpila a s očami dokorán užasnuto sledovala, ako Jordan znova a znova mláti Dresdena päsťou do tváre. Šokovala ju brutálna zúrivosť, ktorá sa zrejme po celý čas skrývala pod uhladeným zovňajškom elegantného svetáckeho grófa. Čo tu vlastne hľadal? Musel ju sledovať už od Carlton House. Takže asi vedel, že prevzala Albertovu úlohu a vlámala sa do regentovej kancelárie.

Kým Jordan ďalej drvil Bloodwella na kašu, búchajúc tomu netvorovi hlavu o zem, ona mala aspoň toľko duchaprítomnosti, aby opäť získala zoznam členov Rádu. Rýchlo ho zdvihla, kým sa tí dvaja bili. V ďalšom okamihu Jordan svojho nepriateľa úplne ovládol. Vtlačil koleno do stredu Bloodwellovho chrbta a vytiahol nôž, aby s ním skoncoval.

Vydýchla. „Jordan, nie, má Thomasa!“

Zastavil sa, hruď sa mu prudko dvíhala a v očiach mal strašnú zúrivosť. Pozrel na ňu s oceľovým pohľadom špióna, ktorý by nepocítil žiadne výčitky svedomia, keby podrezal svojmu nepriateľovi krk.

„Ak ho zabiješ, nikdy nenájdem svojho syna. Niekam ho schoval.“

Po niekoľkých sekundách sa zdalo, že pochopil, čo mu vraví. Pozrel nadol na svojho zajatca a nahlas vdýchol nozdrami. „Dovedieš nás k chlapcovi.“

Dresden Bloodwell vyrazil pridusený smiech. Z kútika úst mu vytekala krv. „Čerta starého dovediem.“

Jordan sa naklonil bližšie a pichol ho nožom pod očnú jamku. „Chceš sa hrať na hrdinu, čo? Vráť nám chlapca, ak nechceš, aby som ti vypichol oči, najprv jedno, potom druhé.“

Bloodwell mu zahrešil do tváre.

Mara zdesene sledovala, ako mu Jordán prebodol kožu na tvári. Hádam to nechce naozaj urobiť? Otvorila ústa dokorán, keď mu pomaly a neúprosne tlačil špičku dýky hlbšie pod oko. Bloodwell si asi uvedomil, že to Jordan myslí vážne, lebo náhle vykríkol: „Nie!“

„Kde je ten chlapec?“

„Nerobte to. Zavediem vás k nemu.“

Keď vytiahol dýku, bola zakrvavená len jej špička, ale Mara naňho hľadela v úplnom šoku. „Vstaň.“

Jordan vymenil nôž za pištoľ a držal ju mužovi pri hlave. Bloodwell ho znovu šeptom preklial, ale poslúchol, zreteľne otrasený nemilosrdným útokom protivníka. Mara pochopila, že sú na odchode, a tak sa rýchlo zohla, pozbierala z podlahy svoje veci a trasúcimi sa rukami ich nahádzala späť do kabelky. Pozrela na zoznam. „To je to, čo odo mňa žiadal. Nechcela som to urobiť. Donútil ma. Je to zoznam mien.“ Ťažko prehltla. „Je tam aj tvoje.“ Ukázala mu kus pergamenu. Pozrel naň a ticho, temne sa zasmial, hľadiac na Bloodwella.

„Mám ho spáliť?“ ponúkla sa roztraseným hlasom. „Ale on si ho už prečítal.“

„Nie. Musíme zistiť, kto ho poslal. Daj mi ho.“

Keď mu Mara podala poskladaný papier, schoval si ho do vesty.

„Veľmi ma to mrzí…“

„To nie je tvoja vina. Netráp sa, Mara. Všetko bude v poriadku.“

Oči sa jej zaliali slzami, lebo ani teraz ju z ničoho neobviňoval. „Poď, vonku nás čaká koč,“ povedal jej a potom sa obrátil na Dresdena. „Nič na mňa neskúšaj,“ varoval ho, „lebo stratíš viac ako len oči. Hýb sa.“
Jordan napoly strkal, napoly vliekol Bloodwella von k čakajúcej drožke, hlaveň odistenej pištole tlačil prometeovcovi k lebke.

Keď dorazili na roh, donútil ho nastúpiť do koča, povedal kočišovi, aby priviazal jeho osedlaného koňa za koč a Mare nariadil, aby si sadla na kozlík vedľa neho. Čudne sa naňho pozrela, ale očakával to a jej pohľad ho neprekvapil. Videla totiž, ako nemilosrdne sa zachoval.

Nebol si celkom istý, čo sa to s ním pred chvíľou porobilo. Iste, sústredil sa na splnenie úlohy, ale musel naozaj pozbierať všetky sily, aby sa zastavil a Bloodwella nezabil.

Celou cestou k miestu, kde bol ukrytý Thomas, Bloodwell hovoril, kadiaľ treba ísť, a zároveň klial – nahlas i potichu. Jordan tlmočil smer cesty kočišovi a netrvalo dlho, dorazili k opustenej chatrči v hustom háji na okraji mesta. Dresden sa ich nepokúsil podviesť, ako sa presvedčili, keď nablízku zbadali Marin koč, schovaný medzi stromami. Kočiš sotva zastavil drožku a Mara už zoskočila z kozlíka a bežala k chatrči. Jordan vykĺzol z koča, stále držiac Bloodwellovi pištoľ pri hlave.

„Je zamknuté!“ zavolala naňho zúfalo, búchajúc na dvere. „Thomas! Pani Busbyová! Jack!“ Keď znútra začula tlmené volanie o pomoc, začala lomcovať chatrnými dverami chatrče.

Jordan bojoval s ďalšou oslepujúcou vlnou zúrivosti, keď počul, že dnu zaplakalo dieťa. „Všetko je v poriadku, Thomas! Mama je tu! Pani Busbyová! Jack? Pomôžeme vám! Vydržte ešte chvíľočku!“

„Poďme,“ nariadil Jordan Bloodwellovi, priblížiac sa k nemu. Prometeovec sa naňho zamračil s prísľubom odvety v očiach. Nos a ústa mal po jeho úderoch opuchnuté a spod oka, kde mu dýka prepichla kožu, mu stále pomaly vytekala krv. Jordan, držiac pištoľou Bloodwella v šachu, podišiel ku dverám.

„Pani Busbyová, Jack, tu je lord Falconridge. Ustúpte odo dverí!“ varoval zajatcov vnútri. „Vykopnem ich.“ Dal im pár sekúnd, aby sa vzdialili, potom ich rozkopol podobne zúrivo ako pred chvíľou Bloodwellove dvere. Mara sa okamžite ponáhľala k svojmu synovi a Jordan pre istotu odtiahol Bloodwella nabok.

Kočiš drožky, vidiac dramatickú záchrannú akciu, úplne stratil nervy. Oželel druhú polovicu svojej odmeny, bežal späť ku koču, vyskočil na kozlík a uháňal preč, vystrašene sa obzerajúc ponad plece. Bezpochyby si želal, aby nikdy nebol stretol ani jedného z nich.

Jordan na chvíľu pocítil hlbokú úľavu, ale stále v ňom tlel nepokoj. Mara tíšila Thomasa, objala ho a privinula si ho k sebe. Obaja plakali. Pani Busbyová sa tiež vypotácala von z chatrče. Zápästia mala zviazané povrazom.

„Mara! Nastúp do koča!“ prikázal Jordan. „Pani Busbyová, vy choďte tiež. Jack vás zavezie do Danteho domu…“

„Ten chlap ho postrelil, mylord,“ zvolala stará pestúnka.

Dresden Bloodwell sa usmial. „Ach, pravdaže, zabudol som sa o tom zmieniť.“

Jordan naňho zazrel. „Mara! Posaď dieťa do koča. Vezmi si môj nôž a rozrež povrazy pani Busbyovej. Potom choď naspäť a zisti, či je Jack nažive!“

Prikývla, vďačná za jasné povely. Hoci ešte plakala, robila, čo jej povedal – posadila Thomasa do koča a vrátila sa po Jordanov nôž.

„Opatrne,“ zamrmlal, ale jej sa rýchlo podarilo rozrezať povraz na pestúnkiných rukách a pomôcť jej do koča. Pani Busbyová, sama ešte slabá, prevzala Thomasovu opateru. Mara sa ponáhľala späť do tmavej, špinavej chatrče. Jordan krútil hlavou nad svojím väzňom.

„Dúfam, že si uvedomuješ, že za toto zaplatíš. Zajať dieťa a starú ženu! Človeče, ty sa nikdy nezmeníš.“

Dresden Bloodwell mlčal, ani naňho nepozrel, iba sa posmešne škľabil.

Mara sa znovu objavila vo dverách chatrče. „Jordan, Jack je nažive, ale napoly v bezvedomí. Súrne potrebuje doktora. Ten podliak ho zasiahol do brucha. Neudrží sa na nohách. Ktovie, ako dlho tam takto leží.“

Prikývol. „Dobre, postarám sa oňho. Poď sem a vezmi si moju zbraň.“

„Čože?“

„Stále ho maj na muške.“ Vzal si od nej svoju dýku a zastrčil ju do pošvy, potom jej podal svoju pištoľ. Mara na ňu pozrela. „Ja?“

„Pravdaže ty. Dokážeš to. Učil som ťa strieľať, pamätáš sa?“

„Ale čo keď…“ Od hrôzy nevládala dopovedať.

„Správne. Istota je istota,“ zamrmlal Jordan. „Nedívaj sa, drahá.“ Obrátila hlavu, ale kútikom oka videla, ako sa na Bloodwella kruto usmial a namieril pištoľ na mužovo koleno.

„Falconridge…“

Prásk!

Bloodwell zavyl a zrútil sa na zem. Z úst mu vyšiel prúd nechutných nadávok, chytil sa za zakrvavenú nohu a zvíjal sa v bolestiach. „Nech sa páči,“ povedal Jordan zdvorilo. „Teraz by ti už nemal robiť problémy.“

Mara zalapala po dychu, uvedomujúc si chladnokrvné konanie svojho milenca. Jordan rýchlo znovu nabil pištoľ. Potom jej ju jemne vložil do dlaní. „Áno, presne tak. Držíš ju dobre. Hneď sa vrátim. Ak dovtedy pohne čo len brvou, máš požehnanie Rádu, aby si s ním skoncovala. Živý je síce užitočnejší, ale všetci vieme, že svet na tom bude lepšie, ak tá špina skape.“

Mara si s ním vymenila miesto a zamierila na Bloodwella, držiac pištoľ oboma rukami. Jordan vošiel do stiesnenej, plesnivej chatrče, kde chlapec, jeho pestúnka a ranený kočiš strávili celý deň. Jacka našiel v zlom stave, ale dokázal ho zdvihnúť. Kočiš ticho stonal a sťažka sa oňho opieral, keď ho Jordan napoly niesol do koča. Uškrnul sa, keď videl, že Bloodwell si stiahol z krku šatku a uviazal si ju okolo nohy ako škrtidlo, usilujúc sa opäť postaviť na nohy.

„Jordan!“ zavolala naňho Mara.

„Hneď som tam. Neboj sa.“

Obrátil sa chrbtom len na chvíľu, aby pomohol Jackovi usadiť sa na čalúnenom sedadle, vtom sa však ozval výstrel a súčasne Mara skríkla. Jordan sa zvrtol a videl, ako ju Bloodwell tvrdým úderom odsotil.

Mara odletela nabok, a hoci stisla spúšť, guľka smerovala kamsi do vzduchu. Dresden rýchlo krivkal ku koču – bola to jediná možnosť, ako sa odtiaľto dostať. Chcel sa ho zmocniť. Tak to teda nie. Jordan prižmúril oči, siahol po noži, a keď Bloodwell vyskočil na kozlík, zavrčiac pritom od bolesti, hodil ho doňho.

Nôž sa mu zapichol hlboko do stehna už zranenej nohy. Prometeovec zreval a Jordan sa za ním vyšvihol nahor.

Bloodwell ignoroval nôž zapichnutý v nohe, využil výhodu, že stojí vyššie, a kopol zdravou nohou Jordana do pŕs. Uder ho posotil dozadu, ale nezhodil z nôh. Chlap schmatol opraty, no skôr než mohol uvoľniť brzdu, Jordan naňho znova zaútočil. Ruvali sa na kozlíku ako šialení a Thomas po celý čas z plných pľúc nariekal. Bloodwellovi sa akosi podarilo omotať kožené opraty Jordanovi okolo krku a začal ho škrtiť. Gróf s ním však naďalej bojoval, chrčiac a lapajúc po dychu. Prometeovec náhle siahol nadol, vytiahol si nôž z vlastného stehna a pichol ním Jordana do boku. Ten v zápale boja najprv sotva zacítil, že je ranený, a s revom si prehodil Bloodwella ponad hlavu.

Dresden padol na chrbát na prašnú cestu, podarilo sa mu však pozviechať, a kým Jordan zareagoval, čo najrýchlejšie začal krívať do lesa.

„Dopekla!“

Mara sa prebrala z omráčenia a roztrasene sa postavila na nohy. „Thomas?“ napadlo jej ako prvé.

„Je v bezpečí,“ odvetil Jordan a kývol ku koču. Bežala k dieťaťu. „Kde je Bloodwell? Udrel ma tak silno, až som tuším na chvíľu stratila vedomie. Čo sa stalo?“

„Na tom nezáleží. Len odtiaľto odíď, než sa vráti.“ Jordan sa s námahou a neisto postavil.

„Si zranený!“ povedala zdesene.

„Som v poriadku. Počúvaj ma… Počúvaš?“

Zúfalo prikývla.

„Pôjdeš do Danteho domu. Je to na Strande. Poznáš ho?“

„Áno.“

„Tomu starému Škótovi, Virgilovi, povieš, že som ťa poslal, aby si sem ihneď doviedla moju skupinu. O Jacka sa postarajú lekári Rádu.“

„Čo chceš robiť?“ zbledla. „Jordan, pôjdeme spolu! Veď krvácaš!“

„Musím to dokončiť. Nemôže ostať nažive. Vie o nás všetkých.“

„Je to moja chyba,“ zašepkala a pozrela na jeho bok. „Je mi to veľmi ľúto. Ľutujem aj to, čo som ti povedala dnes ráno a…“

„Psst.“ Teraz nebol čas na vysvetľovanie. „Chcem, aby si vedela, že ťa milujem,“ zašepkal, „a vždy to tak bolo. Teraz však choď. Odvez odtiaľto Thomasa.“

„Jordan, ja ťa jednoducho nemôžem opustiť…“

„Musíš. Som zranený,“ priznal sa potichu. „Potrebujem posily. Choď a priveď mojich ľudí. Zdržím Bloodwella, kým sa sem dostanú. S tou zranenou nohou ďaleko nezájde.“

Mara naňho uprene pozerala, akoby pochopila, že ju klame, lebo ju miluje. V skutočnosti ho zaplavila silná predtucha blížiacej sa smrti, len čo bude nasledovať Dresdena do toho tmavého lesa, a nechcel, aby sa musela pozerať, ako zomiera.

Vždy bol pripravený dať život v nekonečnom boji Rádu proti zlu. Ak to bude nevyhnutné, nech sa stane, čo sa má stať. Ale jedným si bol istý. Toho podliaka vezme so sebou. Bloodwell nemá právo prežiť. Vie, kto je Mara. Pozná všetky mená. Preto musí zomrieť. Potom bude ona, Thomas a jeho bratia bojovníci v bezpečí. „Choď,“ prikázal jej prudko, otočil sa a rozbehol po zarastenej ceste, ktorou pred chvíľou utekal Bloodwell.

Mara tam stála, hľadela za ním v šoku, rozhodnutá, že ho v žiadnom prípade neopustí. Dnes ráno ho vykázala zo svojho života a domova, ale teraz odmietla možnosť, že oňho príde natrvalo. Jeho život bol v nebezpečenstve. Stratil už priveľa krvi. Ak by si Mara vzala koč, ako by sa sám dostal k lekárovi, keby sa mu podarilo skoncovať s Dresdenom Bloodwellom? Určite by neprežil čakanie, kým by prišla na Strand a doviedla sem jeho priateľov. Dovtedy by vykrvácal. Buď nevie, ako vážne je zranený, alebo jednoducho dúfa, že si to nevšimla.

Bolo jej jasné, že teraz mu musí pomôcť ona. Ten tvrdohlavý chlap ju potreboval, hoci to odmietol priznať.

Podišla ku koču, preletiac neistým pohľadom okolité lesy. Čeľusť ju stále bolela na mieste, kam ju ten šialenec udrel. Kým bol Dresden Bloodwell nablízku, vedela, že riskuje bezpečnosť všetkých vrátane Thomasa. Keby otáľala, Jack by mohol umrieť.

Pani Busbyová na ňu s obavami pozerala, keď Mara v koči siahla pod sedadlo a vytiahla pušku, ktorú jej dal Jordan po útoku v Hyde Parku. „Och, mylady, nie,“ zašepkala pestúnka. „Jeho lordstvo povedalo, že máme ísť!“

„Je mi ľúto. Nemôžem ho opustiť. Len pár minút,“ povedala. „Viem, že toho na vás bolo priveľa, ale nemôžem ho nechať zomrieť. Modlite sa za nás, pani Busbyová.“

Žena s bolestným výrazom prikývla. „Modlila som sa po celý deň.“

„Thomas, budeš pekne potichu.“ Mara pohladkala svojho syna, netušiac, kde nabrala silu znova od neho odísť. Zamračene im kývla a zavrela dvierka koča. Nato sa ubezpečila, že puška je nabitá, a vošla do lesa.

Uprostred šera pod listami stromov už zmĺkol spev vtákov a nezavial ani vánok. Obozretne postupovala napred, v opuchnutej čeľusti jej búšil pulz a kdesi vpredu počula mužské hlasy.

„Poď von, Bloodwell! Vieš, že je po všetkom.“

„Áno, ale nie pre mňa. Ty si Falconridge, však? Tá tvoja fľandra mi prezradila, ako sa voláš.“

„Len preto, lebo si ju zastrašoval, a za to sa s tebou porátam.“

„A s čím? S tou pištoľkou? Si už takmer mŕtvy. Ako sa má tvoj bok? Zasiahol som ti pľúca?“

„Obávam sa, že nie.“

„Škoda, že som minul srdce. Poď trochu hlbšie do lesa, nech ťa môžem doraziť.“

„Ukáž sa!“ zareval Jordan do ostružín. „Si odporný zbabelec! Rovnako ako celý ten tvoj spolok.“

Jedinou odpoveďou z lesa mu bol ľadový smiech. Mara sa obzerala na všetky strany, pokúšajúc sa určiť, z ktorej strany hlasy prichádzajú a kde sa Bloodwell skrýva. Zazrela Jordana medzi stromami kúsok pred sebou. Opatrne sa kradol hlbšie do lesa, stopujúc Bloodwella. Uvedomila si, že ho necháva rečniť, aby mohol ísť za zvukom jeho hlasu. „Neboj sa, Bloodwell, ja ťa dostanem. A kde si vlastne nechal Holyfieldovo telo?“

„Čože? Ale, Falconridge, mám ti to povedať a pokaziť celú zábavu? Hľadaj si ho sám!“

„Môžeš ma oslovovať vaše lordstvo.“

Bloodwell sa mu vysmieval. „Možno ťa bude zaujímať, že len čo ťa odpravím,“ vykrikoval zo svojho úkrytu, „vezmem si do parády tú tvoju cundru a dokončím to, v čom si nás tak surovo vyrušil – vaše lordstvo. Pobavím sa s ňou ako so štetkou za šiling. A keď jej potom podrežem hrdlo, hodím ju nahú do Temže. Čo na to hovoríš, ty môj fajnový rytier Rádu?“

„No to teda nie je veľmi originálne,“ odvetil Jordan. „Nikdy si sa nemal priblížiť k lady Piersonovej a jej dieťaťu.“

„No, ja…“

Prásk!

Mara vôbec nebola pripravená na zvuk výstrelu. Jordan však zazrel nepriateľa a okamžite vypálil. Bloodwell surovo zahrešil a keď sa mihol medzi stromami, bolo vidno, že strela mu zasiahla ľavé plece a roztrhla mäso. Ani to však nezastavilo toho netvora. Krivkajúc sa rozbehol k Jordanovi. V ruke mal jeho nôž. Mara naňho zamierila puškou, ale váhala. Vo výhľade jej prekážalo priveľa lístia a konárov. Nevidela, čo robí. V puške mala len jednu guľku, ostatné náboje ostali v koči.

Bloodwell zrazu zaútočil na Jordana a sekol ho po hrudi. Jordan ignoroval čerstvé rany, akoby ich ani necítil. Jeho mozog sa chladne sústredil na jediný cieľ: dostať naspäť svoj nôž. Keď sa ho pokúsil vydrapiť Bloodwellovi z ruky, Mara sa opäť usilovala zamieriť pomedzi stromy, ale neodvážila sa stlačiť spúšť. Muži boli príliš blízko pri sebe. Jordanovi sa však podarilo vziať Dresdenovi nôž a ten sa dal na útek. Jordan pozbieral posledné sily a rýchlo sa pustil po zarastenej ceste za ním.

Mara šla za stopami krvi. Vo chvíli, keď bol Jordan už dosť blízko pri svojej koristi, Bloodwell sa dostal k starej kolibe obloženej guľatinou. Náhle zbadal sekeru, schmatol ju a zúrivo ňou sekol po Jordanovi. Netrafil ho, no ani Jordan naňho nožom nedosiahol.

Mara zalapala po dychu. Bloodwell sa opäť rozohnal na Jordana a znovu minul. Priblížila sa k nim, zamierila, modliac sa, aby trafila. Nemohla zakričať na Jordana, aby sa uhol, preto čakala na okamih, keď jej nebude zakrývať cieľ – Dresdena Bloodwella. Srdce jej divo bilo, ale držala pušku v pohotovosti ako vzorný anglický vojak, čakajúci v palebnej línii na príkaz veliteľa.

Jordan sa sklonil a schmatol hrubú odlomenú haluz, ktorou chcel odraziť ďalší Dresdenov šialený úder sekerou. Ťažké ostrie rozseklo haluz na dva kusy a jemu ostal v ruke provizórny oštep.

Keď Bloodwell zdvihol sekeru oboma rukami, aby mu rozsekol lebku, Jordan sa rozohnal a hodil. Oštep zasvišťal a prerazil prometeovcovi brucho. Ten pustil sekeru a podvedome urobil krok naspäť ku kolibe. Mara v šoku sledovala, ako mu z úst buble krv. O pár sekúnd neskôr jeho čierna duša odletela do pekla.

Jordan, obrátený chrbtom k nej, zrazu klesol na kolená, netušiac, že tam je. Videla, ako sa trasie. Okamžite hodila pušku na zem a bežala k nemu. „Jordan!“ Hneď bola pri ňom a podopierala ho okolo pliec a pása.

„Čo tu robíš?“ dostal zo seba.

„Nemohla som ťa opustiť. Povedala som ti, že tu vždy budem pre teba. Ach, láska moja,“ zašepkala zdesene. „Pomôž mi.“

Pozbierala zvyšky odvahy a prikývla. „Preto som tu. Tak poďme. Dostanem ťa naspäť do koča. Vezmem ťa do Danteho domu. Hovoril si, že tam majú lekára.“

„Myslím… že je neskoro, Mara.“

„Nie! Musíš vstať, Jordan, prosím! Musíš sa pokúsiť – pre mňa.“

„Nemôžem uveriť, že si tu ostala,“ zašepkal. „Pomôž mi ľahnúť si.“

„Nie! Zdvihni sa! Musíš sa dostať ku koču! Thomas ťa potrebuje, Jordan. A ja tiež. Nemôžem bez teba žiť.“ Z hrdla jej unikol vzlyk, keď ho s námahou ťahala, aby vstal. „Poďme. Povedala som, že ti už nedovolím, aby si ma znovu opustil. No lak, Jordan, vstaň. Dokážeš to. Musíš. Pre mňa. Pre nás.“

Zaťal zuby, v očiach sa mu zračila nesmierna bolesť, ale prikývol. Keď mu potom pomohla vstať, sťažka sa o ňu oprel.

„Len vydrž. Pôjdeme spolu. Nie je to ďaleko. Zaveziem ťa rovno k lekárovi.“ Viac už nedokázala povedať. Ale on možno počul tú prosbu vychádzajúcu z hĺbky jej srdca, lebo ťažko prehltol, napäto si sám pre seba prikývol a akosi našiel silu, aby sa dostal späť ku koču.

Mara zavrela dvere, prešla k prvému z koní v záprahu, chytila ho za uzdu a ťahala záprah za sebou, kým sa koč nevrátil späť na hlavnú cestu. Potom vyskočila na kozlík, vzala do rúk opraty a uháňala naspäť do mesta, akoby mala v pätách všetkých čertov. Čoskoro koč zarachotil na Strande.

Hnala sa priamo k Danteho domu.

Dvadsiata prvá kapitola

Jordanovu myseľ zaplavovali obrazy ako zo sna. Videl vidiecke sídlo, počul potmehúdsky smiech, potom zbadal sedemnásťročnú Maru v plesovej dvorane, kedysi dávno, pred rokmi. Videl, ako sa zatočila, aby predviedla svoje ružové plesové šaty, tmavé oči jej iskrili a žiarili jasnejšie než luster nad ňou.

Hodvábne tmavé lokne pohladkali pokožku jej bielych pliec, keď pohodila hlavou, akoby tam pozývala jeho pery. Všetky svoje smútky a strasti zakrývala hravým flirtovaním. Srdce sa mu zovrelo, keď ju sledoval.

Nebola bez chyby, ach, to určite nie, ale pre svoje nedostatky sa mu zdala ešte príťažlivejšia. Jej chybičky znamenali, že ho potrebuje, a Jordan vždy túžil po tom, aby ho niekto potreboval. A Mara bola bytosť plná svetiel i tieňov, nuž niet divu, že ho od začiatku fascinovala. Úchvatná krása na prahu ženstva, predmet všetkých jeho túžob…

Trblietavá minulosť prešla do bolestnej súčasnosti, keď si uvedomil, že ho niečo zviera. Okolo hrudníka a pása ho sťahovali obväzy a chránili miesta, kde ho… áno. Kde ho ten diabol bodol.

„Dobré ráno,“ povedal jemný hlas. „Alebo skôr popoludnie.“

Ako sa mu postupne zaostroval pohľad, rozmazané ovály nad ním nadobúdali podobu ustarostených tvárí jemu najbližších ľudí.

Mara sedela na kraji postele a úzkostlivo naňho hľadela.

Slabučko sa usmial, potešený pohľadom na ňu. „Takže budem žiť?“ zamrmlal.

„Keby len to.“ Jemne vzala do dlaní jeho ľavú ruku a v očiach mala slzy. „Budeš priam prekvitať. Mám v úmysle osobne na to dozrieť. Ale obávam sa, že budeš mať veľmi pôsobivú jazvu cez celú hruď,“ dodala. Jej tichý hlas ho upokojoval ako liečivý balzam.

„Hm, naozaj? Pôsobivejšiu, než má Warrington?“ Jordan s úškrnom pozrel na obrovského vojvodu, ktorý stál obďaleč a ustarostene sa naňho díval.

Ale po jeho miernej narážke na ich obvyklé chlapčenské súperenie sa na Rohanovej tvári blysol úsmev a zovrel mu ruku. „Vitaj naspäť, brat môj. Dobrá práca,“ dodal ticho. „Nakoniec si toho darebáka dostal. Sám by som to neurobil lepšie.“

„No, nápad bol tvoj,“ povedal Jordan.

„Bol tu po celý čas,“ zvestovala mu Mara. „Ako všetci.“

Jordan sledoval jej natešený pohľad a zbadal Beauchampa opretého o stĺpik postele.

„Ale si nás vystrašil, Falconridge.“

„Ospravedlňujem sa. Nechcel som spôsobiť až taký rozruch.“ Začal sa smiať, ale hneď prestal. Smiech bolel, aspoň v tejto chvíli.

Mara mu položila ruku na obväzy. „Si v poriadku?“ Jordan zachmúrene prikývol. Max, veliteľ skupiny, podišiel k jeho lôžku. „Pekné od teba, že si sa k nám vrátil, starý kamarát.“ Jeho vážny pohľad však nezodpovedal pokusu o veselý tón. „Predpokladám, že si si uvedomil, že bez teba by sme nemohli pokračovať.“

„Veď som vám to hovoril po celé tie roky,“ pokúsil sa zažartovať Jordan.

„Ako sa cítiš?“ opýtal sa Max.

„Asi ako vianočný moriak, ktorého sa niekto pokúsil naporciovať. Inak som zdravý ako rybička.“

Mara sa rozplakala. Odvrátila sa, zakrývajúc si ústa dlaňou. Jordan ju opäť chytil za ruku. „Prepáč,“ zašepkal. „Len som žartoval.“

Prikývla, vyhýbajúc sa jeho pohľadu, aby nevidel, ako si utiera slzy. Myslela si, že Jordan bude brať svoje zranenia vážne. Ale toto bol len jeho spôsob, ako sa s tým vyrovnať.

Max, ktorý stál vedľa nej, jej upokojujúco položil ruku na plece, ale svoje slová adresoval Jordanovi: „Aj Virgil by ťa rád videl. Všetci sme sa o teba strašne báli.“

„Pôjdem mu povedať, že si sa už prebral,“ ozval sa Beau. „Sám ťa zošíval, vieš?“ dodal a ukázal na Jordanove obväzy.

„Vážne? Tento Škót vždy vedel narábať s ihlou. Dúfam však, že na vyčistenie rán neobetoval svoju najlepšiu sladovú whisky.“

„Zjavne si myslel, že za to stojíš,“ povedal Max.

Keď Beau zamieril k dverám, Max oceňujúco potľapkal Maru po pleci. „Doviedol si sem statočnú dámu, Falconridge. A je z nej celkom slušný kočiš.“

„Takmer na chlp presne prešla aj jedného z našich psov,“ pripomenul Rohan vážne, no v očiach mu zaiskrilo.

„Mal mi uhnúť z cesty,“ bránila sa Mara.

„A to urobíme aj my.“ Max významne pozrel na Rohana.

Vojvoda prikývol. „Len nám daj vedieť, ak budeš niečo potrebovať, Jord. Fajn, že si späť.“

Jordan im kývol na znamenie vďaky, dojatý ich záujmom. Muži odišli a nechali ho s Marou osamote.

Dlho sa len držali za ruky a dívali na seba. Jej tvár sa kúpala vo svetle, ktoré cez okná zaplavovalo miestnosť, ale v tmavých očiach mala ešte stále úzkosť. Napokon si s oneskorenou úľavou vzdychla, pokrútila hlavou, naklonila sa k nemu a pobozkala ho na čelo. „Mám ti priniesť niečo na pitie?“

Pokrútil hlavou. „Ako sa má Thomas?“

Úzkostný pohľad pri zmienke o chlapcovi zmizol, oči jej zasvietili a zasmiala sa. „Musím s poľutovaním povedať, že sa mu tu veľmi páči.“

Jordan sa zasmial a znova sa mykol od bolesti.

„Tvoji priatelia ho tak zabávali, až sa zdá, že takmer zabudol na včerajšok.“

„Včerajšok? Ako dlho som spal?“

Pozrela na hodiny na rímse kozuba. „Asi osemnásť hodín.“

„Nebesia,“ zamrmlal. „Niet divu, že som taký hladný.“ Mara sa usmiala. „To je dobré znamenie.“

„Som v poriadku,“ uistil ju. Zdvihla obočie.

„Ale, na druhej strane, ak sa mi budeš ako chorému tak oddane venovať…“

Naklonila hlavu, káravo naňho hľadiac.

Unavene sa usmial, vzápätí však jeho výraz zvážnel. „Čo je s Jackom?“

„Virgil povedal, že sa bude dlhšie zotavovať, ale jeho stav je stabilizovaný. A pani Busbyová sa spamätáva zo šoku.“

„To je dobre. A teraz, čo je najdôležitejšie, moja drahá, ako sa máš ty?“

Dívala sa naňho so slzami v očiach. „Mám sa skvelo,“ povedala ticho. „Stačilo mi vidieť, že si otvoril oči, a počuť tvoj hlas. Všetky moje modlitby boli vyslyšané.“

„Myslím, že sa musíme porozprávať o mnohých veciach.“

„Netreba.“ Potriasla hlavou a natiahla sa, aby ho s láskou pohladkala po vlasoch. „Nemusíš mi nič vysvetľovať, ak nechceš. Pre celú tú záležitosť s Carlton House sa na teba vôbec nehnevám.“

„Naozaj?“

Pokrútila hlavou. „Teraz viem z prvej ruky, čo to bolo za netvora a prečo ste ty a tvoji priatelia zasvätili životy boju s ľuďmi stelesňujúcimi zlo. Nemôžem ti teda vyčítať nič, čo robíš, ak tým plníš svoje poslanie.“ Mykla plecami. „Želala by som si, aby si ma požiadal o pomoc, ale chápem, prečo to nebolo možné.“

Sklopil zrak a chytil ju za ruku, dojatý jej slovami.

„Si naozaj veľkorysá žena, Mara.“

„A ty, môj drahý, si bonafide hrdina.“

Usmial sa a zavrtel hlavou. „Nie som. Ak chceš vidieť hrdinu, pozri na Rohana, Virgila a Maxa.“

„Som si istá, že sú to hrdinovia, láska moja, ale keď tí muži videli tvoje zranenia, takmer sa zosypali.“ Venovala mu vrúcny úsmev a ďalej sa naňho dívala. „Súdiac podľa toho, čo som videla, mám pocit, že ty si čosi ako… hm… ako lepidlo, ktoré drží všetko pohromade.“

V okamihu, keď to povedala; Jordan presne vedel, o čom hovorí, hoci to nikto predtým takto nedefinoval. Navyše bol pridobre vychovaný, aby pripustil, že hrá takú dôležitú úlohu.

„Tak ja som lepidlo?“ zopakoval sucho.

Prikývla. „Warrington mi povedal, že len tvojou zásluhou si všetci zachovali zdravý rozum.“

„Ale, pozrime sa,“ podotkol. „To ešte nič neznamená.“ Keby nebol stratil toľko krvi, takmer by sa začervenal.

Vševediaco sa usmiala. „Dozvedela som sa mnoho zaujímavého, kým si spal.“

„Viem si predstaviť. Lži, samé lži.“

Zachichotala sa. „Počula som, že si posledných dvanásť rokov… ako by som to povedala… chradol z lásky ku mne?“

„Chradol?“ vybuchol a mykol sa od bolesti. „Vážne ti to takto povedali?“

„Chcete to poprieť, pane?“

„Nie,“ zahundral a pokúšal sa mračiť, ale vedel, že oči sa mu smejú, rovnako ako Marine.

„Max tvrdí, že to vyzeralo, akoby si sa nemohol rozhodnúť, či ma miluješ, alebo nenávidíš. Zaujímavé, no markíz tvrdí, že on mal v tejto veci vždy jasno.“

„Áno, Max je vždy presvedčený, že všetko vie,“ pokúsil sa Jordan vtipkovať, ale Mara zvážnela.

„Som rada, že som mala možnosť vidieť, akí ste si všetci blízki,“ povedala a pohladkala mu ruku. „Ako sa môžete jeden na druhého spoľahnúť. Uľavilo sa mi, keď som zistila, že po všetky tie roky, čo sme sa nevideli, si nebol úplne sám. Teraz už chápem, akú veľkú obeť si priniesol, keď si sa ma vzdal. Max povedal, že si zvažoval, či pre mňa nemáš opustiť Rád, hoci si sa sotva stal jeho členom.“

„To je pravda.“

„Práve si vtedy zavŕšil výcvik. A bol si ochotný nechať to všetko kvôli mne.“

Prikývol. „Ale ich som sa nedokázal vzdať.“

„Pravdaže nie. Ako by si mohol? Ty si to… lepidlo, to spojivo, vedel si to už vtedy, a Virgil to vedel tiež. Preto tak nástojil, aby si sa ma vzdal.“

„Hovorila si s Virgilom?“

Sklopila oči a zamyslene prikývla. „Obaja sme boli v noci pri tebe. On ťa berie ako… všetkých vás berie ako vlastných synov, a preto si myslím, že nemal v úmysle stáť ti v ceste ku šťastiu, hoci ti radil iné. Jednoducho nebol presvedčený, že to, čo medzi nami dvoma vzniklo, je skutočné. Myslel si, že ťa iba pobláznila tmavooká koketa, ako ma nazval. Veril by si, že sa mi ospravedlnil?“

„Virgil?“ spýtal sa Jordan v úžase.

Prikývla. „Pripustil, že vtedy dávno, keď si prišiel za ním s tým, že máš v úmysle požiadať ma o ruku, ti povedal, aby si si schladil hlavu, a on sám ma trochu špehoval.“ Mierne sa usmiala a pozrela nadol na ich spojené ruky. „Nebolo preňho prekvapením – vlastne ani pre mňa nie –, keď rýchlo dospel k záveru, že som priveľmi impulzívna a nezodpovedná, aby si mi mohol zveriť tajomstvo, ktoré ste vy všetci museli chrániť.“

Jordan zavrtel hlavou, nahnevaný sám na seba. „Mal som o teba viac bojovať. Nemal som prijať jeho slovo ako konečné rozhodnutie…“

„To je v poriadku,“ upokojovala ho. „Nemienim sa trápiť minulosťou. Teraz je dôležitá budúcnosť. Ale som ochotná prevziať zodpovednosť za to, že som nedávno trochu rebelovala.“

„Mala si svoje dôvody. Mimochodom, ja som dobre vedel, že tvoja koketéria je len fasáda.“

„A ja som šťastná, lebo sa mi potvrdilo, že si ma vtedy neopustil pre nedostatok citu, ale pre zmysel pre povinnosť voči Rádu a pre oddanosť tvojim bratom.“

„Je jasné, že sme ťa zle odhadli. Virgil i ja sme ťa podcenili, pretože včera som videl na vlastné oči, akú obrovskú odvahu si schopná prejaviť, keď sú ohrození ľudia, ktorých máš rada. Veľmi pôsobivé, mylady. Už žiadne pochybnosti, či vám môžeme zveriť tajomstvo Rádu.“

„Keby som si vtedy nevzala Piersona, tak by som teraz nemala Thomasa,“ povedala. Jej pohľad zvážnel, keď naňho pozrela. „Ale keby si mi nepomohol, môj syn by už nežil. Ďakujem, že si mi ho zachránil.“

„Ja ďakujem tebe, že si mi poskytla ďalšiu šancu,“ zamrmlal. „Mara?“

„Áno, láska?“

Jordan vzal obe jej jemné ruky do svojich. „Už nás nič nesmie znovu odlúčiť. Nechcem prísť o túto šancu. Nech sa stane čokoľvek, nech odtiaľto pôjdeme kamkoľvek, sľúb mi, že odteraz budeme spolu. Milujem ťa, Mara,“ zašepkal.

„Jordan,“ vydýchla, keď ju vzal do náručia. Vtisla mu na líce bozk najhlbšej lásky a pevne ho objala.

Určite som neprežil ten súboj, umrel som, pomyslel si, lebo sa mu zdalo, že je v nebi. „Aj ja ťa milujem, môj drahý, tak veľmi,“ zadúšala sa. „Vždy si bol v mojom srdci.“

„Znamená to, že si konečne ochotná vzdať sa svojej slobody a vziať si ma, ty tvrdohlavé dievča?“

Zasmiala sa cez slzy radosti. „Áno, znamená. A čoskoro, lebo sa začnú trúsiť klebety o dátume narodenia tvojho dediča.“

Náhle sa odtiahol a pozrel jej do tváre. „Môjho… môjho dediča?“ Oči sa mu rozšírili úžasom a radosťou. „Chceš povedať…“

„Vyzerá to tak. Nebuď taký prekvapený!“ dodala so smiechom, keď ju objal a vtisol jej na ústa triumfálny bozk.

Beau šiel nadol do Jamy, podzemnej skrýše Rádu, vytesanej do vápenca pod tristoročným Danteho domom, a bol nesmierne rád, že sa Falconridge vrátil medzi živých. Cítil hlbokú úctu ku grófovej sile a vyrovnanosti. Keď však videl Rotherstonovu trojku opäť pokope, tento týždeň si už po miliónty raz kládol otázku, čo je s jeho vlastnými kolegami zo skupiny. Kde v pekle trčia?

Pokúšal sa potlačiť obavy a hovoril si, že sú iste v poriadku. Niečo sa však stalo, čo ich zdržalo. Jednoducho musím byť trpezlivý, povedal si, keď kráčal do miestnosti osvetlenej pochodňami a dával pozor, aby nestupil na mozaiku s archanjelom Michalom v podlahe veľkej dvorany, kde sa stretávali.

Lampa na stole vrhala červenkasté svetlo na biely maltézsky kríž Rádu, ktorý visel z temnej, akoby jaskynnej skaly v priestoroch ich podzemného veliteľstva.

Beau prešiel do časti Jamy, kde s určitosťou mohol nájsť Virgila – pri cele, kde držali Nialla. Muž z Vysočiny sa chodil každé dve hodiny pozrieť na mladšiu kópiu seba samého, stále bezpečne zamknutú za mrežami.

Synovec, to určite.

Beau počul ich britký rozhovor, keď sa približoval k cele. Zavrtel hlavou. Rodina-nerodina, vari si ich vodca myslí, že Niallovi možno veriť?

Či ako jediný z nich nevníma, že Banks mladší by bez rozmýšľania všetkým podrezal hrdlo, Virgila nevynímajúc, ak by mu to umožnilo utiecť?

Keď vstúpil do dverí, Virgil sa opieral o vysokú stoličku oproti Niallovej cele.

„Pane?“

Škót sa obzrel, v očiach mu bolo jasne vidno znechutenie zo svojho ‚synovca‘.

„Prebral sa,“ oznámil mu Beau.

Virgilov postoj sa ihneď zmenil. Odstrčil stoličku a vyšiel z predsienky pred celou.

Niall medzitým vrhol na Beaua nenávistný pohľad, no ten naňho pozrel s tichým varovaním.

Ani o tom nerozmýšľaj.

Virgil sa obrátil k Beauovi. „Ako mu je?“ spýtal sa drsne.

„Lepšie, než sme očakávali. Myslím, že má tú správnu motiváciu, aby chcel žiť.“

Muž z Vysočiny sa už takmer usmial, potom však pochybovačne prižmúril oči. „Podarilo sa ti zistiť, kto poslal ten zoznam a odkiaľ je kľúč, ktorý dal údajne lady Piersonovej Bloodwell?“

„Kľúč – zatiaľ ani stopa. Zoznam – mohol by som to zistiť, ak by ho Falconridge celý nezakrvavil. Bohužiaľ, mal ho v náprsnom vrecku, keď ho ten lotor bodol. Obávam sa, že bude ťažké zistiť viac, ako nám už povedal regentov tajomník.“

„Správne. Vieme iba, že to prišlo z ministerstva vnútra. Ale stále netušíme, z akého oddelenia alebo z čích rúk.“ Virgil pokrútil hlavou. „Nedáva to zmysel.“

„Pane, je možné, aby sme skutočne mali v Ráde zradcu?“ zašepkal Beau.

„Ťažko povedať. Ale kto iný okrem našich by mohol poznať identitu všetkých členov? Možno to bola sabotáž alebo len niečia hlúpa chyba – poslať s najlepšími úmyslami taký zoznam regentovi. Či tak alebo tak, musíme sa dozvedieť pravdu. Čo sa deje?“ opýtal sa Virgil, keď sa jeho spoločník zrazu zamračil.

Beau podráždene zavrtel hlavou. „Nejde mi do hlavy, ako mohlo tomu kráľovskému šašovi čo len napadnúť niečo také nebezpečné. Nechať ten papier vo svojom stole!“

„Lord Beauchamp,“ pokarhal ho mierne Škót za kritiku ich panovníka.

„Pane, viete, že je to pravda. Ako mohol byť taký neopatrný a neuvedomiť si, akému nebezpečenstvu nás vystavuje, keď tieto informácie vôbec nechráni? Viem, že sa rád hrá na vojnu a predstiera, že bol naozaj pri Waterloo, ale, dočerta, my obetujeme všetko, aby sme ho chránili, a on na revanš hrá ruletu s našimi životmi!“

„Ver mi, budem s ním o tom hovoriť osobne,“ odvetil Virgil, hoci Beau očakával ďalšie ostré pokarhanie.

„Naozaj? Máte audienciu u regenta?“ Na tvári sa mu rozhostil úsmev. „Prosím, môžem ísť s vami? Nepoviem ani slovo. Budem tam len ticho sedieť…“

„To stačí, Sebastian,“ napomenul ho Virgil sucho.

Beau sa znova zamračil. Neznášal, keď ho volali krstným menom.

„Venuj všetku svoju pozornosť tomu zoznamu, aspoň nateraz, kým čakáš na návrat svojej skupiny.“

„Áno, pane.“

Virgil sa pobral preč, ale potom zastal a pozrel naňho. „Nerob si starosti, chlapče,“ povedal ticho. „Tvoji kamaráti sa vrátia v poriadku.“

Beau sa naňho smutne usmial. „Áno, pane.“

Mara držala Jordana za ruku a dívali sa na seba. Virgil, ktorý zastal v otvorených dverách, si odkašlal, aby ich na seba upozornil. Obaja pozreli tým smerom a usmiali sa, keď mohutný starý bojovník vošiel, aby videl svojho pacienta opäť pri vedomí.

Jordan poslušne zodpovedal Virgilove drsné otázky o svojich zraneniach a celkovej kondícii. Potom oznámil Škótovi závažné novinky – o svadobných zvonoch a dieťati na ceste. „Chcel som vám to povedať ako prvému,“ vyhlásil.

Virgil im prekvapujúco srdečne zagratuloval, Maru dokonca otcovsky objal.

„Ďakujem,“ opakovala, prijímajúc jeho blahoželanie, keď zrazu vbehol do miestnosti rozchichotaný malý Thomas.

„Už aj poď sem, ty malý čert!“ počuli z chodby Rohanov dunivý hlas. „Kam len mohol ísť? Hej, psy, nevideli ste Thomasa?“

Chlapec vykríkol od radosti, keď počul, čo sa Rohan pýta psov.

„Schovaný!“ vykríkol a vliezol medzi Jordana a Maru sediacu na kraji postele.

„Nájdený!“ povedala mu Mara a odtískala ho od zraneného Jordana, ale ten bol rád, že ho vidí, a Thomasovi sa zasa páčilo, že sa môže skryť za človeka, ktorý sa mu mal stať v najbližších rokoch druhým otcom.

„Videl niekto Thomasa?“ spýtal sa Rohan zdanlivo ľahostajne, postaviac sa do dverí. Spod prikrývky sa ozval chichot.

„Tu nijaký Thomas nie je,“ odpovedal Jordan.

Mara potľapkala obrys bruška pod prikrývkou. „Pst! Zbadá ťa,“ zašepkala.

„Nenájdeš ma!“

„Zaujímalo by ma, kam šiel. Asi by som ho mal hľadať ďalej,“ premýšľal nahlas vojvoda a s múdrym úsmevom pozrel na Maru.

„Poďme, psy. Uvidíme, či ho nenájdeme.“

Keď Rohan odišiel so svorkou dobermanov v pätách, Thomas vyliezol a uškrnul sa.

Virgil sa zasmial na jeho šantení a prstom mu jemne stlačil malý nos ako zvonček. „Asi nechám vás troch na pokoji.“

Keď odišiel, Mara si posadila syna na kolená. „Musím ti povedať niečo veľmi zvláštne, Thomas…“

Chlapček z nej však zliezol, prešiel bližšie k Jordanovi, kľakol si vedľa neho a smutne sa mu díval do očí.

„Bobo bolí?“ spýtal sa ľútostivo.

„Och, už mi je oveľa lepšie,“ povedal mu Jordan so zovretým srdcom. „Nerob si o mňa starosti. Budem v poriadku.“

Vymenili si s Marou pohľad ponad jeho hlavu, ale Thomas bol už pri ďalšej téme.

„Hlal so psíkmi!“

„Áno? No porozprávaj mi o nich,“ vyzval ho Jordan a dovolil mu, aby sa uhniezdil medzi nimi dvoma. Potom ho s ohľadom na svoje zranenia opatrne objal jednou rukou. Thomas veselo džavotal o strážnych psoch z Danteho domu, očividne považujúc svojho nového priateľa Rohana za jedného z nich. „Častý omyl,“ ticho informoval Jordan Maru. Zasmiala sa, ale čím nadšenejšie chlapček rozprával, tým nezrozumiteľnejší bol jeho prejav. Jordan nemal tušenia, o čom hovorí, ale veď to vlastne bolo jedno. Ten veselý štebotavý hlások znel jeho ušiam ako hudba.

Kým Thomas ďalej džavotal, Mara a on na seba hľadeli s nehou a radosťou, dychtiví začať spoločne svoj nový život… konečne ako rodina.

Epilóg

Ďaleko za Kanálom sa Emily s istotou pohybovala alpským lesom, nespúšťajúc z dohľadu ľudí, ktorých stopovala. Nemala však odvahu dať im vedieť, že ide za nimi. Drake putoval k zámku v horách so starým mužom, ktorého teraz chránil tak oddane, akoby Falkirk bol jeho vlastný otec.

Emily si pomyslela, že čoskoro pošle správu Rádu o tom, kde sa nachádza. Mrzelo ju, že Drake to bremeno musí niesť sám, ale bolo to vždy lepšie, ako dovoliť Falkirkovi, aby ho zastrelil. Navyše mohla v budúcnosti potrebovať pomoc. Možno bude pre ňu samu priťažké prehovoriť Drakea, aby sa vrátil domov.

Medzitým stál chmúrny a ostražitý Drake vo veľkej dvorane zámku za Jamesovou stoličkou a prezeral si všetkých členov Rady prometeovcov, ktorí sa zhromaždili, aby videli, čo im chce Falkirk ukázať.

Nik z nich nevyzeral veľmi dôverčivo, ale James robil, čo mohol, aby ich presvedčil. Chcel, aby mu pomohli zvrhnúť Malcolma.

„Hľa, tu je jedna z najväčších vzácností, akú vytvorili naši predkovia. Predstavujem vám, páni, Alchymistove zvitky…“ Drake sa ani neusiloval vypočuť si zvyšok, lebo ho nezaujímali ich okultné povery. Jeho jedinou starosťou bolo chrániť Jamesa, aby ten mohol dosiahnuť svoj cieľ a poraziť Niallovho otca. No keď si prezrel tvrdé, prísne tváre týchto mocných a tajomných mužov z radov európskej elity, jeho pohľad zablúdil do otvoreného okna na podmanivý pôvab večera v horách, plného hviezd.

Určite musel byť ešte stále pomätený, lebo by mohol odprisahať, že cíti jej blízkosť – ako ju napokon cítil vždy, ale teraz už nielen ako anjelský ideál, vlastnú predstavu, ktorá ho udržiavala pri zmysloch. To nevinné tajomstvo si schovával hlboko v srdci.

Nie, tentoraz bola skutočná, žena z mäsa a kostí, zručná, s liečivým dotykom rúk a bystrou hlavou, a s väčšou odvahou v srdci, akú mala väčšina mužov, s ktorými sa kedy stretol – a prišla za ním.

Drake sa jej akýmsi zvláštnym spôsobom bál.

V skutočnosti ju nevidel od chvíle, keď opustili Londýn, v tú noc, keď zachránil Jamesa pred Niallom v hoteli Pulteney. Ale hoci ju jeho oči nezachytili, stále cítil jej blízkosť, silnejšie ako inokedy, dokonca mohol vdychovať jej vôňu v slabom vetríku. Šelest nočného vetra v korunách borovíc, vôňa horského vzduchu a zurkot potoka pretekajúceho popri zámku. To všetko mu našepkávalo jej meno…

Emily.


